
Predgovor 


Nikada nisam pomišljao da ću napisati takvu knjigu. Uvijek sam sma- 
trao da su drugi pozvaniji za to. No kada mi je prije nekih godinu i pol 
predsjednik Uprave Školske knjige gospodin Ante Žužul predložio da za 
njegovu nakladu napišem knjigu o hrvatskom jeziku, odmah sam pri- 
stao. Učinilo mi se da je to rad koji dobro pristaje mojoj starosti, a shva- 
tio sam i to da sam tijekom života kao istraživač i kao nastavnik skupio 
znanja i ideja koji me osposobljuju da ovako u nevezanu obliku mogu 
iznijeti ponešto što će pomoći dionicima hrvatske kulture, ne samo je- 
zikoslovcima od struke, da se podboče u svakodnevnom hrvanju s hr- 
vatskim jezikom i oko njega. Valja izgraditi dobro utemeljenu kulturnu i 
jezičnu samosvijest. Svatko za sebe mora razumjeti o čem se tu zapravo 
radi. Samo tako možemo konačno stati na vlastite noge. 

Ova knjiga nije znanstvena literatura u tom smislu što ne citira i ne 
dokumentira. Samo gdjekad ilustrira. Razlaganje je u njoj više kao u raz- 
govoru uz čašu vina, a nije strogo predavanje s katedre. Uvodi čitatelja 
u razmišljanja, a ne u struku. Nitko čitajući ju ne apsolvira studij. Ali ta 
knjiga jest znanstvena po tome što je razmišljanje i izlaganje u njoj vo- 
đeno strogo dosljedno, što se u svemu do samoga ruba snaga pazilo na 
suvislost i hijerahiju tvrdnja, što su sve činjenice znanstveno utvrđene i 
znanstveno provjerene. Iza svega stoji mjerodavna znanstvena literatu- 
ra, ako se u pojedinostima i ne navodi. Tako ta knjiga može biti ugodno 
društvo, opušten razgovor i pouzdan vodič svima kojima je kao i njezinu 
autoru stalo do hrvatskoga jezika. 

Zahvaljujem dakle gospodinu Anti Žužulu na zamisli i poticaju, na 
stalnom bodrenju pri svakom susretu, koji su mi svi ostali u dragoj uspo- 
meni. Zahvaljujem u davnoj povezanosti i Anuški Nakić kojoj ova knjiga 
kao urednici duguje mnogo i s kojom je bilo krasno surađivati, zahvalju- 
jem i svima koji su se brinuli oko grafičkog uređivanja i prezentacije, te 
oko korekture ove knjige. Neka joj je sretan put u čitalačke ruke! 


U studenom 2012. 
Radoslav Katičić 

Pristup 


Hrvatski jezik predmet je o kojem je doista trebalo napisati knjigu. Nama 
koji smo rođeni u njega, koji smo s njime i u njem rasli, koji živimo s njim 
i njime, a i svima drugima kojima je život neraskidivo povezan s tim je- 
zikom, nama je svima on neposredna životna danost, živa zbilja, a kada 
smo spontani i opušteni znamo, i oduvijek smo znali, kako mu je ime. 
Zovemo ga hrvatski jezik. Upravo tako. Sve drugo je nametnuto i teško 
se podnosi. I tu, to treba jasno reći, zapravo nema baš nikakva problema. 

Mi hrvatski jezik poznajemo, svaki govori njime kako već govori, a 
piše kako je naučio pisati, i mi ga prepoznajemo kada tko drugi govori ili 
piše njime. Prepoznajemo ga kao svoj hrvatski jezik i kada se govori nji- 
me na kajkavsku, i kada se govori na čakavsku, a prepoznajemo ga i kad 
se govori na štokavsku, jednim od narječja kojima govore Hrvati. Prepo- 
znajemo hrvatski jezik i u razgovornoj porabi karakterističnoj za regije 
oko pojedinih naših najznatnijih gradova. Prepoznajemo ga u književ- 
noj umjetnosti, ako za nju imamo bar malo afiniteta, u svoj raznolikosti 
njegovih izražajnih registara. Prepoznajemo ga napokon i u standardnoj 
porabi na različitim stupnjevima naobrazbe i u svoj raznolikosti njegovih 
funkcionalnih stilova. Prepoznajemo tako hrvatski jezik, a prepoznaje- 
mo isto tako kad netko ne govori hrvatski, prepoznajemo to i onda kad 
je jezik kojim se izražava vrlo sličan i srodan hrvatskomu, i kad ga bez 
većih teškoća razumijemo. Hrvatski nam je jezik time nešto posebno, 
nešto naše, nešto izdvojeno od svega drugoga, izdvojeno od onoga što 
naše nije, što prepoznajemo da nije hrvatski jezik. 

Hrvatski jezik nam je neposredan doživljaj. Na temelju iskustva ste- 
čena s njm on nam je prepoznatljiv, prepoznatljiv u svoj svojoj slojevitoj 
raznolikosti. Po svem tome stvari su nam potpuno jasne i nemamo s time 
nikakvih teškoća. Ali teškoće nastaju nefaljeno kada s tom jednostavnom 
i životnom istinom izađemo iz svojega kruga, iz širokoga kruga onih koji 
to doživljavaju jednako, onako kako je gore upravo opisano. Ide to dotle 
da nailazimo na sugovornike koji tvrde da hrvatskoga jezika i nema, da 
mi zapravo govorimo nekim drugim jezikom, a ne, kako sami krivo mi- 
slimo, hrvatskim. Da tu izmišljamo nešto, najblaže rečeno, nerazumno. 
Smatraju da nas stoga treba staviti kao pod neko starateljstvo. Tod kada 


10 Radoslav Katičić Hrvatski jezik 


se u međunarodnom jezikoslovlju govori o jezicima u ovim našim pre- 
djelima uvelike nas i stavljaju pod takvo starateljstvo. Od toga smo stal- 
no pomalo razdraženi. 

A imeđu onima koji žive s hrvatskim jezikom, kojih je izražajni svijet 
nezamisliv bez njegove prisutnosti, a nisu Hrvati, mnogi imaju teškoća 
posve se poistovjetiti snjim. To dakako vrijedi osobito za Srbe u Hrvat- 
skoj koji svoj jezik zovu srpskim i tako ga doživljavaju, a naš je hrvatski 
jezik ipak čvrsto ugrađen i u njihovu izražajnost. A vrijedi to u velikoj 
mjeri i za muslimane Bošnjake u kojima je hrvatski jezik snažno prisu- 
tan, ali su vrlo čvrsti u tome da mu se sasvim ne prepuštaju. U tom se 
okružju muti bistrina kad bezbrižno i spontano, sasvim u skladu s našim 
doživljavanjem, govorimo o našem hrvatskom jeziku. 

Kako su sve to pitanja vezana uz doživljaje, pa je sve to natopljeno 
jakim osjećajima i uvelike subjektivno, oni koji nam se postavljaju kao 
staratelji pozivaju se na činjenice i žele nas suočiti s njima. I tu im valja 
dati za pravo. Samo oslanjajući se na činjenice možemo razbistriti sve što 
nam je oko hrvatskoga jezika zamućeno i smiriti ono što nas oko njega 
uznemiruje. Takvo bistrenje i smirivanje blagodatno je i nama je nužno 
potrebno, to više što nam staratelji nikako ne daju da se sa svojim hrvat- 
skim jezikom smirimo. Stalno željeznom nepopustljivošću podbadaju ne- 
mir. Neprihvatljivo im je da mirno živimo sa svojim hrvatskim jezikom. 
Zato je, kako je ovdje rečeno na početku, trebalo napisati ovu knjigu. Da 
se smireno lista i čita u trenutcima sabranosti, trenutcima iščupanim od 
zahtjeva svakodnevice i njezinih zadataka. 

Što jest, jest, a što nije, nije! Tako treba pristupati pitanjima koja nas 
ovdje zaokupljaju. Strogo se držati činjenica, sve razjašnjavati onako 
kako doista jest, a pri tome ne dopustiti starateljima da oni odabiru i 
zadaju nam činjenice po svojem izboru. Valja ih uzimati u obzir sve. I 
nisu činjenice manje činjenice ako nisu neki vanjski predmeti, nego su 
unutrašnji doživljaji i osjećaji. Naš doživljaj hrvatskoga jezika i osjećaj- 
ne reakcije vezane uza nj jesu činjenica, i to činjenica za pitanje koje nas 
ovdje zaokuplja temeljna. Od nje stoga valja polaziti. Sve druge stavljati 

u primjeren odnos s njom. Naši staratelji upravo to ne čine. Mi ih zato 
otklanjamo, a oni nam uzvraćaju da smo iracionalni nacionalisti. Tako, 
naravno, nema razgovora. 

Potrebno je odlučno odgurnuti frustracije koje nastaju i zgušnjuju se 
u takvu ozračju. Opušteno i smireno gledati i vidjeti kako i što je zapra- 
vo sa svim tim. Od toga ćemo shvatiti gdje smo i što je zapravo snama i 

razvedrit će nam se natmušena obzorja. No nije baš lako prekročiti ono 
puta što vodi dotle. Nije lako jer za to treba sigurno razlikovati više toga 
što nas, kako je danas, nitko i ne uči razlikovati. A u posljednjim deset- 
ljećima, kad se već dosta toga počelo nalaziti i razjašnjavati, ništa od toga 
nije uvedeno među ono znanje koje svaki od nas mora naučiti. Ostale 
su to učene finese raspršene po više manje ekskluzivnim publikacijama. 
Čak ni kvalificirani stručnjaci ne osjećaju se obvezanima usvojiti to i do- 
sljedno primjenjivati. Zašto je tako, ja to ne znam reći, znam samo da 
tako jest jer vidim da je tako. 

Velika je povijesna nepravda da narod kakav su Hrvati, narod koji je 
jedva jedvice u povijesnim olujinama sačuvao živu glavu, narod koji tek 
što nije satrt u sudaranju triju velikih sila: Habsburške Monarhije, Mle- 
tačke Republike i Osmanlijskoga Carstva, i pošto je preživio, još klecavih 
koljena stao na pozornicu modernoga doba kao jedan među europskim 
narodima, što takav narod mora sad primjenjivati najsuptilnije jeziko- 
slovne teoretske pristupe, pa ih čak i sam mora razvijati i s njima se po- 
tvrđivati u međunarodnom jezikoslovlju, da bi mogao valjano razmišlja- 
ti, a to znači suvislo govoriti, o svojem jeziku: o jednom od najvažnijih 
svojih pitanja. 

Nitko od drugih, nitko od razvijenijih i povoljnije smještenih, ne će 
za nas razvijati te spoznajne pristupe jer oni i bez toga mogu na za njih 
zadovoljavajući način govoriti o svojim jezicima. Ne trebaju tako razvi- 
jene teorije. Da bismo onaj temeljni doživljaj svojega jezika mogli jasno 
artikulirati, artikulirati tako da i nama samima bude potpuno razumljiv 
i da ga možemo izraziti drugima, izraziti tako da nas ne mogu dobro 
samo obrisati, nego da ih, s potrebnom upornosti, obvezujemo da nas bar 
počnu razumijevati, — da bismo to postigli moramo ne samo istraživati 
svoj jezik, nego i sami razvijati jezikoslovlje. Bez toga ne ide. Govorenje 
o jezicima kakvo je danas u svijetu nije pripravljeno za naše potrebe. A 
povijest kao i život nije pravedna. 

Da bismo postigli to što nam je potrebno, moramo naučiti gledati svoj 
jeziks različitih gledišta. Ta gledišta dosljedno razlikovati i ne miješati ih. 
I biti ih svjesni. A onda sva spojiti u cjelovitu sliku. Tek ona će pokazati 
o hrvatskom jeziku sve ono što treba reći da bi se on primjereno opisao i 
prikazao. Taj spoj analitičkoga promatranja i sintetičkog gledanja ne po- 
stiže se lako, pogotovu ne u sredini u kojoj nas nitko tomu ne uči. Treba 
se priviknuti pristupati postupno, a onda zahvaćati cjelovito. Tomu će 
zapravo biti posvećena cijela ova knjiga. 

Treba naučiti gledati jezik kako je raznolik u prostoru. Kada se kreće- 
mo prostorom hrvatski jezik koji se govori u njem sve je drukčiji i druk- 
čiji. Upravo od naselja do naselja, ako se promatra doista potanko. To je 
jezik kakav se uči od bake. Mnogi Hrvati za to kažu , govoriti po doma- 
ći To su onda mjesni govori, dijalekti i narječja: sve dok se kretanjem u 
prostoru ne dođe na područje drugoga jezika. 

Isto je tako jezik raznolik i u vremenu. Kako vrijeme teče, jezik je sve 
različitiji. Valja određivati koji su različiti oblici jezika raspoređeni u vre- 
menu stariji, a koji mlađi oblici istoga, a koji su naprosto različiti i nisu 
vremenom uvjetovane preoblike jedno drugoga. A onda treba shvatiti da 
su ta dva članjenja jezične raznolikosti samo dva lica istoga, preslikanog 
jednom na prostornu i drugi put na vremensku protegu, ili da kažemo 
dimenziju, ako lijepa riječ protega nije svima dovoljno razumljiva. A još 


prestižnije bi bilo reći parametar. Zvuči suvremeno, tehnički, egzaktno, 


a malo ih zna što upravo znači. Ostajem zato ovdje pri protega. 

Mjesni govori, tako preslikani na prostor i vrijeme, razvrstavaju se po 
bliskosti svojih obilježja u dijalekte, dijalekti opet u narječja, narječja u 
jezike. No ne valja zaboraviti da dok ostajemo pri takvu gledanju i dija- 
lekti i narječja i jezici, sve njih, skupa s mjesnim govorima, obuhvaćamo 
nazivom idiomi, nisu nego skupovi mjesnih govora razvrstanih po svo- 
jim obilježjima u prostoru i vremenu. 

Od raznolikosti mjesnih govora, raznolikosti preslikane na prostor i 
vrijeme, treba razlikovati one oblike govora koji služe kada se korakne 
izvan okvira svoje temeljne zajednice i izvan kruga onih skojima se, svi- 
ma, neposredno saobraća. Karakteristična je takva situacija na sajmu ili pri 
kupovanju u dućanu u obližnjem trgovištu. Takvi ustaljeni, ali ne sasvim 
ujednačeni oblici jezika, obojeni obilježjima dijalekta kojemu pripadaju 
mjesni govori kraja, zovu se interdijalekti. Interdijalekt se uči življenjem 
i djelovanjem izvan domaćega kruga, ne ostajući samo uz baku. U životu 
se, putujući, susrećemo češće s interdijalektima nego s mjesnim govorima. 
Po interdijalektima je pretežito i stvorena naša predodžba o dijalektalnom 
govoru. Nije strancu lako čuti kako se gdje govori ,,po domaći“ Dijalek- 
tolozi, istraživači mjesnih govora, mogu o tome mnogo pripovijedati. 

Od svega toga valja nadalje razlikovati jezik kakav je u knjigama. Po 
tome je i nazvan književnim jezikom. Nekada se doista gotovo isključi- 
vo susretao u knjigama, ali se već i onda čuo i s oltara i s propovijedao- 
nice. Tim se jezikom sporazumijeva na daleko, a i na blizu, ali samo u 
formalnim prigodama. Književni je jezik razvijen i prilagođen da se nji- 

me piše i govori o svem onom što se jezičnoj zajednici životom nameće 
kao tema. Književni se jezik uči iz knjiga, naobrazbom i sudjelovanjem 
u komunikaciji na toj razini. Nitko taj jezik nije naučio od kuće i u kru- 
gu obitelji i susjeda. 

Književni jezik razvijen i izgrađen do najvišega stupnja, potpuno i 
neobrativo ujednačen i učvršćen, zove se standardni jezik. Svaki je stan- 
dardni jezik književni, ali nije svaki književni jezik standardni. Standar- 
dni jezik razvijen je i prilagođen da se njime piše i govori o svemu što 
se u dano vrijeme nameće kao tema komunikacije u razvijenom svije- 
tu. Za to su u takvu jeziku izgrađeni i odgovarajući funkcionalni stilovi. 
Standardni jezik je time pripravljen da služi za opće sporazumijevanje 
u industrijskom društvu, za koje su i inače, ne samo u jeziku, karakte- 
ristični standardi. Tek sa standardnim jezikom jezična zajednica može 
na ravnoj nozi sudjelovati u nadetničkoj, danas se rado kaže globalnoj, 
komunikaciji novoga vremena. Standardnim se jezikom ovladava valja- 
nim školovanjem. 

Uz standardni jezik rabi se u razvijenim društvima i razgovorni jezik 
kao opuštenijii manje formalno dotjeran izraz. Taj razgovorni jezik može 
biti nacionalan, kakav je npr. češki ili slovenski, a može ih biti i više regi- 
onalnih. Tako je u Talijana, Nijemaca i Hrvata. Razgovorni jezik vezan 
je u Hrvata uz jače gradske centre i rasprostire se na području na kojem 
zrači njihov utjecaj. Taj jezik nije potpuno ustaljen i ujednačen, u njem 
je prisutan snažan utjecaj i standardnoga jezika i dijalektalne boje karak- 
teristične za regiju. U tim su odnosima omjeri promjenjljivi. U Hrvata se 
stvorilo, gledano u grubo, pet oblika razgovornog jezika: sjeverozapadni 
oko Zagreba, Varaždina i Karlovca, jugozapadni oko Rijeke i Pule, sjeve- 
roistočni oko Osijeka, Slavonskoga Broda i Požege, jugoistočni oko Splita, 
Zadra, Šibenika i Dubrovnika, te napokon, moglo bi se po razmještaju 
reći središnji, svakako bosanskohercegovački, oko Sarajeva, Tuzle, Biha- 
ća i Mostara. Taj posljednji razgovorni jezik uvelike je stopljen s razgo- 
vornim jezikom muslimana Bošnjaka i Srba na istom prostoru. Tek je u 
razgovornom jeziku bosanskohercegovačkih Hrvata jače prisutan utjecaj 
hrvatskoga standardnog jezika. 

Mjesni govori i interdijalekti smještaju se u seoskom životu, nestan- 
dardizirani književni jezik u gradskom i u kulturnim centrima s jačim 
školama, a standardni u većim gradovima i odande se širi i na manje gra- 
dove i ruralne sredine. Dokle seže jači utjecaj znatnijih gradskih sredina, 
njihovi razgovorni jezici postupno zamjenjuju tradicionalne interdijalekte. 


14 Radoslav Katičić Hrvatski jezik 


Valja naučiti sve to strogo razlikovati i u tome razlikovanju dosljedno 
ustrajati. Pogubno je za svako razumijevanje tu miješati kruške i jabuke. 
Ali nikada ne valja pri tome smetnuti s uma da je sve to jedna cjelina, u 
sebi višestruko razuđena, kojoj su sastavnice, određene nužnim razliko- 
vanjima, jedne s drugima u živim i često upravo napetim međuodnosima. 
Tek ta u sebi razuđena dinamička cjelina jest hrvatski jezik. Bez uvida u 
nju i u međuodnose njezinih sastavnica ne može se razumjeti što je on 
i ne može se onda ništa o tome prenositi drugima. U ovoj će se knjizi, 
korak po korak, to tumačiti i malo razraditi. Koliko je moguće opušte- 
no. Možda nam to ipak pomogne da razumijemo što je naš jezik i da to 
uspješnije nego do sada objašnjavamo drugima. 

Mjesni govori Hrvata 


Pristupamo sada hrvatskomu jeziku s gledišta sasvim čvrsto određenog. 
Promatrat ćemo ga kao skup mjesnih govora, svih mjesnih govora koji- 
ma govore Hrvati. To je, dakako, samo jedno od gledišta s kojih se jezik, 
pa tako i hrvatski, može promatrati. Ono je, međutim, zbog tijeka kojim 
je tekla povijest jezikoslovlja osobito važno. Zato se to gledište razmatra 
kao prvo. Po čem je pak ono tako važno, to će saznati čitatelj koji ustraje 
i pročita ovo poglavlje. 

Mjesni govori rezultat su neometene, mirne jezične mijene, bez pre- 
moćnih vanjskih utjecaja. Svaki se jezik nužno i neizbježno stalno poma- 
lo mijenja. To svi znamo jer nam upravo to rado govore. Pogotovu kad 
živo žele da nam se jezik promijeni, da se uskladi s njihovim predodžba- 
ma i ciljevima. Da postane onakav kako oni misle da treba da bude. Zato 
nam promjenu jezika prikazuju kao nešto dobro i poželjno. Rjeđe čuje- 
mo temeljnu istinu da se jezik mijenja od nevolje jer stalno bez promje- 
ne ponavljati isti vrlo složen obrazac ponašanja prelazi ljudske snage. To 
nismo u stanju. Koliko god nastojali da nas uvijek svi s kojima govorimo 
dobro razumiju, opet se, neopazice i nehotice, stalno potkradaju sitne, 
jedva zamjetne promjene. Neke se od tih promjena onda nameću jezič- 
noj zajednici, prihvaća ih cijela, pa tako od osobnih odstupanja postaju 
novi oblik zajedničkoga ustaljenog jezika. Tako se jezik, i kad ga ostavlja- 
ju sasvim na miru, sam od sebe i sam u sebi stalno nešto mijenja. To za 
jezik, za njegovu funkciju pouzdanoga sporazumijevanja nije povoljno. 
Za najbolje i najneometenije opće sporazumijevanje bilo bi najpovoljnije 
da svi ljudi na svijetu uvijek i svugdje govore potpuno jednako. No to je 
nemoguće jer, kako smo već rekli, prelazi ljudske snage. Svi jezici se sto- 
ga neizbježno mijenjaju, makar i sasvim neznatno i na kraći rok posve 
neprimjetno. To je kao što iz dana u dan neopazice starimo. Neizbježno 
je, kako god za nas nije dobro. 

Samo u skupini govornika koji su u zbiljski stalnom jezičnom dodi- 
ru, koji doista stalno razgovaraju svi sa svima, mogu te neizbježne jezič- 
ne mijene teći za sve jednako. Tamo gdje takvog najužeg dodira nema, 
nužno poteknu raznoliko. Bila bi prevelika slučajnost da u svim zajed- 
nicama najuže i neprekidne jezične komunikacije neizbježna jezična 

mijena poteče baš jednako. Bilo bi to kao da sve vode poteknu uzbrdo. 
Neizbježno je da se jezik mijenja, ali toj mijeni smjer ničim nije unapri- 
jed određen. Stoga se potpuno jednolik jezik spontano može naći samo 
u takvim malim zajednicama svakodnevne jezične komunikacije svih 
sa svima. Zato su samo mjesni govori potpuno čvrsto ustaljeni, koliko 
je to uopće moguće. O njima se kaže da su organski jer su nastali spon- 
tanom i najmanje ometanom jezičnom mijenom. O njima se kaže i da 
su konkretni jer se za svaki jezični element točno zna pripada li danom 
mjesnom govoru ili mu ne pripada. Sve je te pojmove odredio i izvrsno 
razradio Dalibor Brozović. 

Do mjesnih govora stranac ne dopire lako. Ljudi se skanjuju govoriti 
snjim ,po domaći“ Nije domać. S takvim odmah progovore interdija- 
lektom, ako već ne i nekom približnom verzijom standardnoga jezika. 
O tome živo svjedoče dvije zgode o kojima su mi pripovijedali teren- 
ski istraživači mjesnih govora. Tako je profesor sarajevskoga sveučilišta, 
Crnogorac, negdje u Bosni istraživao govor Hrvata u jednom naselju za 
koje je bio čuo da mu mjesni govor jako odudara od novoštokavskoga. 
Došao je tamo u kuću, bio lijepo primljen, razgovarao i pozorno slušao, 
ali nikako da čuje nešto što bi ikako odudaralo od bosanskoga razgovor- 
noga jezika obojenog isključivo novoštokavskim dijalektalnim obilježji- 
ma. Već je pomišljao da je možda uzalud došao. Ali odjednom je na vatri 
prekipjelo mlijeko. Domaćin je vrlo uzrujan ustao i stao nešto dovikivati 
domaćici, kao da gosta nema. Od uzbuđenja je progovorio ,po domaći? 
i dijalektolog je dobio potvrdu koju je tražio. 

Drugu mi je zgodu ispripovijedao vrlo zaslužan istraživač podravske 
kajkavštine. On je bio čuo da su u jednom selu, kad se govori ,po doma- 
ći“, diftongacije vrlo neobične. Sjedio je u kuhinji i razgovarao. Htio je 
dobiti domaćina da spontano i sasvim opušteno izgovori riječ zub. Ali od 
njega, kajkavca, nije čuo ništa nego najobičnije zup. Na stol je iznesen i 
ponuđen neki kolač. Bio je dosta tvrd. Domaćin ga je uzeo i u razgovoru 
nepažljivo zagrizao bolnim zubom. Stresao se, tek što nije poskočio od 
bola i viknuo: ziip! Inače pred strancem nije tako govorio. Dijalektolog 
je tako ipak čuo što mu je trebalo. 

Terenski istraživači, dijalektolozi, razvijaju i uvježbavaju posebne po- 
stupke kojima uspijevaju utvrditi kakav je kojem naselju organski mjesni 
govor. Važno je tu naći bake rođene u tom naselju koje su malo ili nimalo 
iz njega odlazile, a zubi su im toliko uščuvani da im je pri govoru arti- 
kulacija ostala razgovjetna. Od njih se onda, ako se umije stvoriti prava 

atmosfera, može saznati kako se doista u tom naselju govori..po«domaći" 
Muškarci koji su služili vojsku i imali više dodira s vlastima i varijskim 
svijetom, kako god domaći bili, već su manje pouzdani. 

Mjesni su organski govori čvrsto određeni. Uvijek se i u svemu sasvim 
sigurno zna koji im govor pripada, a koji ne. Pogreške se odmah uočuju i 
bez oklijevanja penaliziraju. Kažnjavaju se isključivanjem. U jednoj sam 
zgodi to vrlo dojmljivo doživio. U Gornjoj Drenovi, selu u Moravču kod 
Sv. Ivana Zeline, našao sam se u autu znanca pred njegovom djedovskom 
kućom. On je tamo manevrirao i porječkao se s domaćim mladićima 
kojima je to zasmetalo. Pozvao se na to da je došao doma, da je na svo- 
jem. A jedan od njih rekao mu je kao iz puške: ,Da ste tu doma, govorili 
bi kao mi? A on nije govorio standardnim jezikom. Rođen i odrastao u 
Zagrebu, govorio je izrazito kajkavskim narječjem, ali gradskim razgo- 
vornim jezikom dijalektalno jako obojenim, a ne mjesnim govorom Gor- 
nje Drenove. I kad se onako nenadano u ranom mraku porječkao, bio je 
zbog toga odmah isključen. Osporeno mu je da je došao doma. Načelno 
je jednako tako strog i ekskluzivan jedino još standardni jezik. On je uz 
mjesni govor jedini konkretan. Ali to je tako samo u teoriji. U životu tu 
vlada daleko veća tolerancija. Čak i u onim jezičnim zajednicama u ko- 
jima se, kao u tradicionalnoj engleskoj, i mala odstupanja od standarda, 
koji nigdje nije bio kodificiran, nego se učio uporabom u internatima i 
na elitnim sveučilištima kao što su Oxford i Cambridge, smjesta povlači 
za sobom isključivanje iz uskoga kruga višega društva, — čak i u takvim 
jezičnim zajednicama to penaliziranje nije tako strogo kao kada se radi 
o organskim mjesnim govorima. 

Mjesni govor, i jedino mjesni govor, oblik je koji je po svim mijenama 
u vremenu dobio onaj prajezik koji se u tom mjesnom govoru nastavlja 
sve do naših dana. Kako su hrvatski govori slavenski, svaki je hrvatski 
mjesni govor konkretan današnji oblik praslavenskoga jezika, jedan od 
oblika koje je praslavenski dobio u Hrvata. Odatle je razumljivo zašto je 
jezikoslovlje, usredotočeno uvelike na prajezike, poklonilo toliku, izni- 
mno veliku pozornost upravo mjesnim govorima. 

Mjesni govor, naime, na danom mjestu i u dano vrijeme konkretno i 
točno predstavlja prajezik iz kojega je potekao. Jezik određen svojim po- 
stanjem skup je srodnih mjesnih govora. Nikoga dakle, kako je upravo 
rečeno, ne može začuditi što je jezikoslovlje, isprva potpuno zaokupljeno 
postanjem jezika, osobitu pozornost poklonilo mjesnim govorima. Tako 
je nastala i posebna jezikoslovna disciplina, dijalektologija, koja se bavi 

upravo opisivanjem i uspoređivanjem mjesnih govora. U tu je svrhu ra- 
zvila i posebne tehnike terenskoga istraživanja. Jer, kako je ovdje već re- 
čeno, do mjesnih govora ne dopire se lako. 

Razumljivo je tako zašto se kao jezik određen poredbenim jezikoslov- 
ljem, ,poredbenom gramatikom“, kako se nekada rado govorilo, kao ge- 
netska veličina, kao čvorište na rodoslovnom stablu srodnih jezika, sveo 
na skup genetski blisko srodnih mjesnih govora, skup određen baš tom 
srodnosti. Dosljedno razmišljanje tu je dovedeno do kraja. 

K tomu valja uzeti u obzir još i to da je genetička poredbena lingvi- 
stika, ona koja proučava i razvrstava jezike po njihovu postanju, zamet- 
nuta doduše na samom početku 19. stoljeća u ozračju romantizma, svoj 
mjerodavan oblik dobila pred kraj toga stoljeća u ozračju pozitivizma. U 
tom je vremenu znanost živo nastojala da iskazi o njezinu predmetu budu 
zasnovani samo i jedino na čvrsto utvrdivim ,pozitivnim“" činjenicama. 
Tako orijentirano jezikoslovlje priznavalo je jedino organske mjesne go- 
vore kao autentičan i prirodan jezik. Svi drugi govori bili su u njegovim 
očima iskvareni, a književni jezici umjetne tvorevine. Samo mjesni go- 
vori mogli su tako jezikoslovcu pružati ,pozitivne podatke da na njima 
zasnuje teoriju valjanu u očima pozitivista. 

Ništa tu, doista, nije čudno, nego je naprotiv sve vrlo razumljivo. Ma- 
nje je razumljivo to kako lingvistika utemeljena na takvu gledanju nije 
postala svjesna u kakvu se proturječnu položaju našla. Kao pozitivne či- 
njenice na kojima se može graditi valjana obradba pojedinog jezika pri- 
znaju se samo obilježja mjesnih govora, a mjesni govori vrlo su teško do- 
stupni ili, velikim dijelom praktički i sasvim nedostupni. U teoriji takva 
lingvistika od sebe zahtijeva nemoguće! Koliko su mjesni govori bar do- 
nekle istraženi, ona može stati na razinu svojih teoretskih zahtjeva. Ali u 
većini slučajeva, gdje o mjesnim govorima znamo premalo ili čak ništa, 
mora se po nuždi stvarnosti odreći toga načela i služiti ,iskvarenim? in- 
terdijalektima ili, većinom i najlakše, ,umjetnim“ književnim jezicima, 
pa i standardnim. Ti su bar uvijek pristupačni: oni se poučavaju u nasta- 
vi, za njih postoje priručnici. A do jezika starijih razdoblja i nema dru- 
goga pristupa nego preko književnoga jezika. Genetska poredbena lin- 
gvitika tada u interdijalektima i književnim jezicima nalazi i prepoznaje 
obilježja mjesnih govora i na tom materijalu gradi svoj model genetskoga 
razvrstavanja poznatih jezika. Drugoga pristupa dijalektologiji i jezičnoj 
povijesti starijih razdoblja niti ima niti može biti. Temelj genetskoj po- 
redbenoj lingvistici prezreni su književni jezici, po samoj svojoj naravi 

uvijek ,umjetni“ koji su živjeli i služili upravo time što nisu bili jednaki 
nikojemu mjesnomu govoru, ali mnogima toliko bliski da su ih u knji- 
gama mogli presvoditi. 

To se osobito zorno pokazuje u riječima Sir Williama Jonesa koje je 
izrekao 1786. godine pred Royal Asiatick Society u Calcutti: ,Sanskrt- 
ski jezik, kolika god mu bila starina, ima čudesan ustroj: savršeniji je od 
grčkoga, bogatiji od latinskoga, i izuzetnije istančan od obaju; a ipak po- 
kazuje s obama snažnije srodstvo, i u korijenima glagolskim i u oblicima 
slovničkim, nego što bi ga mogla izazvati slučajnost; toliko snažno da ni- 
jedan filolog ne bi mogao proučavati sva tri a da se ne uvjeri da su morali 
proisteći iz nekoga zajedničkog izvora koji možda više ne postoji! Tim 
je riječima Jones utemeljio indoeuropsku lingvistiku. A pred očima su 
mu pri tome samo veliki književni jezici, sasvim ,umjetni“ i on osobito 
ističe upravo to, njihovu vrsnoću kao književnih jezika. Dakako, Jones 
nije bio pozitivist, nije u jeziku odbijao ,umjetno", nego je s divljenjem 
prihvaćao što je izražajno moćno. 

Poredbeno je jezikoslovlje krenulo od književnih jezika, i to od kulturno 
najrelevantnijih. O njima je, starini unatoč, stajalo na raspolaganju obilje 
podataka. Na književne se jezike sve do danas genetska poredbena lingvi- 
stika najviše oslanja. Pri tome, dakako, s dobrim razlogom, više ili manje 
svjesno uvijek traži tragove obilježja što su u njima ostavili mjesni govori. 

Tek kada se shvati i usvijesti ta proturječnost ishodišne pozicije ge- 
netski poredbenoga jezikoslovlja, može se izaći na kraj sa zaključcima i 
razvrstavanjima utemeljenima na njem. Hoteći književne jezike isključi- 
ti iz jezikoslovnoga krugozora, pozitivistička genetska lingvistika stalno 
ih uvodi u nj i potvrđuje njihovu važnost. To i nije moguće drukčije, pa 
odatle nema prigovora, tek treba toga biti svjestan. Za razumijevanje pak 
hrvatskoga jezika to što te svijesti nije bilo predstavljalo je kobnu zapreku. 
Dok se, naime, gleda samo na obilježja mjesnih govora i ni na što drugo, 
hrvatski se jezik kao cjelovita pojava ne može ni vidjeti, a kamo li odredi- 
ti. Za to je potrebno uključiti i druga gledišta, a pozitivistička lingvistika, 
njezina škola prozvana mladogramatičari upravo to dosljedno isključuje. 

No mjesni govori, organski izrasli iz svojega prajezika, doista su u vrlo 
bitnom smislu temeljni, tu mladogramatičari imaju pravo, pa zato najpr- 
vo treba razmotriti kako s time stoji u Hrvata. 


' Te su riječi, napisane i objavljene engleski, ovdje su donesene u hrvatskom prijevodu 
Mislava Ježića, Amarusataka — Amarukina stotina, Stotina prizora ljuvenih, Naklada Ar- 
Tresor, Zagreb, 2011.; 6. 

Kad koji jezik pokrije veće područje stvore se po prirodi stvari na tom 
području naselja. Ljudi u njima stalno svi među sobom jezično komuni- 
ciraju. Samo oni to mogu jer žive na istom vrlo ograničenom prostoru i 
stoga su u stalnom dodiru. Kako protječe vrijeme, jezik ne može, kako je 
već rečeno, ostati nepromijenjen jer čovjek, koliko god težio za tim, nije 
u stanju uvijek jednako ponavljati isti vrlo kompliciran obrazac ponaša- 
nja. Uvijek će se nešto promijeniti i neke od tih promjena prevladavaju u 
svoj zajednici, postaju tako promijenjeni jezik. To se zove jezična mijena. 
Ta pak jezična mijena može biti posve jednaka samo u zajednici u kojoj 
svi sa svima neprekidno komuniciraju. Može stoga biti jednaka samo u 
naselju, u zajednici na jednom mjestu. Kako teče jezična mijena, nastaju 
dakle prepoznatljivo različiti mjesni govori. Razlike među njima, osobito 
među susjednima, neznatne su. Na taj način jezik organski postoji. To su 
pozitivistima, mladogramatičarima, i jedini pozitivni podatci o jeziku. 

Jezik je tako na svojem području, jezikoslovci tu govore o arealu, 
kontinuum usko srodnih mjesnih govora. Oni se jedan od drugoga tek 
neznatno razlikuju, najmanje oni koji su jedni drugima najbliži susjedi. 
Tako raspoređene mjesne govore jezikoslovci zovu dijalekatski kontinu- 
um. Može se reći da je dijalekatski kontinuum prirodno stanje jezika. To, 
međutim, ne znači da se na nj nailazi baš često. Vanjske prilike ga opeti 
opet remete i ne dopuštaju da ostane netaknut. Tek tamo gdje ipak nai- 
lazimo na nj, razabiremo da je jezik tu trajao neometeno. Izvanjski utje- 
caji i zahvati nisu ostavili traga, ili tek neznatnoga. 

No tijek jezične komunikacije, određen i prostorno usmjeren gospo- 
darskim razmjenama, crkvenom organizacijom i hodočastilištima, pa i 
prometnim mogućnostima uvjetovanim konfiguracijom zemljišta, nužno 
dovodi do toga da se stvaraju skupine mjesnih govora koji ostaju blisko 
srodni jedni drugima, a jače se udaljuju od drugih takvih skupina i go- 
vora koji ih tvore. Takve skupine s vremenom se jasnije oblikuju i dobi- 
vaju svaka svoju fizionomiju. To je što jezikoslovci nazivaju dijalektima. 
A skupinu dijalekata podudarnih obilježja koja stoji naprama drugim 
takvim skupinama zovu narječjima. Hijerarhija je tu vrlo jasna. Dijalekt 
je skupina mjesnih govora, narječje je skupina dijalekata. Tomu još treba 
dodati: jezik je skupina narječja. Sve to dakako razvrstano prema razli- 
čitim obilježjima koja sva svjedoče o postanju iz istoga prvotnog jezika, 
prajezika. Ako se želi apstrahirati od hijerarhijskog statusa, može se i za 
jezik, i za narječje, i za dijalekt, iza mjesni govor, baš kao i za interdijalekt, 
razgovorni, književni i standardni jezik reći idiom. To nazivlje, tako do- 
sljedno razrađeno i precizno izbaždareno, dugujemo Daliboru Brozoviću. 

Jezikoslovci se negdje od tridesetih godina dvadesetoga stoljeća po- 
malo sustežu govoriti o prajeziku, kao da se stide zbog svih onih roman- 
tičkih mistifikacija što se vežu za predodžbu o praiskonskom, o izvornoj 
čistoći pradavnine, o dubokim korijenima izvornoga podrijetla. Neki 
onda radije kažu protojezik. Ali to je mnogo manje skladno, a prajezik ne 
znači ništa praiskonsko i osobito, nego samo jezik koji je bio prije nego 
svi oni koji su iz njega postali pa su zato genetski srodni, njegovi jezici 
potomci. Ispravno shvaćen pojam prajezik sadržan je već u samoj pret- 
postavci o genetskoj srodnosti idioma, bili to jezici, narječja, dijalekti ili 
mjesni govori. U nevezanom govoru na tu se hijerarhiju idioma obično 
ne osvrću. Govore kao da su narječje, dijalekt i govor sinonimi. Pri sva- 
kom ozbiljnom rasuđivanju o hrvatskom jeziku nužno je potrebno uvesti 
i dosljedno primjenjivati tu hijerarhiju idioma, a velika je korist od toga 
kad se ona primjenjuje i u nevezanom razgovoru. Napor potreban da se 
ona usvoji i primjenjuje nije velik, a stvari od toga postaju mnogo jasnije 
i izbjegavaju se nepotrebni nesporazumi i zavrzlame. 

Jezik Hrvata, kakav je danas, sastoji se od tri narječja: čakavskoga, kaj- 
kavskog i štokavskoga, nazvanih tako po upitnim zamjenicama ča, kaji 
što. Čakavci su, bar u grubo, oni koji pitaju ča, kajkavcvi oni koji pitaju 
kaj, a štokavci oni koji pitaju što. Nazvani su tako po onome što je u nji- 
hovu govoru drugima najnapadnije. Gleda li se podrobnije, ima tu znat- 
nih iznimaka, a pravi i pouzdani kriteriji za pripadnost tim narječjima 
druga su i često manje uočljiva obilježja. 

Govori kojima govore Hrvati razudili su se tako u tri narječja: čakav- 
sko, kajkavsko i štokavsko. U jednom se, kako je upravo rečeno, pita ča, u 
drugom kaj, a u trećem što. Ta narječja nisu svako za sebe. Svako za sebe 
mogla bi to biti i tri najuže srodna južnoslavenska jezika. Razlike među 
njima, kako god su male, nisu opet niti beznačajne. Čakavski, kajkavski 
i štokavski postoje samo u odnosu jednoga s drugim i u dodiru jednoga 
s drugim. Po tome to troje jest hrvatski jezik. Njegova arhetipska slika 
je sporazumijevanje na sajmu u Fužinama u Gorskom Kotaru. Kroz to 
mjesto teče rijeka Ličanka. S njezine desne strane, prema jugu i zapadu, 
u mjestu se govori čakavski, s lijeve, prema sjeveru i istoku, kajkavski, a u 
Liču, naselju u obližnjem polju, govori se štokavski. Na sajmu u Fužina- 
ma susreću se tako i čakavci i kajkavci i štokavci i, naravno, razgovaraju, 
trže, sporazumijevaju se, ostajući pri tome čakavci, kajkavci i štokavci. 
Upravo to je hrvatski jezik. 

Važno je tu držati na pameti i to da kod tih upitnih zamjenica ne vri- 
jedi i obratno. Nisu svi koji pitaju kaj kajkavci, niti svi koji pitaju što što- 


22 Radoslav Katičić Hrvatski jezik . 


kavci. I u slovenskim govorima pita se kaj. Ipak to nisu kajkavci: nemaju 
bliskoga dodira sa čakavcima, a niti sa štokavcima. Isto tako Makedon- 
cii Bugari pitaju što, a opet nisu štokavci, nemaju bliskog dodira sa ča- 
kavcima, a niti s kajkavcima. Pa i Srbi zapravo nisu štokavci jer ni u njih 
nema nikojega oblika prisnijega dodira niti s kajkavskim niti sa čakav- 
skim. Za razliku od Hrvata štokavaca, koliko god im slično govorili, oni 
stoje izvan toga odnosa. Srbi nisu štokavci, kako god pitaju što, jer sene 
može pitati čaili kaj, a govoriti srpski. Kad se za Srbe kaže da su štokavci, 
to je samo oznaka za svojstva njihova dijalekta, a ne puno životno uvr- 
štavanje među one koji govore vrlo slično, ali su i stalno suočeni, izravno 
ili neizravno, s čakavcima i kajkavcima. 

To sam vrlo zorno i neposredno doživio na skupu o kajkavskom nar- 
ječju koji je 1978. održala Akademija u Zagrebu. Na njem su sudjelovali 
i srpski kolege. Otvorio ga je kratkim govorom predsjednik Grga Novak, 
tada već duboko u godinama. Govorio je toplo i kao čakavac izrazio svoju 
radost što se kajkavskomu narječju sada posvećuje puna pozornost. To 
ga je toliko ganulo da se star čovjek na trenutak borio sa suzama. Kraj 
mene su sjedili Srbi i čuo sam kako začuđeno govore: ,,Pa to je pitanje već 
odavno rešeno“ Rekao sam im tada: ,,Za nas Hrvate to će pitanje uvijek 
biti živo. Uvijek će prodirati do srži bitka? Njima je sve to bilo neshvat- 
ljivo. A meni je tada postalo bjelodano jasno da Srbi nisu štokavci, kako 
god veći dio njihovih govora nedvojbeno pokazuje genetska obilježja 
istočnoštokavskih dijalekata. Oni tek pitaju što kao Makedonci, Bugari, 
Rusi, a kao i njima ča i kaj potpuno su im tuđi i suvišni. A živ suodnos 
toga trojega bitna je odrednica hrvatskoga jezika. 

Hrvatski mjesni govori integralan su dio južnoslavenskoga jezičnog 
prostora. Taj je prvobitno poslije velike ekspanzije praslavenskoga jezika 
oko godine 600. tvorio arealnu cjelinu sa sjevernim slavenskim jezičnim 
prostorom: zapadnim i istočnim. Tek poslije ga je od njega prostorno 
odijelio pojas koji tvore, od zapada prema istoku, njemački, mađarski i 
rumunjski jezik. Svaki je od njih zauzeo svoje mjesto u tom pojasu pod 
drukčijim povijesnim okolnostima, ali su skupa prostorno trajno odvo- 
jili južni slavenski jezični prostor od sjevernoga. 

Južnoslavenski govori razmješteni su od istočnih Alpa sve do Cr- 
noga mora, a sežu do Jadranskoga i Egejskog, na kojima su sučeljeni 
sa starosjedilačkim albanskim i grčkim. Oni pokazuju neka obilježja 
koja ih sve odvajaju od sjevernih. Tako, primjera radi, svi izjednačuju 
praslavensko y i i, paje u njima byti ,postojati' i biti udarati oboje jed- 

nako: biti. Onisvinasuprot lijevi čuvaju staro desni, i nisu ga kao ostali 
slavenski jezici zamijenili s pravi. No genetski status južnoslavenskoga 
u odnosu na praslavenski predstavlja pitanje na koje jezikoslovci teško 
nalaze uvjerljiv i konačan odgovor. Prevladavalo je mišljenje po kojem 
se još prije dolaska na jug, u zakarpatskoj pradomovini, južnoslaven- 
ski oblikovao kao dijalekt unutar praslavenskog i da je takav, već obli- 
kovan, pri seobi donesen na jug od Dunava sve do južnih mora. To se 
shvaćanje, međutim, u svjetlu novijih istraživanja nije moglo održati. 
Danas znamo da se južnoslavenska cjelina sa svojim razlikovnim obi- 
lježjima oblikovala tek na novom prostoru južno od Dunava, na bivšem 
teritoriju Rimskoga Carstva. Upravo taj rimskodobni supstrat bitno je 
obilježje svih južnoslavenskih jezika. 

Južnoslavenski govori tvorili su dijalekatski kontinuum južno od Du- 
nava, od istočnih Alpa do Crnoga mora, i do južnih mora, koliko su do- 
pirali do njih i na njihove otoke, više na sjevernom i srednjem Jadranu 
nego na južnom, na Jonskom i na Egejskom moru. No prvobitni razmje- 
štaj tih govora na južnim prostorima bio je drukčiji nego je danas. Sla- 
venski se u ranom srednjem vijeku govorilo u južnoj Albaniji i u Grčkoj, 
a starosjedilački jezici su se na ta područja vratili iz zatočnih područja 
gdje su preživjeli slavensku poplavu i sačuvali životnost potrebnu za po- 
vratak na staro zemljište. 

Danas se uspjelo uvjerljivo pokazati da su slavenski jezici, sasvim očito 
genetski usko srodni, bili najmanje raznoliki i gotovo sasvim jednaki oko 
godine 600. To je dakle vrijeme slavenskoga prajezika. Svi su slavenski 
jezici njegovi jezici potomci. To vrijeme, prijelaz iz 6. u 7. stoljeće, pred- 
stavlja vrhunac avarskih osvajanja. Sve jasnije se razabire da praslaven- 
ski jezik i nije nego južni baltički, koji se razvio pored zapadnoga (izu- 
mrlog staroga pruskog) i istočnog (litavskoga i latvijskog), južno od njih 
na rubu šuma i stepe. No praslavenski je među baltičkim jezicima imao 
sasvim osobitu povijest jer je postao razgovorni jezik na prostoru avar- 
ske vlasti kakva je uspostavljena na obje strane Dunava baš oko 600. Sto- 
ga se praslavenski rasprostro vrlo jedinstven po velikim prostranstvima 
Europe. Okvir je tomu bilo avarsko vladanje, avarski kaganat. Kagan je, 
naime, naslov vrhovnoga vladara eurazijskih stepskih nomada, područje 
kojim takav vlada naziva se kaganat. Ranosrednjovjekovna vrela, i grčka 
na istoku i latinska na zapadu, uzimaju to kao samo sobom razumljivo. 
Gdje avarski konjanici uspostave svoju vlast, nastaje Sklavinija, mi bismo 
rekli Slavonija ili Slovinje, područje na kojem se sa slavenskim jezikom 

živi po slavenskom zakonu i običaju, pod slavenskim sudom i redom. Sve 
to vrlo ujednačeno na širokim prostranstvima. 

Nameće se tako prigodna inačica poznate izreke o kopitima turskih 
konja: ,Gdje udari kopito avarskoga konja, progovori se slavenski." Pod 
širokopoteznim avarskim zapovjedništvom ratovali su narodi raznih je- 
zika. Ako zamislimo kako je viši zapovjednik, Avarin, sazvao starješine 
slavenskih postrojba koje su mu bile podređene, a s njima i kneževe ger- 
manskih Gepida, kojima je također zapovijedao i izdavao im zapovijedi 
za predstojeći borbeni pothvat, moramo se zapitati i o tome na kojem 
im je jeziku govorio? Daleko najvjerojatnije na praslavenskom, jer su taj 
jezik znali i Avarin i Germani, iako su sa svojima inače govorili drukči- 
je, a dakako znali su ga i starješine Slavena, najbrojniji u toj skupini, jer 
je bio njihov. Poraba se praslavenskoga širila dokle je sezala vlast avar- 
skoga kagana, vrhovnoga kana nad njihovim kanovima, mi bismo rekli 
vrhovnoga kneza nad kneževima. Tako je praslavenski jezik uhvatio ko- 
rijena i u dotada rimskoj Dalmaciji, pa i tamo gdje će ona poslije postati 
zemlja Hrvata. 

Praslavenski nije, dakle, nego južni baltički koji su sasvim posebne 
povijesne okolnosti kao razgovorni jezik avarskoga kaganata izrazito iz- 
dvojile od ostalih baltičkih jezika, pa nam se pokazuje kao posve samo- 
stalna jezična pojava, jasno različita od ostalog baltičkoga, koliko god 
njemu blisko srodna, proširena na golemom europskom prostranstvu, a 
niz današnjih slavenskih jezika njegovi su potomci. Isto tako je latinski 
iskonski tek jedan od italskih jezika, ali su ga sasvim posebne povijesne 
okolnosti kao jezik grada Rima i ekumenskoga Rimskog Carstva izrazito 
izdvojile od ostalih italskih jezika i proširile gana velikom prostranstvu. 
Tako je latinski u pučkoj porabi postao i praromanski i niz važnih europ- 
skih jezika njegovi su potomci. I engleski je jezik potekao od zapadnih 
germanskih, upravo doljnjonjemačkih govora koje su Angli i Sasi doni- 

jeli sa sobom u Britaniju, naselivši se na otoku i pokorivši tamošnje sta- 
rosjedioce, romanizirane i neromanizirane keltske Britance. No sasvim 
posebna povijest izdvojila je te doljnjonjemačke govore iz njihove zapad- 
nogermanske okoline i učinila da nam se pokazuju kao poseban jezik, 
osobito znatan i važan, raširen na golemom prostranstvu kugle zemaljske. 

Praslavenski jena svojem velikom arealu bio vrlo ujednačen. Razlike 
su među njegovim mjesnim govorima isprva bile sasvim neznatne. To 
dakako nije moglo dugo potrajati. Čim se urušila dinamika širokopo- 
teznoga kretanja i komunikacije u avarskome kaganatu, počeli su se od 

praslavenskoga stvarati raznoliki usko srodni jezici, koji će onda postati 
prajezici slavenskih jezika koji se susreću danas. Sve se to odvijalo s vrlo 
malom jezičnom različitošću jer su slavenski jezici i kad su se počeli ra- 
zlikovati dugo bili vrlo bliski jedni drugima, a bliski su ostali do danas. 
Kako je pak teklo to izdvajanje slavenskih prajezika i oblikovanje da- 
našnjih slavenskih jezika, o tome su se tijekom povijesti jezikoslovlja 
stvarale različite predodžbe. Kako nema podataka koji bi izravno svje- 
dočili o tome, ne može tu biti niti potpune sigurnosti. Ipak su upornim 
traženjem iznađeni kriteriji koji omogućuju vrlo uvjerljivo zaključiva- 
nje. Prema rezultatima najnovijih istraživanja može se u dalekosežnom 
suglasju istraživača taj proces zacrtati onako kako ga je prikazao Ranko 
Matasović u svojoj Poredbenopovijesnoj gramatici hrvatskoga jezika, Za- 
greb, 2008., 55-67. Njemu se ovaj pisac u tome bez zadrške pridružuje. 
U praslavenskom se dijalekatskom kontinuumu, svemu prešaranom 
crtama do kojih su se iz raznih žarišta i u raznim smjerovima širile po- 
jedinačne jezične promjene, izdvojila na istoku i jugu cjelina vrlo jasnih 
jezičnih obrisa. Ono što je preostalo, u sebi dosta neujednačeno i razroko, 
razvilo se u zapadnoslavenske jezične skupine i zapadnoslavenske jezike 
kako ih poznajemo danas. To su takozvana lehitska skupina i u njoj polj- 
ski, kašupski, pomoranski slovinski i polapski, lužička skupina i u njoj 
gornji i doljnji lužički srpski jezik, te čehoslovačka skupina i u njoj češki 
i slovački jezik. Nema dosljedno provedenih glasovnih promjena koje bi 
zapadnoslavenskoj skupini davale zajedničku fizionomiju jasnih obri- 
sa. Tek uvjetno se stoga može govoriti o zapadnoslavenskom prajeziku. 
Skupine koje su nastale na istoku i na jugu bile su mnogo cjelovitije. 
Od toga prajezika nižega reda postali su istočnoslavenski jezici, ruski, 
bjeloruski, ukrajinski, svi iz jednoga istočnoslavenskog prajezika, nadalje 
istočni južnoslavenski prajezik i iz njega bugarski i makedonski govori, 
te napokon zapadni južnoslavenski prajezik i iz njega govori Slovenaca, 
Hrvata, muslimana Bošnjaka, Crnogoraca i Srba. Taj zapadni južnosla- 
venski prajezik genetski je neposredno nadređen hrvatskomu jeziku. Ali 
ne samo njemu. Povijesni okvir zapadnomu južnoslavenskom prajeziku 
franačko je vrhovništvo nad južnim Slavenima uspostavljeno u bivšim 
provincijama Panoniji i Dalmaciji nakon rušenja avarskoga kaganata i 
misija franačke crkve koja je veći dio njih iz poganstva sustavno privela 
rimskomu kršćanstvu. 
Treba sad pobliže razmotriti kako tu stvari stoje. Jezična diferencija- 
cijana tom prostoru bila je vrlo mala. Najizrazitija je isprva bila po tome 

kako se tvorilo buduće vrijeme. Na sjeverozapadu je za to služio kao.i u 
drugih Slavena prezent svršenih glagola ili oblik složen od budem i infi- 
nitiva ili glagolskoga priloga prošlog na -l: Budem viditi ili bu(de)m videl. 
Tako je do danas u slovenskom jeziku i u kajkavskome narječju hrvat- 
skoga. U preostalom dijelu zapadnog južnoslavenskoga futur se tvori od 
infinitiva i glagola htjeti: vidjet(i) (ho)ću. Tako je danas u svim drugim 
zapadnim južnoslavenskim govorima i u svim istočnima. Uz tu znatniju 
razliku zapadni južnoslavenski tvorio je cjelovit dijalekatski kontinuum 
s vrlo malim različitostima, uglavnom glasovnim. 

Kada se onda na području franačkoga vrhovništva i crkvene misije 
jasno i duboko zacrtala granica Njemačkoga Carstva i njegovih istočnih 
marka, pograničnih grofovija, ustanovila se je granica koja uz neke pro- 
mjene i danas dijeli Hrvatsku od Slovenije. Unutar te granice došlo je do 
jezičnih promjena koje su odredile slovenski jezik. Nastale su tako razlike 
među najbliže srodnim govorima, razlike prvenstveno u naglasku, tanke 
kao paučina, ali ipak dojmljivo zamjetljive i čvrsto u uhu svima koji žive na 
prostoru gdje se susreće oboje. Tako je naprama dko, kako je bilo i ostalo 
u svem zapadnom južnoslavenskom, u slovenskim govorima postalo ok6, 
naprama s/ce slovensko srcć, naprama brat, brata slovensko brat, brdta, 
i naprama krava slovensko krdva. Kako god sitne te razlike bile, svima 
su u uhu. Kako to obično biva kad se radi o dijalekatskom kontinuumu, 
granice tih promjena nisu sasvim oštre, ali u cjelini one vrlo razgovjetno 
izdvajaju slovenski jezik od ostaloga zapadnog južnoslavenskoga. 

Taj ostali, veći dio toga jezičnog područja, dio koji je ostao izvan Nje- 
mačkoga Carstva razvijao se manje kompaktno i pokazivao manje oš- 
tro individualiziranu fizionomiju. Razvoj je isprva tekao cjelovito, iste 
su promjene zahvaćale cijeli taj jezični prostor. Tu se zadržao karakter 
dijalekatskoga kontinuuma, ali su se na njem sve jasnije ocrtavali obrisi 
narječja. To je negdje od samoga kraja 12. i početka 13. stoljeća krenu- 
lo vrlo živahno prema velikoj dijalekatskoj raznolikosti. Povijesni okvir 
tomu bila je velika i sve veća feudalna razdrobljenost. Nastalo je tako di- 

jalekatsko šarenilo i veće od onoga što ga mi danas poznajemo. 

Na zapadu se stvorilo čakavsko narječje, na sjeverozapadu kajkavsko, 
svako sa svojim dijalektima. Njihova su područja sezala dalje na istok 
nego što sežu danas. Čakavsko narječje ima dijalekte: sjevernočakavski 
ekavski i uza nj vrlo samosvojan istarski buzetski, srednjočakavski ikav- 
sko-ekavski s izbojcima do duboko u kopneno zaleđe, sve do okolice 
Karlovca i Žumberka, južnočakavski ikavski i njemu blizak jugozapadni 

istarski, te napokon lastovski jekavski. Tomu narječju pripada i glavni- 
na hrvatskih govora u austrijskome Gradišću i u susjednim predjelima 
Mađarske i Slovačke. 

Kajkavsko narječje također ima više dijalekata: zagorsko-međimurski 
dijalekt, križevačko-podravski, prigorski, turopoljsko-posavski i goranski. 
K tomu još dolaze pokajkavljeni govori čakavskih doseljenika, izbjeglica 
pred Turcima, kojima se i u posve kajkavskom okružju još poznaju jasni 
tragovi njihova čakavskoga podrijetla. 

Stjepan Ivšić je 1936. magistralno odgonetnuvši povijest akcentuacije 
kajkavskih dijalekata dokazao da to narječje tvori samostalnu cjelinu u 
okviru zapadnog južnoslavenskoga i da je po tome različito od svih su- 
sjednih narječja i jezika, što prije toga nije bilo jasno. Bilo se sklono mi- 
sliti da je proizašlo iz njhova uzajamnog prožimanja. 

Na oba ta narječja, čakavsko i kajkavsko, nastavljalo se prema isto- 
ku zapadnoštokavsko narječje, koje se govorilo u većem dijelu današnje 
Slavonije, u Bosni sve negdje do razvođa između rijeka Bosne i Drine, 
a u Hercegovini do poteza uz lijevu obalu Neretve s uskim izbojkom uz 
more sve do Dubrovnika. Taj zapadni štokavski, blizak i čakavskomu i 
kajkavskomu, bio je narječje ravnopravno drugim narječjima u zapad- 
nome južnoslavenskom dijalekatskome kontinuumu i povijesno valja na 
nj tako i gledati. 

Na to zapadno štokavsko narječje teritorijalno se prema istoku na- 
dovezivalo istočno štokavsko. I ono je jedinica potpuno ravnopravnoga 
statusa kao i narječja što su ovdje već nabrojena. Tu treba posebno na- 
glasiti da su zapadni i istočni štokavski u toj podjeli, koju je na temelju 
dugotrajnoga i mukotrpnog istraživanja uspostavio Dalibor Brozović, 
svaki za se jedinica ravnopravna čakavskomu i kajkavskomu narječju. 
Istočni štokavski prostirao se zapadnom i srednjom Srbijom, Bačkom i 
Banatom, koliko se u srednjem vijeku tamo govorilo slavenski, pa današ- 
njim Sandžakom, Crnom Gorom i istočnom Hercegovinom. Brozovićevu 
istraživanju i rasuđivanju dugujemo što s tolikim pouzdanjem možemo 
govoriti o tim pojavama. U znanosti, po samoj njezinoj naravi, ne može 
biti izrečena posljednja riječ, ali poslije Brozovićevih rezultata i sinteza 
koje je slijedeći ga objavio Josip Lisac nema razloga očekivati da bi slika, 
koja se njima pojavila, mogla u nekoj doglednoj budućnosti zahtijevati 

promjene u svojim bitnim crtama. 
Dalje na jugoistok, u velikom luku od Kladova na Dunavu i Negoti- 
na na Timoku do Prizrena i Đakovice u porječju Bijeloga Drima na jugu 

Kosova, proteže se areal torlačkoga narječja, koje na drugu stranu svug- 
dje graniči s istočnim južnoslavenskim govorima: bugarskim i makedon- 
skim. Prvotno su u ranome srednjem vijeku taj pojas nastavali pretežno 
govornici starosjedilačkih jezika: rumunjskoga (vlaškog) i albanskoga 
(arbanaškog) i tako prostorno razdvajali zapadne južnoslavenske govo- 
re od istočnih. Poslije je i tu prevladao južnoslavenski, ali je ostao jako 
obilježen tim starosjedilačkim supstratom. 

Torlačko narječje jedino je od zapadnih južnoslavenskih potpuno 
uključeno u takozvani balkanski jezični savez, kojemu pripadaju ma- 
kedonski, bugarski, albanski, rumunjski i novogrčki. I u tome se očituje 
utjecaj starosjedilačkog supstrata. Granica između zapadnoga i istočnoga 
južnoslavenskoga nije na tom dijalektalnom području povučena nimalo 
oštro, nego su crte razgraničenja među pojedinim obilježjima razmje- 
štene u širokom pojasu s obje strane srpsko-bugarske državne granice. 

Torlačko narječje nazvano je po etniku Torlak, a to je po Karadžićevu 

Rječniku ,čovjek koji niti govori čisto srpski ni bugarski" Takav naziv za to 
narječje uveo je u nas Tomislav Maretić u svojoj Gramatici i ono je potpuno 
prihvaćeno. Srpski jezikoslovci radije govore o prizrensko-timočkom dija- 
lektu. Oni torlački pribrajaju štokavskomu narječju kao i sve ostale srpske 
govore. Razlike po postanju između štokavskoga i torlačkoga doista nisu 
mnoge, ali su duboko povučene. Tu se čak radi o nešto drukčijem prasla- 
venskom. Zbog tih starih i dubokih razlika, kako mi je govorio Dalibor Bro- 
zović, treba torlački nedvojbeno uzimati kao posebno narječje zapadnog 
južnoslavenskoga. To pak što je ono sve obuhvaćeno balkanskim jezičnim 
savezom nije tako stara pojava i stoga, premda najviše upada u oči, pri tom 
razvrstavanju ne igra nikakvu ulogu. Starinski torlački koji nije uključen 
u balkanski jezični savez očuvali su nam Hrvati Krašovani u rumunjskom 
dijelu Banata. Taj je govor stoga jezikoslovcima osobito zanimljiv. 

Time što izdvajanje slovenskoga jezika nije obuhvatilo čakavski, kaj- 
kavski, zaspadnoštokavski, istočnoštokavski i torlački, ta su narječja dobila 
sličniju fizionomiju, pa se u tom smislu kao neka cjelina i suprotstavljaju 
slovenskomu. Od toga, međutim, nisu postala genetski nimalo srodnija 
nego su bila. Njihovu genetsku srodnost određuje i dalje samo zapadno- 
južnoslavenski prajezik, kojega su ta narjerčja svako za sebe potomci isto 
kao što je to i slovenski jezik, pa mu ona svako za se genetski stoje uz bok. 

U prvotnoj podjeli zapadnih južnoslavenskih govora što su ostali u 
toj cjelini pošto se unutar granica Njemačkoga Carstva iz nje izdvojio 
slovenski jezik, kako je tu podjelu uvjerljivo utvrdio Ranko Matasović, 

ocrtao se tako dosta jasno jezik hrvatskoga naroda određen i genetički 
kao skup čakavskoga, kajkavskog i zapadnoga štokavskog narječja, mje- 
snih govora u hrvatskim zemljama povezanih u dijalekatski kontinuum, 
u hrvatski jezik dakle među zapadnim južnoslavenskima. Do toga ipak 
nije došlo. Jedno zato što su u hrvatski narod urasli, doduše u manjem 
broju, i govornici istočnog štokavskoga, tako u Srijemu i istočnoj Herce- 
govini oko Stoca na rijeci Bregavi i Ravnog na Popovu polju, a poslije je 
takav jezik prevladao i u dubrovačkom kraju, prvotno zapadnoštokav- 
skom. No važnije je to što je u razdoblju velikih seoba za turskih ratova u 
16. i 17. stoljeću istočni štokavski, poglavito, ali ne isključivo, kao govor 
Srba, dopro daleko na zapad, s krajnjim izbojcima do Gorskog kotara i 
Kalnika, razbio i potisnuo cjelovit teritorij zapadnoga štokavskoga i u ve- 
likoj ga mjeri preslojio i preoblikovao, tako da danas imamo samo jedno 
štokavsko narječje, vrlo razvedeno i raznoliko, ali ipak samo jedno, i to 
pod premoćnim utjecajem istočnoga. Stari zapadni štokavski prepozna- 
je se još samo u ostatcima, kakvi su slavonski dijalekt, onaj u Podravini 
i onaj u Posavini što ih je otkrio i prvi istražio Stjepan Ivšić, pa istočno- 
bosanski, kojim govore Hrvati i muslimani Bošnjaci od izvorišta Fojnice 
pa do Drine, a otkrio ga je i istražio Dalibor Brozović. Tragovi zapadnog 
štokavskoga razabiru se u velikom dijelu ikavskih govora Hrvata i mu- 
slimana Bošnjaka, više u Bosni nego u Hercegovini. No nema sumnje da 
je štokavski danas još samo jedno narječje, kako god stručno potkova- 
ni istraživač jasno razabire da su nekada nedvojbeno bila dva: zapadno i 
istočno. No od zapadnoga ostali su još samo tragovi i krhotine. 
Štokavsko narječje, koliko njime govore Hrvati, ima također više di- 
jalekata. Tu su inovativni novoštokavski dijalekti, ikavski kakav se go- 
vori u Hercegovini zapadno od Neretve i na širokim potezima zagorske 
Dalmacije, Like, velebitskoga Podgorja i u pojedinim mjestima Gorskog 
kotara, pa u Vojvodini, u Bačkoj, i u susjednim predjelima Mađarske. 
To je nastavak istočnoga štokavskog, isto kao novoštokavski ijekavski, 
kojim govore Hrvati u istočnoj Hercegovini, te u novije doba u dubro- 
vačkom kraju i na više mjesta u bivšoj Vojnoj krajini. U tim je dijalek- 
tima stari naglasak pomaknut za jedan slog prema početku riječi i to je 
pomicanje ostalo označeno uzlaznom intonacijom uz tako pomaknuti 
naglasak. Tako od žend postaje žena, od glava postaje glava. To novošto- 
kavsko pomicanje naglaska prošireno je i na neke od dijalekata kojima 
je podrijetlo zapadnoštokavsko, pa i čakavsko. Staro zapadnoštokavsko 
narječje velikim je dijelom znatno preslojeno istočnim novoštokavskim. 

Od novoštokavskog ikavskog, tzv. zapadnohercegovačkog malo se 
razlikuju ikavski štokavski govori koji pokazuju diskretne tragove svoje- 
ga prvotno zapadnoga štokavskog podrijetla. Tu će se mjesto klišta reći 
klišća i zvižđati mjesto zviždati. Dakako, ne kad govore strancu namjer- 
niku. Takvi ostatci zapadne štokavske pripadnosti nalaze se u ikavskim 
govorima Hrvata i muslimana Bošnjaka od Duvna i Kupresa, pa do Kla- 
duše i Cazina. Jače su izražene zapadnoštokavske osobine u slavonskom 
dijalektu, posavskome i podravskom, koji je ikavski, ekavski, ikavsko- 
-jekavski i ikavsko-ekavski, a naglasak mu je vrlo starinski, te u istočno- 
bosanskome, koji je jekavski i odstupa od novoštokavske akcentuacije. 

Takvo stanje dolazi još više do izražaja time što na područjima gdje su 
bolje očuvani ostatci zapadnoga štokavskoga u spontano oblikovanim in- 
terdijalektima potpuno prevladavaju obilježja istočnoga štokavskog. Usput- 
nom putniku prolazniku nije lako čuti ostatke zapadnoga štokavskoga. I 
Stjepan Ivšić je shvatio o čem se radi tek kad jejednom slušao kočijaša koji 
ga je u fijakeru vozio iz Strizivojne u Đakovo. Dotle je mislio da u cijeloj 
Slavoniji govore novi istočnoštokavski kao u njegovoj rodnoj Orahovici. 
Onda se je dao na istraživanje slavonskih govora, kao što se je poslije Dru- 
goga svjetskog rata Dalibor Brozović dao na istraživanje istočnobosanskih 
u dolini rijeke Fojnice. To je otvorilo sasvim nove vidike i potpuno oborilo 
dotle raširenu predodžbu o velikom i kompaktnom, u sebi jedinstvenom, 
štokavskom narječnom bloku. Ta predodžba pripada uostalom ideologiji 
koja je pratila i podupirala hrvatsku jezičnu standardizaciju. 

Svagdje su se u krugu pojačane jezične komunikacije, oko sajmova i 
trgovišta, stvorili interdijalekti s obilježjima okolnih mjesnih govora. Koja 
su obilježja pri tome izabrana da budu općenitija i služe u širem krugu i 
zašto, to još nikako nije valjano istraženo. Upravo to pak određuje našu 
sliku hrvatskih narječja jer se interdijalekti čuju češće i lakše nego ono 
kako se govori ,po domaći“ Taj izbor dijalekatskih obilježja određuje dis- 

pozicije za dijalekatsku stilizacijuknjiževnih jezika, a na najvišem stupnju 
toga razvoja i samoga standardnoga jezika. Time mu se temelji polažu 
već mnogo prije nego je počelo svjesno normiranje i sama standardizaci- 
ja, kako se po vrelima utvrđuje da je tekla. To da nam je standardni jezik 
na sliku i priliku novoštokavskog ijekavskog dijalekta, predodređeno je 
izborom dijalekatskih obilježja u interdijalektima na štokavskim prosto- 
rima, a svi Hrvati koji nisu štokavci pjevaju štokavskije nego što govore. 
Izbor dijalekatske stilizacije standardnoga jezika nije onako samovoljan 
i osoban kako se u nas, osobito među čakavcima i kajkavcima, rado za- 

mišlja, pase onda olako govori kako je Ljudevit Gaj za sve nas tobože 
donio samovoljnu odluku. Ta je predodžba vrlo daleko od onoga što se 
je zbilja događalo. 

No tu kao da smo već napustili gledište odabrano za ovo poglavlje, a 
njega se u prvom pristupu valja držati dosljedno do šturosti. Zato ostajemo 
pri razvedenoj slici mjesnih govora, po svojim dijalektima razvrstanih u 
narječja, što svi potječu od zapadnoga južnoslavenskog prajezika, preko 
njega pak od praslavenskoga, a ostali su takvi pošto se iz te cjeline izdvo- 
jio slovenski jezik. U toj slici, to treba reći jasno i glasno, nema skupine 
koja bi se mogla nazvati hrvatskim jezikom. Ne može se, naime, posta- 
viti skup jezičnih mijena, glasovnih i drugih, kojima bi se od zapadnog 
južnoslavenskoga dobivali svi hrvatski mjesni govori i samo oni. Kako 
god to postavljali, uvijek će se obuhvatiti i neki govori koji nisu hrvatski, 
ili pak neki hrvatski govori ne će biti obuhvaćeni. 

Štokavsko narječje, koje je danas sve ipak samo jedna narječna cjeli- 
na, kako je ona god u sebi duboko razuđena, nazvano je štokavskim iz 
hrvatske perspektive, jer je samo iz nje supostavljena čakavskom i kaj- 
kavskomu, ali kao cjelina ipak nije samo hrvatsko narječje jer govorima 
toga narječja govore mnogi koji nisu Hrvati: Bošnjaci, Srbi i Crnogorci. 
Oni stoga i nisu štokavci u pravom smislu toga naziva, ali im govori nose 
obilježja narječja koje se uobičajilo tako nazivati. Tako smo školovani, 
duboko je to sjelo. Uobičajilo se toliko da to nije nimalo lako ispravljati, 
ali dok ostaje tako, izazivat će neprilične nesporazume. 

Zbog toga što nema genetski određene skupine zapadnih južnosla- 
venskih mjesnih govora koja bi se mogla nazvati hrvatskim jezikom učili 
su nas i neki još uvijek uče da hrvatskoga jezika nema, da postoji samo 
jedan širi, koji oni najradije zovu srpskohrvatskim. U zadnje se vrijeme 
čak opet pojačao pritisakna nas u tom smislu. Pri tome previđaju da niti 
takvoga prajezika nema. Niti taj zamišljeni srpskohrvatski ne da se ge- 
netski odrediti. Nema srednjojužnoslavenskog, kako se sada rado govo- 
ri, prajezika, nego samo zapadnojužnoslavenski, od potomaka kojeg se 
vlastitom mijenom odvojio slovenski jezik. Povijesni okviri toga jezič- 
nog zbivanja jasno se razabiru: franačka dominacija i zračenje franačkog 
utjecaja na velikom dijelu južnoslavenskoga jezičnog areala i konačno 
povlačenje stabilne istočne granice Njemačkoga Carstva. U prostoru ra- 
nosrednjovjekovnoga zračenja franačke prevlasti i utjecaja razvio se za- 
padni južnoslavenski, a unutar granica Njemačkoga Carstva izdvojio se 
od drugih njegovih jezika potomaka slovenski jezik. 

Ali ta slika mjesnih govora poslaganih po obilježjima svojega genetskog 
podrijetla, svojega odnosa prema praslavenskom, a neposredno prema 
zapadnom južnoslavenskom prajeziku, samo je jedno od gledišta s kojih 
valja promatrati hrvatski jezik. Pozitivističko jezikoslovlje, mladograma- 
tičarsko, učilo je da je to jedino gledište koje se broji jer su samo mjesni 
govori pozitivni i autentični jezični podatci. Sve drugo ili je iskvareno ili 
umjetno i nije vrijedno ozbiljne jezikoslovne pozornosti. Kako god nam 
je to školovanjem duboko usađeno, mi više ne možemo misliti tako. Tu 
su i druga gledišta, bitna da se razumije ono što doživljavamo kao hr- 
vatski jezik. Tim drugim gledištima posvećena su poglavlja koja slijede. 

Kao svi narodi slavenskoga jezika i Hrvati su dugo živjeli u bespismenoj 
kulturi: do prijelaza iz 8. stoljeća u 9. A istočni Slaveni živjeli su tako do 
druge polovice 10. stoljeća. Bespismenost valja strogo lučiti od nepisme- 
nosti. Nepismen je onaj tko u zajednici koja se služi pismom i njeguje pi- 
smenu kullturu nije naučio čitati i pisati. Bespismena je pak kultura koja 
se ne služi pismom, u kojoj ono nije predviđeno, a život se na svim razi- 
nama odvija bez njega. Svi tekstovi koji su takvomu društvu važni pamte 
se, uče napamet od riječi do riječi, zato i jesu većinom složeni u vezanom 
govoru, u stihovima pjesničkim jezikom, i predaju se od usta do usta, od 
naraštaja naraštaju. Nama, kojima je kultura već stoljećima izrazito pi- 
smena, to nije lako zamisliti, a osobito iznenađuje koliko se dugo takva 
tekstovna predaja može držati. Tako su se tragovi praslavenskoga svetog 
obrednoga pjesništva u usmenoj književnosti svih naroda slavenskoga 
jezika očuvali sve do našega vremena, a ulomci praslavenskih zakona ušli 
su u srednjovjekovne pisane zakonike mnogo mlađega doba. 

Za kulturnu povijest europskoga prostora važno je što je na njem 
Avarski kaganat stvorio i održavao velik prostor bespismena života. U 
slici povijesti kakvu je mojem naraštaju posredovala škola Avari su nešto 
kao Huni, tek jedno stoljeće mlađi. Doista, i oni su stepski jahači koji su 
nahrupili iz kopnenih prostranstava središnje Azije, i oni su okupili oko 
svoje još i vojske drugih naroda i kao moćna udarna sila teško potresli 
oslabjelo Rimsko Carstvo. I oni su većim dijelom na njegovim razvali- 
nama podigli svoje vladanje. Stvara se tako dojam kao da povijest Ava- 
ra ponavlja sto godina stariju povijest Huna. Pri tome se obično previ- 
đa jedna bitna razlika. Hunsko vladanje trajalo je koliko i život jednoga 
muškarca, njihova vladara Atile, ,biča Božjega“, koji je rano umro. Brzo 
poslije njegove smrti hunsko se vladanje raspalo. A avarsko je vladanje 
trajalo na velikom prostranstvu od prve polovice 6. do pred sam kraj 8. 
stoljeća, dakle nekih 250 godina. To je vrlo dugo razdoblje i Avarski je 
kaganat stvorio okvire življenja koji su udarili svoj pečat velikim europ- 
skim prostranstvima, a time i samoj europskoj kulturnoj fizionomiji. O 
tome se, međutim, obično ne vodi računa. Nije zanimljivo onima koji u 
današnjoj Europi vode glavnu riječ. Oni dobro mogu i bez toga. 

Kultura Avarskoga kaganata bila je poganska i bespismena. Tako su 
Živjeli i svi narodi koji su se našli u njegovu obuhvatu. Svi narodi sla- 
venskoga jezika proizašli su iz te poganske bespismenosti. Opismenili 
su se tek kad su prihvatili kršćanstvo. A to je bilo kasno, između 8. i 10. 
stoljeća. Kasnije od njih pokrstili su se i opismenili u Europi još samo 
Balti. To je razlog što je narodima slavenskih i baltičkih jezika usmena 
književnost toliko bogatija i vrjednija nego je europskim narodima pi- 
smenim od starine. 

Stanje prvotne bespismenosti svih naroda slavenskoga jezika zapam- 
ćeno je i opisano. Bugarski monah Crnorizac Hrabar negdje na početku 
10. stoljeća napisao je traktat O pismenima u kojem razlaže otkud Sla- 
venima pored Grka i Latina vlastito pismo i kultura pismenosti. Tu je 
po još živom sjećanju u naznakama ocrtao stanje bepismenosti koje je u 
Slavena prethodilo pismenoj kulturi koju su dobili od svojih učitelja, so- 
lunske braće Konstantina /Čirila i Metodija u drugoj polovici 9. stoljeća. 

Taj traktat očuvao nam se u mnogim mlađim prijepisima. Najstariji je 
iz godine 1348. Iz njega se ovdje donosi izvorni opis pretpismenoga stanja 
Slavena, prvo u izvorniku, a onda u prijevodu. Kako god je izvornik dosta 
dobro razumljiv, prijevod će pažljivomu čitatelju pokazati da je precizno 
razumijevanje toga izvornika zahtjevnije nego se to na prvi pogled čini. 


Traktat O pismenima počinje ovako: 


Prčžde ubo Slovčne ne imčho knige, ng čretami i rčzami 
čvtčho i gataaho, pogani sošte. Krostivše že se, rimskami i 
grečeskymi pismeny noždaaho se (pisati) slovčnsku rččv 
bezv ustroenia. 


Precizno filološki preveden taj je početak razumljiviji i zahtijeva manje 
tumačenja nego se obično pričinjalo: 


»Prije pak Slaveni nisu imali slova, nego su crtama i 
urezima u rovaše brojali i nagađali, budući još pogani. A 
pokrstivši se, za nuždu su morali pisati slavenski govor 
rimskim i grčkim pismenima bez ustroja. 


Osobito je tu znatno to što je istaknuto da su Slaveni od svojih učitelja 
dobili ne samo slova nego i ustroj njihove porabe za zapisivanje slaven- 
skoga govora. Upravo taj ustroj udara temelje kulturi odnjegovane pi- 
smenosti. On može biti i kaotičan, kakav je na primjer u engleskom, ali 
ako je samo čvrst i stalan, on je izvrstan. 

Kada je zemlja Hrvata, zemlja hrvatske vlasti pod svojim ranim kne- 
ževima, a najpoznatiji su nam Borna, Vladislav, Mislav i Trpimir, pod 
sam kraj 8. i u prvoj polovici 9. stoljeća po djelovanju franačke misi- 
je postala kršćanska, pa je u Ninu dobila i biskupiju, uključila se u pi- 
smenu Europu, pa i sama više nije mogla biti bez pismenosti. U njezi- 
nu najbližem susjedstvu dalmatinski gradovi na jadranskoj obali i na 
otocima pred njom: Krk, Osor, Rab, Zadar, Trogir, Split, Dubrovnik i 
Kotor, svaki sa svojim teritorijem, ali bez neposrednog prostornoga 
dodira jedan s drugim, živeći pod izravnom vlasti cara u Carigradu, 
bizantskoga, a to će reći rimskoga, čuvali su u vrlo nepovoljnim prili- 
kama kontinuitet antičkoga života, pa tako i crkvene organizacije i pi- 
smenosti. Svime su time nedvojbeno utjecali na brojem nadmoćan svijet 
koji ih je okruživao, slavenski, bespismen i poganski, pa je to i ostavilo 
tragova u oskudnim povijesnim vrelima što ih imamo za to razdoblje, 
ali pismenost i organizirano pokrštenje nije u zemlju rodovske vlasti 
Hrvata došla odatle, nego tek s franačkom misijom koja je došla od- 
mah iza vojnih snaga što su pod kraj 8. stoljeća oborile Avarski kaganat 
i proširile vlast franačkoga vladara u daleka jugoistočna podunavska 
i jadranska prostranstva. Hrvatska rodovska vlast pod vladarima koji 
su se u njoj zaknežili predstavila se svijetu natpisima na svojim repre- 
zentativnim zgradama, osobito crkvama. Najraniji pisani jezik kojim 
se Hrvati predstavljaju svijetu jest latinski. Zato se i može reći da je la- 
tinski materinski jezik hrvatske književnosti. 

To što se tada dogodilo i utemeljilo pismenost u Hrvata, latinski 
jezik na prvim njezinim početcima, osobito uvjerljivo dokumentira i 
zorno ilustrira natpis iz Rižinica na sjevernom rubu Solina ispod tvr- 
doga Klisa. Tamo su nađeni temelji ranosrednjovjekovne samostanske 
crkve što je pripadala benediktincima koje je onamo doveo knez Tr- 
pimir. Zapis o darovanju splitskomu nadbiskupu koje je u neposred- 
noj vezi s osnivanjem toga samostana datiran je godinom 852. Trpimir 
se tu naslovljuje kao knez Hrvata (dux Chroatorum). Za taj samostan 
pregrađena je kasnoantička samostanska zgrada. Tu su nađeni i ulom- 
ci zabata oltarne pregrade te samostanske crkve u tri ulomka i na njem 
latinski natpis koji, kao i samostan s crkvom, potječe iz same sredine 
9. stoljeća. Kad se na njima, koliko je to moguće, uspostavi ono što je 
uništeno oštećenjima kamena, mogu se ti ulomci uvjerljivo složiti tako 
da se dobije natpis: 

Pro duce Trepimero... preces Christo summitatis... 
et inclinata habete colla tremenites. 


»Za kneza Trpimira podastirite molitve Kristu i saginjite šije dršćući!* 


Ulomak zabata oltarne pregrade iz Rižinica, 
natpis s imenom kneza Trpimira, 852. 


Crkveni se puk tu poziva da se moli za svojega kneza, i to tako da na 
njega pada odsjaj Božjega veličanstva kako ga crkva objavljuje sveča- 
nom latinštinom. Tim se natpisom knez Trpimir predstavlja svijetu, a 
s tih kamenova vrlo rječito i ljudima mlađih vremena govori Hrvatska 
koja je upravo uvrštena u Europu okrenutu zapadnoj crkvi i ujedinjenu 
latinskom pismenosti. 

Jednako rječito govori nadvratnik oltarske pregrade crkvice u Šopotu 
kod Benkovca. Na gornjem mu je rubu natpis iz druge polovice 9. stolje- 
ća. Očuvao se u tri ulomka, od njih jedan ugrađen u utvrdu benkovačko- 
ga kaštela. Tim nam se natpisom, također u svojoj zadužbini, predstav- 
lja knez Branimir. Predstavlja se punim naslovom na latinskom jeziku: 


Branimiro comes dux Cruatorum cogitavit. 


»Poglavar Branimir, knez Hrvata, zamislio je to? 


Greda i zabat s imenom kneza Branimira, Šopot, IX. st. 

Tu je sasvim jasno tko je dao izgraditi crkvu i tko se njome predstav- 
lja svijetu. A jasno je, sve bez daljnjega tumačenja, i to zašto se može reći 
da je latinski materinski jezik hrvatske književnosti. Prije toga nije bilo 
ništa. Doista, što piše 925. papa Ivan X. kralju Hrvata Tomislavu i kne- 
zu Humljana Mihovilu, u svojoj novoj pismenosti s majčinim mlijekom 
počeli su tepati — latinski. 

To da su Hrvati, kada su doista počeli čitati i pisati, isprva čitali i pisa- 
li samo latinski, ne može nikoga iznenaditi kada se zna da je pismenost 
u zemlju Hrvata došla s franačkom crkvenom misijom. Franačka je cr- 
kva samo latinskomu jeziku priznavala punu vrijednost. Samo na njem 
se govorila misa i vršilo bogoslužje, samo na njem se vodila crkvena ad- 
ministracija i donosili pravni propisi, samo na njem su vladari izdavali 
svoje povelje i izricali obvezujuće odredbe. Takvu su latinsku pismenost 
franački misionari donijeli i u novopokrštenu zemlju Hrvata. Francuski 
jezik, mlađi i pučki oblik latinskoga, imao je tu poseban položaj u toli- 
ko što su oni koji su vladali samo njime ipak mogli, mučno sričući, ra- 
zumjeti nešto latinskoga. Drugi jezici u Franačkom Kraljevstvu, koje se 
poslije 800. proglasilo i bilo priznato Rimskim Carstvom, nisu nikako 
omogućivali pristup latinskomu. Takvi su slavenski, pa i sam njemački. 
Oni nisu kraj latinskoga imali baš nikakve službene važnosti. Ipak su se 
pismeni svećenici služili i njima, ali samo onda kada je puk koji nije znao 
latinski trebao razumjeti što se Bogu moli i što ga crkva uči. Drugi jezici, 
osim latinskoga, dolazili su u obzir samo u takve dušobrižničke svrhe, 
da se razumije ono što je crkva inače službeno govorila i pisala latinski. 

O tome su u franačkoj crkvi doneseni i strogi propisi. To da se njezini 
svećenici nisu brinuli za to da ih puk razumije, kleveta je kojom je ta crkva 
u 19. stoljeću oklevetana od strane nositelja slavenskih nacionalnih pokre- 
ta. Nauka takozvanih ,trojezičnika" koji su krivovjerno tvrdili da se služba 
Božja smije vršiti samo na tri sveta jezika: na hebrejskom, grčkom i latin- 
skom, ticala se samo liturgije, a ne i porabe jezika u dušobrižništvu, koje se 
moralo svojski truditi da ga puk, ma kako nenaobražen bio, uvijek razumije. 


Ulomak grede s imenom kneza Branimira, Muć Gornji kraj Splita, 888. g. 

Jezične odredbe franačke crkve došle su do nas u kapitularima, zbor- 
nicima crkvenih propisa i zakona. Kako je to, premda je od velike važno- 
sti za povijest hrvatskoga jezika i književnosti, u nas vrlo slabo poznato, 
valja nam tu navesti neke od najznatnijih odredaba. Tako da ostanemo 
pri najsuzdržljivijem izboru: 

Bazelski biskup Haito (807-823) izričito je propisao (Capitularia Nr. 
177, 2): »valja narediti da molitvu Gospodnju, u kojoj je sadržano sve što 
je nužno za ljudski život, i apostolsko vjerovanje, u kojem je sadržana či- 
tava katolička vjera, uče svi, kako na latinskom, tako i na barbarskom je- 
ziku da ono što ispovijedaju ustima srcem vjeruju i razumiju“ 

Sinoda u Aachenu donijela je pak još 801. propis dušobrižnicima (Ca- 
Pitularia Nr. 120, 3): ,,... da molitvu Gospodnju, tojest Očenaš i Vjerujem 
u Boga ucijepe svima koji su im podređeni i da traže da im to ponavlja- 
ju jednako tako muškarci i žene kao i dječaci“ Ako je to bilo obvezatno 
baš za sve, odrasle i djecu, moralo se u smislu propisa biskupa Haitona 
dopustiti da se te molitve govore ne samo na latinskom jeziku, nego i na 
»parbarskom? 

A što se tiče molitve kojom se vjernici obraćaju Bogu, sinoda u Frank- 
furtu još 794. vrlo jasno određuje (Capitularia Nr. 28, 52): ,Nitko neka 
ne vjeruje da se samo na tri jezika smije moliti Bogu, jer se Bogu mole na 
svim jezicima i čovjek bude uslišan ako zatraži što je pravedno? 

Vrijedilo je zaviriti u kapitulare s kraja 8. i početka 9. stoljeća. Pokaza- 
la se slika vrlo različita od one koja nam je školovanjem usađena u povi- 
jesnu svijest. Nema govora o tome da je franačka crkva bila ravnodušna 
prema tomu razumije li njezin puk ono što moli Boga i što ga njegova 
crkva uči. Takav su joj stav razvijajući svoj ćirilometodski mit podmetali 
žarko zauzeti pregaoci slavenskih nacionalnih pokreta. Istina, franačka 
se je crkva protivila, dosljedno i nepopustljivo, slavenskomu bogoslužju 
učenika svetih Ćirila i Metoda, ali samo u slavenskoj liturgiji, a ne i sla- 
venskomu jeziku u dušobrižničkoj skrbi. Tu je čak propisivala njegovu 
porabu ako puk nije znao nego taj jezik. Bitno je bilo da razumije. 

Poklanjala se je, dakako, velika pozornost pozivima na pokoru i for- 
mularima za ispitivanje savjesti pred ispovijed. Bili su tu i popisi smrtnih 
grijeha i glavnih kršćanskih vrlina. Nastajala je tako čitava jedna skro- 
mna literatura na jezicima kojima je, kako gdje, jedinima vladao crkve- 
ni puk. Najstariji spomenici njemačkog jezika većinom su upravo takve 
naravi. Njih nam je ostalo vrlo malo. Još manje je ostalo slavenskih. No 
o tome da je takva dušobrižnička literatura postojala i na slavenskim je- 

zicima nedvojbeno svjedoče Brižinski spomenici, listovi u biskupskome 
obredniku iz Freisinga u Bavarskoj. To su tri slovenska teksta, najstari- 
ja od svih što su došli do nas, pisana latinskim pismom. Taj rukopisni 
obrednik nastao je negdje u 10. stoljeću, a predlošci izkojih su prepisani 
ti stari slovenski tekstovi potjecali su iz 9. stoljeća ili možda još s kraja 8., 
iz vremena franačke misije i pokrštavanja alpskih Slavena. 

S takvim su propisima franački misionari došli u zemlju pod vlašću 
hrvatskoga kneza i pokrstili ju. To podrazumijeva i porabu takve dušo- 
brižničke književnosti na slavenskom jeziku novopokrštenih Hrvata. Ona 
je mogla obuhvaćati i zbirku prijevoda blagdanskih čitanja iz poslanica 
i evanđelja. Ništa nam se od toga nije očuvalo, ali vrlo pouzdano može- 
mo uzimati da je postojalo. A to je, kako god skromno bilo, prva pojava 
hrvatskoga jezika u europskoj pismenosti i stoga, i kraj sve svoje skro- 
mne beznačajnosti, vrlo važna prekretnica u povijesti hrvatskoga jezi- 
ka. Valja nam to ugraditi u svoju povijesnu svijest jer je do sada ostajalo 
uvelike zanemareno. 

Taj hrvatski jezik, najstariji uključen u europsku pismenost, bio je 
izravno suočen s latinskim jezikom franačke crkvenosti, a neizravno sa 
starim njemačkim, starim slovenskim i drugima kojima su se služili sve- 
ćenici franačke crkve u dušobrižničkoj djelatnosti među pukom kojemu 
materinski jezik nije bio romanski. Njegova je književna izražajnost bila 
oblikovana prema latinskomu. Uklapala se od prvih početaka u jezičnu 
izražajnost latinske Europe. Po tome se uklapao u krug ranih književnih 
jezika toga kulturnog kruga. U jeziku hrvatske pismenosti to je najstariji 
sloj. No mi pobliže o njem ne znamo ništa. 

Ta misionarska književnost, na latinskom i na hrvatskom jeziku, od 
koje nam se ništa nije očuvalo, ali valja s pouzdanjem pretpostavljati da 
je postojala jer su takvi bili strogi jezični propisi u franačkoj crkvi, pred- 
stavlja za Hrvate kraj dugoga razdoblja bespismenosti. A i to je razdo- 
blje ostavilo znatnu jezičnu baštinu, upravo književnojezičnu, kako god 
to naizgled zvučalo paradoksalno. Za povijest hrvatskog jezika osobito 
je stoga važan i jezik njegove bespismenosti. Taj ,jezik bespismenosti" o 
kojem je sada riječ nije, dakako, jezik sporazumijevanja u svakodnevnom 
životu. Njega je bilo i prije i poslije, on se prilagođivao sve novim prilika- 
ma, udovoljavao sve novim zahtjevima, i nema posebne veze s jezikom 
hrvatske pismenosti, s hrvatskim književnim jezikom, koliko god mu je 
u svako doba bio vrelom sve nove izražajnosti. Radi se o jeziku izgrađe- 
nom i razvijenom za mjerodavne tekstove koji su se u doba bespisme- 

nosti usmeno predavali od naraštaja naraštaju, tako važni i mjerodavni 
da su se pamtili od riječi do riječi, sastavljeni u vezanom govoru, što je 
bitno olakšavalo njihovo pomno pamćenje. Bile su to svete obredne pje- 
sme koje su se pozivale na najskrovitije mitske odnose temeljnoga reda 
u svijetu ili izricale zakone slavenskoga suda i reda koji je na tlu koje će 
postati hrvatsko zamijenio rimski. 

Taj moćno razvijeni pjesnički jezik i ostatke tekstova sastavljenih na 
njem počelo se tek nedavno, zadnjih nekoliko desetljeća, otkrivati i po- 
mno rekonstruirati na temelju tragova što su ostavili u usmenoj književ- 
nosti svih naroda slavenskoga jezika. Hrvati su svojom usmenom knji- 
ževnosti pri tome dobro zastupljeni. Nema dakle ni najmanje dvojbe da 
je taj ,jezik bespismenosti“ ušao u poklad baštine usmene književnosti i 
u mnogome, izravno ili neizravno, odredio njezinu jezičnu izražajnost. 
A jezik usmene književnosti, koja se tradicionalno zove narodnom, odi- 
grao je u povijesti hrvatskoga književnog jezika, kako je dobro poznato, 
važnu pa u mnogome i odlučujuću ulogu. Škola hrvatskih vukovaca fe- 
tišizirala je to i dotjerala do neodržive krajnosti, pa je tomu pristupala i 
jednostrano puristički u korist novoštokavske folklorne predaje, ali upra- 
vo zato jer je to tako te se, premda se žilavo drži u našoj općoj naobrazbi, 
baš nikako više ne može zadržati, treba reći, tako da se ne može prečuti: 
od pjesništva gotičkoga razdoblja, glagoljaškoga i latiničkog, preko rene- 
sansnoga, baroknog, prosvjetiteljskog predromantičkoga, preporoditelj- 
skog i romantičkoga, pa do pjesništva moderne, u svemu je tome jezik 
»narodne književnosti? odigrao ulogu koja se bez svakoga pretjerivanja 
može nazvati magistralnom. Odatle i velika važnost jezika hrvatske bes- 
pismenosti za hrvatski jezik, i osobito za književni. 

Na latinskom kao prvom jeziku hrvatske pismenosti došao je do nas 
veći broj zapisa o pravnim činima, osobito u okružju hrvatskih vladara iz 
razdoblja od 9. do 11. stoljeća. Bez obzira na to jesu li ti zapisi doista pra- 
vovaljane isprave, za što se izdaju, ili su mlađe prerađevine zapisa u samo- 
stanskim kronikama izrađene stoga što se od druge polovice 12. stoljeća 
na sudovima usmena svjedočanstva i takvi zapisi više nisu priznavali kao 
dokazna sredstva, nema razloga sumnjati u to da su to velikim dijelom 
autentični zapisi o stjecanju prava i posjeda iz vremena o kojem svjedo- 
če. Naprotiv, po nekim se podatcima i obilježjima tih tekstova razabire 
da je to većinom upravo tako. U tim zapisima, obično se nazivaju ispra- 
vama, očuvani su tako, izravno ili neizravno, tekstovi najranije hrvatske 
književnosti na latinskom jeziku. S toga se gledišta do sada uglavnom i 

nisu promatrali. Iz njih se lijepo pokazuje kako sena hrvatskome dvoru 
uz latinski rabio hrvatski jezik, pa su mu neke riječi prvi put zapisane u 
takvim tekstovima. To su u prvom redu nazivi raznih služba i dvorskih 
dužnosti. Tako su hrvatski nazivi visokih državnih služba kao ban, tep- 
čija, župan, podžup i satnik. Tu su i nazivi različitih funkcija na vladar- 
skome dvoru, a sve u latinskom tekstu: i posteljnik, i vinotoč, i psar, i vo- 
lar, i dvornik, i vratar, i šćitonoša, i šćitnik, i napokon djed Hrvata, visoki 
dvorski dostojanstvenik. Najstariji se zapisi tih riječi javljaju u latinskim 
tekstovima, ispisani latinicom. Tu leži na dlanu, kako je neumorno upo- 
zoravao Dalibor Brozović, odgovor na pitanje zašto je mnogo kasnije, u 
18. stoljeću, latinica izašla kao neupitna pobjednica iz suparništva s gla- 
goljicom i ćirilicom kao jedino pismo hrvatskoga jezika. Kako pisati hr- 
vatske riječi latinskim slovima, za to su se morala nalaziti rješenja još od 
prvih početaka kad su se i kraj glagoljice i ćirilice ispisivale u latinskim 
tekstovima kako je tko bolje znao i umio. Nije bilo razdoblja kada se hr- 
vatski jezik, od kad se počeo pisati, nije pisao latinicom! 


Pismo pape Ivana VIII. knezu Branimiru, 7. 6. 879. 

Iako je latinski nedvojbeno prvi i najstariji književni jezik Hrvata, nije 
dugo ostao jedini. Već na prijelazu iz 9. stoljeća u 10. donijeli su učenici 
solunske braće iz Panonske metropolije i Moravske kneževine slavensko 
pismo, glagoljicu i njezin ustroj, slavensku liturgiju i crkveni jezik njihove 
škole na područje dalmatinske crkve i ta je druga pismena kultura, na je- 
ziku mnogo bližem materinskomu, odmah pustila čvrst korijen u Hrvata. 
To je ,Metodijeva nauka" (Methodii doctrina) koja je, kako već 925. piše 
papa Ivan X. splitskom nadbiskupu Ivanu, ,provrvjela" u dalmatinskoj 
crkvi. O tome kako se to događalo nema nikakvih vijesti i stoga se o tome 
može samo nagađati na temelju više ili manje uvjerljivih domišljanja. 

Hrvatska historiografija još je u 18. stoljeću stala zastupati mišljenje 

da je Ninska biskupija, kojoj se jurisdikcija protezala cijelim područjem 
pod vlašću hrvatskih vladara, postala glavno rasadište glagoljaške pisme- 
nosti i slavenske liturgije. Prvi povjesničar crkve u hrvatskim zemljama, 
isusovac Daniele Farlati, jedan od velikih Talijana u hrvatskoj kulturi, u 
svojem monumentalnom djelu Illyricum sacrum, koje je počelo izlaziti 
1751. u Mletcima, smatrao je kako se samo po sebi razumije da je upra- 
vo Ninska crkva u zemlji Slavena bila glagoljaška i da se slavenska litur- 
gija iz nje širila po Dalmaciji, a ninski biskup Grgur da je to branio na 
splitskim sinodama dalmatinsko-hrvatske crkve u godinama 925. i 928. 
Farlati nije bio sklon tradiciji svetih Ćirila i Metoda među Hrvatima jer 
je unjih bilo odnjegovano dobro poznavanje latinskoga jezika i svatko ga 
je mogao steći, ako je samo htio. Za njim su se poveli hrvatski povjesni- 
čari, kojima se takvo tumačenje izvrsno uklapalo u temeljni nacionalni 
stav. Tek su izvrnuli vrijednosne ocjene: njima se je narodni jezik u crkvi 
pokazivao kao najviša vrijednost. 

Grgur biskup ninski postao je tako glavni junak u borbi za narodni 
jezik u crkvi. Najdojmljivije je to izraženo u velebnom njegovu spome- 
niku koji je izradio Ivan Meštrović. Nevolja je tek što u očuvanim aktima 
tih splitskih sinoda nema ni riječi o tome. Ninski se biskup Grgur, me- 
đutim, borio za očuvanje svoje biskupije pri uspostavi antičke dalmatin- 
ske crkve, a ne za slavensko bogoslužje. Nitko mu to u aktima splitskih 
sinoda ne predbacuje. No dugo je trebalo, sve do tridesetih godina proš- 
loga stoljeća, da se konačno probije spoznaja da je ta njegova borba za 
slavensko bogoslužje samo nacionalni mit, kako god vrlo uspješan. Ra- 
sadište glagoljaške liturgije i pismenosti bila je ipak Dalmacija, do kraja 
9. stoljeća bizantska, u kojoj nije bilo slavenske političke vlasti, ali je bilo 
mnogo naseljenika slavenskoga materinskog jezika, pa je lako pretposta- 

viti da su biskupi u gradovima rado primali Metodijeve učenike, izbje- 
gle poslije njegove smrti 986. od progona franačke crkve, da budu dušo- 
brižnici tomu crkvenomu puku. Tako je mogla već do 925. , Metodijeva 
nauka provrvjeti“ na području jurisdikcije dalmatinske crkve, kako piše 
papa. Od tada je slavenska pismenost i književna kultura, ćirilometod- 
ska i staroslavenska, neizostavna sastavnica hrvatske pismenosti i knji- 
ževnojezične izražajnosti. 

Književni jezik Metodijeve škole imao je od prvih početaka svoje au- 
tentično povijesno ime. Ono je izvorno bilo: jezyke slovčnoske, što se u 
hrvatskim tekstovima najčešće javlja kao jezik slovinski, ili, već prema 
dijalektu, slovenski ili slovjenski. Posebno treba i opetovano naglasiti da 
je to povijesni naziv sasvim određenoga književnog jezika, onoga koji su 
stvorila i učila solunska braća svojim trajno mjerodavnim prijevodima 
grčkih liturgijskih tekstova, a ne općenit i pomalo neodređen rezultat po- 
redbenog slavističkog istraživanja ili čak izraz slavenske ideologije, kako 
se nama duboko usadilo u kulturnu svijest. Taj naziv je mogao poticati 
slavenske ideje, ali nije potjecao iz njih. Nastao je u doba kada je slaven- 
ski, i jezik, i zakon, i običaj, bio još tvrda i čvrsta, vrlo konkretna životna 
realnost, a ne jezikoslovna ili čak idejna projekcija. 

Književni jezik solunske braće i njihovih neposrednih učenika zove 
se u slavističkoj znanosti starocrkvenoslavenski. Taj jezik postao je po- 
slije početnoga razdoblja u razmaku od samo nekih sto godina, od kraja 
8. do kraja 9. stoljeća, uz latinski drugi književni jezik Hrvata. Bio mu je, 
bez obzira na sve rezerve rimske kurije, u svem bitnome potpuno rav- 
nopravan: i na njem se govorila misa, i na njem su se mjerodavno zapi- 
sivali pravni čini. 

Taj književni jezik i njegova kultura, bitna sastavnica , Metodijeve na- 
uke*, bio je za Hrvate osobit. Bio je toliko srodan njihovu spontanu go- 
voru da su ga morali doživljavati kao svoj. Uvodio je tako njihov jezik 
u najautoritativnije knjige, čak i u misne. Na njega su bili prevedeni od- 
lomci Svetoga pisma, perikope što su se čitale u liturgiji. A ipak je bio od 
njihova materinskog jezika osjetljivo različit. Nikoji Hrvat ga takav ka- 
kav se čuo u crkvi nije sam od sebe znao. Valjalo ga je naučiti, iako je to 
bilo mnogo lakše nego učenje latinskoga. U tome smislu bio je slovinski 
jezik Hrvatima svoj, ali takav kakav je pristajao najuglednijim knjigama. 
Nije to bilo teško shvatiti. Bio je to odnos kakav je za druge na jadran- 
skom prostoru postojao između dalmatskoga romanskog ili talijansko- 
ga jezika i latinskog. 

Hrvatski glagoljaši dobro su učili slovinski. U svojim uglednim knjiga- 
ma, osobito liturgijskima, vjerno su čuvali njegove osobitosti. Samo takav 
je, očito, imao punu vrijednost i dostojanstvo. To se osobito tiče oblika 
riječi. Glasove su i u najuglednijim tekstovima već rano počeli izjedna- 
čavati s hrvatskima. Do 12. stoljeća došlo je to već dotle da se jasno ra- 
zabiralo koji je crkvenoslavenski tekst hrvatski, a koji nije. Bečki listići 
pokazuju da to vrijedi i za misne molitve i bogoslužbena liturgijska čita- 
nja. Tako su redigirani tekstovi preuzeti iz ćirilometodske škole, a preu- 
zimali su sei noviji. To je hrvatska redakcija crkvenoslavenskoga jezika. 
Jednako tako su nastale i druge. Najvažnije su od njih bugarska, srpska i 
ruska. Kao što se u kulturama tih slavenskih naroda naziv postao od sta- 
roga jezyke slovčnvske mogao zamjenjivatibugarskim, srpskim odnosno 
ruskim imenom, tako se u Hrvata slovinsko ime jezika moglo zamjenji- 
vati imenom hrvatskim. Hrvatska redakcija crkvenoslavenskoga zvala 
se tako jezik slovinski ili jezik hrvatski. Upravo je takva zamjenjivost, što 
se imena tiče, bitna odrednica hrvatskoga jezika i hrvatske književnosti. 
Naziv slovinski jezik stoga je, kad je zamjenjiv s nazivom hrvatski jezik, 
ovomu jednakovrijedan kao oznaka hrvatskoga jezika, uključujući, da- 
kako, i hrvatsku redakciju crkvenoslavenskoga. 

To pak da jei to hrvatski (književni) jezik bilo je, dok je ta redakcija 
bila u živoj porabi, svima očigledno i stoga bjelodano i samo po sebi ra- 
zumljivo. Poslije pak, od druge polovice 16. stoljeća, kad se crkvenosla- 
venski počeo shvaćati kao drugi jezik, svet i liturgijski, koji nije potpa- 
dao pod zabranu narodnoga jezika u službi Božjoj prema obvezujućim 
zaključcima Tridentskog sabora, to se u općoj svijesti potpuno zamet- 
nulo. Crkvenoslavenski — izvan strože terminološke porabe nazivao se 
obično ,staroslavenski“ — nikako se više nije smatrao hrvatskim jezi- 
kom, nego mu se oštro suprotstavljao. Tako se izgubilo izvorno znače- 
nje naziva slovinski jezik, što je pod specifičnim prilikama kakve su se 
bile stvorile oko hrvatskoga identiteta, a one mijenjajući oblik i do da- 
nas traju, dovodilo do bitnih nesporazuma oko hrvatskoga jezika i toga 
naziva za nj. Sasvim neopravdano stao se doživljavati kao negacija toga 
jezika kao hrvatskoga. 

A zapravo se radi samo o tome da je svaka poraba slavenskoga hrvat- 
skog jezika u knjigama po svojem povijesnom ishodištu ćirilometodska. 
Da nije bilo glagoljaša, ne bi bilo ni hrvatskoga jezika u knjigama onako 
kako je on u njih ušao. Ulazio bi tada samo kako ga je uvela franačka mi- 
sija, na isti način kako je u knjige ušao slovenski ili poljski. A u Hrvata je 

ušao tako što se njihova redakcija crkvenoslavenskoga sve jače ponaro- 
đivala i tomu izvan najsvetije liturgije nije bilo nikakva otpora. 

Da hrvatska redakcija crkvenoslavenskoga jezika doista pripada cje- 
lini hrvatskoga književnog jezika, sasvim se jasno razabire tek u novije 
doba, otkad su vrlo važna istraživanja Stjepana Damjanovića nedvojbeno 
pokazala da se u mlađoj glagoljaškoj književnosti ne da povući oštra gra- 
nica između te redakcije i hrvatskoga narodnoga jezika kakav se susreće 
u knjigama. Jedno se prelijeva u drugo. U tekstovima na narodnom je- 
ziku javljaju se u različitim omjerima obilježja crkvenoslavenskoga. Kao 
simbolični biljeg javlja se jedno takvo obilježje čak i u gramatici Bartola 
Kašića. U njegovim Institutiones linguae Illyricae — ,Osnovama ilirskoga 
jezika", prvoj objavljenoj gramatici hrvatskoga književnog jezika (Rim, 
1604), na početku njezina drugog dijela gdje počinje razlagati o glagolima 
i uvodi kategoriju prelaznih glagola, navodi kao primjer, među ostalim, 
i ovaj (str. 83): yđd ndfliduyem preblaxen6go Ifusfa i prevodi to: Ego sequor 
beatissimum Iesum. Kašiću je to primjer iz jezika kojega gramatiku piše. 
A u tom je primjeru jedno vrlo prepoznatljivo obilježje crkvenoslaven- 
skoga: preblaženogo umjesto hrvatski preblaženoga. 

Jezik kojega Kašić piše gramatiku u hrvatskim se primjerima u njoj 
naziva jezik slovinski. A latinsko lingua Illyrica humanistički je naziv za 
taj slovinski jezik ili hrvatski jezik, što je u krugu hrvatske kulture i nje- 
zine predaje zamjenjivo jedno s drugim isto onako kako je u krugu dru- 
gih kultura koje su dionice ćirilometodske baštine naziv slovenski jezik 
zamjenjiv s nazivima bugarski, srpski odnosno ruski. 

Nema ni najmanje dvojbe da oblik preblaženogo ne pripada nikojem 
hrvatskom mjesnom govoru. On nije zapadni južnoslavenski. U Kašićevu 
je gramatiku došao iz crkvenoslavenskoga, iz njegove hrvatske redakci- 
je. To je istočni južnoslavenski koji su solunska braća izgradila da bude 
njihov književni jezik, jezyke slovčnoske, nama slovinski jezik i namijenili 
ga svim narodima slavenskoga jezika. Pri tome su se oslanjali na istočni 
južnoslavenski, upravo stari makedonski, kako misli Georg Holzer upra- 
vo na govor Slavena koji su se bili nastanili u Solunu, o čem postoji po- 
vijesna vijest. Od svih slavenskih tim su jezikom Konstantin i Metodije 
najbolje vladali. Kašićevo preblaženogo Isusa jedini je ostatak toga istoč- 
nog južnoslavenskoga u jeziku koji se opisuje u njegovoj gramatici. On 
u njem, međutim, nije strano tijelo. I nije slučajno što se očuvao u izrazu 
koji se odnosi na najsvetije. Slovinski i jest prvotno bio svet i bogosluž- 
beni jezik u Hrvata, jedan od dvaju. 

Bitno je tu upamtiti da je po završetku bespismenoga razdoblja pi- 
smenost u Hrvata počela na dva jezika i s dvije tradicije pismene kulture: 
latinskom i slovinskom, i na dva pisma, na latinici i na glagoljici, kojoj se 
vrlo rano pridružila i ćirilica, iona kao i glagoljica s Ćirilovim ustrojem 
slavenskoga pisanja, ako i drukčijim slovima. Iako je glagoljica njegovo 
pismo, ćirilica s pravom nosi njegovo ime jer je ustroj važniji od slova. 
Nedvojbeno je dokazano da su hrvatski glagoljaši još od 11. stoljerća znali 
i ćirilicu i da su ju rabili uz glagoljicu. 

Na početku hrvatske pismenosti stoje tako dva jezika, od kojih niti 
jedan nije hrvatski po postanju, ali su oba to postala po uporabi. Jedan 
se doživljavao kao tuđ i morao se učiti sa zauzetim naporom. Drugi je 
bio toliko srodan hrvatskim govorima da se spontano doživljavao kao 
svoj, različit tek onoliko koliko priliči svetom i bogoslužbenomu jeziku. 
Da se on nauči, trebalo se napregnuti samo kao za svaki svoj jezik kada 
se svečano rabi u knjigama. Svaki književni jezik, koliko god bio svoj, va- 
lja učiti. Suprotne tvrdnje, kako ima književnih jezika koji se ne moraju 
učiti da bi se vladalo njima, bez iznimke su jezičnopolitička demagogija. 


Krstionica s latinskim natpisom u kojem se navodi da ju je 
dao izraditi svećenik Ivan u vrijeme kneza Višeslava, oko 800-830. 

Knjige, kada ih ima, zahtijevaju jezik obrađen i pripravljen tako da se u 
njima, a i pri svakom drugom ozbiljnom pisanju, može rabiti. Zato se i 
zove književni jezik. To, naime, znači taj naziv. Književni jezik nije, bar 
nije na prvom mjestu, jezik takozvane ,lijepe književnosti“ Nije to jezik 
onoga što u razgovoru zovemo sa stilskim nabojem intelektualne intimno- 
sti literatura. Ili pomalo bjelosvjetski s daškom dalekih obzorja: beletristi- 
ka. Književni jezik dobiva svoju posebnost odatle što nitko kad ozbiljno 
piše ne piše baš onako kako u svakodnevici govori. A kada se to učvrsti i 
ustali, nastaju i u svakodnevici situacije u kojima se govori sličnije onomu 
kako se ozbiljno piše nego onomu kako se inače govori. Tada se govori 
književnim jezikom. Te razlike mogu biti i vrlo male, ali su uvijek uoč- 
ljive. Književni jezik je tako poseban pojavni oblik svakoga jezika koji se 
rabi u knjigama i pri drugom ozbiljnom pisanju. Književni jezik je kao 
i svaki drugi oblik jezika bitno određen svojom poviješću. To kakav jest 
određeno je time kakav je bio, od čega je postao. Stoga je pitanje o njego- 
vim početcima važno za razumijevanje njegove današnje pojave i naravi. 

Već je ovdje, u prethodnom poglavlju, rečeno kako je hrvatska pisme- 
nost imala dva jezika, dvije pismene kulture: latinsku i slovinsku. Na tim 
jezicima počinje hrvatska književnost, književnost u onom najširem smi- 
slu što ga najbolje izražava latinski naziv litterae, koji potječe još iz anti- 
ke. On zapravo znači ,,slova“, ali je metonimijom dobio široko značenje 
koje obuhvaća ,,i pismenost i pisanu riječ i načitanost i znanje i zapravo 
opću uljuđenost pojedinca ili zajednice kojoj dotične litterae pripadaju? 
(Mate Križman). Jezik takvih litterae bio je na hrvatskom prostoru, a to 
je zemlja hrvatske rodovske vlasti i njoj susjednih slavenskih rodovskih 
vlasti te carska Dalmacija, što će reći teritorij njezinih gradova, najprvo 
latinski, a onda, jedva sto godina poslije toga početka, i slovinski. To je 
književni jezik solunske braće, crkvenoslavenski, na samom početku baš 
starocrkvenoslavenski njihovih prijevoda grčkih liturgijskih tekstova, a 
onda hrvatska redakcija crkvenoslavenskoga jezika. 

Ta je redakcija u tekstovima poteklim iz škole svetoga Metoda ispr- 
va samo zamjenjivala starocrkvenoslavenske glasove hrvatskima i pisa- 
la ih odgovarajućim glagoljičkim, a poslije i ćiriličkim slovima. Tako je 

mjesto starocrkvenoslavenskoga ve ime otoca i syna i duha svetago došlo 
crkvenoslavensko hrvatske redakcije va ime otoca i sina i duha svetago. 
A pomalo su u crkvenoslavenske tekstove ulazile i riječi uobičajenije u 
hrvatskim govorima. Najstariji spomenik takve strogo crkvenoslavenske 
hrvatske redakcije jesu Bečki listići, ostatak misne knjige s početka 12. 
stoljeća ispisane glagoljicom na pergameni. 


Bečki listići, glagoljica na pergameni, 
kraj 11. ili početak 12. stoljeća 
Takav je bio hrvatski književni jezik u liturgijskim tekstovima, svečanim 
i svetim. I u njima se je to održalo sve do katoličke obnove u 17. stoljeću, 
kada se po zahtjevu Rima napušta hrvatska i na njezino mjesto uvodi ru- 
ska redakcija crkvenoslavenskoga jezika. Rimska se je crkva htjela poslužiti 
hrvatskim glagoljašima da gubitke koje je pretrpjela od reformacije na sje- 
veru Europe nadoknadi na njezinu istoku, vjernicima govornicima slaven- 
skih jezika, pripadnicima Istočne crkve, kojima je ruska redakcija crkve- 
noslavenskoga bila bliža nego hrvatska. Crkvenoslavenski kakav se slušao 
u liturgiji prestao je tako biti hrvatski, ostao je još samo liturgijski jezik. 
No izvan predaje liturgijskih tekstova hrvatska je redakcija crkveno- 
slavenskoga jezika već od početka bila otvorena narodnomu jeziku kakav 
se govorio u svakodnevici. Tako je taj počeo preko crkvenoslavenskoga, 
kojeg je ustrojstvo u dubljim slojevima bilo ne samo blisko srodno nego 
i upravo jednako onomu hrvatskih govora. Takav je jezik u knjigama i 
drugom ozbiljnom pisanju, osobito pravnih tekstova (isprava, zapisa i za- 

konika) dakako ostajao slovinski, a mogao se zvati i hrvatski. Prodirući sve 
jače u crkvenoslavenski, hrvatski je narodni jezik u slovinskome književ- 
nom postajao sve dominantniji i sve više mu je određivao fizionomiju. 

Hrvatski književni jezik nije postao tako da bi koji hrvatski dijalekt bio 
uzet da se rabi u knjigama i ozbiljnom pisanju, nego tako što je hrvatska 
redakcija crkvenoslavenskoga poprimala i na kraju posve poprimila sva 
obilježja hrvatskoga narodnog govora i na kraju potpuno napustila sve 
što mu je bilo tuđe. Ipak je crkvenoslavenski još i u prvoj gramatici slo- 
vinskoga jezika, nazvanoga latinski ilirskim: lingua Illyrica, ostavio pre- 
poznatljivoga traga. Dalekosežno je stoga svjedočanstvo onoga Kašićeva 
primjera: naslidujem preblaženogo Isusa. Onomu koji zna o čem se radi 
taj primjer kazuje kako je nastao hrvatski književni jezik, kojega je prvu 
gramatiku napisao Bartol Kašić. 

U drugih naroda slavenskoga jezika koji su baštinici , Metodijeve na- 
uke" njihova redakcija crkvenoslavenskoga jezika nije bila tako otvorena 
narodnomu. Ipak i bugarska i srpska i ruska crkvenoslavenska književnost 
pokazuju jak utjecaj narodnih jezika; ruski je suvremeni književni jezik 
uvelike obilježen dodirom s ruskom redakcijom crkvenoslavenskoga je- 
zika i nezamisliv je bez brojnih njezinih elemenata. Povijest bugarskoga 
i srpskog književnog jezika potekla je drukčije zbog posebnih povijesnih 
okolnosti uvjetovanih višestoljetnom osmanlijskom vladavinom. Crkve- 
noslavenski je u njih bio uvelike prisutan preko ruske redakcije. Srbi su to 
onda u 19. stoljeću drastičnim zaokretom otklonili, a u Bugara je ostalo 
i odredilo svu budućnost književnoga jezika. No samo je u Hrvata na- 
rodni jezik svojevrsnom osmozom posve prodro u redakciju crkvenosla- 
venskoga i tako ušao u knjige i drugo ozbiljno pisanje. Time se narodni 
jezik preoblikovao u književni. O tome kako je to teklo mnogo nam u 
novije vrijeme kazuju istraživanja Stjepana Damjanovića o hibridnom, 
»staroslavenskom? i ,, starohrvatskom" književnom jeziku naših glago- 
ljaša. Rezultati tih istraživanja po temeljnim kategorijama slavističkoga 
jezikoslovlja, kako nam one oblikuju gledanje, osvjetljuju pojavu sasvim 
marginalnu, tako smo školovani, a zapravo nam kazuju najbitnije o ranoj 
povijesti hrvatskoga književnog jezika. To tek sada počinjemo uviđati. 

Ta rana povijest i takav početak toga jezika ovdje su zacrtani na temelju 
zaključivanja, pouzdanog doduše jer je u potpunome skladu s povijesno 
autentičnim nazivljem i jezičnim materijalom koliko nam je do sada po- 
znat. No vrlo je znatno što o tim početcima hrvatskoga književnog jezika 
imamo i dokument neosporivo autentičan. To je Baščanska ploča, koja se 

s pravom često spominje kad je riječ o početcima hrvatske književnosti 
i njezina jezika. Taj natpis na ploči oltarne pregrade u crkvi svete Lucije 
u Jurandvoru kod Baške na otoku Krku dokumentira upravo takav po- 
četak hrvatskoga književnog jezika, onoga kojim su napisani i ovi redci. 

Sveta Lucija u Jurandvoru bila je crkva benediktinskog samostana. 
Sada je grobljanska. Redovnici u tom samostanu bili su glagoljaši. Bo- 
goslužje su obavljali na crkvenoslavenskom jeziku, slovinskom, na tom 
su jeziku sastavili i zapise o tome kako im je hrvatski kralj Zvonimir da- 
rovao zemljište i kako je tamo sagrađena crkva. To su zapisi kakvi su se 
unosili u samostanske kronike. Kada sudovi u drugoj polovici 12. stolje- 
ća i dalje usmena svjedočanstva i zapise u samostanskim kronikama nisu 
više priznavali kao dokaze o stjecanju vlasničkih prava, nego su tražili 
isprave, počeli su se takvi zapisi prerađivati da se mogu upotrijebiti i tako. 
U Svetoj Luciji u Jurandvoru takvi su zapisi sasvim izvorno, bez ikakva 
prerađivanja, uklesani u ploču oltarne pregrade u samostanskoj crkvi. 

U ploču oltarne pregrade urezan je tekst kojega se najpouzdanija tran- 
skripcija iz glagoljice u latinicu može naći u magistralnoj zbirci glagoljskih 
natpisa Branka Fučića (Zagreb, HAZU, 1982., 44). Radi lakšega razumijeva- 
nja ovdje se taj tekst navodi bez zagrada kojima se označuje čitljivost i sta- 
tus glagoljskih slova na oštećenoj ploči i napušten je ćirilometodski ustroj 
slavenskoga pisanja. Tekst se donosi onako kako se najvjerojatnije čitao 
prema onom što se o takvu čitanju nalazi u Fučića i u Povijesnoj fonologiji 
hrvatskoga jezika Milana Moguša (Zagreb, ŠK, 2010., 113). Izostavljen je 
naglasak, koji je Moguš vrlo pomno i valjano utemeljeno uspostavio, ali bi 
ovdje čitatelja bez posebne stručne spreme samo zbunjivao. 

Na ploči oltarne pregrade crkve svete Lucije u Jurandvoru uklesan je 
glagoljskim pismenima ovaj natpis: 


Az. V ime Otcai Sina i Svetago Duha. Az opat Držiha pisah 
se o ledini juže da Zvanimir kraljhrvatskiv dni svoje v 
Svetuju Luciju. I svedomi: župan Desimra Krbavi, Mratin v 
Lici, Pribneža posl Vinodoli, Jakov v otoci. Da iže to 

poreče, klni i Bog i dva na desete apostola i četire 
evanjelisti i svetaja Lucija, amen. 

Da iže sde živet moli za nje Boga. 


Az opat Dobrovit zdah crikav siju i svojeju bratiju s 
devetiju v dni kneza Kosmata obladajućago vsu Krajinu. I 
biše v t dni Mikula v Otočci s Svetuju Luciju v jedino. 

Prijevod, ako gatu treba, glasio bi ovako: 


Ja. U ime Oca i Sina i Svetoga Duha. Ja, opat Držiha, 

pisao sam to o ledini koju je dao Zvonimir, kralj hrvatski, u 
svoje dane Svetoj Luciji. I svjedoci: župan Desimir u 
Krbavi, Mratin u Lici, Pribineg izaslanik u Vinodolu, 
Jakov na Otoku. Da tko to poreče, kuni ga Bog i dvanaest 
apostola i četiri evanđelista i sveta Lucija, amen. Da tko tu 
živi moli za njih Boga. 

Ja, opat Dobrovit, zidao sam tu crkvu s devet svoje braće u 
dane kneza Kosmata koji je vladao svom Krajinom. I bili su 
u te dane Mikula u Otočcu i Sveta Lucija zajedno. 


Po svojem sadržaju to je zapis o kraljevskom darovanju, koje je izre- 
čeno pred visokim dostojanstvenicima kao svjedocima, kojemu je dodan 
još jedan, nešto mlađi, o gradnji crkve u kojoj je postavljen taj natpis. Spo- 
men dvaju opata pokazuje jasno da je riječ o benediktinskom samostanu. 
Jezik i pismo upućuju na to da su benediktinci u toj opatiji bili glagoljaši, 
da se u njoj služba Božja vršila na crkvenoslavenskom liturgijskom jezi- 
kui da se u njoj njegovala ćirilometodska književna tradicija. Javni su se 
natpisi, naime, postavljali i pravno relevantni tekstovi sastavljali na onom 
jeziku na kojem se prinosila misna žrtva. 

Dojmljiva je slika kralja koji po svjedočanstvu opata pred svojim žu- 
panima i izaslanicima, poslima, obdaruje samostan, koji je vjerojatno 
tada bio i osnovan, upravo polaže osnovu njegovu zemljišnom posjedu. 
Drugi je opat sagradio samostansku crkvu u kojoj je natpis postavljen. 
Političke prilike bile su tada, kako se čini, različite od onih koje se zrcale 
u zapisu o darovanju. 

Nema dvojbe da su takvi zapisi sastavljeni na književnom jeziku. Nema 
također dvojbe da je književni jezik na takvom glagoljskom natpisu slo- 
vinski i nikoji drugi. A teško će biti osporiti da je on i hrvatski. Sam nat- 
pis kaže da je pisan u ozračju hrvatske krune. Sve se tako izvrsno slaže 
i sklapa u okviru koji je gore postavljen. No u tom se okviru postavlja 
pitanje: je li taj jezik crkvenoslavenski, hrvatske redakcije dakako, ili je 
starohrvatski, kakvi su bili govori Hrvata na prijelazu iz 11. stoljeća u 12., 
negdje oko godine 1100., kad su ti zapisi nastali. 

Zbog glagoljice kojom je pisan i ranoga datuma uzimalo se isprva kao 
samo sobom razumljivo da je Baščanska ploča crkvenoslavenski natpis. 
Ali je u njoj hrvatski narodni jezik tako dominantan da se poslije o njoj 

počelo misliti i govoriti kao o starohrvatskom spomeniku, najstarijem 
očuvanom tekstu hrvatskoga narodnog jezika. Tek je pod utjecajem jezika 
u pismenosti uglednijega, mislilo se, ušlo u nj nešto elemenata crkveno- 
slavenskoga. To je bilo očito i nije se moglo nijekati, koliko god je komu 
bilo stalo da na Baščanskoj ploči čita stari hrvatski narodni jezik. Sve to 
dakako dok se prema kriterijima i kategorijama što su se bili ustalili u 
slavenskoj filologiji 19. stoljeća mislilo da je hrvatska redakcija crkveno- 
slavenskoga jezika drugi, a ne hrvatski književni jezik, a njegov slovin- 
ski naziv da je proizvod slavenske ideologije i opredjeljenja i da niječe ili 
barem potiskuje njegovu hrvatsku pripadnost. 

Kako dakle doista stoji s tim? Razjašnjeno je to tek 1995., kada je Stje- 
pan Damjanović objavio rezultate svojega specijalnog istraživanja o je- 
ziku Baščanske ploče. On je utvrdio da tekst toga natpisa odaje zahtjev- 
nu crkvenoslavensku naobrazbu, da se u njem zrcali Methodii doctrina u 
pravom i najkonkretnijem smislu. Baščanska je ploča pravi proizvod ći- 
rilometodskeknjiževne kulture. To se očituje i u tome što je njezin tekst 
građen izrazito ritmički s proznim srokovima, kako je već 1975. upozo- 
rio Eduard Hercigonja, što potječe od grčke crkvene retorike, dakako po- 
sredstvom istančanije crkvenoslavenske stilistike. A ipak je u tom tekstu 
hrvatski narodni jezik onoga starog doba toliko prisutan da se u cjelini 
doima kao dominantan. 

Baščanska ploča se u prvom pristupu može čitati kao starohrvatski 
tekst s pokojim simboličkim elementom crkvenoslavenskoga. To ilustrira 
kako je hrvatska redakcija crkvenoslavenskoga jezika u takvim zapisima 
posve pragmatičkoga sadržaja bila potpuno otvorena obilježjima hrvat- 
skih narodnih govora. Od takvoga stanja, što nam ga dokumentira i ilu- 
strira Baščanska ploča, krenula je povijest hrvatskoga književnog jezika, 
toga na kojem su napisana i ova razlaganja. U knjige ga je unio crkveno- 
slavenski, taj je dobio svoju hrvatsku redakciju, a onda se vrlo brzo po- 
čeo sasvim priljubljivati hrvatskim narodnim govorima kakvi su bili na 
kojem području i u koje vrijeme. 

Svjedočanstvu Baščanske ploče potpuno je sukladno i ono njoj suvre- 
mene najstarije hrvatske isprave. Pisana je glagoljicom i nosi datum 1. 
siječnja 1100. Do nas je došla samo u notarskom prijepisu iz 18. stoljeća. 
Njome neki ,slavni Dragoslav" iz Dobrinja na Krku obdaruje crkvu sve- 
toga Vida koja i danas još stoji u polju kraj toga grada. U njezinu tekstu 
potpuno prevladava narodni jezik čakavskih dijalekatskih osobina. Već 
tako rano bila mu je u Hrvata ćirilometodska pismenost potpuno otvorena. 

Baščanska ploča, glagoljica, oko 1100. 


Dakako, uz taj slovinski ostao je i latinski za Hrvate vrlo važan knji- 
ževni jezik. U njih se tako od samoga početka stvorila književna i kul- 
turna dvojezičnost kakve nema ni u kojega drugog naroda u latinskoj, 
pa niti u grčko-slavenskoj Europi. Hrvatski književni jezik, slovinski, 
ostajao je tako trajno najizravnije sučeljen s latinskim, odmjeravao se o 
njega. Načelno su, usprkos trvenjima što su oko toga nastajala, bili posve 
ravnopravni. I na slovinskom se vršilo bogoslužje, prinosila euharistijska 
žrtva i zapisivali pravni čini. 

Odnos između latinske i slovinske pismene kulture nije bio simetri- 
čan tek u tome što crkven čovjek naobražen latinski nije nužno morao 
biti obučen i u crkvenoslavenskoj, dakle slovinskoj - a ona se zvala i hr- 
vatskom - pismenosti da bi stekao ugled i priznanje i viši mu crkveni 
položaji bili pristupačni, a od glagoljaša se zahtijevalo, barem u teoriji, 
da svi znaju i latinski. I samo ako su doista ispunjavali taj uvjet, mogli su 
u crkvi postati znatniji i napredovati do viših položaja. Inače je književ- 
nost na oba jezika, koliko se to danas može razabrati, bila vrlo slična i u 
dalmatinsko-hrvatskoj crkvi nije bilo znatnije razlike u njihovu razvoju. 
Tek poslije je onda latinska književnost pošla za latinskom Europom i 
okrenula se svemu bogatstvu njezinih sadržaja, dok je književnost hrvat- 
skih glagoljaša ostala pri skromnijem obzorju, koje je u prvom redu bilo 
određeno liturgijskim i pastoralnim potrebama. A sve što je prelazilo te 
okvire mogli su glagoljaši, ako su osjećali potrebu za tim, nadopuniti iz 
latinskih knjiga, kojih su jezik, bar oni intelektualno zahtjevniji među 

njima, ionako morali znati čitati i govoriti. Tako je postupno došlo do 
funkcionalne komplementarnosti glagoljaške i latinske književne kultu- 
re jer su za čitave odsječke duhovnoga obzorja glagoljaši bili upućeni na 
latinsku naobrazbu i književnost. 

Latinski je uz hrvatski ostao Hrvatima književni jezik sve do prve po- 
lovice 19. stoljeća. I narodni preporod je pošao dijelom od knjiga pisanih 
latinskim. Osobito je uočljiv primjer knjiga Ivana Derkosa Genius patriae 
super dormientibus suis filiis. Folium patrioticum pro incolis regnorum Croa- 
tiae, Dalmatiae et Slavoniae in excitandum excolendae linguae patriae studi- 
um — »Duh zaštitnik domovine nad svojim usnulim sinovima. Rodoljubni 
list za stanovnike kraljevstava Hrvatske, Dalmacije i Slavonije kao poticaj 
na njegovanje jezika svojih otaca" (Zagreb, 1832). Tu se vidi što je latinski 
jezik bio Hrvatima. Doista njihov književni jezik. Tek ne sasvim svoj. Nije 
bio jezik njihovih otaca, nije bio jezik njihova roda. No hrvatski književni 
jezik koji se doživljavao upravo tako izgrađivao se mjereći se o latinski, 
nastojeći, i to uspješno, dostizati ga u biranoj izražajnosti. To je potpuno 
postigao. A poslije, kad su u latinskoj Europi i drugi narodni jezici izgra- 
đeni u književne i stekli puno dostojanstvo, intelektualno i estetsko, latin- 
skomu su se u Hrvata pridružili još talijanski, njemački i nešto mađarski. 
O francuski, a poslije i engleski, stao se hrvatski književni jezik mjeriti 
tek u najmlađe doba, pod drukčijim, potpuno izmijenjenim okolnostima. 

Slavensko jezično ustrojstvo dobio je hrvatski jezik od crkvenoslaven- 
skoga, slovinskoga, a i sam je to bio. Ali dijalekatsku fizionomiju, osim 
onoga što je zadržavao od ćirilometodskoga staromakedonskog dobi- 
vao je od živog i spontanog hrvatskoga govora onih ljudi koji su se tim 
književnim jezikom služili, kako u ozbiljnom pisanju, tako i u formalno 
dotjeranu govoru. 

Tako je taj književni jezik, čvrsto oslonjen na svoje crkvenoslaven- 
sko, ćirilometodsko ishodište, sad kao hrvatski književni jezik, već pre- 
ma dijalekatskom okolišu u kojem se rabio i sam pomalo kameleonski 
mijenjao svoju dijalekatsku boju. Kako je glagoljaška književnost najprvo 
bila usredotočena na sjevernom Jadranu i na otocima te u bližem zaleđu 
srednje Dalmacije, u današnjem značenju toga naziva, u crkvenoslaven- 
skim tekstovima prvoga vremena prevladava gotovo isključivo čakavska 
boja, a u pojedinostima izvedbe tekstovi su prilagođeni čakavskim dija- 
lektima sredina u kojima su nastajali. Slovinski jezik ranijega razdoblja 
može se dakle odrediti kao crkvenoslavenski hrvatske redakcije poduprt 
i dopunjen narodnim hrvatskim jezikom čakavskih dijalekatskih obiljež- 

ja. Svoj temeljni slavenski sustav dobio je hrvatski književni jezik od cr- 
kvenoslavenskoga, iz ćirilometodske književne škole, a do u pojedinosti 
je upotpunjen blisko srodnim hrvatskim narodnim jezikom onih dijale- 
katskih obilježja kakva su prevladavala u jezičnom okolišu. Stoga je slo- 
vinski jezik isprva najviše odisao čakavštinom. 

Kako je to išlo u pojedinostima nije moguće znati jer je materijal oču- 
vanih tekstova iz 12. stoljeća vrlo oskudan i ograničen gotovo isključivo 
na liturgijske tekstove, koji su strogo poštivali i vjerno čuvali crkvenosla- 
venski jezik. No i taj su u glagoljaškim skriptorijima strogo kontrolirano 
i učeno suzdržano hrvatili. 

Potanka tekstološka istraživanja pokazala su u novije vrijeme da su 
u glagoljskim misalima što su došli do nas svetopisamska čitanja u 12. 
stoljeću podvrgnuta vrlo brižljivoj redakciji. Pri toj obradbi provodile su 
se i leksičke prilagodbe, i to u svim knjigama Svetoga pisma, po čem se 
vidi da je to bila cjelovita redakcija. Uvodile su se riječi koje su tadašnjoj 
hrvatskoj porabi bile bliže nego one crkvenoslavenske koje su se njima 
zamjenjivale. Među svim tim riječima kojima je u 12. stoljeću hrvatska 
redakcija crkvenoslavenskih svetopisamskih čitanja davala prednost nema, 
međutim, niti jedne koja se ne bi, makar i samo prigodno, javljala u pr- 
votnom starocrkvenoslavenskom prijevodu. Tu se pokazuje da su hrvat- 
ski glagoljaški redaktori u 12. stoljeću izvrsno poznavali crkvenoslavenski 
liturgijski jezik i savjesno poštivali njegovu normu. Ta redakcija, koja je 
nedvojbeno predstavljala jezično hrvaćenje, a i prilagodbu latinskomu 
biblijskom tekstu, ali se nipošto nije svodila samo na to, pokazuje kako 
je već tada bila procvala hrvatska crkvenoslavenska pismenost, oko dva 
stoljeća prije svojega velikog uzleta u 14. i 15. stoljeću, kada je provedena 
još jedna hrvatska redakcija crkvenoslavenskih liturgijskih biblijskih čita- 
nja. Sve je to otkrio svojim pomnim istraživanjima Johannes Reinhardt. 

U tom učenom radu glagoljaških skriptorija u 12. stoljeću nije se samo 
očuvao poklad naslijeđenih tekstova i predao novim naraštajima, nego 
se i obrađivao s mnogo razumijevanja u zahtjevnoj filološkoj školi i nje- 
govao se u njoj s velikim poznavanjem. To pak baca novo svjetlo na knji- 
ževnu i kulturnu povijest jednoga vremena koje nam se čini kao da je 
tamno samo zato što su se njegovi pismeni proizvodi uvelike pogubili. 

Iz 13. stoljeća vrela su tek nešto izdašnija. No pravni tekstovi, od kojih 
je najvažniji Vinodolski zakon, pisan glagoljicom, pokazuju da je hrvatski 
narodni jezik čakavskih dijalekatskih obilježja tu potpuno preplavio hr- 
vatsku redakciju crkvenoslavenskoga. Hrvatski narodni jezik tako je pre- 

ko hrvatske redakcije crkvenoslavenskoga i ćirilometodske baštine ušao u 
knjige i ozbiljno pisanje, pa je timejezyke slovčneske, ili jezik slovinski, kako 
su ga Hrvati najčešće zvali, postao hrvatski književni jezik, ne samo po 
uporabi u hrvatskoj pismenosti, nego i po jezičnim osobinama, po ,formi 
i supstanciji', kako je rado govorio Dalibor Brozović. U drugim kulturnim 
sredinama koje su imale udjela u ćirilometodskoj baštini njihova redakci- 
ja crkvenoslavenskoga nije bila tako potpuno otvorena narodnom jeziku. 
To je odavna poznato, a osobito točno i sažeto razložio je to Milan Miha- 
ljević (u: Povijest hrvatskoga jezika 1, Croatica, Zagreb, 2009., 283-293). 

Književni pak jezik kakav je u hrvatskim pravnim tekstovima: ispra- 
vama, zakonicima i statutima, opisao je Eduard Hercigonja ovako: ,, ... 
nastao i kontinuirano kultiviran kao samobitna stilizacija: nijansiran spoj 
žive, čakavske, govorne riječi, starohrvatske običajnopravne fraze i termi- 
nologije, utjecaja crkvenoslavenske književnojezične tradicije, sa zamjet- 
nim tragovima (formule, kalkovi) latinskoga diplomatičkoga formulara 
... > hibridni jezik u funkciji nadregionalnoga, jedinstvenoga medija pi- 
sane zakonskopravne prakse (i inskripata) dokumentiran spomenicima 
nastalim na crti Kvarner — Vinodol - srednja Dalmacija od Baščanske 
ploče s razmeđa 11/12. st. preko Povaljske listine, natpisa Povaljskog pra- 
ga i Vinodolskoga zakona do samoga početka 14. stoljeća kada nastupa 
drugi period" (Slovo 39-40, 1990., 112-113). 

Tu je izvanredno dojmljivo i pregnantno rečeno kako je narodni hr- 
vatski jezik ušao u knjige. Stoga hrvatski književni jezik nema kompaktne 
»dijalekatske osnovice", kako se stalno govori. Nije osnovan ni na kojem 
dijalektu. Čakavska obilježja u ranome razdoblju utjecaj su dijalekatskog 
okoliša, a nisu konkretni dijalekt preuzet u knjige. Ta su obilježja naka- 
lemljena crkvenoslavenskomu književnom jeziku hrvatske redakcije, 
tako gusto da su postala dominantna. Ako gledamo povijesno, hrvatski 
je književni jezik doista slovinski. To je Methodii doctrina, kojoj je razvoj 
bio osebujan i drukčiji nego u ostalim nacionalnim kulturama dionica- 
ma ćirilometodske baštine. 

Takav književni jezik rabio se i u crkvi, osobito kad je bilo potrebno 
da puk razumije što se čita i pjeva. Taj književni jezik izgrađen je u krilu 
glagoljaške pismenosti, a bio je najpotrebniji ondje gdje je liturgijski je- 
zik bio latinski, pa puk baš nikako nije razumio što se moli, što se čita i 
što se pjeva. Tako je taj po svojem podrijetlu glagoljaški književni jezik 
obuhvatio čitav hrvatski prostor a ne samo ona područja gdje se misa 
govorila crkvenoslavenski. Baš za njega se već rano počela rabiti ćirili- 

ća (zapadna, dakako, takozvana bosančica) i mnogo više latinica, pa se 
tako korak po korak potiskivala glagoljica. A u glagoljičkim tekstovima 
poodmakloga srednjovjekovlja nailazi se i na ne malo kajkavskih dijale- 
katskih obilježja, a susreću se i štokavska, sve u težnji da ti tekstovi razu- 
mljivošću obuhvate što širi prostor. 

U tom književnom jeziku sve u svemu ipak izrazito prevladava ča- 
kavska dijalektalna boja. Ona je u hrvatskom književnom jeziku ranih 
razdoblja posvuda dominantna. Kada je još na kraju 15. stoljeća Bernar- 
din Splićanin na temelju brojnih starijih rukopisnih predložaka pohrva- 
ćenih liturgijskih svetopisamskih čitanja, osobito iz poslanica i evanđe- 
lja, poteklih iz glagoljaškog okružja, izradio punu redakciju latiničkoga 
hrvatskog lekcionara i objavio ga tiskom (Mletci, 1495), dijalekatska je 
obojenost tih liturgijskih čitanja, koja su trebala biti razumljiva crkveno- 
mu puku, potpuno čakavska. Ta je čakavska redakcija poslije Bernardina 
objavljivana u više izdanja. 

Tu se onda dogodilo što se u neliturgičkoj glagoljaškoj književnosti 
događalo i prije, tek ne tako širokopotezno i vidljivo. Bernardinova je 
redakcija, kao tekst hrvatskih crkvenih čitanja, preuzeta na dubrovačko 
područje i tamo ju je dubrovački vlastelin Nikša Ranjina 1508., dakle na 
samom početku 16. stoljeća, redigirao tako da su u njoj, u skladu s po- 
trebama tamošnjeg crkvenoga puka, štokavska dijalektalna obilježja po- 
stala dominantna. Ta je Ranjinina redakcija lekcionara pisana zapadnom 
ćirilicom (bosančicom) i do nas je došla samo u rukopisu. Još dosljedni- 
ju štokavsku redakciju toga lekcionara s važnim nadopunama izradio je 
bosanski franjevac Ivan Bandulavić i objavio ju tiskom latinicom (Mletci, 
1613). Ta se redakcija hrvatskog lekcionara brzo proširila u uporabi sve 
redodržave Bosne Srebrene jer je jezično bila bliska njezinomu crkve- 
nom puku. Ta je redodržava u ono doba obuhvaćala ne samo svu Bosnu 
i Hercegovinu, nego i velike dijelove Dalmacije, svu Slavoniju i Ugarsku, 
koliko je bila pod osmanlijskom vlasti i u njoj se govorilo hrvatski. Pro- 
tezala se je od Jadrana kod Makarske do Dunava pod Budimom. 

Bandulavićev se lekcionar pojavio u mnogim izdanjima i poslužio 
kao predložak za veći broj mlađih redakcija. Bitno je pridonio tomu da 
se proširila i konsolidirala štokavska stilizacija hrvatskoga književnog 
jezika. A lekcionari iz kojih su se puku u Zagrebačkoj biskupiji čitali po- 
slanica i evanđelje nisu nego kajkavski redigirane dalmatinske knjige. Što 
pak lekcionari znače za jezični osjećaj i stilističku osjetljivost širokih na- 
rodnih slojeva može se dokučiti ako se pomisli da se iz njih čitalo svemu 

puku svake nedjelje i blagdana u svakoj župi. Time se doista utemeljuje 
književnojezična zajednica. Podatci što su ovdje upravo predočeni, iako 
samo letimično, bacaju svjetlo, važno i novo, na razvoj koji je doveo do 
toga da je književni jezik kojim se sada piše ova knjiga dijalekatski obi- 
lježen kao štokavski. 

Tako je u razdoblju od kraja 15. do početka 17. stoljeća stvorena širo- 
ka podloga za razvoj hrvatskoga književnog jezika, za njegov izlazak iz 
srednjovjekovlja. Doveden je tako na prag novoga doba. Nije to dakako 
proizveo samo lekcionar s čitanjima poslanice i evanđelja za mise tije- 
kom crkvene godine i na dane pojedinih svetaca. Tu je i ritual, tekstovi 
za razne obrede, zatim pobožnosti i formule za ispitivanje savjesti i is- 
povijed, te crkvene pjesme kojima je puk iskazivao svoju pobožnost. U 
svem tome nije više bilo traga crkvenoslavenskim glasovnim likovima. 
Oblikovao se hrvatski jezik, širokopotezno, i u prostoru i u dijalekatskim 
obilježjima. Sve znatnijima se u tome pokazuju štokavska. 

U srednjovjekovlju se tako, u okviru usmjerenja koja su iz njega pote- 
kla, počeo snažno razvijati hrvatski književni jezik. I nije imao dijalekat- 
ske osnovice, nego su se u njem prelijevala jedna dijalekatska obilježja u 
druga već prema sredini u kojoj i za koju su se redigirali tekstovi. Uopće 
je upravo tekstovna predaja, počinjući doslovno od ćirilometodske, bitan 
činitelj kohezije, čvrstoće i cjelovite usmjerenosti toga književnojezičnog 
razvoja. Nema ga ni u kakvoj dijalekatskoj osnovici, kako god nam naše 
školovanje sugerira da pitamo upravo za to, ali ga ima u slovinskim ko- 
rijenima hrvatskoga književnog jezika. A na razvoj u srednjovjekovnom 
razdoblju trebat će se sada barem cjelovitosti radi letimično osvrnuti. 

I iz ono malo što se je ovdje u zadanom okviru dalo reći može se na- 
slutiti da je hrvatski jezik među slavenskima kao pojava manje određen 
genetski, po svojem postanju, a više po nastanku književnoga jezika kako 
se ovdje ocrtao. 

Pratili smo u prethodnom poglavlju razvoj hrvatskoga književnog jezika 
i njegove dijalekatske stilizacije poglavito na temelju povijesti hrvatskoga 
lekcionara, koja tu neočekivano jasno uspostavlja suvisao red. Razgovjet- 
no se pokazalo kako se slovinski jezik sve postupno oslobađao i na kraju 
potpuno oslobodio tuđih crkvenoslavenskih jezičnih obilježja i potpuno 
pohrvatio, a pri tome dobivao prvo čakavska, a onda i kajkavska i štokav- 
ska dijalektalna obilježja. Da bi se to vidjelo cjelovito, valjalo je zahvatiti 
čak do početka 17. stoljeća, do pojavljivanja Bandulavićeve štokavske re- 
dakcije Bernardinova lekcionara. No sada je potrebno bar malo pobliže 
pogledati što je s hrvatskim književnim jezikom bilo poslije ranosred- 
njovjekovnih početaka o kojima tako dojmljivo svjedoči Baščanska ploča. 
Razvoj književnoga jezika kulturna je stečevina, pa njegovu povijest 
valja smještati u širi tijek kulturne povijesti. Početci, o kojima je bilo po- 
sebno govora, pripadaju najranijem razdoblju srednjovjekovlja. U kul- 
turnoj povijesti srednjega vijeka najlakše je snaći se ako se slijed epoha 
odčitava s razvoja likovnih umjetnosti. Osobito se zorno taj tijek poka- 
zuje u povijesti sakralne arhitekture. Razdoblje u kojem je počeo rast hr- 
vatskoga književnog jezika obilježeno je umjetnošću i osobito crkvenom 
arhitekturom predromanike, koja čuva temeljne odrednice kasnoantičke 
kršćanske umjetnosti. Crkve su tada posve okrenute svojoj unutrašnjo- 
sti, a svijet ostavljaju vani. Liturgija u njima nije bila sva koncentrirana 
na glavnom oltaru niti su vjernike oblikovanjem svojega prostora vodile 
sve u jednom smjeru. Iza predromanike nastupa novo doba epohom ro- 
manike. Crkve sada upućuju vjernike sve glavnom oltaru u apsidi središ- 
njega broda, skulpture se iznose van na pročelje i okreću se vanjskomu 
svijetu objavljujući mu božanski red. Iza romanike dolazi gotika. Ona ne 
donosi ništa načelno novoga, tek se svi arhitektonski elementi bogato i 
bujno ukrašuju. Naprama romaničkom veličanstvenom redu javlja se u 
gotici razbuktala osjećajnost. Na romaničkim raspelima Krist je pobjed - 
nički smiren u svojem božanskom veličanstvu. Na gotičkima grči se u 
užasnim, posve ljudskim bolima. Za nadmoćnim i širokim potezima ro- 

manike slijedi nemirna uzbibanost gotike i njezinih prebogatih ukrasa. 
Vrhunac to doseže u stilu koji se naziva rascvjetana gotika. 

Kroz epohe obilježene tim stilovima u arhitekturi i uopće u umjet- 
nosti prolazio je i hrvatski književni jezik. Tu treba reći, reći tako da se 
ne može prečuti, kako, kada je o književnom jeziku riječ, promjene nisu 
samo mijena, nego su razvoj, izgradnja i rast. Te promjene nisu razorne, 
nego stvaraju korak po korak trajne vrijednosti. Tako je hrvatski knji- 
ževni jezik rastao iz epophe u epohu. 

O samim početcima, u kulturnom ambijentu obilježenom predro- 
maničkom crkvenom arhitekturom, a ono je trajalo od početaka 9. do 
druge polovice 11. stoljeća, već je rečeno što ovdje treba reći. U drugoj 
polovici 11. stoljeća počinje se u hrvatskim zemljama javljati rana ro- 
manika. Njoj tako pripada već i književni jezik Baščanske ploče i onaj 
Bečkih listića. A i crkva svete Lucije u Jurandvoru u kojoj je Baščanska 
ploča bila postavljena kao oltarna pregrada po svojim je stilskim obi- 
lježjima romanička crkva. 

Romanička je umjetnost stilsko obilježje velikoga crkvenoga refor- 
mnog pokreta koji su nosili redovnici benediktinci, a ishodište mu je u 
11. stoljeću bio samostan Cluny u Francuskoj. Bila je to vrlo žestoka re- 
forma, isprva samostanska, onda i crkvena, koja nije dovela do crkve- 
noga rascjepa uz ostalo i zato jer su već brzo benediktinci nositelji toga 
reformskoga pokreta birani za pape. Ipak je otpor toj reformi bio vrlo 
snažan. Reformskim papama suprotstavljani su antireformski protupape 
oko kojih su se okupljale konzervativne snage. 

Sve je to važno za povijest hrvatskoga književnog jezika zato jer je 
reforma vrlo djelotvorno nastojala uspostaviti strožu crkvenu discipli- 
nu, pa takoi u bogoslužju. U dalmatinsko-hrvatskoj crkvi biskupi odani 
rerformskim papama bili su vrlo neskloni glagoljašima i težili su za tim 
da ujednače sve bogoslužje na latinskom jeziku, strogo prema rimskim 
propisima. Kako god nema dovoljno pouzdanih podataka o tome što 
se upravo tada zbivalo, ima dobrih razloga za pretpostavku da je anti- 
reformski protupapa zaštitio glagoljaše i da su tako dobili jako uporište 
na sjevernom Jadranu, na Krku, u kvarnerskom primorju, u Istri i u Vi- 
nodolu, u Lici i Krbavi, što je ostavilo prepoznatljivoga traga do novoga 
vremena. U 13. stoljeću, u doba kad se romanika počela preoblikovati u 

gotiku, glagoljaši su i slavenska služba Božja u Rimu odobreni i ozako- 
njeni uz propisano prostorno ograničenje. Time počinje veliki procvat 
glagoljaške književnosti i pismene kulture. Sve je to od temeljne važno- 

sti za razumijevanje razvoja hrvatskoga književnog jezika i njegova slo- 
vinskog ishodišta. 

Razdoblja romanike i gotike očituju se i u književnosti, pa tako i u hr- 
vatskoj. Tu spoznaju dugujemo ponajprije Nikici Kolumbiću. Romanika 
i u književnosti daje, sasvim izrazito, prvo mjesto liturgijskomu jeziku: 
latinskomu, dakako, ali i crkvenoslavenskomu. To je crkvena književnost 
u najužem smislu, liturgijska i izvanliturgijska, ali sva namijenjena da ju 
čitaju školovani pripadnici klera. Tu su osobito zanimljive legende koje 
imaju i elemente povijesnoga pripovijedanja. Odatle potječu i tekstovi o 
nasilnoj smrti dobroga kralja Zvonimira od ruku njegovih zlih Hrvata. 
Taj je legendarni motiv, oslanjajući se na češku glagoljašku legendarnu 
predaju o nasilnoj smrti svetoga kralja Većeslava, jako zaokupljao uski 
krug čitatelja književnosti romaničkog doba. Od vjerske književnosti na- 
mijenjene pobožnomu puku nije nam se iz toga vremena očuvalo ništa. 

S kraja 12. stoljeća očuvali su nam se prvi tekstovi na hrvatskom je- 
ziku pisani ćirilicom zapadnoga tipa, prvobitnim oblikom onoga pisma 
koje je poslije nazvano bosančicom. To je gradbeni natpis i natpis o da- 
rovanju zemlje samostanu benediktinaca glagoljaša u Povljima na oto- 
ku Braču te povelja o tom darovanju iz godine 1184.: Povaljski prag (što 
će reći nadvratnik) i Povaljska listina. I ta listina, i natpis na Povaljskom 
pragu svjedoče o vrhunskoj izobrazbi i crkvenoslavenskoj pismenoj kul- 
turi, a jezik je u oba spomenika gotovo posve narodni. 

Očuvali su se i drugi pravni tekstovi, od kojih je najvažniji Vinodolski 
zakon od godine 1288. Njegov nam jezik pokazuje kako je napredovao i 
dozrio onaj razvoj koji se već jasno ocrtava na Baščanskoj ploči. Kao pri- 
mjer neka ovdje posluži samo uvodni odlomak: 


Vo vrčme krala Ladislava preslavnoga krala ugrskoga kralestva, nega 
leto 6. na desete. Va vrime ubo velikih muži gospode Fedriga, Ivana, 
Levnarda, Duima, Bartola i Vida, krčkih vinodolskih i modruških kne- 
Zi, zač dole krat videći ludi ki bludeći svoih starih i iskušanih zakon 
shraniti e napuni, ke, zato ubo edin po edinom i vsi ludi vinodolski 
želeći one stare dobre zakone shraniti e napuni, ke nih prvi vsagda su 
shraneni neurčeni. Skupiše se vsi na kup tako crikveni tako priprošći 
ludi sveršenčm imčjuć zdrave svet u Novom Gradu pred obrazom toga 
istoga kneza Leonarda zgora imenovana, i sbraše se od vsakoga grada 
vinodolskoga ne vse stariiši na vkup, na ke viahu da se bole spominahu 
v zakonih svoih otac i od svoih ded ča bihu slišali. 

Povaljski prag (nadvratnik), ćirilica zapadnoga tipa, 1184. 

Vinodolski zakon, glagoljica, 1288. 

Josip Bratulić to tumači ovako: ,U vrijeme kralja Ladislava, preslavno- 
ga kralja ugarskoga, 16. godine njegova kraljevanja. U vrijeme pak velikih 
muževa Fridriha, Ivana, Leonarda, Dujma, Bartula i Vida, krčkih, vinodo- 
Iskih i modruških knezova. Stoga što ljudi često puta uvide da treba čuvati 
svoje stare i prokušane zakone, zato svaki pojedini i svi ljudi vinodolski, 
želeći one stare dobre zakone u potpunosti sačuvati, a koje su njihovi stariji 
vazda čuvali nepovrijeđenima, skupiše se svi zajedno, kako crkveni tako 
obični ljudi, svršetkom ozbiljno održanog savjetovanja u Novom Gradu, 
pred osobom toga istoga kneza Leonarda, gore spomenutog, izabrani biše 
iz svakoga grada vinodolskoga, ali ne svi stariji nego oni za koje se zna da 
se bolje sjećaju zakona svojih otaca i što su čuli od svojih djedova. 

Kako god je to autentična tradicija glagoljaške pismenosti, tu više 
nema jezičnoga traga crkvenoslavenskomu, sve je narodni jezik čakavskih 
dijalektalnih obilježja: kako se govori u Vinodolu. To neka ilustrira još 
15. članak toga našeg najstarijeg zakonika: Ošće: vsaki pop držan je stražu 
strići v noći v gradu, kako ini človik. Tu nikakvo tumačenje nije potrebno. 
Po pismu i pismenoj kulturi to je nedvojbeno slovinski jezik, a u samom 
tekstu kaže se da je hrvatski. Tu je sve na dlanu. 

Ako se hrvatska književnost romaničkoga doba obraća školovanim i 
izobraženim čitateljima, sasvim je drukčije s književnosti gotičkoga doba. 
Ono počinje negdje polovicom 13. stoljeća i traje negdje do druge polovice 
15. stoljeća. Tada nastupa renesansa, ali samo u višim slojevima gradsko- 
ga stanovništva. Ona je izrazito elitarno kulturno strujanje. Širi slojevi, 
pa i u samim tim gradovima, žive i dalje u gotici, koja se na toj društve- 
noj razini u drugoj polovici 16. stoljeća neposredno dodiruje s barokom. 

Gotičko razdoblje obilježeno je osobito živahnim vjerskim životom. 
Na njegovu početku bila su se razbuktala heretička gibanja, osobito u 
južnoj Francuskoj i sjevernoj Italiji, a dopiralo je to i u nas do Dalmacije 
i osobito Bosne. Tu su i početci vjerskog pokreta svetoga Franje. Osni- 
vani su novi redovi dominikanaca i franjevaca. Neki od franjevačkih re- 
dova postali su u nas glagoljaši. Njihov rad bio je u narodu jako prisutan 
i vrlo je znatan za povijest hrvatskoga književnog jezika. 

U doba gotike probujala je u latinskoj Europi jako živahna pučka po- 
božnost. Njoj je odgovorila i književnost, osobito vjerska lirika. U toj 
književnosti prvi put nastupaju i narodni jezici koji su sve dotle bili sa- 
svim u sjeni latinskoga. U Hrvata je narodni jezik ušao u književnost 
na vrata koja mu je već prije širom otvorio jezik slovinski. Najvažniji je 
spomenik toga razvoja glagoljička Pariška pjesmarica, nazvana tako jer 
je donas došla u glagoljičkom rukopisu iz 14. stoljeća koji se čuva u Na- 
cionalnoj knjižnici u Parizu. To je pučka vjerska lirika na narodnom je- 

ziku čakavskih obilježja. Pomišlja se da potječe iz Splita ili najbliže oko- 
lice. Kao primjer toga književnog jezika donose se tu ovi stihovi pučke 
nadgrobne pjesme (list 198r, tekst se, kao i sljedeći primjeri, tu donosi 
prema čitanju Dragice Malić, 2002., 666): 


Bože dobri, Bože blagi, 

da bi spasen naš brat dragi. 
Tvoja milost, Bože, budi, 
njega duše ne osudi. 

Tisi hotilo za nj umriti, 

Ti ga stori k sebč priti, ameno. 


Mat Ren suu oprat asar Badia 

sufi mmen eter Jadua Mais undvara 

92 a pba Rd powuJ D098 KAK VANNA“ BK 
putu 


o i e 


[ »aanod« 


Pariška pjesmarica, glagoljica, 1380. 


Niti tu ne treba nikakvo tumačenje. Treba samo zanemariti nepotreb- 
na slova. Hrvatski narodni jezik, čakavskih dijalekatskih obilježja dakako, 
ušao je tako u lirsku poeziju pisanu slovinskom svetom glagoljicom. No 
jedno je jasno. U 14. stoljeću postojao je već u knjigama hrvatski pjesnički 
jezik, bez napora razumljiv nama današnjima. I pjesničke vrijednosti koje 
izražava naše su i nama bliske. Naš pjesnički jezik dakle. Kako je iz navede- 
nog uzorka svakomu vidljivo, za to nije više bilo potrebno mnogo razvoja. 

Taj hrvatski pjesnički jezik gotičkoga razdoblja osvijetlit će nam još i 
uzorak marijanske lirike iz istoga glagoljičkoga zbornika (Malić, 2002., 658): 

O Marija, Božija mati, 
svoju milost rači dati! 
Daj se grihov pokajati 

i sanjeli pored stati! 

Ti si danas proslavljena 
i ot boga okrunjena. 

Ti si nebeska kraljica, 

ti si naša pomoćnica. 
Ti si Boga porodila, 

ti si djavla pobidila. 


Duhovni nemir gotičkoga razdoblja izražen je u osobitoj pjesmi te 
pjesmarice, u kojoj se oštro osuđuje stanje kakvo vlada na ovome svijetu 
(list 198r, 21-198v, 1, Malić, 2002., 667): 


Grdinali, biskupi i opati 

misle, Boga ostavivše, li o zlati. 
Duhovna rič od njih se ne more jimiti 
ako jim se pinezi prije ne plati. 


Mala bratja i koludri predikavci, 
remetani, karmeliti kavčenjaci, 
vsi popove, koludrice i vsi djaci, 
vsi se natrag obratiše kako raci. 


Ta pobuna nemoćnoga čovjeka moćnim riječima, kako god je iz go- 
tičkoga doba, odjekuje nam do danas u Baladama Petrice Kerempuha 
Miroslava Krleže. Ne samo svojim književnojezičnim izrazom, nego i 
književnim motivom ta je pjesma iz 14. stoljeća već današnja. 

Gotičko bujanje tekstova na narodnom jeziku dovelo je i do toga da 
se slovinski jezik počne pisati latinicom. Najstarija potvrda za tu pojavu 
potječe s prijelaza iz 12. u 13. stoljeće i to iz zemlje između Save i Drave, 
iz srednjovjekovne Slavonije dakle. Na kamenu koji pripada izvanredno 
dojmljivim skulpturama benediktinskoga samostana u Rudinama, na vi- 
sovima Psunja zapadno od Požege uklesano je latinskim slovima: # brat 
Ian f. Taj, vjerojatno nadgrobni, natpis najstariji je hrvatski tekst koji do- 
lazi do nas iz srednjovjekovne Slavonije, a ujedno, koliko god kratak bio, 
i najstariji cjelovit hrvatski tekst pisan latinskim slovima. 

Inače se hrvatski tekstovi pisani latinicom javljaju tek u doba uzna- 
predovale gotike na području Šibenika. Pučka vjerska lirika, izraz ma- 
rijanske pobožnosti, izašla je tako iz okvira glagoljičke pisane predaje i 
predstavlja se u latiničkom zapisu koji je, kako se uvjerljivo pretpostavlja, 
nastao u franjevačkom samostanu u Bribiru, na djedini kneževa Šubića, 
a danas se čuva u knjižnici franjevačkoga samostana u Šibeniku. To je 
Šibenska molitva, himan Gospi, Djevici Mariji. I to je kao i jezik Pariške 
pjesmarice starinski oblik našega današnjeg pjesničkog jezika, koji je, kako 
se pokazuje, izgrađen još u doba gotike na krilima moćnoga vala pučke 
pobožnosti koja je karakteristična za to razdoblje. To će ovdje ilustrira- 
ti uzorak teksta Šibenske molitve (list 1r, 22-31, 645, Malić 2002., 645): 


Gospoje, sidećih u tamnici prosvitljenje 
i obsijanje slnečnoje. 

Gospoje, ti si ležećih v glibini paklenoj 
zdi prošćenje. 

O blažena! O prisvećena! 

O umiljena! O pričista Divo Marije! 
Mati Sina Božja! 

O cesarice nebeska! 

O kraljice višnja! 

Gospoje anjelska! 

O zvezdo morska! 

O odvitnice karstjanska! 

Gospoje, ti si mati nevoljnih sirot. 
Gospoje, ti si utišenje žalostnih udovic. 
Gospoje, ti si veselje dreselih mužaric i udovic i divic. 
Gospoje, ti si skupljenje dižnih. 
Gospoje, ti si izbavljenje uznih i jatih. 
Gospoje, ti si vse utočišće 

vsih vernih, nevoljnih i žalostnih. 
Gospoje, ti si vse ufanje 

vsih nas vernih karstjan grišnih. 


Ni tu nije potrebno gotovo nikakvo tumačenje. Dosta je reći da dre- 
sel znači ,žalostan' a mužatica udata žena; da su uzni utamničeni, a jati 
zarobljeni. Napokon zdi prošćenje je oproštenje ovdje, a misli se na ovaj 
svijet za razliku od onoga. A da je taj jezik, nama tako blizak, ipak doista 
slovinski, pokazuje nedvojbeno crkvenoslavenski oblik slnečnoje koji kao 


68 Radoslav Katičić Hrvatski jezik 


da zapečaćuje taj himan Bogorodici. Hrvatski književni jezik je slovinski, 
pisanje na njem je ćirilometodska baština, kako god se to što mu razvoj 
više napreduje sve manje na njem vidi. 

Šibenska molitva, latinica, 1347. 


Latinicom, slovima gotičkog oblika, pripisana je jednoj šibenskoj ru- 
kopisnoj latinskoj knjizi također iz 14. stoljeća hrvatska pasionska pjesma 
u obliku dijaloga. Zove se Cantilena pro sabatho — ,,Pjesma za (Veliku) 
subotu“. Kakav joj je jezik, to će ovdje pokazati jedan odlomak, upravo 
njezin početak (list la, Malić, 2002., 647): 


Cemu vrime ovo gluho, 
čemu sardce naše suho? 
Daske tutnju, zvoni miče, 
sviću gase, tarnu luče. 
Jeda jere kralj počiva, 

po razlogu tako biva? 


Pokojnima pokoj budi, 
li skoro se k nam probudi! 

Ostali smo brez pastira, 
u mnozih je hroma vera. 


I to je starinsko lice našega današnjeg pjesničkog jezika. Nije nika- 
kav drugi i stari. 

Također u 14. stoljeću, i to ranije od ovdje spominjanih latiničkih tek- 
stova, još 1345. godine, upisan je na početku latinskoga rukopisnog zbor- 
nika latinskim slovima gotičkoga oblika hrvatskim jezikom pravilnik o 
ceremoniji pri primanju novih sestara u samostansku obitelj opatica do- 
minikanki u Zadru. Taj pravilnik nosi naslov: Red i zakon od primljen'ja 
na dil dobrog činjen'ja sestar naših reda svetoga otca našega Dominika. 
Početak toga Reda i zakona glasi ovako (Malić, 2002., 642): 


Najprija prijura na glas od zvonca kapitula njih jima sazvati sve 
sestre zajedno i postaviti je u misto kako je koja dostojna po 
počten'ju i po starišini - Drugo: ima viće učiniti s sestrami starimi, 
ke jesu od vića i ke jimaju glas po zakonu redovskom u 
kapituli. Ako jest takova žena da se jima primiti na pomoć 
duhovnu i na dil dobroga činjen'ja svetoga reda našega - i 
skrušeno. Treto: jimavši viće s većom stranom od sestar svojih, 
jima obrati tada prijura dvi sestre najstarije i ke najprija jesu 
obučene u sveti habit, jima poslati po onu ka pita umiljeno i 
skrušeno prijata biti na dil dobroga činjen/ja svetoga reda. Ke 
dvi sestre onu ženu meju njima jimaju upelati v kapitul i pred 
prijuru i pred druge sestre ke jesu u kapituli. I tada ona žena, 
kako bude pred prijurom, jima se prostriti pred prijurom i pred 
drugimi sestrami. 


To nije nikakva poezija nego vrlo trezvena, moglo bi se reći i poslov- 
na, proza. Književni jezik tu je kakav se već stoljećima rabio u pravnim 
tekstovima. Nimalo ne iznenađuje što u njem ne nalazimo traga crkve- 
noslavenskomu. Sasvim je narodni i danas još potpuno razumljiv. Treba 
možda samo reći da je prijura ženski lik od prior, kako se naziva pogla- 
var dominikanskoga samostana. Radi se o sestrama dominikankama. 

Kad se pročitaju odlomci vjerske lirike koji su se prije navodili i ovaj 
odlomak samostanskoga poslovnika, pokazuje se da je hrvatski književ- 
ni jezik sasvim priljubljen narodnomu, ovaj naš današnji, u 14. stoljeću 
već postojao i bio pripravljen za zadatke koje je imao preuzeti, kako god 
je bio još daleko od toga da bude standardiziran: nije još bio ujednačen 

na svem narodnom području, a i polivalentnost, mnogostrana upotre- 
bljivost, bila mu je još slaba. 

Tradicija pučke vjerske književnosti pisane hrvatskom latinicom ka- 
rakteristična za razdoblje gotike nastavlja se i u 15. stoljeću, kako se i go- 
tika uopće nastavlja u njem, ako i smanjom snagom. Važni su tu tako- 
zvani molitvenici, zapravo knjige oficija, tekstovi zajedničkih molitava za 
redovnice, koje najčešće nisu znale latinski. Očuvano nam je više takvih 
knjiga iz 15. i 16. stoljeća. Sve su to hrvatske redakcije latinskih predlo- 
žaka. Te knjige potječu iz Dubrovnika i s dubrovačkoga prostora. Njima 
se Dubrovnik prvo javlja hrvatskim jezikom u hrvatskoj književnosti. 
Tu se pokazuje i kako je urastao u povijest hrvatskoga književnog jezika. 

Najstariji takav tekst je Prvi vatikanski hrvatski molitvenik iz vreme- 
na oko 1400., s prijelaza dakle iz 14. u 15. stoljeće. Čuva se u Vatikanskoj 
knjižnici. To je, kako se čini, najstariji poznati spomenik dubrovačke 
književnosti na hrvatskom jeziku. U njem su oficiji, psalmi i drugi litur- 
gijski tekstovi koji su se čitali redovnicama pri skupnim molitvama. Po 
jeziku se pozna da je to poštokavljen i poijekavljen predložak kojemu su 
dijalekatska obilježja bila čakavska i ikavaska. Tekstovna predaja bila je 
izvorno glagoljaška. A kako su to svečani liturgijski tekstovi, u njima se 
čuva više crkvenoslavenskih obilježja izvornoga slovinskog teksta nego u 
pjesmama pučke pobožnosti. A ipak je to prijevod psalma koji i mi danas 
bez teškoće možemo prihvatiti kao svoj. O tome svjedoči i ovaj odlomak 
(psalam 119, list 39, 3-14): 


Ka Gospodinu, 
kada uzgrubjeh, 
uzvah i usluša 
me. 

Gospodi, izbavi 
dušu moju od 
ust nepravednih 
iod jezika 
zlijeh. 

Što daše tebi ili što 
priložiše tebi ka 

jeziku laživu? 

Strile Silnoga 
izoštrene, sa 
ugaomi pustinjimi. 

Tu možda samo treba reći da uzgrubjeti znači ,naći se u nevolji. A 
ugaomi pustinjimi znači ugljevljem žarkim: Vokativ Gospodi je crkve- 
noslavenski oblik. Time je taj prijevod psalma obilježen kao slovinski. 

Takvih se , molitvenika? za dubrovačke koludrice očuvalo više. Oni 
iz uznapredovaloga 15. stoljeća tiskani su. Neki i zapadnom ćirilicom 
(bosančicom). Tu se pokazuje kako je hrvatski književni jezik stiliziran 
na narodnu u razdoblju gotike počeo služiti na široko i kako se prilago- 
đivao dijalekatskom okolišu u koji su se unosili tekstovi sastavljeni na 
njem. Ono što se je u 16. stoljeću događalo s jezikom hrvatskoga lekcio- 
nara, to je, kako se pokazuje, počelo još u 14. i 15. stoljeću. Dubrovački 
»molitvenici" pouzdano svjedoče o tom. 

S prijelaza iz 14. u 15. stoljeće potječe i najstarija pripovjedna proza 
na hrvatskom jeziku stiliziranom na narodnu. Pisana je latinicom. To je 
hagiografski zbornik Žića svetih otac. Kako je i očekivati, trag crkveno- 
slavenskog glagoljaškog sloja te tekstovne predaje znatan je. 

U razdoblju gotike počinje i povijest hrvatskoga lekcionara. Iz toga 
razdoblja imamo i najstarije tekstove poslanica i evanđelja namijenjene 
da se čitaju crkvenomu puku na njemu razumljivu jeziku. Tragovi cr- 
kvenoslavenskoga u njima samo su simbolični. Tek svjedoče o kontinu- 
itetu slovinskoga jezika. Još iz četrnaestoga stoljeća potječe Korčulanski 
lekcionar. On je samo otkriven u Korčuli. Potječe iz Zadra i pripada ra- 
noj zadarskoj književnojezičnoj školi. Od te je rukopisne knjige očuvan 
samo ulomak. Čitav je očuvan rukopisni Zadarski lekcionar, nastao i ot- 
kriven u Zadru. Mjerodavnu redakciju hrvatskoga lekcionara proveo je 
na temelju starijih predložaka Bernardin Splićanin. Taj lekcionar je tiskan 
1495. u Mletcima. On je postao temeljna redakcija hrvatskoga lekcionara. 
Njegova je dijalekatska stilizacija čakavska, a poslije je ta redakcija pre- 
stilizirana i štokavski i kajkavski. O tome je ovdje u širem kontekstu već 
bilo govora (vidi str. 57). Kakav je pak jezik Bernardinova lekcionara, to 
neka ovdje pokaže čitanje poslanice apostola Pavla Rimljanima (13, 12- 
14) kojim počinje taj lekcionar: 


Bratjo, znajući da vrime jest jure nam oda sna ustati se, a 
sada stanovito bliže jest naše spasen'je nego smo verovali. 
Noć minula jest, a dan se je približal. Odvrzimo za to od 

nas dila od tamnosti i obucimo se u oružje od svitlosti, tako 
da u dan počteno budemo hoditi, ne u jeden'ju ni u pitju, ne 
u ležanjju nečistoće i nepočten'ja, ne u prigovaran/ju od 
sržbe i nenavidosti, da obucite se gospodinom Isukrstom. 

To je doista već kraj sve starinske boje i čakavskih dijalekatskih obi- 
lježja naš hrvatski književni jezik na samom kraju 15. stolj jeća ušao u svo- 
je novo doba. U tom liturgijskom čitanju mi današnji već smo kod kuće. 

Trebalo se je malo više zadržati na razvoju hrvatskoga književnog jezi- 
ka u uznapredovalom i kasnom srednjem vijeku, upoznati barem uzorke 
karakteristične za nj i nešto potanje se pozabaviti njima. Ovo poglavlje 
treba čitati nešto polaganije nego druga. Bez toga, naime, i čitajući samo 
autorove opisne rečenice, malo će tko uočiti i razumjeti što se zapravo u 
razdoblju gotike dogodilo s hrvatskim književnim jezikom, kako je već 
tada, još prije humanizma i renesanse, sveti i bogoslužbeni slovinski jezik 
sam svojim unutrašnjim razvojem u nas postajao i postao naš hrvatski. 
Sve naše školovanje zatvara nam oči za to. Naš hrvatski književni jezik 
u 13. i 14. stoljeću već je tu. Ostalo je bilo da se razvije i izgradi još vrlo 
mnogo, ali najvažniji korak bio je učinjen. 

Tek pošto je to utvrđeno i potkrijepljeno, možemo se sabrano okrenuti 
razdoblju velikih prijeloma u dugoj povijesti hrvatskoga književnog jezika. 

Stumacenje od svetih, drugo izdanje 
Bernardinova lekcionara, 1543.g. 


Inkunabula, Lekcionar, 
Bernardin Splićanin, 1495. 

Kako se čitatelj mogao uvjeriti u prethodnim poglavljima, izgradnja i ra- 
zvoj ćirilometodskoga slovinskog jezika kako je tekao u Hrvata, a to će, 
kako je objašnjeno, reći hrvatskoga književnog jezika, tekao je postupno i 
kontinuirano, polako se slijegao i kristalizirao u jezik dominantno naro- 
dan i domaći, čvrsto prislonjen na žive hrvatske govore, isprva čakavske, 
a onda, sve susljedno i bez loma, i na štokavske i na kajkavske. Taj razvoj 
nam se, kada naučimo odčitavati ga iz tekstova što su došli do nas, poka- 
zuje kao raznolika dijalekatska stilizacija zajedničkoga poklada tekstova 
koji su se redigirali tako da se prilagode komunikacijskim okruženjima 
u koja su dolazili i kojima su služili. Najizrazitiji primjeri takvih teksto- 
va jesu liturgijska svetopisamska čitanja u lekcionarima i crkvene pjesme 
kao izraz pučke pobožnosti. Iz toga sklopa djelovao je njegov književno- 
jezični izraz na svako pismeno izražavanje, pa i na ono neposredno pra- 
gmatički motivirano kakve su isprave i zapisi, što stoje izvan kontinuirane 
tekstovne predaje. Tako su tomu književnom jeziku rječnik, frazeologija 
i stilistika davale jedinstvo i cjelovitost koja je obuhvaćala i ujedinjivala 
onu dijalekatsku raznolikost što je nastajala prilagođivanjem različitim 
govornim sredinama. Nije stoga samo razvoj tekao kontinuirano, nego 
nije bilo niti ozbiljnije prostorne razuđenosti. 

Hrvatski književni jezik razvijao se tako i izgrađivao cjelovito i u kon- 
tinuitetu sve do pod kraj 15. stoljeća; sve do kasnoga srednjovjekovlja. 
Bio je doduše još daleko od prave standardizacije književnoga jezika 
svih Hrvata, ali je usmjerenost prema njemu bila jasno zacrtana. Hrvat- 
ski standardni jezik prema kakvu se taj razvoj kretao ocrtava se kao jače 
obilježen crkvenoslavenskom književnojezičnom kulturom nego je to 
naš današnji i za razliku od njega orijentiran prema čakavskoj, a ne pre- 
ma novoštokavskoj dijalekatskoj stilizaciji. Taj bi književni i standardni 
jezik, koliko se razabire, bio sličan ruskomu, koji, kakav je danas, nosi 
snažan pečat crkvenoslavenskoga, ali je ipak potpuno oslonjen na živi 
ruski narodni govor i nema nikakvoga opterećenja crkvenoslavensko- 
ruskom diglosijom. Hrvatski književni jezik nikada nije ni bio ugrožen 
crkvenoslavensko-hrvatskom diglosijom jer se crkvenoslavenski hrvat- 
ske redakcije izvan liturgijske porabe već od početka bio posve otvorio 
hrvatskomu narodnom govoru, a s vremenom je taj sve više prodirao i u 
redakcije liturgičkih tekstova. 

No na prijelazu iz 15. u 16. stoljeće to se je promijenilo i duboko pore- 
metilo. Došlo je do prijeloma, i to do prijeloma na više razina. Razvoj knji- 
ževnoga jezika koji se polako i spontano kretao prema obzorjima daleke, ali 
već zacrtane svenarodne standardizacije time je izgubio svoje usmjerenje. 


Tek tada je došlo do toga da u igru uđu takozvane pokrajinske književno- 


stii njihovi književni jezici. Pokazala se slika koja se poslije mogla tumačiti 
i kao niz samosvojnih slavenskih književnosti: dubrovačka, dalmatinska, 
bosanska franjevačka, a poslije i slavonska, istarska i kvarnerska, kajkavska. 
To se čak moglo tendenciozno prikazivati kao jedina objektivna i činjenič- 
no podzidana slika književnojezične prošlosti toga vremena. I svi koji su 
bili voljni priznati hrvatski identitet u njegovu današnjem obuhvatu jedi- 
no kao recentnu pojavu bez dubljega povijesnog korijena, dakle samo kao 
proizašao iz razvoja novije i najnovije povijesti, to su obilato iskorišćivali. 
Hrvatski studiji druge polovice 19. i prve polovice 20. stoljeća ostali su obi- 
lježeni time. A tragovi toga vuku se, izrečeni ili neizrečeni, i do naših dana. 

Prijelomi o kojima je riječ očituju se kako je upravo rečeno na više 
razina. One sežu od općega stava prema životu i svijetu, preko odnosa 
prema ćirilometodskoj, slovinskoj pismenoj jezičnoj kulturi, dubokih 
preobrata u duhovnom životu - dovoljno je tu kao natuknice istaknu- 
ti pojmove renesansa, reformacija, katolička obnova, pa sve do nadasve 
dramatičnih ratnih zbivanja i njihovih drastičnih posljedica za sudbinu i 
prostorni raspored govornika hrvatskoga jezika te nosivih silnica njegova 
književnojezičnog razvoja i izgradnje. Prijelomima na svim tim razinama 
treba se stoga pozabaviti nešto podrobnije. Valja sebi predočiti u kojem sve 
pogledu u 16. stoljeću za hrvatski jezik vrlo izrazito nastupa novo doba. 

Novi vijek 

Možda najbitniji, a svakako najdublji prijelom jest tu izlazak iz srednjo- 
vjekovlja i bespovratni ulazak u ono što nazivamo novim vijekom. Oko 
periodizacije i određivanja epoha u njihovu povijesnom slijedu ne presta- 
ju se sporiti mislioci. To i jesu pitanja na koja nije moguće naći konačan 
odgovor jer nas ona suočuju sa cjelokupnom našom prošlošću, a time s 
nama samima. Nema stoga važnijih, ali ne toliko zbog odgovora koliko 
zbog njihova traženja i rasprave o njima. Bez toga, reklo bi se, bili bismo 
izgubljeni u razmrvljenom ništavilu besmislene prolaznosti. Neprola- 
zno je tako i uza sve nova rasuđivanja shvaćanje o novome vijeku koji je 
nastupio poslije srednjega. Usprkos i drukčijem određivanju njegov se 
početak postojano veže uz otkriće Amerike na samom kraju 15. stoljeća, 
uz proširenje europskoga vidokruga do kojega je to otkriće dovelo i uz 
pojavu renesanse, koja se u njegovoj drugoj polovici rascvjetala u Italiji 
i onda u 16. stoljeću razgranala po ostaloj Europi. 

Renesansa kao duhovno strujanje i kao epoha obilježena njime otkri- 
vena je u 19. stoljeću (Michelet i Burckhardt) i shvaćala se kao svjetlo koje 
je prosinulo u , mrak" srednjega vijeka i time otvorilo razdoblje novoga i 
našega. Takvo shvaćanje nije se moglo trajno održati. Treba samo pogle- 
dati prethodna poglavlja ove knjige, pa da se vidi kako, što se hrvatsko- 
ga jezika tiče, u srednjem vijeku nije bio samo mrak. Jako se promijenila 
slika duhovnosti srednjega vijeka i vidjelo se kako je i u njem bilo razdo- 
blja u kojima je cvjetala književnost i duhovnost. Tako se počelo govoriti 
o srednjovjekovnim renesansama: karolinškoj u 9. stoljeću, otonskoj u 
10. i 11., pa o renesansi 12. stoljeća, vezanoj uz križarske ratove, koja se 
u našim stranama najviše osjeća u 13., i o , renesansi sveučilišta“ u istom 
tom stoljeću. Tako je sav srednji vijek neopazice provrvio renesansama, 
pa se od toga stala pomalo gubiti ona prava i jedina ili je bar njezina slika 
pred duhovnim očima postajala manje oštra. No takva inflacija renesansa 
također nije dobra jer se od nje ozbiljno muti slika povijesnoga tijeka. 
Renesansa u drugoj polovici 15. i u prvoj polovici 16. stoljeća ipak je je- 
dinstvena povijesna pojava, i kako god sigurno nije samo svijetla, a sve 
prije nje tamno i mračno, ipak je u većoj mjeri nego oni srednjovjekov- 
ni procvati promijenila europsku doživljajnost i otvorila novo razdoblje, 
koje je, kako se čini, uza sve promjene i prevrate što su poslije toga na- 
stupili, još uvijek i naše. 

No početak novoga vijeka veže se i uz pad Carigrada pod vlast Osman- 
lija 1454., odmah poslije prve polovice 15. stoljeća. A na dvoru sultana 

Mehmeda Fatiha, što će na arapski reći Osvajača, koji je od Carigrada 
učinio Stambol, razaznaju se prepoznatljivi utjecaji renesansne kulture. 
Tako je nasrtaj Osmanlija na Europu, sa svim ograničenjima i ugrozama 
koje je donio, suvremen s duhovnom ekspanzijom renesanse, što pred- 
stavlja bitan paradoks te epohe. Osmanlijsko Carstvo potrlo je i zapri- 
ječilo razvoj prema renesansi i onemogućilo njezino zračenje u istočne 
dijelove Europe. To se, dakako, jako osjetilo baš na hrvatskom prostoru. 
Paradoks renesansne epohe u Europi postao je u osobitom smislu para- 
doksom hrvatske kulture, u kojoj su se silnice sukobljene u tom protur- 
ječju vrlo izrazito ispoljile kao aktualna stvarnost onoga vremena. Pro- 
cvjetala Europa bila je ugrožena i ograničena u razvoju svoje nove buj- 
nosti, a hrvatske zemlje osobito. 


Hrvatski mjesni govori u 16. stoljeću 


Što se, dakle, događalo s hrvatskim jezikom na tom pragu novoga vijeka, 
na početku našega vremena, kako sa svim potrebnim zadrškama još uvi- 
jek možemo reći? Kako je bilo s organskim hrvatskim govorima, s pra- 
slavenskim kako je govorom preoblikovan u hrvatskoj sredini, o tome 
možemo sad nešto doista znati i reći pošto je Dalibor Brozović uspješno 
uspostavio prvotni dijalekatski mozaik u Hrvata i zacrtao pouzdane teme- 
lje periodizaciji njegovih daljnjih mijena, kako je sve to znalački prikazao 
Josip Lisac, njegov učenik i nasljednik, u svojim sintetičkim djelima. Pri 
tome treba, dakako, polaziti od praslavenskoga, onako kako je to izvrsno 
prikazao Ranko Matasović u svojoj povijesnoj gramatici. 

Za dugih srednjovjekovnih stoljeća prvo se, kako je ovdje već razlo- 
ženo, u okviru praslavenskoga stvorila zapadnojužnoslavenska skupina 
govora, a onda, u njezinu okviru, slovenski jezik i narječ ja hrvatskoga: 
kajkavsko, čakavsko i zapadnoštokavsko, te istočnoštokavsko s torlač- 
kim, koliko su se i ona ugradila u hrvatski jezik. Isprva je ta mijena tekla 
»Mirno', što će reći da se je sav zapadni južnoslavenski na jednak način 
istim promjenama udaljivao od prvobitnoga praslavenskoga stanja, a 
onda se ,uzburkao" i postao ,živahan? što će reći da su se počela snažno 
razlikovati narječja i njihovi dijalekti te je nastalo šarenilo veće nego ga 
danas imamo. Pri kraju 15. stoljeća i na njegovu prijelazu u 16. te su se 
burne mijene smirile. Utvrdila su se narječja kakva ih danas poznajemo. 
U njima se nešto smanjila raznolikost. 

No tada su nastupile burne mijene, mijene koje se više nisu toliko ti- 
cale organskih hrvatskih govora koliko su se ticale samih njihovih go- 
vornika. Turski su ratovi bili popraćeni velikim i sustavnim pustošenjima 
koja su uzrokovala pomicanja stanovništva u velikom broju i na širokim 
prostorima. To je dovelo do toga da su čakavština i kajkavština, jezično 
već izgrađene, jako potisnute prema zapadu i sjeveru, upravo stjerane u 
kut, a zapadna štokavština prostorno je razbijena, upravo raskomadana, i 
znatno preslojena istočnom, pri čemu je potpala pod njezin snažan utje- 
caj, u nekim govorima ostavila samo više ili manje prepoznatljive tragove. 
Sama pak istočna štokavština prodrla je daleko na zapad, u pojedinač- 
nim naseljima čak do Gorskoga kotara i Kalnika, postala je sociolingvi- 
stički dominantna na velikom prostoru i marginalizirala ostale dijalek- 
te hrvatskoga jezika. Tako je nastala dijalekatska situacija kakvu danas 
poznamo i kakva je sociolingvistički bitno odredila usmjerenje konačne 
hrvatske jezične standardizacije u drugom smjeru nego je razvoj prema 
njoj prvotno bio krenuo. 

Zbivanja u 16. stoljeću stoga su sudbonosna za hrvatski jezik. Krajem 
toga stoljeća prestaje nadiranje Osmanlija prema zapadu, ali ne prestaju 
seobe. Ako je do tada brojno stanovništvo s istoka dolazilo s Turcima, 
sada bježi od njih i seli na područja u kršćanskom vladanju, habsbur- 
škom i mletačkom. Muslimani opet bježe na područje koje je ostajalo 
u osmanlijskom vladanju. Tek poslije jednog punog stoljeća dolazi do 
pravog smirivanja. 


Renesansa 


Već u prvoj polovici 15. stoljeća zahvaćaju poticaji humanizma u uskim, 
upravo osobnim, vezama s Italijom isprva Zadar, Trogir i Dubrovnik. Au- 
tentični humanizam i jest bitno osoban duhovni pothvat. A na prijelazu 
iz 15. stoljeća u 16. prisutna je i renesansna književnost u elitnom druš- 
tvu gradova na srednjem i južnom Jadranu, od Zadra do Kotora. Hrvat- 
sko se kulturno područje tako uključuje u glavna onovremena europska 
strujanja, a to će tu reći uključuje se i jezično. 

Iz svega što je upravo rečeno posve je razvidno da su hrvatske stra- 
ne primile te bogate, upravo raskošne, europske poticaje. I humanizam 
i renesansa začeti su u nas i razmahali krila ne tek potaknuti iz Italije, 
nego upravo zajedno i u društvu sa zbivanjem na drugoj obali Jadrana, 
u istom kolu. Ali uvjeta da se to doista razmaše na hrvatskom prostoru 

pod neposrednim udarom osmanlijskih nasrtaja nije bilo. Stvarnost 16. 
stoljeća to nije dopuštala. Blještavi humanizam se tako u kontinentalnoj 
Hrvatskoj uvelike urušio s mohačkim razbojem 1526., a bujna renesansa 
se doista razvila samo u krilu društvene elite nekih primorskih i otočkih 
jadranskih gradova. 

Na sjeveru su se pak tragovi renesanse morali pomno tražiti u nekim 
osobitim obilježjima crkvene arhitekture između gotike i baroka i trajna 
je zasluga Anđele Horvat što je to znala otkriti i umjela prikazati. Ina- 
če se na sjevernim hrvatskim prostorima renesansa razgovjetno odčita- 
va samo iz tehnike utvrda. Renesansna je fortifikacija bitno pridonijela 
konačnom zaustavljanju osmanlijskoga nasrtaja na hrvatske zemlje. Re- 
nesansnu pak književnost na sjeveru najizrazitije predstavlja skroman i 
dirljiv spis Ferenca Črnka o sigetskoj tragediji. 

Renesansa svagdje u latinskoj Europi uvodi na velika vrata narodni 
jezik u zahtjevnu književnost i konačno ruši i dokida isključiv i povla- 
šten položaj latinskoga. Pri tome se oslanja na bogatu književnost pučke 
pobožnosti gotičkoga razdoblja, koje za većinu izvan krugova društvene 
elite dalje traje i u vrijeme renesanse. I na hrvatskom kulturnom, a to će tu 
reći ina hrvatskom jezičnom prostoru ta je književnost bila bogata. Zbog 
karakteristične hrvatske književne dvojezičnosti tu dakako uvelike ulazi 
u igru i slovinska glagoljaška pismenost. Da se pak i u povijesti književ- 
nosti jednako kao u likovnim umjetnostima razaznaju razdoblja roma- 
nike i gotike, to je u novije doba pokazao neprežaljeni Nikica Kolumbić. 

Granica između ćirilometodskog liturgijskog jezika i narodnoga hr- 
vatskog u knjigama nije bila oštra. Tradicionalni je naziv toga liturgijskog 
jezika bio jezyke slovčnoske, pa je upravo zbog ćirilometodskih temelja 
pismenosti na slavenskom jeziku u Hrvata u njihovoj književnosti toliko 
prisutan naziv slovinski jezik, ili slovenski, već prema dijalekatskom oko- 
lišu. U Hrvata je taj ishodišni ćirilometodski naziv zamjenjiv s hrvatski, 
isto onako kako je drugdje zamjenjiv s imenom bugarskim, srpskim ili 
ruskim, već prema narodnosnoj sredini u kojoj se njegovala baština ći- 
rilometodske pismenosti. Svako pisanje na slavenskom jeziku u Hrvata 
se stoga naziva slovinskim (slovenskim) ili hrvatskim. 

Hrvatsku gotičku književnost pučke pobožnosti uz mnoge druge spo- 
menike osobito nam plastično predstavljaju glagoljaška pjesmarica u Pa- 
riškom kodeksu i latinicom pisana Šibenska molitva, oboje iz 14. stoljeća. 
Hrvatski jezik te književnosti nije drugi nego onaj hrvatski crkvenosla- 
venski, uvelike pohrvaćen snažnom interferencijom s hrvatskim narod- 

nim govorima, koji je dosljedno istraživao te vrlo pomno i čvrsto ute- 
meljeno podrobno prikazao Stjepan Damjanović. Bio je to dosta razvijen 
književni jezik, dominantno određen pučkom čakavštinom i orijentiran 
prema njoj. Nije bio strože ujednačen niti u svojem odnosu prema crkve- 
noslavenskom, u omjeru njegove prisutnosti, niti u odnosu prema dija- 
lektalnom tipu čakavskoga pučkog jezika, ali je ipak povezivao hrvatske 
prostore u lako prepoznatljivu književnu cjelinu. Bio je to pravi hrvatski 
književni jezik u nastajanju, a raznolikost na fonološkom, morfološkom, 
leksičkom, frazeološkom, sintaktičkom, a najmanje na stilističkom pla- 
nu nije bila takva da bi potirala cjelovitost toga književnoga i po tome 
i jezičnoga tijela. Upravo se u stilistici ogleda njegovo jedinstvo. U njoj 
se ogleda i danas. 

Bitna dvojezičnost hrvatske kulture dovela je do toga da su se u sre- 
dinama u kojima se euharistijska žrtva prinosila na slavenskom liturgij- 
skom jeziku i pravni poslovi mjerodavno zaključivali i bilježili na slaven- 
skom jeziku. Odatle su se, za razliku od drugih sredina latinske Europe, i 
pravni tekstovi: isprave i zakonici, pisali slavenski. Tu je narodni jezik još 
mnogo prije počeo odlučno potiskivati crkvenoslavenski. Sve u svemu, 
taj književni jezik vrlo je sličan onomu pobožne pučke književnosti go- 
tičkoga razdoblja, samo je još manje crkvenoslavenski. Uglavnom onoli- 
ko koliko je u latinicom pisanim hrvatskim književnim spomenicima iz 
vremena gotike. Podrobno je to i pouzdano opisao Boris Kuzmić (2009) 
u svojoj sintetičkoj monografiji. 

Zahvaljujući tomu da je tamo gdje se u crkvi misa govorila slavenski 
narodni jezik vrlo rano pripušten u pravne dokumente, posjedujemo već 
od oko godine 1100. spomenik početaka hrvatskoga književnog jezika. 
To je Baščanska ploča, koja se s pravom mnogo spominje. U njoj je hrvat- 
ski narodni jezik toliko prisutan, upravo dominantan, da je bio potreban 
znalački istraživački napor Stjepana Damjanovića (1990) da se pokaže i 
dokaže kako je ona proizvod stroge ćirilometodske književne naobrazbe, 
pisana dakle staroslavenski, ali tako otvorena narodnomu čakavskom go- 
voru da to i nije vidljivo već na prvi pogled. Jezik Baščanske ploče nedvoj- 
beno je slovinski, ali tako otvoren narodnom govoru čakavske dijalekatske 
boje da takvim tekstom i taj govor ulazi u književnost. A tradicionalni 
književni naziv slovinski (slovenski) počinje se tako odnositi i na pisanje 
narodnim jezikom. Po tome je Baščanska ploča autentičan spomenik po- 

stanka hrvatskoga književnog jezika i s pravom se spominje u tom kon- 
tekstu. Čakavska dijalekatska obojenost bila mu je isprva svojstvena na 

širokom prostoru, ali seiz mlađega vremena pouzdano može potvrditi i 
štokavska i kajkavska. O tome vidi prikaz Stjepana Damjanovića (2009). 
Istim tim književnim jezikom, ali u novoštokavskoj ijekavskoj stilizaciji 
kakva nam je danas standardna, pisani su i ovi redci. 

Kada je pod kraj 15. stoljeća i na prijelazu u 16. u krugovima društve- 
ne elite u obalnim i otočkim gradovima srednjega i južnoga Jadrana ušlo 
u opticaj renesansno pjesništvo, posegnulo se sasvim prirodno za narod- 
nim jezikom pučke pobožne književnosti gotičkoga razdoblja, koja je i 
dalje živjela bujnim životom. Ključno je tu bilo otkriće da je lirika ranoga 
petrarkizma svoj pjesnički jezik uzela od jezika marijanske pobožnosti, 
jezika koji se u svojem bitnom sloju oblikovao u glagoljaškoj književnoj 
tradiciji. Prvi je to pokazao Ivan Pederin (1970). Taj jezik je tako iz služ- 
be nebeskoj Gospi ušao u službu zemaljskoj gospoji. 

Tako i Marulić, kada nastupa kao hrvatski renesansni pjesnik, čvr- 
sto stoji u književnojezičnoj tradiciji srednjovjekovnih glagoljaša. Ipak 
se odmah razaznaje da je nastupilo novo doba i da je počelo nešto novo. 
Vidi se to osobito jasno u tome kako je naslovio posvetu svoje Judite: 
Počtovanomu u Isukarstu popu i parmanciru splickomu, gospodinu dom 
Dujmu Balistriliću, kumu svomu, Marko Marulić humiljeno priporučen'je 
z dvornim poklonom milo poskita. 


ca Barila Sptiebianina 
gorki srao 


Marko Marulić, naslovnica Judite, 1521. 

Tu je sasvim opipljivo prisutna čvrsta srednjovjekovna tradicija. O 
tome svjedoči riječ pop, upotrijebljena s najdubljim poštovanjem. To je 
glagoljaško nasljeđe, autentična ćirilometodska baština. Preuzeta je puč- 
ka grčka riječ pappds, a u istočnoj je crkvi poslije zamijenjena svečanijim 
nazivima kao jerej, a sama se vratila u pučku porabu, pa joj značenje u 
nekim preljevima može biti čak i prezirno. Samo u hrvatskom glagoljaš- 
kom ozračju ona je zadržala svoje prvotno ćirilometodsko dostojanstvo, 
pa se može rabiti i u svečanom naslovu posvete. 

Ali jednako kao u glagoljaškoj stoji Marulić tu i u latinskoj srednjo- 
vjekovnoj tradiciji. O tome svjedoči riječ prmancir, što je latinsko pri- 
micerius, kanonik na prvom i počasnom mjestu u službenom popisu, u 
takvu obliku posve srođeno s hrvatskim jezikom, kao što je i taj jezik u 
toj riječi posve srođen sa svojom latinskom tradicijom. 

Nasuprot tomu srednjovjekovlju, još sasvim živu u jeziku, stoji u istom 
svečanom naslovu i kumu svomu. Već sama posveta jednoj osobi uz spo- 
men vlastita imena i naslova snažno odudara od srednjovjekovnoga po- 
tiskivanja svake osobnosti, koje je u protokolarnom govoru osobito na- 
glašeno. U takvu duhovnom ozračju od svega se najmanje ikoga tiče tko 
je komu kum! Već sama posveta kao takva, a sasvim osobito spominjanje 
kumstva u njoj, otvara nova obzorja, uvodi doživljajnost kakva do tada 
nije bila izražena u hrvatskoj književnosti. Tu jasno i čujno progovara 
renesansa, koja potvrđuje osobnost i upravo u njoj, oslobođenoj, dobiva 
svoj polet i na njoj temelji svoj uzlet. Ali jezikom svojega posve renesan- 
snog pjesništva Marulić je čvrsto utemeljen u gotičkom srednjovjekovlju 
koje je i dalje uokolo kucalo punim životom. Na kraju stoljeća i u slje- 
dećem, u duhovnom strujanju katoličke obnove, barokna se književnost 
još i izravno naslanjala na nj. Tu treba samo pomisliti na Gundulićevo 
kolo od sreće, na ono kolo što u okoli vrteći se ne pristaje. Ta je Maruliće- 
va posveta ključna prekretnica u povijesti hrvatske kulture i hrvatskoga 
jezika, književnoga dakako. 

Renesansna drama posegnula je za jezikom pučkih crkvenih igara, 
mirakula i prikazanja, kako su se zvale, kao što je pjesništvo posezalo za 
jezikom pučke marijanske i druge pobožnosti. Tako je na valu renesan- 
sne doživljajnosti nastala raznovrsna svjetovna renesansna književnost, 
sve na tom istom književnom jeziku. Preuzetom od prethodnoga razdo- 
blja i dalje razvijenom. 

U tom književnom jeziku izrazito prevladava čakavska dijalektalna 
boja. Ona je u hrvatskom književnom jeziku ranih razdoblja posvuda do- 

minantna. Bandulavićev se štokavski stiliziran lekcionar pojavio 1613. u 
sasvim drukčijim prilikama i poslužio kao predložak za veći broj mlađih 
redakcija. Bitno je pridonio tomu da se proširila i konsolidirala štokav- 
ska stilizacija hrvatskoga književnog jezika. Podatci što su ovdje upravo 
predočeni, iako samo letimično, bacaju svjetlo, važno i novo, na razvoj 
koji je doveo do toga da književni jezik kojim se sada ovo piše nosi obi- 
lježja štokavskog narječja. 

U 16. stoljeću taj se razvoj nije odvio, u tom stoljeću ništa nije riješe- 
no. U 16. stoljeću, još na pragu novovjekovlja, pitanje se tek postavilo, 
postavilo se intenzitetom do tada nepoznatim i u okolnostima izrazito 
nepovoljnim. Nije bilo izgleda da se brzo nađe pouzdan odgovor. Povi- 
jest lekcionara, osobito znatna u tom sklopu, daje tu dosta čvrsto mjerilo 
i ilustrira kolik je bio domet razvoja hrvatskoga književnog jezika baš u 
16. stoljeću: stiglo se od Bernardina Splićanina do Ivana Bandulavića. Od 
završne sintetičke redakcije hrvatskih liturgijskih svetopisamskih čitanja 
do redakcije koja je mogla poslužiti kao ishodište razvoju koji je onda do- 
ista i doveo do cilja. No taj je bio još daleko. Da se stigne do njega morala 
su od onda proći još gotovo tri stoljeća. Trebala se je prije svega stvoriti 
potreba za svehrvatskim standardnim jezikom, a nje u doba o kojem je 
ovdje riječ još nije bilo. 

Na prijelazu iz 15. stoljeća u 16., baš na pragu europskoga novoga vi- 
jeka, hrvatskom književnom jeziku, koji se u gotičkom dobu bio raskri- 
lio, postavio se nov zadatak. Trebao je izraziti renesansnu doživljajnost i 
stvoriti priključak tim književnim strujanjima s druge strane Jadrana, a 
onda i po ostaloj Europi, i tako postati izrazom potpunoj svjetovnoj knji- 
ževnosti. To je i postignuto. Dogodilo se u jadranskim gradskim sredi- 
nama, obalnima i otočkim, i ona je svaka, uz tradiciju jezika u knjigama 
dakako, određivala dijalekatska obilježja toga novoga pjesničkog jezika 
kakav se u kojoj rabio. Tako se tu, dok se gleda površno, razbija svaka cje- 
lovitost. Taj jezik nije čak ni pokrajinski, kako se obično govori o njem, 
on je zapravo gradski, da ne kažemo općinski. 

Tu kao da se pojavljuje mnoštvo književnih jezika. Tako su mnogi i 
bili skloni to vidjeti i tumačiti. Ali kad se ne gleda površno, pokazuje se 
druga slika. Jest zadarski petrarkizam, kakav nam se pokazuje u lirskim 
pjesmama Jerolima Vidulića (41499) čakavski, a onaj istovremeni du- 
brovački, kakav nam predstavljaju pjesnici Ranjinina zbornika i osobito 
Džore Držić (41501) i Šiško Menčetić (1527) pretežito štokavski, a ipak 
predstavljaju jednu cjelinu i po svom pjesničkom jeziku. To je, usuprot 

uobičajenom i vrlo proširenom gledanju, uočio i sintetički pokazao Ma- 
rin Franičević (1974). Tako se i na zadarskoj i na dubrovačkoj strani u 
talijanskoj petrarkističkoj lirici vrlo česta imenica fanciuletta ,djevojka' 
pohrvaćuje uglavnom kao diklica, a ne kao divojka, divojčica, kako god 
uz pjesnički jezik gotičke marijanske pobožnosti i Zadranin i Dubrovča- 
ni obilno posežu i za narodnom lirikom i njezinim usmeno oblikovanim 
pjesničkim jezikom. Tamo gdje u talijanskom petrarkizmu dolazi riječ 
cuore ,srce' u njih je obično deminutiv srdačce, a ono u svih njih gori pla- 
mom, a ne ognjem ili vatrom. Te i druge tijesne podudarnosti nisu mogle 
nastati slučajno. A i njihove boljezni i nalipi ne potječu niti iz glagoljaške 
tradicije niti iz narodne pjesme. Tu se pomišlja na jezik gradske popijev- 
ke, za koju se zna da je postojala, ali se ništa od toga nije očuvalo, pa se 
ništa pobliže o tome i ne zna. 


TIRENA i 
MARINA | 
“ DARXICHIA. 


Com Liceuza de Superior,» Prinilegio: 


IN VENETIA, M:DC XXX. 
Preffo Marco Ginammi. i 


Marin Držić, Tirena, Venecija, 1630., 
pretisak prvog izdanja, (Venecija 1551.) 2008. 

U istom je vremenu kao hrvatski renesansni pjesnik nastupio u Splitu 
Marko Marulić (t1524) koji je stvorio renesansni ep što svojom živahnom 
slikovitošću podsjeća na goblen izvezen na sagu. Njegova Judita tiskana 
je 1521. u Mletcima, ali je njezina posveta datirana godinom 1501., pa 
je tada i dovršena, a dvadeset se godina mogla čitati samo u rukopisnim 
prijepisima. A Marulić kao pisac hrvatskih djela posve je uklopljen u gla- 
goljašku baštinu gotičkoga razdoblja i njegov je osobni autorski prinos 

toj tekstovnoj predaji znatan, ali do danas nije pouzdano utvrđen jer se 
još nisu sasvim razmrsila pitanja autorstva nekih od tih tekstova. Ta za 
povijest hrvatskoga književnog jezika bitna povezanost između gotike i 
renesanse u Marulićevoj je osobi upravo utjelovljena. 

Na takvu se književnom jeziku u 16. stoljeću razvila raznolika rene- 
sansna književnost: uz petrarkističku ljubavnu liriku, koja poslije popri- 
ma profinjenije oblike, još pastorala, maskerata, ribarska ekloga, drama i 
osobito komedija, te pastirski roman. To su Planine Petra Zoranića (Mlet- 
ci, 1569), napisane već prije 1536. To je djelo u prozi s mnogo upletenih 
stihova. Hrvatski je tako postao i jezikom renesansne umjetničke proze. 
A Zoranić izrijekom kaže da je učio hrvatski pisati od glagoljaša. Tako 
su i tu odnosi potpuno jasni. Jezik renesansne hrvatske književnosti ute- 
meljen je na jeziku hrvatskih glagoljaša iz razdoblja gotike. A to su cijela 
dva stoljeća prije nastupa renesanse. 

Za hrvatski književni jezik vrlo je znatna renesansna komedija u prozi. 
Glavni joj je i daleko najznatniji predstavnik Marin Držić (#1567). Njom 
je u književnost ušao dubrovački gradski razgovorni jezik. U njem nema 
tragova čakavštine kako ih je god puna Držićeva petrarkistička lirika i 
pastorala. A predložak živog razgovornoga jezika u književnosti pred- 
stavlja veliku novinu jer se to nije moglo preuzeti iz književnoga jezika 
kakav se bio razvio u doba gotike. U književnom je jeziku od toga uzna- 
predovala gipka živost. 

Renesansni pisci, većinom pjesnici, a svi i pjesnici, oslanjali su se na 
svoj materinski jezik, na govor svojega grada. Dijalekatska obilježja nji- 
hova književnog jezika uopće nisu bila ujednačena. Po tome to nikako 
nije bio standardni jezik. Standardizacija je tek predstojala. A ujednače- 
nost je tu bila i manja nego u tekstovima prethodnoga razdoblja, kasno- 
srednjovjekovnoga. Osobito se suprotstavlja čakavska dijalekatska boja 
pisaca iz Zadra i Splita, s Hvara i Korčule, sve izrazitijoj štokavskoj obo- 
jenosti dubrovačkih, kako su se ovi oslobađali konvencionalne i tradici- 
onalne književne stilizacije. Na to se uobičajilo gledati kao da su to dva 
regionalna književna jezika, pa se govorilo i o dvije regionalne književ- 
nosti: dalmatinskoj i dubrovačkoj. Takvo je gledanje vrlo zgodno svima 
kojima smeta ikakva hrvatska cjelina u kulturnom krajoliku Europe na 
pragu novoga vijeka, pa su to gledanje i njegovali i predavali i još uvijek 
to čine koliko uspijevaju i mogu. No ipak je to sve teže. Ono što u knji- 
ževnom životu i književnom jeziku i toga doba tvori hrvatsku cjelinu ne 
dopušta da se trajno previđa. 

Niti jedan od hrvatskih renesansnih književnika ne piše baš svojim 
materinskim govorom. U jeziku njihovih djela uvijek je prisutna težnja 
da se obuhvati širi prostor. U renesansnom pjesništvu dubrovačkih au- 
tora jako je prisutna čakavština, toliko da se pomišljalo da je dubrovački 
govor izvorno bio čakavski i da je tek poslije pod utjecajem hercegovač- 
kog zaleđa u gradu posve prevladao tamošnji štokavski. Tek od novije- 
ga vremena znamo da je stari dubrovački govor bio zapadnoštokavski, 
a pod utjecajem zaleđa prevladao je poslije istočnohercegovački, koji je 
u gradu i na teritoriju Republike dobio posebnu dubrovačku boju. Taj 
zapadnoštokavski, kojemu tragove i potvrde nalazimo u vjerskoj dubro- 
vačkoj književnosti gotičkoga razdoblja, u znatnoj je mjeri utvrđen i u 
jeziku dubrovačkog renesansnoga pjesništva. A vrlo izrazita prisutnost 
čakavskih obilježja proizlazi iz književne tradicije, obilježuje taj jezik kao 
književni i uključuje ga u književnojezičnu baštinu glagoljaša, onako kako 
se i skroz na skroz renesansni Zoranić priznaje njihovim učenikom. To 
je tradicionalno shvaćanje po kojem jezik u knjizi treba da bude obojen 
čakavski. Dubrovčani su tako kao renesansni pjesnici pisali mnogo čakav- 
skije nego se u Dubrovniku govorilo. A Korčulani i Hvarani, koji su pisali 
čakavski, kao renesansni pjesnici pisali su mnogo štokavskije nego se na 
njihovim otocima govorilo. Vrlo je uvjerljivo to pokazao Josip Vončina 
(1977). To je dakle štokavština otvorena čakavštini i čakavština otvore- 
na štokavštini. I po dijalekatskim osobinama to je općehrvatski književ- 
ni jezik u nastajanju. 

A još je bitnije to da je renesansno pjesništvo na našem Jadranu tvo- 
rilo živu i životnu književnu cjelinu. Renesansna je književnost druže- 
ljubiva, nastaje u gradskome društvu, uljepšava druženje, a izvan grad- 
skoga kruga pisci se i pjesnici dopisuju. Pjesnička poslanica bila je stoga 
važan i ugledan književni rod. Razmjena tih poslanica pokazuje kako su 
živi bili književni dodiri u svem renesansnom pjesničkom krugu. Slali su 
jedni drugima svoja djela, poznavali to književno stvaranje i razmjenjivali 
poslanice u stihovima. Tako su se dopisivali Nalješković i Dimitrović u 
Dubrovniku, a isti Nalješković u Dubrovniku pismom moli Vetranovića 
da mu pošalje ono što je pisao ovih dana jer su mu već trojica rekli da je 
pisao pjesmu Petru Hektoroviću na Hvar. Nalješković i sam piše Hek- 
toroviću poslije njegova posjeta Dubrovniku kako je bio sretan da ga je 
kod sebe mogao primiti na stan. U drugoj pjesmi proklinje Nalješković 
uloge koji muče bolovima Petra Hektorovića. Drugu je poslanicu uputio 
Hortenziju Bartučeviću Hvaraninu i u njoj pozdravio i Petra Hektorovi- 

ća. A Bartučević mu odgovara da je Hektorović više proslavio njegovo, 
Nalješkovićevo, ime nego svoje hvaleći u sav glas pjesme koje je od njega 
primio. U još jednoj poslanici, koju je upravio korčulanskom vlastelinu 
Ivanu Vidaliju, uzdiže ga hvalom u nebo. A Vidali iz Korčule odgovara i 
hvali ne manje raskošno Nalješkovića i njegov Dubrovnik. Pjesničke su 
poslanice pisali i Hvarani Hanibal Lucić i Petar Hektorović. Osobito živo 
je to pjesničko druženje opisao i dojmljivo dokumentirao Slavko Ježić u 
svojoj povijesti hrvatske književnosti (1944.: 89-91; 1993.: 90-92). 

Upravo po toj živahnoj komunikaciji jasno se pokazuje da je to doista 
sve bila jedna književnost, da su tu svi pisali za sve, bez obzira na to dali 
čakavski ili štokavski. Ti pjesnici svoj književni jezik očito nisu doživlja- 
vali mladogramatičarski. Polazilo se od toga da svak svakoga razumije i 
da je to sve jezik sviju njih, a oni ga izrijekom zovu hrvatskim. Groteskno 
je gledati na to kao da je ono što je pisano čakavski tu jedna književnost, 
a ono što je štokavsko druga, jedna dalmatinska, a druga dubrovačka. 
Sve je jedna i sve je hrvatska. 

Kada se to shvati, pokazuje se i značenje dijalekatskih obilježja pje- 
sničkoga jezika u novom svjetlu. Ona nisu podloga temeljnomu određe- 
nju književnih jezika, po neizrečenom no tvrdokorno primjenjivanom 
pozitivističkom načelu: koliko dijalekatskih osnovica, toliko književnih 
jezika. Samo je to načelo u hrvatskoj renesansnoj književnosti dovede- 
no ad absurdum. Raznolikost dijalekatskih obilježja tu nikako ne odre- 
đuje različite književne jezike i time različite književnosti, nego je tek 
prilagođivanje jednoga književnog jezika različitim dijalektalnim oko- 
lišima u okviru iste žive književne komunikacije i po tome jedne te iste 
književnosti. Po tome to nisu različite dijalekatske osnovice različitih 
književnih jezika, nego su dijalekatske stilizacije, prilagodbe jednoga 
književnog jezika koji je preuzet od kasnosrednjovjekovne književno- 
sti razdoblja gotike, već odatle otvoren takvim prilagodbama, i onda 
i pod utjecajem narodne pjesme izgrađen da postane medij jedne od 
europskih renesansnih književnosti. A važno je uočiti da se tu zapravo 
ne događa ništa drugo nego ono što se, i po svjedočanstvu Baščanske 
ploče, sa slovinskim jezikom u Hrvata događalo još od 10. i 11. stoljeća. 
Tek se sve razigralo i nekako ubrzalo. Iznicao je novovjekovni svjetovni 
književni jezik. Izrazito je obuhvaćao širi prostor, ali je bio još daleko 
od toga da postane standardni. 


Zapravo, stvaranje jezika svjetovne renesansne književnosti ne može 
se smatrati bitnim korakom u smjeru standardizacije. Ono nije dovelo 

do ujednačivanja dijalekatskih obilježja nego je za njih ostao mjeroda- 
van gradski jezik pojedinih centara gdje se njegovala renesansna književ- 
nost. Tek je nešto razvilo polivalentnost. Koliko se god taj jezik doživlja- 
vao kao zajednički i u književnom izrazu otvarao i drukčijemu, u njem 
nema zametka standardizacije. Ipak, dalje se izgradio zajednički rječnik 
i frazeologija. Time je hrvatska književnost bolje definirana i jezično. A 
i svojim prostornim obuhvatom renesansna književnost nije uključila 
dovoljno hrvatskoga prostora, a ostajala je i u previše uskim društvenim 
okvirima, ograničena na više slojeve gradskoga društva, da bi njezin je- 
zik mogao postati začetkom jezične standardizacije. Posljedica je to onih 
prilika u kojima su Hrvati suočeni s poticajima i izazovima europskoga 
novovjekovlja: borbe, kako se moralo činiti očajne i beznadne, s osman- 
lijskim nasrtanjem, koje je zatiralo baštinu i isključivalo od europske 
kulturne zajednice. 

A ipak je značenje renesansnoga hrvatskog književnog jezika za stan- 
dardizaciju kako se tri stotine godina kasnije ostvarila veliko. No da bi 
se to vidjelo i razumjelo, ne smije se ostati u vremenskim okvirima 16. 
stoljeća. Ali o tome će ovdje podrobnije biti govora poslije. 


Reformacija 


Godine 1517. u Wittenbergu napisao je Martin Luther i objavio svoje teze 
o crkvenim oprostima. Time je počela reformacija. On nije ustuknuo, 
knez ga je zaštitio, pa je to dovelo do raskola u crkvi. Luteranska se pro- 
testantska crkva odvojila od katoličke. Trudila se da djeluje u širinu i da 
svojim naukom pridobiva pristaše. Taj je vjerski aktivizam djelovao ne 
samo živom riječi u propovijedima nego u velikoj mjeri i tiskanim knji- 
gama. Dolazeći iz njemačkih zemalja protestantizam je na slavenskom 
jugu prvo zahvatio slovenske, osobitu Kranjsku. Kao vjerski pisac i učitelj 
bio je tu daleko najznatniji Primož Trubar (11586). On je svojim spisima, 
naročito biblijskim prijevodima, uspješno utemeljio slovenski književni 
jezik, kojega do tada u knjigama nije bilo. Kao emigrant u Njemačkoj, u 
protestantskom Wiirttembergu, pod zaštitom vojvode Krištofa pokrenuo 
je slovensko tiskarstvo i sustavno tiskao slovenske biblijske prijevode i 
druge vjerske knjige. Protestanti su osobitu pomnju posvećivali Bibli- 
ji jer su učili da je Sveto pismo, a ne tradicija i nauk Rimske crkve, jedi- 
ni izvor prave kršćanske istine. Bibliju je stoga trebalo prevesti na jezike 
svih naroda kojima se propovijedala kršćanska vjera. Bez prijevoda Bi- 


88 Radoslav Katičić Hrvatski jezik 


blije na jezik razumljiv svima kojima su se obraćali protestantski vjero- 
vjesnici nije moglo biti širenja nove vjeroispovijesti. Još u prvoj polovici 
dvadesetih godina 16. stoljeća Luther je preveo Bibliju na njemački. To 
je, dakako, ključan događaj u povijesti njemačkoga protestantizma, ali i 
u povijesti njemačkoga jezika. 

Oko propovijedanja Lutherova protestantizma među južnim Slave- 
nima jako se bio zauzeo humanist Petar Pavao Vergerije mlađi (t1565), 
rodom iz Kopra, odvjetak kuće koja je njegovala izvrsnu humanističku 
naobrazbu, visoki crkveni dostojanstvenik, biskup modruški i kopar- 
ski. Odlučno se priklonio protestantizmu te je izgubio svoje položaje i 
izopćen je iz crkve. Kao emigrant u Njemačkoj povezao se s Krištofom, 
vojvodom virtemberškim, i došao je 1553. na njegov poziv u Tiibingen. 
Po mjestu njegova rođenja i rasta obuhvaćalo mu je obzorje i slovenski i 
hrvatski jezični prostor. Prihvativši se protestantske propovijedi i učitelj- 
stva, pomišljao je i na njih. Uspostavio je suradnju s Primožem Trubarom 
oko pisanja protestantskih vjerskih spisa i prevođenja Svetoga pisma na 
slovenski. Godine 1555. izašao je i prvi hrvatski teološko-polemički pro- 
testantski spis. Tiskan je latinicom. Može se s velikom sigurnošću pret- 
postaviti da je to plod Vergerijeve inicijative, a pomišlja se i na njegovo 
autorstvo. Svakako, na njegovu je inicijativu Primož Trubar još 1557. us- 
postavio suradnju sa Stjepanom Konzulom, istarskim glagoljašem rodom 
iz Buzeta, koji je također zbog svojega protestantskog opredjeljenja živio 
kao emigrant u Njemačkoj. 

U Wiirttembergu se tada našao i Hans Ungnad, koruški plemić, bivši 
štajerski zemaljski kapetan, bivši veliki župan varaždinski i vrhovni za- 
povjednik Slavonske i Hrvatske krajine, frankopanski zet, koji se tako- 
đer zbog svojih vjerskih opredjeljenja sklonio u protestantsku Njemač- 
ku. I njega je primio vojvoda Krištof i dao mu dvor u Urachu blizu Ti- 
bingena. Tamo je on uredio tiskaru i ustanovio južnoslavenski biblijski 
zavod u kojem su se pod Trubarovim vodstvom izdavala protestantska 
izdanja, poglavito prijevodi Svetoga pisma i poučna vjerska književnost. 
Za hrvatske knjige nabavljena su glagoljička, ćirilička i latinička slova. 
Kao prevoditelj tamo se je Stjepanu Konzulu 1561. pridružio još jedan 
glagoljaš, Antun Dalmatin (£1579), rodom vjerojatno iz Senja, također 
uvjereni protestant. Prvo su se i najviše objavljivale slovenske knjige, a 
onda po Vergerijevoj zamisli i hrvatske, glagoljicom, ćirilicom i latinicom. 
Ungnad je to svesrdno podupirao. Hrvatska tiskara radila je u Urachu 
1561-1565. i otisnula više protestantskih knjiga na hrvatskom jeziku. To 

su abecedari, katekizmi, postile i, od svega najvažnije, hrvatski prijevod 
cijeloga Novog zavjeta (1563). Prevodili su najviše Konzul i Dalmatin, a 
i svi su drugi prevoditelji imali glagoljašku naobrazbu. 

Luther je svojim prijevodom Biblije utemeljio standardni njemački 
jezik, Trubar svojim slovenski, kako god je u slovenskim zemljama Ka- 
tolička crkva na kraju odlučno prevladala. Niz europskih standardnih 
jezika bitno su određeni reformacijskim prijevodima Svetoga pisma: 
npr. nizozemski, danski, švedski, a velika je uloga službenoga prijevoda 
Biblije i pri spontanoj standardizaciji engleskoga jezika. Nema dvojbe, 
da je u Hrvata prevladao protestantizam, povijest hrvatskoga jezika te- 
kla bi drukčije nego se zbilja odvijala. Knjige tiskane u Urachu igrale bi 
pri njegovoj standardizaciji važnu ulogu. No protestantizam nikada nije 
uhvatio korijena među Hrvatima, a kamo li da bi prevladao. Hrvatske 
protestantske knjige jedva da su i stigle u Hrvatsku, a ono malo primjera- 
ka što je očuvano nađeno je u Njemačkoj. Kako god je u protestantskom 
vjerskom pokretu bilo ne malo Hrvata, pa i vrlo znatnih, ukorijenjenoga 
protestantizma u Hrvatskoj gotovo da nije ni bilo. Ovdje nije mjesto da 
se postavlja pitanje zašto je to bilo tako, a još manje da se odgovara na 
nj. Ono što prvo pada na pamet, naime da se vjera otaca dok se krvlju 
brani od nasrtaja inovjernih osvajača ne reformira, to je sigurno previše 
pojednostavljeno i teško da može poslužiti kao valjano objašnjenje. Či- 
njenica je tek da među Hrvatima protestantizam nije prevladao. Tako je 
i tiskanje hrvatskih protestantskih knjiga i književni jezik kojim su na- 
pisane — sve to ostalo samo epizoda. 

No ta nam je epizoda izvanredno važna. Ona naime pokazuje jasno i 
čisto, gotovo poput laboratorijskog eksperimenta, kako se oko polovice 
16. stoljeća spontano reagiralo na zahtjev novoga vremena da se za vjer- 
ski pokret kojemu se htjelo da pripadne budućnost uredi hrvatski knji- 
ževni jezik. Taj je projekt zacrtan na temelju onoga na čem se tada stajalo. 

Upada u oči da su kao suradnici za hrvatske prijevode koji su imali 
utemeljiti zamišljenu protestantsku budućnost pozivani sve glagoljaši. Da 
bi se potpuno razumjelo značenje toga, pomaže polemika koju je Primož 
Trubar vodio s anonimnim recenzentom svojega slovenskog prijevoda 
Novog zavjeta (1557). Njega su pod kraj godine 1559. bili potvorili kod 
vojvode Krištofa da mu taj prijevod nije luteranski pravovjeran. Trubar 
se branio i obranio te je mogao nastaviti s izdavanjem slovenskih i hrvat- 
skih biblijskih prijevoda. Pravovjernost mu je potvrdio jedan anonimni 
recenzent, ali je njegovom prijevodu više toga i prigovorio. 

Prigovorio mu je prvo to da će ga dobro razumjeti samo u Štajerskoj, 
Kranjskoj i Koruškoj, a drugi Slaveni ne će, pa niti oni koji su oko Zagre- 
ba. Prigovorio je, dakle, što je Trubar prevodio Novi zavjet na slovenski! 

Nadalje anonimni ocjenjivač zamjera Trubaru što je u svojem prijevo- 
du za mnoge vjerske pojmove slobodno uzimao germanizme uobičajene 
u slovenskim narodnim govorima, te što mu se latinička grafija oslanja 
na njemačku, a ne, kako se njemu čini da je primjerenije, na mađarsku. 
A svoju recenziju anonim završava riječima: ,,Želio bih ipak iz sve duše 
vidjeti onaj hrvatski prijevod gospodina Stjepana Konzula koji se ovdje 
spominje u predgovoru Tu kao da kaže: hrvatski prijevod Novoga za- 
vjeta, tek to će biti ono pravo! 

Trubar je odgovorio da traži novo mišljenje od Kranjaca i južnih Šta- 
jeraca, dakle od Slovenaca. Anonimni recenzent niti je Kranjac niti južni 
Štajerac, nego je Bezjak. Tako Trubar dosljedno zove kajkavske Hrvate. 
I dodaje da je to vjerojatno doktor Skalić. On pak, veli, kao ocjenjivače 
svojega prijevoda priznaje samo Kranjce, južne Štajerce, Korušce, a ne 
Bezjake. Slovence dakle, a ne kajkavske Hrvate. 

Tim Trubarovim primjedbama treba tumačenja. Trubar Bezjake, kaj- 
kavske Hrvate, načelno ubraja među svoje Slovence, među one kojima 
namjenjuje svoje prijevode. Smatra da bi i njima mogli poslužiti. Ali o 
njima, karakterizirajući ih, kaže da im običaji i svojstva tek što nisu ma- 
đarski i tek što nisu hrvatski, a u svem što se tiče vjere da se drže kao 
Hrvati, samo što im svećenici misu govore latinski. Hrvati su Trubaru 
čakavci glagoljaši. Nije mu dakle bilo teško u anonimnom ocjenjivaču 
prepoznati Bezjaka: zauzimao se za orijentaciju prema mađarskoj lati- 

ničkoj grafiji, a ne prema njemačkoj, i najviše je očekivao od hrvatskoga 
prijevoda Svetoga pisma, glagoljaškog. 

A Pavao Skalić, rodom Zagrepčanin, dakle Bezjak, bio je baš u to doba 
jedan od najučenijih među hrvatskim protestantima. On je u naslovu 
jednoga svojega djela tiskanog u Baselu 1559. kao prvi upotrijebio riječ 
Enciklopedija u njezinu današnjem značenju. Njegova su učenost i bli- 
stav um doduše, kako se pokazalo, daleko nadmašivali snagu i pouzda- 
nost njegova karaktera. Vladao je južnoslavenskim jezicima i bio na da- 
leko priznat bogoslovac, u ono vrijeme vrlo ugledan, i kao takav pozvan 
da ocjenjuje Trubarove prijevode. U ono se je doba potpuno priklonio 
protestantizmu i bio stoga u svakom pogledu kompetentan ocjenjivač 
njegove luteranske pravovjernosti. Gotovo je sigurno da je Trubar u svo- 
jem anonimnom recenzentu ispravno prepoznao upravo Pavla Skalića. 

A što se tiče slovenskih pučkih germanizama u Trubarovu rječniku 
vjerskih pojmova, o tome je on već u predgovoru recenziranoga prijevo- 
da Novoga zavjeta rekao što misli i kako gleda na to. Veli da je naprosto 
ostao pri seljačkom slovenskom jeziku kako se govori u njegovoj rodnoj 
Raščici. Nije htio miješati u to ,neobične i hrvatske riječi“. 

Da bi se razumjelo što to znači, treba imati na umu da je u Trubarovoj 
porabi etnička oznaka ,,hrvatski" neraskidivo vezana ne samo za čakavštinu, 
nego jednako tako i za glagoljaštvo. Kako ovdje govori o vjerskom naziv- 
lju, hrvatske riječi? nisu pučki izrazi s drugoga južnoslavenskog narječnog 
areala, nisu pučke čakavske riječi kao što su one koje Trubar uzima, pučke 
riječi dolenjskoga slovenskog dijalekta kakve rabe seljaci u njegovu rodnom 
kraju. Nema nikakva razloga da Trubar pišući za Slovence u svoj prijevod 
unosi čakavske riječi. Ali bilo bi mnogo razloga unositi crkvenoslavenske 
riječi, bogato i potpuno izgrađeno vjersko nazivlje glagoljaške predaje. To 
je bila vrlo zbiljska mogućnost koja je pružala ne male prednosti. Zasniva- 
jući koncepciju slovenskoga književnog jezika, Trubar je takvu mogućnost 
morao imati u vidu. Ali se odlučio da ne poseže za njom. Osjetio je da se 
njegovi Slovenci uglavnom ipak tuđe od te predaje. I baš po tome im Bezja- 
ci, uza svu jezičnu bliskost, ne pripadaju. Jer oni su, kako veli, u svemu što 
se tiče vjere kao Hrvati. Ne odbijaju stoga vjersko nazivlje utemeljeno na 
glagoljaškom crkvenom učiteljstvu. Njima se ono samo po sebi razumije. 

Ovdje su se uvele u razmatranje mnoge pojedinosti, dijelom gotovo 

anegdotalne i upravo osobne. Od toga se lako pozornost mogla odvrati- 
ti od cjeline i zamutiti oštrina slike. Potrebno je sada sve što je rečeno o 
Trubaru i njegovu recenzentu Skaliću, o njihovim argumentima i naziv- 
lju u toj polemici, skupiti u cjelovitu sliku i tako razabrati što odatle sa- 
znajemo. Prvošto nam se pokazuje jest to da se već oko polovice 16. sto- 
ljeća dobro znalo što je hrvatski, a što slovenski jezik i dokle se protežu. 
Tu važnu spoznaju ne može uzdrmati to što su se tada još rabili drukčiji 
nazivi. Pokazuje se zatim da su kajkavski Hrvati na sjeverozapadu bili već 
tada kulturno jako prislonjeni i privezani za čakavski i glagoljaški jug i 
da se to očituje i u književnom jeziku, što će onda u idućem stoljeću doći 
do vrlo jasnoga izražaja u ozaljskoj jezičnoj i književnoj školi. Pokazuje 
se nadalje da kajkavski Hrvati nisu u 16. stoljeću na hrvatskom jeziku 
bili nepismeni, kako se zna uzimati, nego da su imali već barem od prve 
polovice 16. stoljeća jasnu grafijsku orijentaciju prema mađarskom uzu- 
su i nisu bili pripravni bez otpora prihvatiti drukčiju. Početak kajkavske 
hrvatske pismenosti nedvojbeno je dosta stariji nego se na temelju op- 

ćepoznatih podataka uzimalo i nikako nije mlađi od uređene slovenske 
pismenosti koja počinje s Trubarom. Sve to bez podataka koji su ovdje 
navođeni, po nuždi stvari podrobnije nego je prikladno u razlaganju ove 
vrste, nije bilo poznato ili bar pouzdano potvrđeno. Zato je i bilo potreb- 
no upustiti se u to da se ti podatci ovdje iznose. 

O tome pak kako su hrvatski protestanti zamislili oblikovati hrvatski 
književni jezik u službi reformacije obavješćuju nas njihove tiskane knji- 
ge. Objavili su ih 13 glagoljicom, 8 ćirilicom i 9 latinicom. Može se dakle 
mirno reći da im je temeljno usmjerenje bilo glagoljaško. Jezik tih knji- 
ga oni uvijek zovu hrvatskim. U predgovoru prijevodu Novoga zavjeta 
zovu ga naš slovenski ili hrvatski jazik. Time jasno izriču svoju pripadnost 
tradiciji hrvatske pismenosti, kojoj je iskon ćirilometodski. Pokazuju da 
stoje u neprekinutoj i nepomaknutoj vertikali tradicije hrvatske pisme- 
nosti. Upravo svjedoče o njoj. 

Jezik tih protestantskih knjiga po svojim je dijalekatskim obilježjima 
čakavski. Time je baš i autentično glagoljaški. Refleks jata im se koleba 
imeđu ikavskoga i ekavskoga. Rječnik je izrazito zapadan, pa ima dosta 
riječi kakve se javljaju i u slovenskim govorima. Po tome taj jezik potpuno 
odražava sredinu u kojoj je kao književni stiliziran. I nije bio stran Truba- 
rovim ,Bezjacima", ako su samo naučili glagoljicu. Sustavnim uvođenjem 
sinonima proširen mu je dijalekatski obuhvat. Taj je jezik sasvim naro- 
dan, kako se kod protestanata mora i očekivati. Ipak su u njem prisutni i 
crkvenoslavenski elementi. Nije ih mnogo, ali nisu niti samo simbolični. 
Odatle se razabire koliko je tradicija hrvatske pismenosti bila srođena sa 
svojim iskonskim liturgijskim jezikom i s jezikom crkvenoga učiteljstva 
iz kojega je potekla. Tako ga se nisu posve klonili niti oni koji su u no- 
vom vjerskom pokretu htjeli dokinuti svaku posebnost svetoga jezika i 
govor o svetosti učiniti običnim, pristupačnim baš svakomu. Niti njima 
se nije činilo da malo crkvenoslavenskoga otuđuje riječ Božju od vjerni- 
ka. To im je naprosto spadalo Svetomu pismu. A moguće je to bilo samo 
zato jer su bar neki elementi crkvenoslavenskoga bili neotuđiv sastojak 
hrvatske književnojezične baštine. 

Takav su književni jezik protestanti namijenili svemu hrvatskom pro- 
storu i svima koji mogu imati udjela u toj književnoj kulturi. U predgo- 
voru prijevodu Novoga zavjeta napisali su Konzul i Dalmatin: ... semo i 
tamo jesmo razmišlali kako... bi se vsoj hrvatskoj zemlji i tim drugim koji s 
tim slovenskim ili hrvatskim jazikom govore... k večnomu životu pomagati 
moglo. Bio je predodređen da se razvije u hrvatski standardni jezik kao 

što se je jezik Lutherova prijevoda Biblije razvio u njemački standardni je- 
zik. Ali do toga nije došlo. Ne samo zato što protestantizam nije u Hrvata 
uhvatio korijena i knjige protestantskoga tiska iz Uracha i Regensburga 
nikada pravo nisu ni došle među njih. Baš dok su se one tiskale, događale 
su se naime najdramatičnije promjene u etničkom i jezičnom raspore- 
du na hrvatskom prostoru, promjene kakvih od vremena kad je na njem 
prevladao slavenski jezik ni prije ni poslije toga nikada nije bilo, pa niti 
sada u Domovinskom ratu, kad je događanje bilo najsličnije onom u 16. 
stoljeću, ali ipak ni približno tako dalekosežno. 

Hrvatske protestantske knjige tiskane su između 1560. i 1568., veći- 
nom u virtemberškom Urachu. Redakcija njihova jezika plod je, daka- 
ko, naobrazbe i kulture njihovih prevoditelja i pisaca, što su ih oni stekli 
u desetljećima koja su tomu neposredno prethodila. Oni su snovali sti- 
lizaciju svojega svehrvatskog književnog jezika kao da se ništa nije do- 
gađalo, kao da je sve ostajalo po starom. A dotle je nadirala osmanlijska 
sila, sustavno pustošila predjele koje se spremala osvojiti, demoralizirala 
i protjerivala sjedilačko stanovništvo, a onda naseljavala novo, dobrim 
dijelom nomadske stočare. To je pak jako mijenjalo prostorni raspored 
organskih govora na hrvatskom prostoru, dovelo na nj i govore koji nisu 
hrvatski, a time mijenjalo i silnice jezičnih konvergencija i prilagođiva- 
nja. Kako se novo stanovništvo naseljavalo na glavnom pravcu od jugo- 
istoka na sjeverozapad, tako je štokavsko narječje potiskivalo čakavsko i 
kajkavsko, pa su oba izgubila mnogo prostora, a novoštokavski je dijalekt 
drastično potisnuo i preslojio staroštokavske i razdrobio im areal. Glav- 
na je posljedica toga bila da se u hrvatskoj jezičnoj komunikaciji izgu- 
bila dotadašnja premoć čakavskoga i da ju je sada zadobio štokavski i u 
njegovu krugu osobito novoštokavski, pa su time bitno izmijenjene pret- 
postavke razvoju književnoga jezika i njegovoj uspješnoj standardizaciji. 

Hrvatski su prostor tada napustili brojni govornici hrvatskoga jezi- 
ka i našli zaklon na sjeveru, u zapadnoj Ugarskoj, Donjoj Austriji i Mo- 
ravskoj. Danas njihovi potomci koji su sačuvali jezik i narodnost žive 
najvećim dijelom u austrijskoj saveznoj zemlji Gradišće (Burgenland), a 
osim toga i na najzapadnijem potezu Mađarske i u zapadnom kutu Slo- 
vačke. U Češkoj Republici u Moravskoj jedva ih se nešto održalo iza teš- 
kih progonstava i raseljavanja poslije 1948. jer su ih tada u Čehoslovač- 
koj proglasili kolektivno krivima za suradnju s Wehrmachtom, u koji su 
bili legalno novačeni jer su sva njihova sela bila pripojena Njemačkomu 
Reichu. Među svim tim Hrvatima do danas se održala stara situacija i to 

je glavni razlog što ne dolazi do punoga ujednačavanja između gradišćan- 
skoga književnog jezika i književnog jezika svih ostalih Hrvata. Tamo je 
do danas u hrvatskoj jezičnoj komunikaciji ostala premoć čakavskoga, a 
novoštokavskomu u njih nema ni traga. 

Te su dalekosežne promjene počele četrdesetak godina prije hrvat- 
skoga tiska u Urachu. Već 1522. osmanlijskomu je naletu podlegao tvr- 
di Knin, 1523. Sinj, a 1527. Obrovac, Krbava i Lika. Godine 1530. pao je 
Kobaš na Savi i tako se otvorio silovitim naletima sav današnji slavonski 
prostor. Padom Klisa 1537., koji pod sandžak-begom postaje upravno 
sjedište širokoga osvojenog prostora, potpuno su se urušili obrambeni 
položaji južno od Velebita. Već iduće godine padaju Nadin i Vrana na 
jugu, Novska, Jasenovac i Dubica na sjeveru. Zatim 1541. Osmanlije osva- 
jaju Našice, a onda već 1545. prodiru toliko na zapad da zauzimaju cijelu 
Moslavinu. Godine 1552. padaju Virovitica i Čazma, ona već nadomak 
Zagrebu, i tamo najistureniji sandžak-beg dobiva svoje upravno sjedište. 

To je nekako vrijeme kad počinje hrvatski protestantski tisak. Ali ka- 
taklizmička zbivanja time se nisu zaustavila. Godine 1576. pao je Cazin, 
1577. Krupa., a 1578. Gvozdansko kod Zrinja. Ozbiljnu pretpostavku 
zaustavljanju toga nadiranja stvara onda 1579. osnivanje moćne tvrđave 
Karlovac, ali to nije spriječilo da još 1592. padne Bihać, tada u samome 
srcu Hrvatske. Do ozbiljnog je preokreta došlo već iduće godine, 1593., 
strahovitim porazom bosanskog beglerbega Hasan-paše Predojevića kod 
Siska. Tu godinu turski ljetopisci zovu ,godina propasti“ Od tada više 
nema turskih osvajanja. Ali ona su, kako je upravo pokazano, trajala još 
dvadesetak godina pošto je zamro hrvatski protestantski tisak. 

O izmjenama jezičnih prilika do kojih je to zbivanje dovelo djelatnici 
protestantskoga tiska uopće nisu vodili računa. A jezični okoliš kojemu su 
se obraćali zapravo više nije postojao osim u zatočnim područjima: na sje- 
vernom Jadranu i u zapadnoj Ugarskoj, Doljnjoj Austriji sve do samoga Beča 
i Moravskoj. Djeluje gotovo simbolično što je Stjepan Konzul završio život 
kao protestantski propovjednik među Hrvatima - u današnjem Gradišću. 

Protestantski projekt svehrvatskoga književnog jezika, onakav kako 
je bio zasnovan, bio je osuđen na neuspjeh već dok se počeo ostvarivati. 
Vjetrovi povijesti bili su tada već počeli raznositi u nepovrat svijet koje- 
mu je takav književni jezik bio namijenjen. To je činjenica od prvorazred- 
ne važnosti za povijest hrvatskoga jezika. Kada se to jednom razabere, 
pokazuje se i kao potpuno očito. Tek mi nismo navikli tako povezivati 
ratnu povijest i povijest jezika i paziti na suodnos njihovih kronologija. 


Doba velikih prijeloma u 16. stoljeću 95 


Književni jezik izrazito kajkavskih obilježja 
Također iz druge polovice 16. stoljeća očuvani su s hrvatskoga sjevero- 
zapada prvi spomenici književnoga jezika s izrazito kajkavskim dijale- 
katskim obilježjima. Danas se zna da je takav jezik bio već i prije ušao u 
pismenost, pa se počinju otkrivati i spomenici. No to su pisma i zapisi. 
Neke razvijenije književne djelatnosti, koliko bar do sada znamo, prije 
toga vremena tamo nije bilo. Kao pismo služila je latinica, a grafija je bila 
orijentirana prema mađarskoj. 

Najstariji pravi književni tekstovi jesu pjesme iz 1534. i 1556. godine u 
Prekomurskoj pjesmarici. Osobito je znatan Dešićev molitvenik Raj duše 
(Padova, 1560), redigiran prema glagoljaškim predlošcima prema kojima 
su se redigirali i svi latinički dubrovački molitvenici od 14. do 17. stolje- 
ća. Po tome je taj književni jezik od svojega početka potpuno integriran 
u cjelinu hrvatskoga književnojezičnoga razvoja. Jezik toga molitvenika 
svjesno je stiliziran višeslojno, tako da se u nj slijevaju tradicije čakav- 
skoga, štokavskoga i kajkavskoga pisanja, a s njima i crkvenoslavensko- 
ga. To je svojevrsna sinteza svih dotadašnjih pojavnih oblika hrvatskoga 
književnog jezika, a raznolikost jezičnih oblika istančanim je stilističkim 
umijećem sklopljena u skladnu cjelinu. Podloga je toj stilizaciji književ- 
noga jezika hrvatski interdijalektalni diskurs na području od Kupe do 
Kvarnera i Istre, ali ona sama nadilazi taj prostorni okvir i obuhvaća sav 
kulturno relevantni hrvatski diskurs od njegovih prvih početaka, što su 
dokumentirano pokazali Milan Moguš i Josip Vončina (1995). Kako god 
se Raj duše zbog svega toga ne može smatrati kajkavskim djelom, on je 
potpuno ušao u baštinu kajkavske hrvatske književnosti i njezinim je pis- 
cima bio poznat i stotinu godina poslije svojega objavljivanja. To jasno 
pokazuje kako ta književnost nije nastajala da bi bila zatvorena sama u 
se i kako je od samih svojih početaka utemeljena u svoj cjelini hrvatsko- 
ga književnog jezika. 

Slika se pak bitno upotpunjuje kad se uzme na znanje da je još 1521. 
u ozaljskom skriptoriju dovršen prijevod potpune Biblije, koji je poslije 
izgubljen. Molitvenik Raj duše krhotina je potonule ostavštine te već u 
16. stoljeću znatne književnojezične škole. Ona je propala poslije 1671., 
kad i sjajna državina Zrinskih i Frankopana. 

Važan spomenik književnojezičnoga razvoja na kajkavskom hrvat- 
skom sjeverozapadu prijevod je Verb&czyjeva zakonika ugarskoga feu- 

dalnoga prava, koji se primjenjivao, kako u naslovu izričito stoji, osim iu 
Ugarskoj i u Hrvatskoj, Slavoniji i Erdelju. Taj prijevod je izradio i obja- 
vio Ivanuš Pergošić (Nedelišće, 1574). U raznim redakcijama toga izda- 
nja Pergošić kao da se za svojknjiževni jezik koleba između kajkavskih i 
štokavskih ijekavskih dijalekatskih obilježja. Očito je htio obuhvatiti što 
širi krug mogućega čitateljstva. Svakako je on prvi nama imenom po- 
znati izrazito kajkavski pisac. 

Odmah za Pergošićem dolazi Antun Vramec. Po rođenju je Slovenac 
iz Ormoža, ali se kao student u kolegiju sv. Jeronima u Rimu, družeći se 
tamo poglavito s Dalmatincima, i poslije životom kao svećenik u Zagre- 
bačkoj biskupiji potpuno uklopio u hrvatsku kulturu i književni jezik. 
Njegova Kronika (Ljubljana, 1578) i dvije Postile (Varaždin, 1586) pisane 
su jezikom izrazito kajkavskih dijalekatskih obilježja, pri čem se, među- 
tim, daje prednost likovima i oblicima koji i izvan kajkavskih okvira nisu 
tuđi. Tu je Vramec vrlo jasno izrazio svoju privrženost svetomu Jeronimu 
i glagoljici. A u Postilama citati svetopisamskih liturgijskih čitanja kaj- 
kavske su redakcije dalmatinskih knjiga. Da je to tako, otkrio je i objavio 
nitko manji nego Vatroslav Jagić, a ipak je ta nadasve važna činjenica u 
hrvatskoj kulturnoj svijesti ostala sasvim nepoznata. Upozorio je na to 
tek Jerko Fućak (1975). To govori mnogo o tome u kakvom je stanju bila 
hrvatska kulturna sredina u zadnjih stopedesetak godina. 

Sve to jasno pokazuje da u drugoj polovici 16. stoljeća nije oko Ne- 
delišća, Varaždina i Zagreba nastajao neki novi kajkavski književni jezik, 
kako se i danas još gdjekada rado sugerira, nego je tradicionalni hrvatski 
književni jezik tamo dobivao dosljedniju kajkavsku dijalekatsku stilizaciju 
nego ikada prije, a ostajao je potpuno u okviru žive hrvatske književno- 
jezične tradicije. Svakako, nema tu nikakva pretakanja kajkavskoga na- 
rodnog govora u knjige, nego knjige imaju od starine svoj jezik, a taj tu 
dobiva izrazitiju kajkavsku dijalekatsku boju. Taj se jezik tu latinski zove 
lingua Illyrica, a hrvatski slovenski jezik, što nije drugo nego slovinski u 
južnijem jadranskom ozračju. Nije se uočavalo da to svjedoči o ćirilo- 
metodskom iskonu hrvatske pismene kulture na slavenskom jeziku. Slo- 
venski pak jezik kajkavski Hrvati onoga vremena zovu kranjski. Ne čudi 
što taj slovenski jezik kajkavskih Hrvata uznemiruje i zbunjuje slovenske 
učene ljude, izaziva nesporazume i krive predodžbe i bez prava razloga 
otežava smiren razgovor i plodnu suradnju koja je baš na tom području 
osobito potrebna i lako ostvariva. 


i 

Početci katoličke obnove 
i prva najava baroknoga razdoblja 


Upravo tim razvojem hrvatski je književni jezik svojim rastom i iz- 
gradnjom u više tijekova potpuno obuhvatio sve područje od Jadrana do 
Drave i Mure. Dostignuto je tako i pravo ishodište za izgradnju i razvoj 
svehrvatskoga književnog jezika, premda to tada još ni izdaleka nije bilo 
postignuto u obliku kakav je tražilo novo doba što je nastupalo brzim 
koracima. Integracijski razvoj zacrtavao se na dvije osi: sjeverozapadnoj, 
dijalekatski sjevernočakavsko-kajkavskoj, i jugoistočnoj, dijalekatski juž- 
nočakavsko-štokavskoj. Utvrdio je to i pokazao Dalibor Brozović (1978). 
No sve će se to jasnije pokazati tek u 17. stoljeću s književnim jezikom 
ozaljske škole i književnim jezikom franjevaca redodržave Bosne Srebrene. 

Tako se integracijski razvoj doista pokrenuo tek u sljedećem stoljeću, 
u 17. Brojanje stoljeća, a time i kronologija povijesnoga događanja zasno- 
vana je na desetičnom brojčanom sustavu. Samo pak to događanje nema 
s tim sustavom izravne veze. Kako je god svako stoljeće obično obilježeno 
nekim karakterističnim povijesnim zbivanjem, kalendarski početak toga 
stoljeća ne predstavlja nužno i razmeđe u povijesnom događanju. Razvoj 
hrvatskoga književnog jezika i utemeljenje njegove uspješne standardi- 
zacije, što je obilježilo upravo 17. stoljeće, dobilo je svoje pretpostavke 
još u 16. Njihovo stvaranje neizostavna je sastavnica povijesti hrvatsko- 
ga jezika u 16. stoljeću, pa njezin prikaz ostaje krnj ako ne obuhvati i to, 
premda taj razvoj sam zapravo pripada sljedećem stoljeću. 

Ako su Osmanlije svojim osvajanjem duboko poremetili jezične od- 
nose kakvi su se u proteklim stoljećima bili uspostavili na hrvatskom 
prostoru, poremetili i dijalekatski krajolik i omeli opušteno izrastanje 
hrvatskoga književnog jezika, reformacija, i osobito Lutherova, u samim 
je temeljima potresla Rimsku crkvu. Ne samo što je izgubila velika pro- 
stranstva na sjeveru Europe, nego se pokazalo da sama u sebi nije dorasla 
izazovima vremena. Postalo je jasno da se mora nanovo ustrojiti ,,u gla- 
vi i udovima" ako će imati ikakvu budućnost. Tako je krenula katolička 
obnova. Tamo gdje je bila izravno suočena s protestantizmom nastupala 
je kao protureformacija, pa se obično tako i zove. No kada se radi o hr- 
vatskom kulturnom kontekstu, u kojem reformacija nikada nije uhvatila 
korijena, primjerenije je govoriti o katoličkoj obnovi jer su se njoj upra- 
vo zbog prilika stvorenih turskim ratovima tu postavljali veliki zadatci. 
Vjerski život bio je uznemiren i time što se pod Osmanlijama, dokle god 

je sezala njihova vlast, javlja islam kao gospodujuća vjera, a doseljavale 
su se i veće skupine pravoslavnoga življa. Konfesionalni krajolik izmije- 
nio se korjenito i naglo. Katolička crkva morala je naučiti djelovati u sa- 
svim novim prilikama i osposobiti se za to. Sve se je to onda i događalo, 
a bilo je dio univerzalne katoličke obnove koja je prožela i promijenila 
svu Europu koliko je ostala katolička, a pokušavala je djelovati i na onu 
koja to više nije bila. 

Od crkvene obnove na jednoj i od jezičnoga preustroja u Hrvata na dru- 
goj strani pošao je razvoj prema suvremenoj izgradnji hrvatskoga književ- 
nog jezika i prema njegovoj uspješnoj i konačnoj standardizaciji. Taj razvoj 
bio je neobrativ. A razumijemo ga tek ako i crkvenu i vojnu povijest uzi- 
mamo u obzir više nego je uobičajeno kada se objašnjava povijest jezika. 

Katolička obnova krenula je promišljeno saborom sve Rimske crkve 
u Tridentu na podalpskom sjeveru Italije (Trento). Taj je sabor radio vrlo 
temeljito, u više zasjedanja, od godine 1546. pa do 1563. Njegovi zaključci, 
koji su poslije vrlo ozbiljno i sustavno provođeni, utemeljili su katoličku 
obnovu i omogućili djelotvorno provođenje protureformacije. Zbivalo 
se to, dakle, oko sredine 16. stoljeća. Razvoj bitan za povijest hrvatskoga 
jezika događao se tada isprva na samom vrhu Rimske crkve. Slavenski 
jezici dobili su u to vrijeme naglo na važnosti jer se pružala mogućnost 
da se na njihovom području, na istoku i jugoistoku Europe, nadoknađuju 
nepovratni gubitci na sjeveru do kojih je dovela prevlast protestantizma. 
A na jugoistoku, između Jadrana i Crnoga mora, trebalo je poduprijeti 
katolike i po mogućnosti pridobivati pravoslavne i muslimane, na koje se 
sve, zbog velike sličnosti njihovih slavenskih govora, namislilo djelovati 
istim književnim jezikom, koji je, međutim, trebalo za taj zadatak tek smi- 
šljeno zasnovati i razviti. Tu je zametak hrvatskoga standardnog jezika. 

Prijelaz u novo doba gotovo simbolički utjelovljuje zadarski kanonik 
Šime Budinić (#1600). Počeo je u mladosti kao petrarkistički renesansni 
pjesnik, a onda je u drugoj polovici stoljeća postao zauzet pisac katoličke 
obnove, te je pisao i objavljivao, sve u Rimu, knjige za vjerski rad među 
južnim Slavenima. Prvo je tu pjesnički prijevod psalama (1582). Zatim je 
preveo na hrvatski čakavske boje i tiskao latinicom jedan od standardnih 
priručnika za dušobrižnike (1582), a iste je godine priredio i glagoljičko 
izdanje toga prijevoda, ali je ono objavljeno tek 1635., trideset i pet godina 
poslije njegove smrti. Treće mu je veliko djelo hrvatski prijevod Sume kr- 
šćanskoga nauka velikog učitelja, isusovca Petra Kanizija, objavljen 1583. 
u dva usporedna otiska, latinicom i zapadnom ćirilicom (bosančicom). U 

tom prijevodu poseže za leksikom glagoljaške književnojezične predaje, a 
prigodimice rabi i češke, pa čak i poljske riječi. U Rimu su se htjeli okre- 
nuti svemu svijetu slavenskoga jezika. U verziji toga djela koja je tiskana 
latinicom Budinić je kao prvi za pisanje glasova kojih nema u latinskom 
jeziku upotrijebio dijakritičke znakove. Premda se tada nitko u tome nije 
poveo za njim, ipak se odatle razabire kako se tu doista stoji na pragu no- 
voga doba koje već bitno određuje i ovo naše. Suvremeno razdoblje hrvat- 
ske kulture u vrlo bitnome smislu počinje upravo s barokom. A Budinićev 
životni put i književni rad jesu kao luk razapet između renesanse i baroka. 

Sa svrhom da organizirano i neumorno djeluje u smislu katoličke 
obnove osnovana je godine 1540. kao novi crkveni red Družba Isusova. 
Isusovci su ubrzo, kad su počeli djelovati na pograničju Osmanlijskoga 
Carstva, odigrali osobito važnu ulogu u povijesti hrvatskoga književnog 
jezika i njegove standardizacije. Upravo od Družbe Isusove došao je, koli- 
ko znamo, prvi poticaj u tom smjeru. Čini se naime da je isusovac Giulio 
Mancinelli (#1618), Talijan rodom od Jakina (Ancona), na svojim misij- 
skim putovanjima po najzapadnijim pokrajinama Osmanlijskoga Carstva 
kao prvi zamislio da bi bilo svrsishodno u smislu katoličke obnove kad 
bi se razni slavenski govori što su se govorili na tom prostoru presvodili 
jednim zajedničkim književnim jezikom. 

Mancinelli je 1575. boravio i propovijedao u Dubrovniku. Dubrovča- 
nin je bio i Marin Temperica, trgovac koji je već dvadeset i četiri godine 
trgovao po tim zemljama, sve ih je prošao i izvrsno se snalazio u tamoš- 
njim prilikama. Godine 1582. odlučio je pristupiti isusovačkom redu, a 
Mancinelli mu je bio u tome voditelj i mentor. Kako je imao u vidu budu- 
će djelovanje Družbe na južnoslavenskom prostoru, naložio je Temperici 
da prije nego pristupi redu, još kao novak, izradi izvješće o tamošnjim 
prilikama i o mogućnostima da se izgradnjom zajedničkoga književnog 
jezika unaprijedi obnova Katoličke crkve i da joj se privuku inovjerci. To 
je izvješće trebalo podastrijeti generalu isusovačkoga reda. U ono doba 
bio je to Claudio Aquaviva, rodom iz Napulja, isti koji je nešto kasnije, 
godine 1599., u dogovoru s papom Klementom VIII., naložio mladomu 
Pažaninu Bartolu Kašiću da napiše prvu gramatiku hrvatskoga jezika 
(Institutiones linguae Illyricae). Ta je gramatika objavljena u Rimu 1604. 

Temperica je izvršio svoj zadatak i podastro svoje izvješće generalu. 
Ono se i sačuvalo u arhivu isusovačkog kolegija u Rimu. U njem utvrđu- 
je da jest smisleno i svrhovito zasnovati i izgrađivati jedan književni je- 
zik za sav taj puk govorom bliskih naroda. Predložio je da se za to uzme 
njegov jezik, kako se govori u Dubrovniku i u njegovu hercegovačkom 

zaleđu i da se na teritoriju Dubrovačke Republike osnuje sjemenište u 
kojem će se školovati svećenici koji će svoju službu vršiti na tom jeziku, 
a na dubrovački će teritorij lakše dolaziti i s područja pod osmanlijskom 
ispodručja pod kršćanskom vlasti. Tako se i institucionalno imalo pod- 
zidati jezično ujednačivanje ,ilirske" pismenosti. 

Postoji dakle izravna vezaizmeđu Temperičina izvješća i pojavljivanja 
prve gramatike hrvatskoga književnog jezika. To je opet samo dio šire- 
ga i življega spleta zbivanja koji svojom glavninom pada u 17. stoljeće i 
valjat će ga prema raspoloživim vrelima pomno istražitii opisati. U naj- 
novije vrijeme dao je tomu znatan prinos Stjepan Krasić (2004. i 2009). 

Ako se gramatika Bartola Kašića i pojavila 1604., na samom početku 
17. stoljeća, zadatak da ju napiše i sve znanje koje je mu je trebalo da to 
izvrši dobio je još mlad u 16. stoljeću. U tom je to smislu gramatika 16. 
stoljeća. I njegovi uzori, gramatičari latinskog jezika Aldus Manutius i 
Emanuel Alvares, pisci su toga stoljeća. A iz same se Kašićeve gramati- 
ke razabire da je već prije njega, to će tu reći u 16. stoljeću, bilo pokušaja 
“opisa pojedinih gramatičkih pojava hrvatskoga jezika i rasprava o njima 
među izobraženim ljudima, te se on tu i tamo vrlo suzdržano i poziva 
na to. Hrvatska gramatika tako zapravo počinje već u 16. stoljeću, iako 
je tek u 17. stupila pred književnu javnost. A u 16. je stoljeću Šibenčanin 
Faust Vrančić napisao i tek poslije dosta vremena izdao (Mletci, 1595) 
svoj rječnik pet osobito znatnih europskih jezika, od kojih je jedan i hr- 
vatski. Taj, uz rukopisni rječnik koji se pripisuje Bartolu Kašiću, pred- 
stavlja početke ozbiljne hrvatske leksikografije. 


ICTIONARIVM 

Ta se rekonsolidacija Katoličke crkve provodila riječju, veliku su ulo- 
gu pri tome odigrali propovijed i poučno pučko štivo. To je zahtijevalo 
književni jezik koji će biti što šire razumljiv i što bolje poslužiti raspro- 
stiranju vjerske pouke. Lako je razumjeti da je u tim društvenim okol- 
nostima pod utjecajem visokog i neupitnoga crkvenog autoriteta začeta 
jezična standardizacija. Katolička obnova potaknula je i razvila vrlo živu 
i plodnu književnu djelatnost. Preuzela je obrazovne stečevine prethod- 
noga renesansnoga razdoblja i stavila ih u službu promicanja nauka Rim- 
ske crkve. Tako je nastala stilska formacija koja je po nekim obilježjima 
svojih likovnih djela nazvana barokom. Jezik barokne književnosti, koja 
se obraćala i širokim slojevima crkvenoga puka, a širila se svakamo gdje 
je crkva naučavala, bio je i prostorno i društveno dovoljno obuhvatan da 
uzmogne poslužiti kao polazište prema uspješnoj standardizaciji. Tako je 
i poslužio. Taj jezik je u katoličkoj obnovi dobio i svoje jasno propisano 
ime: latinski, posve u humanističkoj tradiciji, lingua Illyrica, a hrvatski, 
u glagoljaškoj, jezik slovinski. 

Kada su u zaletu katoličke obnove franjevci redodržave Bosne Sre- 
brene razvili živu književnu djelatnost, okrenuli su se književnosti koja 
je u prethodnom razdoblju nastajala na Jadranu. Primijetio je to već 
Dragutin Prohaska (1911), prvi sustavni istraživač njihova književnoga 
rada. Tako je izvorno elitarna renesansna književnost postajala pučko 
štivo, a njezin jezik oblikovao jezičnu i stilističku osjetljivost širokih 
slojeva hrvatskoga pučanstva u čemernim prilikama pod osmanlijskim 
vladanjem. Tu su se vrlo zbiljski polagali temelji svenarodnoj standar- 
dizaciji književnoga jezika, dakako štokavskoj, ovoj našoj. I drugdje se 
hrvatska barokna književnost nadovezivala na renesansnu. Preko ba- 
roka koji je prodro u sve pore narodnoga bića, bitno obilježio sav hr- 
vatski kulturni krajolik, odigrala je renesansa bitnu ulogu pri uobliči- 
vanju duhovne fizionomije novovjeke hrvatske nacije, a i pri konač- 
nom oblikovanju njezina standardnog jezika. U tome je smislu upravo 
16. stoljeće ključno za razumijevanje toga povijesnoga tijeka. U njem 
je proces izgradnje hrvatskoga književnog jezika reklo bi se ,iskočio iz 
tračnica“, na kratko prestao teći onako kako je bio krenuo, i za kratko 
izgubio usmjerenje. Pokazuje to osobito jasno protestantska književnost 
kao vrlo znatna epizoda hrvatske, pokazuje upravo time što je i kraj sve 
svoje znatnosti ostala samo epizoda. Poremećen je skladan razvoj hr- 
vatskoga jezika i time što su se u novim prilikama 16. stoljeća stvorila 
i ukrijepila odvojena pokrajinaska čitateljstva kakvih u srednjovjekov- 


102 ' Radoslav Katičić Hrvatski jezik 


nom razdoblju nije bilo. To se je krajem stoljeća i pod utjecajem kato- 
ličke obnove počelo odlučno mijenjati. Obrazovani ljudi i pisci nisu u 
jednakoj mjeri izgubili dodir među sobom. Baština srednjovjekovne 
hrvatske književnosti ostala je time živa. 

A jedan događaj koji nam je po sklopu povoljnih okolnosti ostao po- 
svjedočen obilježuje upravo kalendarski precizno prijelaz iz 16. u 17. stolje- 
će i simbolički najavljuje novo razdoblje koje je tada već uvelike nastupalo 
u povijesti hrvatskoga književnog jezika. Događalo se to, kako je karak- 
teristično upravo za to vrijeme, na samom vrhu Rimske crkve. Pod kraj 
16. stoljeća bio je naime taj vrh već potpuno svjestan koliko mu je ,ilirski 
jezik" važan. Na dan 31. siječnja godine 1600. u 9 sati navečer održana 
je u Rimu sjednica na kojoj se sastalo osam osobito uglednih kardinala: 
De Floretia, Borromaeo, Baronio, Vicecomes, Bellarmino, Aldobrandi- 
ni, San Georgii i Giulio, cardinalis Sanctae Severinae. Taj posljednji je o 
tome ostavio bilješku koja nam je ostala očuvana. Iz nje se saznaje da je 
on na toj sjednici objasnio zašto je učenje ,ilirskoga jezika? potrebno i 
korisno. Taj se, naime, jezik prostire od Jadrana sve do Crnoga mora, do 
rijeke Fazisa na njegovu istočnom kraju i do Carigrada. Bio je u posjedu 
nekih ,ilirskih? knjiga tiskanih glagoljicom, ćirilicom i latinicom i neke 
je od njih već poklonio ocima isusovcima. Očito je od njih najviše očeki- 
vao da učine nešto u tom smislu. A oni i jesu činili. Godine 1580. osno- 
vali su Ilirski kolegij u Loretu ponad Jakina, a u Rimskom isusovačkom 
kolegiju 1599. Akademiju ilirskog jezika. Tamo se sustavno njegovao i 
poučavao hrvatski jezik i nastojalo se pripraviti isusovačke đake da ovla- 
daju njime u usmenoj porabi i u pismu. General Claudio Aquaviva očito 
je odmah shvatio važnost Temperičina izvještaja i trudio se poduzimati 
nešto u njegovu smislu. Odatle je iste 1599. potekla i njegova inicijativa 
za pisanje Kašićeve , ilirske" gramatike. Nije bilo bez temelja uzdati se u 
aktivizam isusovaca. Anegdotalni podatak o kardinalskoj sjednici o ,ilir- 
skom jeziku“ na samom početku 17. stoljeća jarko osvjetljuje sudbonosnu 
povijesnu prekretnicu u povijesti hrvatskoga književnog jezika. I visoku 
razinu na kojoj se događalo ono najutjecajnije. Doista se s mnogo razlo- 
ga može reći sa Stjepanom Krasićem: ,Počelo je u Rimu“. 

I dalje se u 16. stoljeću hrvatski jezik pisao trima pismima: glago- 
ljicom, ćirilicom, i to zapadnom (bosančicom), i latinicom. Ipak se tu 
ocrtavaju neke promjene. Glagoljica se sve više ograničuje na liturgijsku 
književnost i sjevernojadranski prostor, ćirilica sve više postaje glavno 

hrvatsko pismo, pa su ih iseljenici donijeli obje sa sobom u zapadnu 
Ugarsku, no tamo brzo napustili. Latinica se pak počela rabiti sve više. 
Renesansna književnost pisala se isključivo latinicom, isto tako ona na 
književnom jeziku kajkavske boje. Protestantska književnost, koja daje 
prednost glagoljici i ćirilici, u tome je konzervativnija. Nije najosjetlji- 
vije pratila razvoj koji se već ocrtavao. Književnost katoličke obnove u 
16. stoljeću u tome se je još kolebala. Razvoj koji je pokrenula nije ni 
tu bio ravnocrtan niti je vodio najkraćim pravcem. Od početka su nje- 
govi nositelji bili svjesni praktične važnosti latinice, ali se nisu u svo- 
jem djelovanju htjeli odreći tradicionalnoga utjecaja slovinskih pisama 
i njihova vjerskog autoriteta, osobito liturgijskoga glagoljice. Razvoj u 
tom pogledu tako ostaje višeznačan. I reformacija i katolička obnova 
znače afirmaciju glagoljaških pisama: glagoljice i ćirilice. Ipak je, gle- 
dajući sve u svemu, poraba latinice jako uznapredovala. Tek, nije se još 
razabiralo da će u budućnosti samo ona biti pismo Hrvatima. Njihova 
književnost ostajala je još tropismena. No odlučnim se tu na kraju po- 
kazalo to, kako je oštroumno shvatio Dalibor Brozović (1978), što su 
se još od 9. stoljeća, od samih početaka pismenosti u Hrvata dakle, u 
latinskim tekstovima hrvatske riječi i imena pisala latinskim slovima. 
Tako je nastajala, učvršćivala se i održavala latinska grafija za hrvatski 
jezik. Zbog praktičnosti i proširenosti latinice to je onda prevladalo nad 
svim drugim. Do kraja je stoljeća međutim hrvatsko pisanje latinicom 
ostalo improvizirano i prilično kaotično. 


Zaključni osvrt 


U 16. stoljeću hrvatski je jezik doista zakoračio na prag novovjekovlja. 
Zakoračio je u vrlo teškim uvjetima i uz doista komplicirane okolnosti. 
Izašao je iz mirnoga i spontanog tijeka srednjovjekovnih vremena - iako 
ne valja gubiti iz vida da je srednjovjekovna izražajnost uza sve novo što 
se pojavljivalo trajala i dalje, u okviru baroknoga medievalizma, sve do 
17., pa i 18. stoljeća — a još nije ušao u struju koja je čvrsto vukla prema 
današnjemu stanju i standardizaciji. To je stoljeće, 16., ostalo negdje iz- 
među, na ključnom raskršću, oslobođeno, ali još neuređeno. U njem je 
sve otvoreno, a još ništa zaključeno. U jadu i jauku, uz ,molitve supro- 
tiva Turkom? uz tugovanje nad ,rasutom bašćinom', u tom se stoljeću 
udiše svjež zrak, mirisav od zamamnih obećanja. Otvorio se i pogled u 


širok svijet, širi od srednjovjekovnih obzorja. Mogućnosti su bile otvore-- 


ne. Ali ništa nije bilo ni vedro, ni lako. Tko pak razumije povijest hrvat- 
skoga književnog jezika u 16. stoljeću, taj razumije njezinu cjelinu, svu 
njezinu vremensku okomicu. Jer to je stoljeće u mnogome prekretnica. 

Taj razvoj hrvatskoga jezika u 16. stoljeću usuprot uhodanim nau- 
čavanjima i obrazovnim navikama ispravno je shvatio i protumačio, te 
uvrstio u cjelovit tijek povijesti hrvatskoga jezika, neprežaljeni Dalibor 
Brozović. Zato je s punim pravom i mnogo smisla ova:knjižica posveće- 
na njegovoj uspomeni. 

Sve 17. stoljeće i prva polovica 18. u znaku je katoličke obnove. Njezin 
je stil barok, koji je potpuno prožeo duhovni život i estetsku osjetljivost 
svega naroda. To je razdoblje u vrlo bitnom smislu oblikovalo novo doba 
naše suvremenosti. Tako potpuno da toga u prvi mah i nismo svjesni. To 
je razdoblje posve okrenuto vjerskim sadržajima i crkvenosti. Po tome je 
vrlo različito od našega vremena. Ali, sučeljena s reformacijom i kriteriji- 
ma koje je ona postavila, Rimska je crkva silno podigla učenu zahtjevnost 
i intelektualnu razinu toga rada. U tome su okviru osnivane i utemeljene 
sve naše humanističke discipline. Na području hrvatskih studija dovolj- 
no je tu istaknuti kritičku historiografiju, leksikografiju i gramatiku, pa 
da bude jasno što barokno razdoblje i njegova poletna učenost znači za 
razvoj novovjekovne učenosti. U tome se barok, jednako kao i reformaci- 
ja, koja je pobijajući pretenzije papinstva postavila vrlo visoke standarde 
argumentacije, oslanjao na humanizam. Najveći je prinos tomu svojim 
gigantskim učenim djelom dao protestantski prvak Matija Vlačić Ilirik 
(1520-1575) rodom iz Labina. 

Književni jezik barokne učenosti bio je latinski. Ona se neposredno 
nastavljala na humanizam i stavljala je stečevine njegove naobrazbe u 
službu katoličke obnove. Polemika s protestantima u podtekstu je svih 
tih učenih djela. U njima je dobro uspjelo konsolidirati globus intellec- 
tualis uzdrmane Rimske crkve. Naše se humanističke discipline poziva- 
ju na svoje utemeljitelje u razdoblju nacionalnoga romantizma i poziti- 
vizma, kao da ih je u eri izrazitoga sekularizma bilo stid svojih pravih 
utemeljitelja, crkvenih ili ljudi jako povezanih sa crkvenosti. Doista je 
vrijeme da se oslobodimo te sustezljivosti. Ona dovodi do toga da sami 
sebi kao da amputiramo vrlo znatan i osobito vrijedan dio svoje kultur- 
ne i duhovne baštine. 

U izgradnji hrvatskoga književnog jezika novo je razdoblje počelo još 
pod kraj 16. stoljeća, kako je prikazano u prethodnom poglavlju. Inici- 
jativa koja je došla od samoga vrha Rimske crkve i ostvarivana najviše u 
aktivizmu novoosnovane Družbe Isusove pokrenula je intenzivno bav- 
ljenje uređivanjem i izgradnjom hrvatskoga književnog jezika radi crkve- 
noga djelovanja u širinu pučkih slojeva. Tom je jeziku i jasno određeno 

ime. Na latinskom, službenom jeziku Rimske crkve, bilo je to ime lingua 
Illyrica, ana hrvatskome, jeziku u kojem i na kojem se radilo, slovinski 
jezik. Pri tome se držao u vidu širok prostor, ne samo južnoslavenski, 
neodređenih obzorja prema istoku, nego i sav slavenski jer se na njemu 
svem htjelo utemeljiti i proširiti crkveno djelovanje. Čak je i tajanstvena 
Moskva sa zlatnim kremaljskim kupolama tu mamila neslućenim mo- 
gućnostima. Da je bilo tamo naći uporište i utrvrditi svoj vjerski utjecaj 
mogao se obilno nadoknaditi gubitak sjevernih predjela zapadne Europe 
koji su se morali prepustiti protestantima. 

Na jugu se htjelo djelovati ne samo među katolicima, osobito među 
onima što su bili pod vladanjem cara u Stambolu, nego koliko je god 
samo bilo moguće i među pravoslavnima i muslimanima. Sve njih bilo je 
moguće doseći polazeći od književnoga jezika kakav se bio razvio među 
Hrvatima. Trebalo ga je samo dotle urediti i izgraditi. Pri tome se podra- 
zumijevalo da se nekako sve do Moskve i Ledenoga mora govori ,ilir- 
ski" A jedno se znalo pouzdano: tko se jezično dobro snalazi na istočnoj 
obali Jadrana nije niti u Moskvi, na široko razjapljenim prostorima što 
su pod njezinom vlašću, s tim jezikom posve izgubljen. Kada se danas u 
neslavenskome svijetu kaže Slaven, razumije se to spontano kao ,neke 
vrste Rus“ Tada se razumijevalo kao ,neke vrste Hrvat". Radilo se o ne- 
čem što se najprije susretalo na istočnoj obali Jadrana, a dopiralo je do 
Jakina, Mletaka i Trsta. Italija je pak tada bila duhovno žarište Europe. 

S gledišta hrvatskoga jezičnoga razvoja taj je položaj na početku pravo- 
ga iza nas konačnog novoga doba bio izrazito dvoznačan. Rimska crkva 
je svojom temeljnom težnjom bila posve u skladu s najbitnijim hrvatskim 
potrebama. Bio je to razvoj, integracijski razvoj preko nesretno povučenih 
granica, upravo preko stoljetnih bojišnica. Bilo je to okupljanje, osnaženje 
i kretanje prema europskoj budućnosti. Potpora vodstva Rimske crkve i 
njezinih moćnih institucija bila je doista snažna i obećavala je mnogo. Ra- 
zumljivo je da su se tomu vrlo kompaktno priklonili hrvatski intelektualci 
onoga vremena. I nije nimalo slučajno da je baš Juraj Križanić najznatniji 
književnik hrvatskoga baroka. On se, kako god je pojava svojevrsna i idi- 
osinkratična do bizarnosti, upravo savršeno uklapa u glavne silnice onoga 
vremena kako su ovdje letimično nabačene. Kao da je njihovo utjelovljenje. 

Prvi plod inicijative što je došla sa samoga crkvenoga vrha, osobno 
od generala isusovačkoga reda i samoga pape, bila je gramatika mladog 
isusovca, Pažanina Bartola Kašića (Rim, 1604). Izašla je na samom po- 
četku 17. stoljeća. Njezin nastanak vezan je uz nastavu na centralnim cr- 
kvenim ustanovama posvećenim pripremi dušobrižnika i misionara koji 

će hrvatskim književnim jezikom (ilirskim ili slovinskim) djelovati među 
svima koji ga razumiju. Te su ustanove bile Ilirski kolegij, visoko učilište 
koje je Družba Isusova osnovala još 1580. u Loretu ponad Jakina, i Aka- 
demija ilirskoga jezika, osnovana 1599. u rimskom isusovačkom kolegiju. 
Bartol Kašić bio je učenik na obojima, a na rimskoj Akademiji bio je vrlo 
mlad već i nastavnik jer je potreba bila velika, a on se bio istaknuo svo- 
jim poznavanjem gramatike, dakako latinske jer se ona prije svega učila 
na isusovačkim školama i u ono se doba smatrala kao da je univerzal- 
na, a isticao se je i sigurnim poznavanjem svojega materinskoga jezika. 

Za tu gramatiku Kašić je smislio latiničku grafiju. Konstruirao ju je vrlo 


promišljeno, nastojeći da se ona što manje razlikuje od talijanske. Tako se 
je lakše učila. On pri tome svaki hrvatski glas piše uvijek istim latinskim 
slovom ili skupinom slova: dvoslovom ili čak troslovom. Ta je grafija vrlo 
upotrebljiva. Njome bi se i danas moglo pisati, a da se ona nametnula, imali 
bismo danas, u eri informatičke globalizacije, manje problema jer se Kašić 
služi samo standardnim slovima latinske abecede. Toj svojoj vrlo uspjeloj 
grafiji ostao je vjeran i u drugim djelima, a ona je jako utjecala i na grafiju 
pisaca koji su dolazili iza njega. Ipak to nije postala naša današnja standar- 
dna grafija. Nju smo dobili tek od Ljudevita Gaja, dvjesto godina poslije 
Bartola Kašića. Tu se lijepo vidi da uspješnost nove grafije, kad se ima uve- 
sti, ne zavisi samo od njezine kvalitete, nego još više od moći društvenih 
snaga koje bi ju imale ponijeti. Očito snage katoličke obnove koje su nosile 
Kašićevu grafiju nisu tomu bile dorasle, preporodne snage koje su ponijele 
Gajevu jesu. Dotle su prošla cijela dva stoljeća. 

U svojoj gramatici mladi Kašić, bilo mu je tada tek 24 godina, nije 
opisao svoj rodni govor kakav se govorio u gradu Pagu, nego književ- 
ni jezik kakav je mislio da je najbliži najboljemu i najraširenijemu. Taj 
je jezik vrlo promišljeno dijalekatski stiliziran. Dosljedno je ikavski, što 
paški govor nije, temeljno je orijentiran prema čakavskim dijalekatskim 
osobinama. Kašić tada još teško da je drugo i znao. Ipak je vrlo nagla- 
šeno, upravo demonstrativno, unio i štokavske osobine. Upoznao ih je 
poglavito u knjigama, a tu je bilo i ono što je čuo od hrvatskih suučeni- 
ka na isusovačkim učilištima u Italiji. I takav mlad i neiskusan nije, kraj 
sve premoćne važnosti čakavske dijalekatske stilizacije jezika hrvatske 
pismenosti kakva je bila do njegova vremena, smatrao da se štokavština 
može isključiti iz književnoga jezika kojega je prvu gramatiku pisao. To 
je važna prekretnica u povijesti književnoga jezika u Hrvata, prekretnica 
koja vrlo razgovjetno kreće prema budućnosti. 

Ta je gramatika nastala na temelju najboljih onodobnih latinskih gra- 
matika. Kašić se najviše oslonio na one koje su napisali humanist Aldo 
Manucije i isusovac Emanuel Alvares. Na njima su se tada školovali nara- 
štaji. Kašić se prema tim gramatikama odnosio kritički, slobodno i stva- 
ralački. Njegovo je mladenačko djelo, uz poneke promašaje, dobar opis 
jezika gramatički još posve neobrađena, ne zaostajući, uglavnom, ni u 
čemu za razinom svojega vremena. Razumjeti se, dakako, ta gramatika 
može samo ako se postavi u okvir gramatike 16. stoljeća, latinske dakako. 
Nama je to do nedavno, kad je bila riječ o Kašićevoj gramatici, sasvim ne- 
dostajalo, pa zato nismo razumjeli i često naprečac krivo ocjenjivali svo- 

ju prvu gramatiku. Čitali su ju kao da je negdje od polovice 19. stoljeća. 
Nismo ju znali cijeniti jer nismo shvaćali njezinu vrijednost. Ostajala je 
samo blijed podatak jezične i kulturne povijesti, bez pravoga sadržaja u 
našoj kulturnoj svijesti i samosvijesti. 

Kašić je svojom uspjelom knjigom utemeljio tradiciju hrvatske gra- 
matike. Mlađi su gramatičari svi slijedili stazu koju je on utabao. Tako je 
hrvatska gramatika ušla i u 19. stoljeće. Kašićev se utjecaj prepoznaje još 
i u gramatici Antuna Mažuranića (1859). Tek škola hrvatskih vukovaca 
napustila je tu tradiciju i u svojim gramatičkim priručnicima koraca sto- 
pama Vuka Stefanovića Karadžića. Ta je škola, uostalom, prva u nas pri- 
mijenila gramatiku kakvu je razvilo onodobno pozitivističko jezikoslov- 
lje, koje je predstavljalo svjetski vrh i kao takvo nužno bilo jače od svake 
domaće tradicije. To je, uostalom, jedan od razloga što je uspjeh te škole 
u hrvatskom jezikoslovlju bio neupitan. Ipak, nije trebalo više od dva sto- 
ljeća staru Kašićevu tradiciju hrvatske gramatike potisnuti i zanemariti 
tako bezobzirno da danas nitko više po svom školovanju i ne zna za nju. 

Gramatika je samo prvina Kašićeva književnog djela, koje je svojim 
opsegom poprimilo gigantske razmjere. Nekako u isto vrijeme kad i gra- 
matiku, tamo oko godine 1600., napisao je vjerojatno i svoj konverzacijski 
priručnik (Libreto di frasi) i hrvatsko-talijanski rječnik (Razlika sklada- 
nja slovinska). Taj se skupa s priručnikom čuva u knjižnici Male braće 
u Dubrovniku i ostao je do 1990. u rukopisu. Oboje je bilo namijenjeno 
nastavi hrvatskoga jezika na isusovačkim učilištima. Oba je rukopisa vje- 
rojatno sam Kašić donio u Dubrovnik jer ga je isusovački red poslao da 
djeluje kao dušobrižnik i nastavnik u tamošnjem kolegiju. Odatle su ga 
slali u kopneno zaleđe pod osmanlijskom vlasti i dva puta je prerušen u 
trgovca došao do Srijema, Slavonije i Beograda. 

A ta iskustva i trajno djelovanje u Dubrovniku pokazalo je Kašiću 
nadmoćnu važnost štokavskoga govora u širim okvirima ,ilirskoga je- 
zika? i on je počeo svoje pisanje sve dosljednije stilizirati prema njemu. 
Pisao je i objavljivao vjersku književnost, crkvene pjesme i lekcionare s 
liturgijskim svetopisamskim čitanjima, svetačke legende i priručnike za 
molitvu i meditaciju. Svime je time jako djelovao na razvoj i izgradnju 
hrvatskoga književnog jezika u okviru crkvenog aktivizma katoličke ob- 
nove u njezinu punom zamahu. No daleko najznatnija su u tome Kaši- 
ćeva velika djela iz doba njegove pune zrelosti. 

Tu je na prvom mjestu prijevod cijele Biblije Staroga i Novoga zavjeta 
nastao u vremenu od 1622. do 1630. Preveo je Sveto pismo na književni 
jezik stiliziran prema štokavskom razgovornom jeziku, bez utjecaja gla- 

goljaških crkvenoslavenskih liturgijskih tekstova, ijekavštinom s kojom : 


se bio srodio djelujući u Dubrovniku, a putujući na svojim povjerljivim 
misijama osvjedočio se je koliko je raširena u kopnenom zaleđu. 

Bio je to velik prevodilački pothvat, u kojem je Kašić morao do u po- 
tankosti razgibati i primijeniti sve izražajne mogućnosti štokavski stili- 
ziranog književnog jezika kakav se tada na širokoj pučkoj podlozi stao 
razvijati i izgrađivati u Hrvata. Izrađena je tako potpuna hrvatska Bibli- 
ja, pripravljena za tisak još pred polovicu 17. stoljeća, na jeziku koji bez 
truda prepoznajemo kao ovaj naš današnji, tek nešto malo starinski, ali 
vrlo svoj. Za hrvatski jezik i svu hrvatsku kulturu to je događaj od ka- 
pitalne važnosti, baš onako kako su takvi prijevodi bili važni za povijest 
drugih jezika i kultura. 

No to se baš nikako nije ostvarilo. Uza sve Kašićevo živo nastojanje 
nije uspio dobiti dopuštenje crkvenih vlasti da mu se prijevod Svetoga 
pisma objavi tiskom. One su ustrajno odbijale da se objavi latinični hr- 
vatski prijevod Biblije na jeziku stiliziranom prema narodnom jer su u 
to doba u Rimskoj crkvi bila jaka nastojanja da se time što bi se u Hrvata 
podupirala liturgijska i druga autoritativna crkvena pismenost samo na 
crkvenoslavenskom jeziku i pisana glagoljicom ili ćirilicom djelovalo na 
slavenske pripadnike Istočne crkve, osobito na europskom jugoistoku. 
To je i u hrvatskom episkopatu imalo odlučnih pristaša. Tako je Kašiće- 
vu hrvatskom prijevodu Biblije uskraćeno dopuštenje da se tiska i to je 
kapitalno djelo hrvatske književnosti i kulture ostalo u rukopisnim pri- 
jepisima sve do godine 2000.! Treba jasno reći da su u postavljanju tih 
zapreka sudjelovali i Hrvati. A uz oslonac na taj autoritativni tekst mogla 
se jezična standardizacija, sasvim sukladna ovoj kakva je u Hrvata danas, 
ostvariti još u 17. stoljeću. Ne treba reći ništa više, pa da se shvati kakva 
je to velika i nepopravljiva šteta. 

No Kašić je ipak djelovao na izgradnju hrvatskoga književnog jezi- 
ka. Djelovao je snažno svojim prijevodom druge važne i ugledne knjige, 
rimskoga obrednika (Rituale Romanum editum Illyrica lingua - Ritual 
rimski istomačen slovinski, Rim, 1640), rituala koji donosi službene tek- 
stove crkvenih obreda za sve životne prilike kao što su krštenje, vjenčanje, 
sprovod, blagoslov kuće, molitva za kišu i sl. Ta je važna liturgijska knjiga 
ne samo objavljena tiskom, nego je i bila u službenoj crkvenoj uporabi 
na znatnom dijelu hrvatskoga jezičnog prostora, na Jadranu i u njegovu 
zaleđu, sve do dvadesetoga stoljeća. Tek 1925. uveden je novi obrednik, 
ali je i njegov tekst bio priređen prema Kašićevu prijevodu. Narod se je 

bio kroz stoljeća sasvim srodio s njim. Ne treba govoriti što to znači za 
razvoj književnoga jezika. 

Odlučujući se za štokavsku stilizaciju književnoga jezika Kašić je to 
obrazlagao time što je ,bosanski", kako on zove štokavštinu, najljepše nar- 
ječje »ilirskoga jezika" Njegov se Ritual svojim jezikom posve priključuje 
lekcionaru bosanskoga franjevca Ivana Bandulavića (Mletci, 1613), pa je 
lako razumljivo i posve opravdano da ga Kašić zove ,bosanskim“. Tu se 
jasno pokazuje kako počinje djelovati i rasti utjecaj bosanke franjevačke 
književnost i njezina jezika. 

To isto, samo na znatno sjevernijem području, potvrđuje nam i opri- 
mjeruje Kašićev tek deset godina mlađi suvremenik Franjo Glavinić 
(1585-1652), rodom iz istarskoga Kanfanara, ali sin roditelja koji su se 
tamo nastanili kao izbjeglice pred Turcima iz Glamoča. I sam je bio fra- 
njevac, pa čak i ,bosanski*, ali je bio pripadnik redodržave Bosne Hrvat- 
ske, osnovane u dijelu Bosne koji je za kralja Matije Korvina pripadao 
Jajačkoj banovini, a u ono je vrijeme već bila sasvim potisnuta iz Bosne. 
Glavinićev život i rad vezan je uz samostane na Trsatu i svetog Leonarda 
u Kotarima pod Okićem poviše Samobora. U njima je višekratno obna- 
šao dužnost gvardijana i provincijala. 

Kada se u tijeku katoličke obnove u skladu sa zaključcima Tridentsko- 
ga sabora pokretalo izdavanje novih i s njegovim zahtjevima usklađenih 
glagoljaških liturgijskih knjiga, Glavinić se pothvatio da na Trsatu oba- 
vi taj jezikoslovno vrlo zahtjevan posao. Namislio je da slovinski jezik u 
njima bude što je moguće općenitiji i prošireniji. Iz njegova nama oču- 
vanoga dopisivanja saznajemo do je kao takav odabrao ,bosanski jezik", 
dakle književni jezik stiliziran štokavski ikavski. Čak se je 1625. susreo i 
osobno upoznao s Ivanom Bandulavićem. Kašić i Glavinić zastupaju da- 
kle istu književnojezičnu orijentaciju, po svojim životnim okolnostima 
oslonjeni jedan na Dubrovnik, a drugi na Trsat, okrenuti širokim pro- 
storima jedan prvenstveno na jugoistoku, a drugi na sjeverozapadu hr- 
vatskoga kulturnog i književnog prostora. Kao suvremenici oni svojim 
djelovanjem ujedinjuju sav hrvatski književni jezik u njegovu usmjerenju 
prema standardizaciji, onakvoj kakva se mnogo kasnije onda konačno i 
ostvarila, nakon puna dva i pol stoljeća. 

Od velikoga Glavinićeva nauma da na Trsatu pripremi izdavanje gla- 
goljaških liturgijskih knjiga i time obnovi i osnaži starodrevnu slovinsku 
tekstovnu predaju u novim i usavršenim redakcijama nije, međutim, bilo 
ništa. I bivša protestantska tiskara, koju je Glavinić uspio dobiti u Rijeku, 

premještena je po nalogu najviših crkvenih vlasti u Rim i izdavanje no- 
vih glagoljaških knjiga povjereno je Zboru za širenje vjere (Congregatio 
de propaganda fide) u Rimu. Centraliziralo se izdavanje službeno odo- 
brenih liturgijskih knjiga. Tamo je taj zadatak na Glavinićevu preporuku 
povjeren Rafaelu Levakoviću (oko 1590-1650) rodom iz Jastrebarskoga, 
pripadniku iste franjevačke redodržave i njegovu učeniku u samostan- 
skoj školi na Trsatu. Levaković je preuzeo taj zadatak i radio je u Rimu 
na njem, ali nije ostao vjeran Glavinićevoj zamisli. Nije bio dosta jak da 
odoli pritisku crkvene vlasti da se po uputama rusinskih grkokatolič- 
kih svećenika u Rimu uvede u glagoljaške crkvene knjige ruska redakci- 
ja crkvenoslavenskoga jezika kako bi se njima moglo lakše djelovati na 
pravoslavne vjernike slavenskoga materinskog jezika kojima je tradicija 
ruskoga crkvenoslavenskog jezika bila bliža nego hrvatska. Preko rimo- 
katoličkih hrvatskih glagoljaša trebalo je dakle djelovati na pravoslavce i 
privoditi ih Rimskoj crkvi. Tu se pokazuje kako je dvosjekla bila potpo- 
ra rimske crkvene politike razvoju hrvatskoga književnog jezika. Bila je 
snažna, poticajna i odlučno važna, ali nije bila bez zadrške. Rečeno go- 
vorom petparački aktualnim: njih nije zanimala Hrvatska, nego jedino 
regija. Nije to tek danas tako. 

Levaković je tako teška srca popustio tom moćnom pritisku, pitanje je 
bi li mu i Glavinić odolio, kako god je nedvojbeno bio jača osoba. Izašli 
su tako kao službeno propisane liturgijske knjige rusificiran glagoljaš- 
ki rimski misal (1631) i rusificiran glagoljaški brevijar (1648). Hrvatsko 
glagoljaško svećenstvo primilo je to vrlo teško. Bilo im je naprosto tuđe. 
Čitajući pri bogoslužju iz tih novih knjiga, svećenici su radi puka impro- 
vizirano pohrvaćivali rusificirani liturgijski jezik. Otpor je bio ogorčen, 
ali ipak nemoćan. Značilo je to kraj žive autentične tradicije hrvatske ći- 
rilometodske liturgije, preuzeti nešto slično i srodno, aliipaktuđe. Hrvat- 
ski književni jezik izgubio je time svoje živo glagoljaško krilo. Katolička 
je crkva poslije, u drugoj polovici 19. i na samom početku 20. stoljeća, 
dopustila da se u glagoljaškim liturgijskim knjigama napusti rusko pre- 
slojavanje i vrati autentična tradicija hrvatske redakcije crkvenoslaven- 
skoga jezika. Ali tada je glagoljaštvo već izgubilo onaj ugledi utjecaj koji 
bi u 17. stoljeću još imalo i nije više moglo sudjelovati pri standardiza- 
ciji hrvatskoga književnog jezika. Ta je pošla sasvim drugim putovima. 
Time što je iz toga isključena glagoljaška tradicija ometen je organski i 
spontan put do suvremenoga jezičnog standarda. Takav bi standardni 
jezik izražavao svu onu kulturnu i izražajnu baštinu koju hrvatski stan- 

dardni jezik treba izražavati bolje nego što ju može izražavati ovaj koji 
danas jedini imamo. Razvijajući i njegujući ga moramo sada mukotrpno 
nadoknađivati taj nedostatak. To je skupa cijena koja se plaća za potica- 
je i čvrstu institucionalnu podršku Rimske crkve u doba kad se počelo 
kretati prema uspješnoj standardizaciji hrvatskoga književnoga jezika. 

Glavinić tako nije redigirao i izdavao službene glagoljaške liturgijske 
knjige, koliko god se bio ozbiljno pripremao za to i imao jasno promišljenu 
osnovu o tome kako to valja raditi. Ostao je ogorčen i razočaran, pogoto- 
vu kad je Levakovićeva rusifikacija posve iznevjerila tu njegovu osnovu. 

No i tako je Glavinić svojim djelima dao pozornosti vrijedan prinos 
izgradnji hrvatskoga književnog jezika u doba kada se ovaj ozbiljno po- 
čeo kretati prema standardizaciji. Bio je plodan pisac. Uz latinska i ta- 
lijanska objavljivao je i važna hrvatska moralno-didaktička djela. Svrha 
im je bila djelovati na vjernički puk i stvoriti pomagala svećenicima pri 
spremanju propovijedi. Na hrvatskom jeziku objavio je tiskom 1628. spis 
Četiri poslidnja človika i posvetio ga kneževima Nikoli i Petru Zrinskima. 
Iste godine tiskao je i Cvit svetih, to jest životi svetih, opsežno djelo koje 
donosi živote svetaca i prigodne teme iz crkvenoga života, a namijenjeno 
je da bude pouka vjernicima. Treće mu je hrvatsko djelo Svitlost duše ver- 
ne, objavljeno godine 1632. U njem su sadržna razlaganja o sakramentu 
pokore i daju se praktični naputci za valjano ispovijedanje. 

U književnom jeziku svojih hrvatskih djela Glavinić se najviše oslanja 
na svoju rodnu čakavštinu, ali pripušta u nju i kajkavske i štokavske ele- 
mente. On nikako nije i ne će da bude pisac jednoga dijalekta. U tome je i 
izričit. Napisao je da dijalekatskim obilježjima svojega jezika ne želi ugo- 
diti samo jednom kraju. Htio je da bude prihvatljiv na što širem prostoru. 
U istom je duhu i to što je pišući hrvatski latinicom spojio dvije grafije — 
sjevernu, vezanu za kajkavsku dijalekatsku orijentaciju, i južnu, vezanu 
za čakavsku, uzimajući od svake nešto. On je tako pokušavao uvoditi la- 
tiničko pisanje prihvatljivo svim Hrvatima. Uopće se kao i njegov stariji 
suvremenik Kašić prepoznaje kao rani prethodnik narodnog preporoda. 

Glavinićeva glagoljaška naobrazba bila je duboka i obuhvatna. Znao je 
uočiti i primijeniti izražajne potencijale glagoljaških neliturgijskih tekstova. 
Njihova je stilska sredstva ugrađivao u svoju pobožnu prozu. On tako kao 
izrazit pisac novoga vremena katoličke obnove čuva kontinuitet izražaj- 
nih sredstava srednjovjekovne umjetničke proze, pa tako ne zahvaća samo 
dijalekatskim naslojavanjem u prostranstvenu širinu, nego stvaralačkom 
primjenom izražajnih vrijednosti srednjovjekovne glagoljaške neliturgijske 

književnosti i u vremensku dubinu hrvatskoga jezika. On ne spaja samo 
razne tradicije dijalekatske orijentacije književnoga jezika, nego svojim 
hrvatskim pisanjem upravo utjelovljuje vremensku okomicu njegove izra- 
žajnosti. Glavinićeva hrvatska djela stoga su osobito važna za povijest stili- 
stike hrvatskoga književnog jezika, povijest još uvijek prilično zapuštenu. 

Kašić je za svoj rad na hrvatskom jeziku dobio vrijednog i dostojnog 
nastavljača. To je Jakov Mikalja (1601-1654), također isusovac, rodom 
iz mjesta Peschici (hrvatski Pještica) u Apuliji. Dugo. se jezikoslovcima 
pokazivao kao Talijan, ali se onda otkrilo da je bio Hrvat, od onih što 
su pred osmanlijskim naletima izbjegli u južnu Italiju. Koji su se od njih 
održali kao Hrvati do danas, poznati su nam kao Moliški Hrvati. I on je 
bio zauzet djelatnik katoličke obnove i boravio je na misijama na područ- 
ju Osmanlijskoga Carstva, najviše u Temišvaru. I on se iz punoga uvje- 
renja priklonio Kašićevu opredjeljenju za bosanska“, što će reći štokav- 
ska, dijalekatska obilježja književnog jezika. Takav mu se je jezik učinio 
najljepšim, a bio je svakako najprošireniji. Red ga je poslao u dubrovački 
kolegij, odakle je djelovao i Kašić. 

Jakov Mikalja, Blago jezika slovinskoga, 1649-1651. 

Mikalja je na isusovačkoj školi pri dubrovačkom kolegiju predavao 
gramatiku i hrvatski jezik. Iz toga je proizašlo i njegovo jezikoslovno 
djelo: talijanska gramatika pisana hrvatski. Ali velik Mikaljin prinos hr- 
vatskom jezikoslovlju i standardizaciji hrvatskoga jezika njegov je veliki 
trojezični, hrvatsko-talijansko-latinski, rječnik Blago jezika slovinskoga 
ili slovnik u komu izgovaraju se rječi slovinske latinski i dijački (Loreto — 
Ancona, 1649-1651). Tomu je rječniku pridodana i talijanska gramatika 
pisana hrvatskim jezikom koja je proizašla iz Mikaljine nastave na du- 
brovačkom isusovačkom kolegiju. Tiskana je kao: Gramatika tal(i)jan- 
ska ukratko ili kratak nauk za naučiti latinski jezik, koga slovinski upisa 
otac Jakov Mikalja Družbe Isusove. I ta aneksna gramatika, zamišljena 
kao praktičan priručnik, predstavlja znatan prinos izgradnji hrvatskoga 
književnog jezika te gramatičkomu nazivlju i frazeologiji u presudnom 
razdoblju pri samome začetku njegove standardizacije. 

Mikaljino Blago temeljan je prinos razvoju i standardizaciji hrvat- 
skoga jezika, sigurno ne manji nego je to Kašićeva gramatika. U njem je 
skupljeno i obrađeno 25 000 hrvatskih riječi, znatno više nego u pede- 
setak godina starijem Vrančićevu. K tomu je to prvi višejezični rječnik 
u kojem je hrvatski jezik polazni, njegova lijeva strana, kako se to danas 
kaže. Taj je rječnik opći, opisni, a prema desnoj strani s ciljnim jezicima 
talijanskim i latinskim on je kombinacija objasnidbenog i prijevodnoga 
rječnika. Obuhvaća i različito nazivlje: općeznanstveno, bogoslovno, jezi- 
koslovno, književno, glazbeno, pravno, rodbinsko, medicinsko, botanič- 
ko, zoološko, pomorsko, kulinarsko. Donosi i obilnu onomastičku gra- 
đu. Simbolički naslov toga djela Blago sugerira da je Mikalja bio svjestan 
toga što taj rječnik znači za njegov materinski jezik, da u njem skuplja i 
prikazuje, barem po intenciji, sve rječničko izražajno blago hrvatskoga 
jezika. Takvim se rječnikom doista razvija polivalentnost književnoga je- 
zika, njegova upotrjebljivost u raznolikim životnim situacijama jednoga 
vremena i time utemeljuje njegova standardizacija. 

Osim riječi Mikalja je u svojem rječniku obilno skupio i fraze. To je 
bilo važno za buduće propovjednike i misionare u , ilirskom" prostoru. 
Vrijednost toga rječnika za standardizaciju hrvatskoga jezika, a dakako 
i za njegovu povijest, od toga je još veća. 

Mikalja je za svoj rječnik tražio riječi na raznim stranama, skupljao 
ih je i od sugovornika, od drugova i suputnika na svojim dugim putova- 
njima. Njegovo Blago stoga ne prikazuje govor nikojega jasno odredivo- 
ga područja niti ikojega zadanog korpusa tekstova. U Mikaljinoj građi 

prevladava štokavština ijekavskog izgovora, pa je njegovo Blago po tome 
sasvim izrazito kamen temeljac hrvatske jezične standardizacije kakva 
je konačno i ostvarena. | 

Dijalektalna pripadnost toga rječnika, koliko se dade utvrditi, uglav- 
nom je dubrovačka i bosanska, ali je uključeno i nešto dalmatinske ča- 
kavštine. Obilno su zastupane tuđice, pretežno talijanizmi i orijentalizmi, 
osobito u nazivlju nekih struka. Ima u Mikalje i čeških i poljskih riječi. 
Na nekim značenjskim područjima tuđice masivno prevladavaju. Jasno 
se tu razabire kako se naslojavao civilizacijski rječnik za pojedina život- 
na područja. Tim se rječnikom doista konstituira hrvatski književni je- 
zik novoga vremena, ovaj naš, isto onako kako se konstituira Kašićevom 
gramatikom i osobito njegovim Ritualom, ili bi se konstituirao njegovom 
Biblijom, da je bila objavljena, isto onako kako se konstituira Bandulavi- 
ćevim lekcionarom. Jasno se time pokazuje prijelomno razdoblje u po- 
vijesti hrvatskoga književnog jezika, novi početak kojim nastupa novo 
vrijeme, još i danas naše. 

U prvoj polovici 17. stoljeća napisao je i objavio dubrovački domini- 
kanac Rajmund Đamanjić (Zamanja) knjižicu pod zanimljivim naslovom 
Nauk za pisati dobro latinskijema slovima riječi jezika slovinskoga kojim 
se Dubrovčani i sva Dalmacija kao vlastitijem svojim jezikom služi (Mlet- 
ci, 1639). To je sustavno razrađena i dosljedno promišljena latinska gra- 
fija za hrvatski jezik kojom se njegove riječi i njihovi oblici mogu pisati 
sasvim jednoznačno i bez ikakvih nesigurnosti i višeznačnosti. No taj je 
grafijski sustav toliko istančano zamršen da nije bilo izgleda da bi takav 
ikako mogao biti općenito prihvaćen. I sam autor kaže da je to samo po- 
kušaj kojemu se u svakoj pojedinosti može nešto dodati ili oduzeti. Ta 
knjižica ostaje tako važan spomenik koji pokazuje težnje onoga vreme- 
na, standardizaciju na kojoj se upravo počelo raditi, a neka konkretna 
grafijska rješenja i u daljnjem su razvoju porabe hrvatske latinice igrala 
neku ulogu, cjelovit Đamanjićev sustav baš nikakvu. 

Od Rajmunda Đamanjića došla je do nas i zbirka govora i propovije- 
di.I tako je, kao i drugi njegovi suvremenici, pridonio razvoju i izgrad- 
nji novovjekog hrvatskoga književnog jezika, dakako štokavskih dijale- 
katskih obilježja. 

U prvoj polovici 17. stoljeća došlo je i do procvata baroknoga pjesniš- 
tva u Dubrovniku. Da se to potkrijepi bit će dosta navesti samo najveća 
imena: Ivan Gundulić (1589-1638), Ivan Bunić Vučićević (1594-1658), 
Junije Palmotić (1606-1657). Ti su pjesnici školovani na gimnaziji pri 


> Novi početak 117 


isusovačkom kolegiju u Dubrovniku i tamo su još izvrsnije izobraženi 
nego su po svojem školovanju mogli biti dubrovački pjesnici prethodnih 
naraštaja. Barokno dubrovačko pjesništvo dosegnulo je i održalo estetsku 
vrsnoću renesansnoga. Bilo je poznato i s divljenjem prihvaćeno na da- 
leko, pa je tako i njegov pjesnički jezik bio vrlo utjecajan uzor. Taj jezik 
ima dijalekatska obilježja dubrovačke štokavštine, zapadne, koja su se već 
bila jako približila novoštokavskim osobinama. U usporedbi s jezikom 
dubrovačke renesansne književnosti jako su u dubrovačkom pjesničkom 
jeziku prorijeđeni tradicionalni čakavizmi i ikavizmi. Kraj svega starin- 
skoga i lokalnoga mi taj jezik lako doživljavamo kao svoj, on je sasvim 
u ozračju današnjega našega standardnog jezika. Gledajući iz povijesne 
perspektive može se reći da mu snažno utire put. 

No književni jezik nije se u to doba razvijao samo postizanjem viso- 
kih književnih kvaliteta i odlučnim približavanjem današnjoj njegovoj 
dijalekatskoj stilizaciji u dubrovačkom baroknom pjesništvu. U prvoj 
polovici 17. stoljeća javlja se i književnost franjevaca redodržave Bosne 
Srebrene, a to je značilo veliko povećanje prostornoga opsega toga ra- 
zvoja. Bosna Srebrena obuhvaćala je tada zemljište pod osmanlijskom 
vlasti, sav širok prostor od Makarske na Jadranu pa do Budima na Du- 
navu, koliko je bio nastanjen Hrvatima. A njihova su naselja u znatnom 
broju sezala sve dotle. 

Književno stvaranje u redodržavi Bosni Srebrenoj sve je na valu ka- 
toličke obnove. Svrha mu je zapuštenomu katoličkom puku dati poučno 
vjersko štivo. Zasnovao je tu književnost Matija Divković (1563-1631), 
rodom iz Jelašaka u istočnoj Bosni, svojim vrlo znatnim djelom. To su 
veliki katekizam namijenjen kleru (Mletci, 1611), jedna knjiga legenda 
o Bogorodici (također Mletci, 1611), pa mali katekizam s čitankom vjer- 
skih tekstova iz glagoljaške crkvene baštine (Mletci, 1616), prava mala i 
popularna enciklopedija nauka vjere, te napokon Razlike besjede (također 
Mletci, 1616), velika zbirka propovijedi uz nedjeljna evanđelja preko sve 
godine. Djela su mu tiskana zapadnom ćirilicom (bosančicom), koju su 
u Poljicima zvali pismo hrvatsko, a tada je širim čitateljskim slojevima u 
krajevima pod osmanlijskim vladanjem bilo najpristupačnije. On je prvi 
bosanski pisac kojemu su djela tiskana tim pismom. Slova za tiskanje tih 
knjiga sam je Divković izlio u Mletcima. 

I u njegovim propovijedima ima mnogo legenda i upravo time je Div- 
ković pridobio široko čitateljstvo i postao vrlo omiljen pisac. Osim toga 
je u vjerske tekstove koje je pisao unosio vrlo uspješno mnogo narodne 

izražajnosti i tako ih približavao svojim pučkim čitateljima. Još za nje- 
gova života djela su mu se pretiskivala i rukom prepisivala, ne samo na 
izvornoj bosančici, nego.i na glagoljici i na latinici. Tu je došla do izražaja 
tropismenost hrvatske književnosti onoga vremena. Njegovim je knjiga- 
ma jako poduprta narodna izobrazba koja je sada mnogo bolje prodira- 
la do priprostih ljudi, ali su one značile i velik korak naprijed u razvoju 
hrvatskoga književnoga jezika. Divković se je nadovezao na jezični izraz 
hrvatskih glagoljaša i njihovu knjževnost, ali i na dubrovačku renesan- 
snu književnost. Njezina izvorno sasvim elitarna izražajnost dobiva tako 
pučku notu i ulazi u književnu komunikaciju sa širokim pučkim slojevi- 
ma. A njegove su se knjige čitale i u mletačkoj Dalmaciji i u Dubrovniku. 
Mnogo su pridonijele ugledu koji je pisanje ,na bosansku“ tamo steklo 
na početlu 17. stoljeća. O tome nam izrijekom svjedoče Kašić i Mikalja. 
Matija Divković svoje spise dijalekatski stilizira dosljedno prema svojem 
materinskom govoru, prema interdijalektu katoličkoga puka oko samosta- 
na u Kreševu i Olovu. To je štokavski istočnobosanski ijekavski s mnogo 
ikavskih primjesa, a ne novoštokavski kako je stiliziran današnji hrvatski 
standardni jezik. Ipak je to jedan od odlučnih koraka u stvaranju svehrvat- 
skog književnog jezika i utemeljivanju jezičnoga standarda za novo doba. 

Divković jezik kojim i narod za koji piše u dobroj glagoljaškoj tradi- 
ciji zove slovinskim, a zapadnu ćirilicu kojom je tiskao svoje knjige zove 
pismom srpskim. I doista, ćirilica je Hrvatima došla s istoka, od Bugara 
i preko srpskih strana. To je naziv pisma po tome odakle je došlo, dakle 
isto kao kad se pismo koje je došlo sa zapada naziva latinskim. Ne kazu- 
je ništa o narodnosnoj pripadnosti onih koji su se tim pismom služili. 
Djelo Matije Divkovića nedvojbeno je važna prekretnica u povijesti hr- 
vatskoga književnog jezika. 

Matija je Divković nedvojbeno utemeljitelj književnosti franjevaca 
redodržave Bosne Srebrene. Time je stvorio novi tip hrvatske barokne 
književnosti i njime uključio sasvim nove prostore i nove društvene slo- 
jeve u razvoj hrvatskoga književnog jezika. Za ulaz u novo doba i jezič- 
nu standardizaciju to je bio nuždan preduvjet, stvorio joj je podlogu bez 
koje se kao svehrvatska stečevina ne bi mogla ostvariti. Kako god sa svim 
time stoji na početku, nije dugo ostao sam. Brzo su mu se na valu kato- 
ličke obnove pridružili i drugi franjevački pisci njegove redodržave. Tako 
je Stjepan Matijević (t nakon 1630) rođen u Solima (Donja Tuzla), kao 
kapelan u Sarajevu započeo prijevod jednoga priručnika za ispovjednike 
i dovršio ga onda u Rimu na poticaj Rafaela Levakovića, franjevca redo- 

države Bosne Hrvatske iz samostana na Trsatu, učenika Franje Glavini- 
ća. Taj je prijevod onda izdao Zbor za širenje vjere (Rim, 1630), otisnut 
je ćirilicom, ali ne zapadnom, nego onakvom kakvom su se u ono vrije- 
me tiskale srpske knjige. Jezik toga Matijevićeva prijevoda također nije 
dijalekatski stiliziran novoštokavski, nego je vrlo heterogen, no ostaje u 
okvirima istočnobosanskoga i blizak je Divkovićevu jeziku. 

No istomu vremenu, početku 17. stoljeća, pripada i Divkovićev mlađi 
suvremenik, ovdje već spomenuti Ivan Bandulavić, rodom iz Bosanskoga 
Skoplja (Donji Vakuf), za kojega se ne zna niti kada je rođen, niti kada 
je umro. Svećeničku je službu vršio u Bosni i nešto u Dalmaciji. On je, 
boraveći na studiju u Bologni, počeo raditi na dotjeranoj i dopunjenoj 
redakciji lekcionara Bernardina Splićanina od 1495., dijalekatski stilizira- 
noj novoštokavski i ikavski. Tiskao ju je latinicom (Mletci, 1613). Prvi je 
bosanski franjevački pisac kojemu je djelo objavljeno latinskim slovima. 
Njegova je ikavska novoštokavština prototip onoga što se poslije, sve do 
početka 19. stoljeća, zvalo ,bosanski jezik?" ili ,bosanski izgovor“. To je 
usmjerenje u kojem se tada kretao razvoj hrvatskoga književnog jezika 
štokavske boje, činilo se kao da će se tako iskristalizirati i standardni je- 
zik. No put do njega, premda se njime tada nedvojbeno već bilo krenu- 
lo, nije tekao pravocrtno. Na kraju standardni jezik ipak nije oblikovan 
baš tako. Ali je razvoj koji je Bandulavić usmjerio svojim lekcionarom 
ipak značio bitan pomak u njegovoj izgradnji. A koliko je ta knjiga bitno 
utjecala na daljnji razvoj književnoga jezika, može se razabrati po tome 
što je u tijeku sljedeća dva stoljeća doživjela ne samo brojna nova izda- 
nja, nego su na njoj zasnovane i redakcije tzv. budimskih lekcionara u 
18. stoljeću. Njih su obradili i objavili tiskom slavonski franjevci Nikola 
Kesić (1740), Emerik Pavić (1764) i Marijan Lanosović (1794). Dakako, 
Bandulavić je poslužio kao književnojezični uzorak i Matiji Petru Katan- 
čiću kad je ovaj pod kraj života (#1825), ne izlazeći godinama iz svoje 
ćelije u budimskome franjevačkom samostanu, prevodio čitavu Bibliju 
na ,jezik slavno-ilirički izgovora bosanskoga“. Objavljena je posmrtno 
(Budim, 1831) kao prvi tiskani hrvatski prijevod cijele Biblije. Iz svega je 
toga jasno vidljivo što za razvoj hrvatskoga književnog jezika i pri zamet- 
cima njegove uspješne standardizacije znači prva polovica 17. stoljeća. 

Za Divkovićem dolazi bosanski franjevac Pavao Posilović (kraj 16. 
stoljeća - prije 1658), rodom iz Glamoča, koji kao i on svoja pobožna i 
moralno poučna djela, dvije knjige, piše ijekavskom štokavštinom, ali s 
jakim ikavskim primjesama, i tiska ih bosančicom (Mletci, 1639. s još 

tri daljnja izdanja i 1647., također s tri daljnja izdanja), a za Posilovićem- 


dolazi Ivan Ančić (1624-1685), rođen u Lipi na sjeveroistočnom rubu 
Duvanjskoga polja, koji kao i Bandulavić piše ikavskom novoštokavšti- 
nom i svoja je vjerski poučna djela namijenjena crkvenomu puku Bosne 
Srebrene, njih tri, tiskao latinicom (Jakin, 1678., 1679. i 1681). Položeni 
temelji tako su se učvršćivali i izgrađivali. > 

Razvoj književnoga jezika na jugoistočnoj hrvatskoj vertikali pokre- 
tali su tako i nosili na valu katoličke obnove isusovci i franjevci. Na sje- 
verozapadnoj uz ta dva crkvena reda djelovali su još i pavlini. Njima je 
pripadao Ivan Belostenec (1593-1675) rodom iz Varaždina. Vršeći viso- 
ke dužnosti u redu, mnogo se je kretao od samostana u Sveticama nad 
Ozljem do Lepoglave i Međimurja, Vinodola i osobito Istre (Sv. Petar u 
Šumi), pa je dobro upoznao narječnu raznolikost hrvatskoga jezika u go- 
vornoj i u pismenoj porabi. ' 

Boraveći najviše u Sveticama, on se je posvetio leksikografskom radu 
pod utjecajem Franje Glavinića nadovezujući se na njegovo shvaćanje o 
naddijalekatskom hrvatskom književnom jeziku. Skupljanje i sređivanje 
građe za njegov doista velik i obuhvatan rječnik u dva dijela: latinsko- 
-hrvatski i hrvatsko-latinski, trajalo je vrlo dugo. Belostencu nije bilo 
dano da ga potpuno dovrši. Objavljen je dugo poslije njegove smrti (Za- 
greb, 1740). Objavljen je pod naslovom Gazophylacium, u podnaslovu 
je nazvan derarium, što oboje, jedno grčko, a drugo latinsko, znači ,ri- 
znica. Time se predstavlja kao najpotpunija dostižna zbirka leksičkoga 
blaga linguae Illyricae, kako se u istom naslovu naziva jezik kojega je to 
rječnik. I time je najavljen najširi mogući dijalekatski obuhvat. Nastavlja 
primjenu nazivlja kako ga je odredila katolička obnova. 

Belostenec doista stupa u Glavinićevim stopama, ali je u uključivanju 
svih triju narječja hrvatskoga jezika daleko nadmašio ono što je taj ostva- 
rio u svojim djelima. Glavinić, rođeni Istranin, uvijek je ostao poglavito 
čakavac, a Belsotenec, rođeni Varaždinac, nije ni približno toliko ostajao 
poglavito kajkavac. Sastavljajući svoj rječnik, on je kritički pocrpio Vran- 
čićev, a upotrebljavao je i Mikaljin. Riječi preuzete od njih označivao je u 
svojem kao dalmatinske. Tako je njegov rječnik, koji u punoj mjeri prika- 
zuje leksik kajkavske pismenosti, nikako ne zaobilazi niti čakavsku, a niti 
štokavsku, kako onu na jugu, tako i onu na sjeveru. U svojem rječniku 
posebno označuje koje su riječi slavonske, kao što označuje i dalmatin- 
ske. Naddijalekatska cjelovitost hrvatskoga književnog jezika njemu je 
glavna misao vodilja: okupiti sve što se ikako okupiti može. 

Samostan Svetice, gdje je Belostenec najviše boravio i djelovao, leži u 
Pokuplju, kraju gdje se dodiruju i životno prožimlju čakavsko i kajkav- 
sko narječje, pa se u dušobrižničkom radu i pri pisanju dokumenata o 
pravnim radnjama moralo o tome voditi računa. Belstenec se je s time 
susretao kao propovjednik i kao prior svetičkih pavlina koji se je morao 
brinuti o imovinskim prilikama samostana. O tome saznajemo mnogo 
iz njegovih tiskanih tijelovskih propovijedi (Graz, 1672) i iz isprava s ko- 
jima je radio vodeći samostanske poslove. 

Znatniji je za povijest hrvatskoga književnog jezika nego kao književ- 
nik bio isusovac Nikola Krajačević Sartorius (1582-1653), rođen u Sisku, 
nešto stariji suvremenik Ivana Belostenca. On je pravi pisac katoličke ob- 
nove. Napisao je i tiskom objavio molitvenik Molitvene knjižice vsem Hri- 
stuševem vernem slovenskoga jezika pristojne i hasnovite (Požun, 1640., no 
može biti da je to drugo izdanje, a prvo da je izašlo još 1630). U njem se 
jako zauzimao da se narodne pjesme zamijene crkvenima. Druga i važ- 
nija Krajačevićeva knjiga je lekcionar s liturgijskim čitanjima iz evanđe- 
lja za zagrebačku biskupiju koji je radi većega autoriteta tih liturgijskih 
tekstova objavljen pod imenom tadašnjega zagrebačkog biskupa Petra 
Petretića, a naslov mu je Sveti evangeliomi s koterimi Sveta stolna cirkva 
Zagrebečka, slovenska, čez leto po nedeljah i svetkeh žive (Graz, 1651). lako 
se to nigdje ne spominje, Krajačević u svojem evanđelistaru slijedi, često 
od riječi do riječi, tekst svetopisamskih prijevoda u Vramčevoj Postili, pa 
se tako, ako i neizravno, naslanja na zadarski i na Bernardinov lekcionar. 
Dijalekatska stilizacija njegova književnog jezika vrlo je pretežito kajkav- 
ska, onakva kakva je i u Vramca. ' 

Mlađi suvremenik Belostenčev, isusovac Juraj Habdelić (1609-1678), 
rođen u Starom Čiču u Turopolju blizu Vukovine i Kuča, bio je velik 
propovjednik i postao slavan kao pisac katoličke obnove. Pisao je jezi- 
kom potpuno kajkavskih dijalekatskih obilježja i u tome slijedio Antu- 
na Vramca, a kao isusovački pisac katoličke obnove stupao je u stopa- 
ma Nikole Krajačevića. Napisao je i tiskom objavio rječnik, naslovljen 
Dikcionar, u kojem je skupio kajkavski leksik i svakoj riječi naznačio 
latinski prijevod. Belostenec je taj rječnik smatrao nedovoljnim i preo- 
skudnim, ali mu je posvetio punu pozornost i cijeli ga je uvrstio u svoj 
veliki Gazophylacium, osobito.u njegov drugi, hrvatsko-latinski dio. 
Sve je to važan prinos utemeljivanju leksikografije hrvatskoga književ- 
nog jezika i omogućivanju solidne hrvatske jezične naobrazbe. Ona se 
tako sve lakše stjecala. 

Pavlinski samostan u Sveticama bio je vrlo blizu tvrdom gradu Ozlju, 
koji je u Belostenčevo vrijeme bio glavno sjedište kneževa Zrinskih i nji- 
hova vladanja. Tu se je Belostenec upoznao s Petrom Zrinskim i ušao u 
krug istaknutih osoba što je saobraćao na njegovu dvoru. Oko njega su 
se okupljali i drugi pisci i oni, kako je uvjerljivo pokazao Josip Vončina, 
tvore ozaljski književni krug, kojemu je značajka naddijalektalni knji- 
ževni jezik koji uključuje obilježja kako čakavskog, tako i kajkavskoga i 
štokavskog narječja. Bio je to za izgradnju hrvatskoga književnog jezika 
vrlo znatan razvoj. Pisci su toga kruga sam Petar Zrinski (1621-1671), 
pjesnik koji je tiskom objavio hrvatski prepjev mađarskog spjeva svojega 
brata Nikole o sigetskom junačkom mučeništvu njihova pradjeda, onog 
slavnijega Nikole. Jezik toga spjeva je doista naddijalektalan: čakavski 
jako prožet štokavštinom s mnogo kajkavskih pridodataka. 

Drugi su pisci ozaljskoga kruga mladi šurjak Petra Zrinskoga Fran 
Krsto Frankopan (oko 1643-1671), lirski pjesnik kojega zbirka, naslov- 
ljena Gartlic za čas kratiti, ne dostiže doduše vrhunce pjesničke umjetno- 
sti, ali je svojom svježinom zanimljiva i živa, pa može i danas zaokupiti 
čitatelja. On je doista dobar pjesnik, ali svojim djelom nije imao utjecaja 
na razvoj književnoga jezika jer je ta zbirka ostala u njegovim papirima 
u tamnici i poslije smaknuća je pohranjena u arhivu skupa sa sudskim 
spisima. Tamo je pronađena i postala poznata tek dvjesto godina poslije 
autorove strašne smrti pod krvničkim mačem. 

U tim je spisima došla do nas još i Frankopanova zbirka izreka i za- 
gonetaka. I njegov je pjesnički jezik izrazito naddijalektalno stiliziran: 
čakavski s jakim štokavskim i kajkavskim primjesama. U tome je jednak 
jeziku Petra Zrinskoga, sve prema zasadama Franje Glavinića. Dolazi tu 
do izražaja iskustvo jezične komunikacije upravo u Pokuplju, gdje su se 
dodirivala sva tri narječja, ljudi govorili različito, a svi se ipak razumje- 
li jer su naučili prebacivati razlike iz jednoga narječja u drugo: lehko u 
lahko, brig u breg. Upravo tako je i Belostenec uredio latinska slova pi- 
šući svoj rječnik kojim je za svoje doba okrunio leksikografiju hrvatsko- 
ga književnog jezika. On je svoje ime pisao Joannes Bellosztenčcz, što se 
sasvim ravnopravno može čitati i kao Belostenec, i kao Bilostinac, i kao 
Bijelostijenac! Time se izvanredno ilustrira naddijalektalna književnoje- 
zična koncepcija ozaljskoga kruga. 

Ozaljskom književnom krugu pripada i Katarina Zrinska (oko 1625- 
1673), rođena Frankopanka, polusestra Frana Krste. Prevela je na hr- 
vatski i objavila tiskom molitvenik Putni tovaruš (Mletci, 1661), koji se 

je mnogo rabio, pa je poslije još dva puta izdan. Njezin je jezik isto tako 
naddijalektalno stiliziran: čakavski je s mnogo štokavskoga i kajkavskog. 
U tome se ne razlikuje od svojega muža i brata. Istomu krugu bit će da 
pripada isusovac Baltazar Milovec (1612-1678), rodom iz Međimurja. 
Svoj molitvenik Dvojdušni kinč (Beč, 1661) posvetio je Katarini Zrinskoj, 
koja je bila mecena toj knjizi. Drugi njegov molitvenik nosi naslov Dušni 
vrt, duhovnim cvetjem nasadjen (Beč, 1664). Milovcu su kao predlošci 
poslužili stari kajkavski oficiji, ali i dubrovački i dalmatinski molitveni- 
ci. Književni mu jezik ima kajkavska dijalekatska obilježja, koja on, slič- 
no kao Pergošić, prepoznatljivo štokavizira. Svoj jezik naziva hrvatskim 
i pod tim ne razumije samo kajkavsko narječje. 

Istomu književnom krugu pripada i Juraj Rattkay Velikotaborski (1612- 
1666), zagorski velikaš i kanonik zagrebački, neko vrijeme i isusovac. 
Kao pisac on je najznatniji svojom latinskom povijesti hrvatskih kralje - 
va i banova. Njome je postao prvi hrvatski novovjekovni povjesničar. 
Na hrvatski je preveo s latinskoga Kriposti Ferdinanda II. rimskoga cesa- 
ra, kraljevstvih rimskoga, ugerskoga, českoga, dalmatinskoga, hervatsko- 
ga, slovinskoga krala (Beč, 1640). Premda je u Velikom Taboru odrastao 
kao čisti zagorski kajkavac, i njegov je književni jezik stiliziran izrazito 
naddijalektalno. On u njem pita što i zašto, a ne kaj i zakaj. 

lako nije pripadao ozaljskom krugu, blizak mu je shvaćanjem hrvat- 
skoga jezika i Juraj Križanić (1618-1683), rođen u Obrhu nad Ribnikom, 
također u pokupskom kraju, ne baš daleko od Ozlja, na potezu gdje se 
čakavsko narječje susreće i prožima s kajkavskim, a u njegovo su ga doba 
zapljuskivali i štokavski valovi. I on književnomu jeziku pristupa naddija- 
lektalno. Svojim književnim djelom titanskih razmjera i svojim usrdnim 
i upravo čeznutljivim nastojanjem da nevolje i brige svojega naroda pre- 
vlada smionim, pa i najsmionijim, prekoračivanjem granica, on je upra- 
vo simbolična osoba hrvatskoga baroka. U duhu svojih ideja zacrtavao 
je sveslavenski književni jezik. Njemu je posvetio poseban spis Grama- 
tičko izkazanje ob ruskom jeziku, napisan 1665. u Tobolsku, u sibirskom 
progonstvu. Ostao je u rukopisu. U njem je navodio kako se pojedini 
slavenski jezici razlikuju od njegova sveslavenskoga, pa je tako opisao i 
hrvatski. Lako je razabrati da je to jezik kakav se rabio u upravnim poslo- 
vima na imanjima Zrinskih i Frankopana. Po tom gramatičkom nacrtu, 
koji je u hrvatskoj sredini ostao sasvim nepoznat, Križanić slijedi jezič- 
nu koncepciju Franje Glavinića i pripada struji ozaljskogakruga, ako ne 
i njemu samomu. Težeći da uvede sveslavenski književni jezik, uvelike 

se pri tome naslanjajući na ruski, Križanić je dragovoljno i usrdno radio ' 
ono isto, na što se je Levaković protiv svojega osjećaja i protiv volje svo-: 


jega učitelja Glavinića odlučio pod teškim pritiskom. Očito je to u ono 
doba nekako lebdjelo u zraku i bilo zadano tadašnjim prilikama. Pišući 
u daljini sibirskoga Tobolska, Križanić nije polagao nikakva računa hr- 
vatskoj jezičnoj sredini, a nije na nju ni djelovao nikako. Njegovo Gra- 
matičko iskazanje ostalo je samo spomenik vremena i tadašnjih razmi- 
šljanja o hrvatskom jeziku. 

Slom zrinsko-frankopanske urote i pogubljenje 30. travnja 1671., za 
kojim je slijedila zapljena imanja dvaju najvećih hrvatskih feudalnih ro- 
dova i urušila se njihova državina, nestala je društvena i gospodarska 
podloga na koju se oslanjao ozaljski književni krug sa svojom naddija- 
lektalnom stilizacijom književnoga jezika. Nije više bilo onih svakod- 
nevnih životnih dodira od Kraljevice i Bakra preko Bosiljeva i Ozlja do 
Čakovca, dodira koji su tvorili tlo na kojem je izrastala naddijalektalna 
stilizacija književnoga jezika svojstvena ozaljskomu krugu. Na sjeveroi- 
stoku je bivše sjeverozapadne književnojezične okomice od toga kajkav- 
ska stilizacija književnoga jezika kako ju predstavljaju Vramec, Habdelić 
i Milovec potpuno prevagnula. Tomu su se pridružili i drugi kajkavski 
pisci katoličke obnove. Od ozračja ozaljske škole ostalo je samo to da su 
se dosljedno odabirala ona kajkavska dijalekatska obilježja koja nisu tuđa 
niti izvan kajkavskoga jezičnog prostora, pa makar na njem i bila manje 
proširena. Doista, dan 30. travnja 1671. težak je i po svojim posljedica- 
ma za razvoj hrvatskoga književnog jezika. Popucale su i oslabjele veze 
koje su stoljećima bitno pridonosile njegovoj cjelovitosti. Sjeverozapad 
se je jače nego prije izdvojio od njegove cjeline. 

Glavinićevo usmjerenje i pristup hrvatskomu jeziku kakav je zastupao 
ozaljski književni krug ipak je preživio slom Zrinskih i Frankopana jer 
mu se na prijelazu iz 17. stoljeća u 18. kao nositelj javio Senjanin Pavao 
Ritter (1652-1713), koji se sam u svojim knjigama pisanim hrvatskim je- 
zikom naziva Vitezović. Bavio se najviše povijesnim istraživanjem i na- 
pisao mnoga latinska djela. On kao da u Hrvata najavljuje publicistiku. 
Na hrvatskom je jeziku pisao za šire čitateljske slojeve. Svojim je život- 
nim putom i književnim djelovanjem postavio čvrst luk između svojega 
rodnog Senja, čakavskoga, s kojim nikada nije prekinuo usku poveza- 
nost, i kajkavskoga Zagreba, u kojem je pod kraj života radio i stvarao. 
Na hrvatskom jeziku napisao je i objavio Odiljenje sigetsko (Linz, 1684), 
spjev o junaštvu i pogibiji Nikole Šubića Zrinskog pri očajničkoj obrani 


i 
i 
Qd 
| 


Novi početak 125 


Sigeta. Za knjigu pjesama posvećenih toj temi bio je potaknut i nadah- 
nut djelom Petra Zrinskog, njegovom Obsidom sigetskom, glavnim dije- 
lom Sirene, pa po tome ipak, bar simbolički, pripada ozaljskomu krugu. 
Tako je dijalekatski i stiliziran jezik toga opsežnog spjeva. 

U Zagrebu je kao ravnatelj zemaljske tiskare razvio živu prosvjetitelj- 
sku djelatnost i tiskao na hrvatskom jeziku kalendare od 1695. do 1702. 
Uz pojedine mjesece sastavljao je stihove u kojima je u pučkom tonu izri- 
cao svoje misli i pravila za življenje. Te stihovane izreke objavio je kao po- 
sebnu knjigu pod naslovom Priričnik aliti razne mudrosti cvitje (Zagreb, 
1703). U predgovoru iznosi svoj prijedlog za hrvatsku latiničku grafiju. Tu 
predviđa po jedno slovo za svaki glas, a za one kojih latinski jezik nema 
uvodi latinska slova s dijakritičkim znakovima iznad ili ispod njih. Pri- 
jedlog je doista dobar, ali u njegovo vrijeme još nije bilo društvene sna- 
ge koja bi ponijela i svima nametnula takvu grafiju. Tako je to ostalo bez 
uspjeha. Ali je ipak Vitezović, bar načelno, pokazao i utro putna kojem 
je Ljudevit Gaj u promijenjenim prilikama i na krilima preporodnoga 
pokreta uspješno riješio to pitanje. Znamo da ga je pri tome nadahnuo 
i uputio upravo Vitezović. Njegova zamišljena reforma latiničke grafije 
stoga je u povijesti hrvatskoga jezika događaj od prvorazredne važnosti. 
Čudno je samo da je u našoj kulturnoj samosvijesti to vrlo slabo poznato. 

Vjerojatno najvažnije Vitezovićevo hrvatsko djelo njegova je Kronika 
aliti spomen vsega svita vikov (Zagreb, 1696). Tu on polazi za Vramčevom 
kronikom i mjestimice ju naprosto prepisuje. Nastavio ju je do svojega 
vremena. Vitezovićev književni jezik izrazito je trodijalektalan: u Odilje- 
nju jako preteže čakavska stilizacija, u Kronici kajkavska, a u Priričniku 
štokavska. Glavna je pokretačka snaga tu očito težnja da se stvori knji- 
ževni jezik ili bar književni uzus prihvatljiv za sve Hrvate. 

Najznatniji pak prinos Pavla Rittera Vitezovića kulturi i razvoju hrvat- 
skoga književnog jezika nisu njegove objavljene hrvatske knjige, nego je 
to njegov veliki rječnik. No on nije objavljen jer Vitezović nije uzmogao 
nabaviti tiskarska slova da ga otisne svojom latiničkom grafijom, a dru- 
gom ga nije htio tiskati. Tako je to veliko djelo ostalo u rukopisu, a oču- 
van nam je samo latinsko-hrvatski dio. Taj se dugo vremena zanemarivao 
i tek je ovih dana (!) doživio tiskano izdanje. Tako je i taj veliki rječnik 
sa samoga kraja 17. stoljeća ostao samo spomenik, a u hrvatskoj jezičnoj 
kulturi uopće nije djelovao. Samo svjedoči o njoj kakva je bila pod kraj 
17. stoljeća u osobito dobro kvalificiranoga predstavnika. 


126 Radoslav Katičić Hrvatski jezik 


Nikoga ne će iznenaditi što su u Vitezovićevu rječniku skupljene rije- : 


či iz svih hrvatskih narječja. U njem se latinsko quid prevodi hrvatskim 


ča, kaj, što. Vitezović je ostao nepokolebljiv u shvaćanju svega hrvatskog . 


jezika kao jedne cjeline. On u svojem mukotrpnom životu nije postigao 
velikih ciljeva, ali je bio preteča budućega razvoja, preteča narodnoga 
preporoda. On je budućnosti čuvao utjecaje jezičnih stečevina Glavini- 
ćeva usmjerenja i ozaljskoga kruga, kako god je to još 1671. smaknućem 
u Bečkom Novom Mjestu te zapljenom i rasturanjem velikaških imanja 
brutalno prekinuto. Taj utjecaj se snažno osjeća u shvaćanjima o književ- 
nom jeziku i u njegovoj standardizaciji kako su ju zacrtavali ilirci i za nji- 
ma zagrebačka filološka škola u drugoj polovici 19. stoljeća. Tek hrvatski 
sljedbenici Vuka Stefanovića Karadžića na prijelazu iz 19. u 20. stoljeće 
drastično su prekinuli s time. Nestalo je toga iz naše jezične svijesti kako 
ju nadmoćno posreduje i oblikuje školovanje. To je za hrvatsku jezičnu 
kulturu bilo vrlo nepovoljno, a posljedice se još uvijek živo osjećaju u po- 
remećenu odnosu Hrvata prema svojem jeziku, njegovoj standardizaciji 
i njegovoj dijalekatskoj raznolikosti. A Vitezovićev leksikografski prinos 
trebat će tek valjano istražiti i upoznati, ugraditi ga kao važan spomenik 
u povijest hrvatskoga jezika. I doživjeti ga kao živo vrelo istančanijeg 
obogaćivanja našega suvremenog izražavanja. 

Razvoj i izgradnja književnoga jezika nisu, međutim, potekli kako su 
ih u 17. stoljeću zacrtavali Glavinić, Belostenec i Vitezović. Jugoistočna 
okomica u novovjekovnoj povijesti hrvatske književnosti i njezina jezi- 
ka pokazala se nadmoćnom sjeverozapadnoj. Preporodni pokret je osla- 
njajući se na tu jugoistočnu uspješno i nepovratno u književnom jeziku 
ujedinio sav hrvatski prostor. 

S Vitezovićevim književnim radom stigao je ovaj skicirani prikaz po- 
vijesti izgradnje hrvatskoga književnog jezika i do 18. stoljeća. U njem 
se isprva samo nastavilo barokno razdoblje, u umjetnosti, književnosti i 
u svem kulturnom životu, pa je i izgradnja hrvatskoga književnog jezika 
dalje tekla u istom koritu u kojem je bila potekla u prethodnom stoljeću. 
Tako je u Dubrovniku Mikalja našao vrijednog i dostojnog nastavljača. 
Bio je to Ardelio Della Bella (1655-1737), pravi Talijan. Rodno mu je 
mjesto bila Foggia u južnoj Italiji, između Beneventa i Monte Gargana, 
a podrijetlom je bio iz Firence, pa je i nosio nadimak Fiorentin. Bio je 
isusovac. Školovanjem u redu izvrsno je naučio hrvatski. U skladu s time 
dobivao je i zadatke. S više prekida djelovao je kao nastavnik, propovjed- 
nik i misionar u Dubrovniku i mletačkoj Dalmaciji. Utemeljio je isuso- 

vačke rezidencije u Splitu. Tamo je i umro. Njegove propovijedi objavio 
je dugo poslije njegove smrti (Mletci, 1895) splitski kanonik Matija Ču- 
ljić Ševeljević da pokaže čistoću i lipost slovinskoga našeg jezika. Takav 
je majstor hrvatskoga stila postao Talijan Della Bella. A to je pokazao i 
u svojem najvažnijem djelu, velikom trojezičnom rječniku (talijansko- 
-latinsko-hrvatskome) Dizionario italiano, latino, illirico (Mletci, 1728). 
Napisao ga je još 1718. za potrebe isusovačkih misionara, a potaknuo ga 
je na to splitski nadbiskup Stjepan Cosmi (1678-1707). Tim rječnikom, 
koji je hrvatskom građom bogatiji od Mikaljina, na koji se, dakako, osla- 
njao, predstavio je hrvatski kao ono što jest, kao jezik književnosti istan- 
čana izraza i duboko ukorijenjene stilističke tradicije. 

Na početak je svojega rječnika Della Bella stavio popis knjiga iz kojih 
je crpio svoju građu. Glavninu tu tvore dubrovački pisci, ali su uz njih 
obuhvaćeni i dalmatinski, dakle uz štokavske i čakavski. Sve je to i za Del- 
la Bellu i za njegove nalogodavce bio jedan ,ilirski“ književni jezik, jezik 
samo jedne književnosti. Gotovo uz svaku leksičku jedinicu navodi se 
potvrda iz književnoga teksta. Time taj rječnik vrlo uspješno prikazuje 
i frazeologiju i stilistiku. Della Bella je kao prvi hrvatskomu jeziku dao 
rječnik kakav mu je primjeren i zato nužno potreban. 

Rječniku je Della Bella priključio i vrlo sažetu gramatiku Istruzioni 
grammaticali della lingua Illirica, koja je potpuno zasnovana na Kašiće- 
voj i tako uspostavlja tradiciju hrvatske gramatike. Tim svojim djelom, 
osobito rječnikom, Della Bella je jako i dugo djelovao na hrvatsko jeziko- 
slovlje i jezičnu kulturu. Rječnik je doživio i drugo izdanje (Dubrovnik, 
1785), a gramatika je poslije toga drugog izdanja tiskana još i kao samo- 
stalna knjižica (Dubrovnik, 1837). Po svojem postanku Della Bellina je- 
zikoslovna djela pripadaju potpuno isusovačkom baroku, ali su bila živo 
prisutna i djelovala do duboko u doba prosvjetiteljstva. 

Sasvim u okviru baroka ostaje i bosanski franjevac i pisac Stipan Mar- 
gitić (Markovac, Jajačanin) (Jajce, sredina XVII. stoljeća — Fojnica, 8. 12. 
1730). Posljednji je bosanski književnik koji je svoja djela objavio zapad- 
nom ćirilicom. Izričito kaže da njegov crkveni puk to pismo lakše čita 
nego latinsko. Od njega su dvije knjige. Jedna je Ispovid krstjanska (Mlet- 
ci, 1701. i drugo izdanje 1707). To je pouka o valjanoj ispovijedi. Donosi 
i zbirku vjerskih pjesama i baš po tome je postao vrlo obljubljena pučka 
knjiga. Nazvana je ,,Stipanuša', mnogo se čitala te izdavala i poslije auto- 
rove smrti (Mletci, 1788., latinicom Split, 1794. i 1842). Druga je njegova 
knjiga Fala ot sveti aliti govorenja ot svetkovina zabiliženi priko godišta 

(Mletci, 1708). Tu je mnogo legenda, pa je i to vrlo uspjela pučka književ- 
nost. U njega je jako izraženo prosvjetiteljstvo, ali ono ostaje samo vjersko 
i crkveno i po tome je on ipak barokni pisac, djelatnik katoličke obnove. 

Baroku pripadaju i spisi Tome Babića (oko 1680-1750) rodom iz Ve- 
lima do Stankovaca u šibenskom zaleđu, franjevca redodržave Bosne 
Srebrene. Za povijest hrvatskoga jezika najznatnija mu je knjiga latinska 
gramatika za prvu obuku ,iliričkih? početnika: Prima grammaticae in- 
stitutio pro tyronibus Illyricis accomodata (Mletci, 1712., drugo izdanje 
1745). U toj knjizi doživljujemo početnu nastavu latinskoga jezika za hr- 
vatsku djecu kao da joj prisustvujemo u samostanskoj školi na Visovcu. 
Velik je to i živ prinos oblikovanju i učvršćivanju, a po tome i standardi- 
zaciji hrvatskoga književnog jezika. Jasno se razabire da leksičke razlike 
među hrvatskim dijalektima predstavljaju daleko veću teškoću pri jezič- 
nom ujednačivanju potrebnom u školi nego razlike u gramatici. Tako je 
ozbiljna teškoća hoćeli se u školi, prevodeći iz latinskoga, govoriti bar- 
ka, čamac ili čun, a hoće li biti znao, znal ili zna kraj toga je slabo važno 
i ostaje sporedno. Tako je Babićeva latinska gramatika vrijedno vrelo za 
najraniju povijest standardizacije hrvatskoga jezika. 

Druga je Babićeva knjiga zbirka vjerske pouke i pučkih crkvenih pje- 
sama Cvit razlika mirisa duhovnoga (Mletci, 1726., drugo znatno proši- 
reno izdanje 1736. i treće posmrtno, 1759). Njome je postigao izvanre- 
dan uspjeh. Bila je u svoje doba iza Kačićeva Razgovora ugodnog. Zato 
su joj i tepali zovući ju Babuša. Osobito su obljubljene bile, a dijelom i 
ostale do naših dana, njegove duhovne pjesme koje su puku izvanredno 
pogodile žicu. To je mnogo pridonijelo izgradnji izražajnoga bogatstva 
i utvrđivanju jezičnih vrijednosti u širokim slojevima hrvatskoga puka. 
Svojim književnim radom Tomo Babić ostaje potpuno u okvirima barok- 
nog razdoblja. Novo se vrijeme u njega najavljuje tek time što je u puč- 
ke crkvene pjesme unio dosta deseteraca, uzetih izusmenoga narodnog 
pjesništva, ne ostajući samo kod osmeraca i dvanaesteraca, tradicional- 
nih u tom književnom rodu. 

Još jedan barokni pisac 18. stoljeća bio je Lovro Šitović (1682-1729), 
rođen u Ljubuškom u muslimanskoj obitelji. Dobio je ime Hasan, a tek 
poslije je kršten na ime Stjepan. Pristupio je franjevačkom redu i kao re- 
dovnik dobio ime Lovro. I on je napisao i objavio tiskom latinsku gra- 
matiku za ,iliričke" đake: Grammatica Latino-Illyrica (Mletci, 1713). A 
sasvim barokna mu je pjesma o paklu i paklenim mukama: Pisna od pa- 
kla, navlastito od paklenoga ognja, tamnosti i vičnjosti (Mletci, 1727). Ta 

je pjesma sva u desetercima. To je još izričitiji iskorak prema književnim 
sklonostima budućega vremena. Jezik kojim piše zove hrvatskim. Posmrt- 
no mu je tiskan List nauka krstjanskoga (Mletci, 1752). I Babić i Šitović 
dosljedno pišu književnim jezikom kojemu su dijalektalna obilježja no- 
voštokavska i ikavska. Smjer kojim je već prepoznatljivo bila krenula je- 
zična standardizacija time je potvrđen i učvršćen. 

Kao barokni pisac, premda mu djela izlaze u drugoj polovici 18. stolje- 
ća, pokazuje nam se i bosanski franjevac Filip Laštrić (1700-1783), rodom 
iz Očevije kod Vareša. Važan je kao pisac latinske povijesti redodržave 
Bosne Srebrene (Mletci, 1765., drugo izdanje Jakin, 1776). Surađivao je 
i u Farlatijevu Illyricum sacrum i dopisivao se je s mađarskim povjesni- 
čarom Horanyijem. Sve do smrti, živeći u samostanu u Kraljevoj Sutjes- 
ci, pisao je njezinu kroniku. No koliko god bio ugledan kao učeni pisac, 
nije zanemario svoje temeljne pastoralne dužnosti. Da olakša rad svojoj 
subraći po malim župama, objavio je zbirke propovijedi (1742., Mletci, 
1755., 1765., 1766). U tim su vjerskim djelima dodane i neke svjetovne 
pripovijesti, što je, dakako, znak novoga vremena. Ali u njegovim pro- 
povijedima mnogo je slikovitih srednjovjekovnih motiva, te su one tako 
vrlo kasni uzorak pravoga baroknoga medievalizma. Živa gotika! 

Svi ovdje spomenuti bosanski franjevci, a i drugi koji moraju ostati 
nespomenuti, pisali su pravim ,bosanskim" književnim jezikom, po svo- 
jim dijalekatskim obilježjima novoštokavskim ikavskim. On se tada po- 
čeo sve više širiti iu drugim predjelima izvan Bosne. Bio je to, zbog dje- 
lovanja i na široke slojeve priprostih i na odabrane izobražene čitatelje, 
snažan prinos konstituiranju i konsolidaciji nadregionalnog hrvatskoga 
književnog uzusa koji je polagao temelje standardizaciji. 

Na sam kraj 17. i sam početak 18. stoljeća pada vrlo važna i osebuj- 
na, a koliko do sada razabiremo osamljena, pojava u povijesti hrvatskoga 
književnog jezika. To je Zadranin Ivan Tanzlingher Zanotti (1651-1732), 
sin Nijemca, vojnika u mletačkoj službi, i Zadranke Hrvatice. On u svem 
očituje jak hrvatski osjećaj. Preveo je na hrvatski prve dvije knjige Ver- 
gilijeve Eneide (Mletci, 1688). Neprolaznu je pak važnost stekao svojim 
mnogogodišnjim radom na velikom trojezičnom rječniku Vocabolario di 
tre nobilissimi linguaggi, cioe italiano, illirico e latino. Taj je talijansko-hr- 
vatsko-latinski rječnik ostao u rukopisu u tri redakcije. Prva je završena 
1679., druga, četiri puta opsežnija 1704., a treća 1732. Na tom je rječni- 
ku Tanzlingher dakle radio do smrti. U njem su skupljene riječi iz sva 
tri narječja bez ikakve oznake njihove pripadnosti i podrijetla. Sve je to 

Tanzlingheru bio jedan jezik, koji on u predgovoru rječniku zove naš hr- 
vatski slovinski jezik. Ne navodi svoja vrela, ali je utvrđeno da je pomno 
pocrpio rječnike Fausta Vrančića, Jakova Mikalje i Jurja Habdelića. Njegov 
je rječnik tako svojevrsna sinteza sve dotadašnje hrvatske leksikografije. 
Velika je i nepopravljiva šteta što je taj rječnik ostao neobjavljen u ru- 
kopisu. A nije još ni približno niti istražen niti poznat koliko bi trebalo. 

Barokno pisanje, i vjerski poučno, i pjesničko, nastavilo se je i u 18. 
stoljeću. Da se to ilustrira, bit će dovoljno ovdje spomenuti virtuoznog 
pjesnika, Dubrovčanina Ignjata Đurđevića (1675-1737), koji nam je uz 
vrhunska pjesnička djela, virtuozna i barokno bujna: Uzdasi Mandaljene 
pokornice (Mletci, 1728), Saltijer slovinski (Mletci, 1729), ostavio zbirku 
svoje mladenačke lirike pod naslovom Pjesni razlike koje je poslije sam 
uredio u zbornik što je ostao u rukopisu, pa duhovne pjesme Razlike 
Pjesni duhovne i djeloispravne koju je priključio kao dodatak Uzdasima. 
Ostavio je i prozne prinose hagiografiji: život kralja i proroka Davida kao 
predgovor Saltijeru i život svetoga Benedikta kao samostalnu publika- 
ciju (Dubrovnik, 1784). U predgovoru izražava svoju snažnu ljubav za 
slovinski jezik. Bio je također izvrstan pjesnik i plodan pisac učenih dje- 
la na latinskom jeziku. 

U Slavoniji tek oslobođenoj od Osmanlija glavni je predstavnik ka- 
snobarokne književnosti isusovac Antun Kanižlić (1699-1777) rodom 
Požežanin. Bio je plodan teološki pisac i crkveni povjesničar. Napisao je 
hrvatskim jezikom više knjižica s vjerskom poukom i opsežno djelo o 
uzrocima crkvenoga raskola, dakako sa strogo katoličkoga motrišta. Pa- 
zio je da time ne povrijedi vjernike Istočne crkve među Južnim Slaveni- 
ma. Jako se trudio da za sve potrebno bogoslovno nazivlje nađe priklad- 
ne hrvatske riječi. Takvim je nastojanjem vrlo djelotvorno pripremao 
standardizaciju hrvatskoga književnog jezika. To njegovo djelo Kamen 
pravi smutnje velike objavljeno je tiskom tek poslije njegove smrti (Osi- 
jek, 1780). Izrijekom kaže da se je kao pisac poveo za Dubrovčaninom 
Ignjatom Đurđevićem. Za njim se poveo i u pjesničkom djelu Sveta Ro- 
žalija panormitanska divica (1780). Tu se pokazao kao vrhunski barokni 
pjesnik. U njega se razaznaju i stilske crte rokokoa (Matko Peić). Napisao 
je i rječnik koji je na žalost ostao u rukopisu i nije nam se očuvao. Kani- 
žlićev jezik ima dijalekatska obilježja dosljedno ikavske novoštokavštine. 

Među znatne književnike kasnoga hrvatskog baroka ide i župnik u 
Duboviku nad Slavonskim Brodom Vid Došen (1720-1778). Rodno mu 
je mjesto Tribanj u dalmatinskom dijelu velebitskoga Podgorja. Svoju je 

službu započeo kao svećenik Ninske biskupije, glagoljaš, a poslije je radi 
školovanja prešao u Zagrebačku. Važna su mu pjesnička djela Jeka planine 
koja na pisme Satira i tamburaša slavonskoga odjekuje i odgovara (Zagreb, 
1767). Tu se Došen uključio u polemiku oko Relkovićeva Satira i uzeo 
ga u zaštitu od protivnika koji su ga napadali. Drugo je njegovo, mno- 
go znatnije, pjesničko djelo Aždaja sedmoglava bojnim kopjem udarena 
i nagrđena iliti sablast griha na sedam glavni griha razdiljenoga oštrom 
istinom pokarana (Zagreb, 1769). Kako god je stati na stranu Relkoviće- 
va Satira značilo priključiti se prosvjetiteljskim težnjama, a obje su Do- 
šenove knjige objavljene duboko u drugoj polovici 18. stoljeća, ipak on 
kao pjesnik ne pripada toj epohi. Poučnom pjesmom o sedam smrtnih 
grijeha jasno se iskazuje kao pjesnik kasnoga baroka, sav posvećen vjer- 
skoj pouci. No opisujući vrlo živo i istančano gadost grijeha, on se u po- 
nečem odaje kao pjesnik galantnog stoljeća i rokokoa. Tako je u nekom 
smislu razapet između dvije epohe: baroka i prosvjetiteljstva. 

Razdoblje baroka, vrijeme od početka 17. do polovice 18. stoljeća 
toliko je važno za razvoj i izgradnju hrvatskoga književnog jezika da je 
bilo potrebno malo se podrobnije pozabaviti njime. Kako se pak u tom 
vremenu mnogo pisalo i mnogo objavljivalo tiskom, čitatelj sad može 
biti zbunjen mnoštvom podataka koje je pri tome trebalo sve iznijeti 
jer u nas, na žalost, nisu šire poznati. Jednostavno rečeno: ne uče se. 
Moglo se je stoga lako dogoditi da čitatelj od drveća ne vidi šume. Zato 
ćemo se sada osvrnuti na cijelo razdoblje i pokušati u osvrtu suvislo i 
cjelovito izreći što se u njem događalo i dogodilo s hrvatskim književ- 
nim jezikom. 

Tko je pozorno pratio ovo izlaganje, mogao je i sam razabrati: nastu- 
pilo je novo doba. Ne pokazuje se to samo u tome što se sada vrlo svje- 
sno i učinkovito teži za stvaranjem svehrvatskoga književnog jezika koji 
će uvjerljivo obuhvatiti sva područja na kojima je živjela i njegovala se 
hrvatska kultura, nego i u tome što se pisalo, tiskalo, a i čitalo mnogo 
više nego u prethodnim razdobljima. Kako god je sloj pismenih ljudi i 
dalje ostajao, bar s našega današnjeg gledišta, jako tanak, opet se djelo- 
vanjem ustrajne vjerske poduke koju je izvodila crkva u svojoj obnovi 
znatno proširio. A knjige nisu dopirale samo do onih koji su znali čitati 
i pisati, nego su takvi iz knjiga na glas čitali okupljenima oko sebe. Da je 
čitateljstvo osjetno ojačalo jasno se pokazuje u tome što knjige sada do- 
življuju i po više izdanja, pa i u kratkom vremenu. Za hrvatski književni 
jezik nastale su s time sasvim nove prilike. 

Do zajedničkoga književnog jezika na svim hrvatskim prostorima 
barokno doba nije došlo. Čak se je raznolikost jezika u knjigama u njem 
nešto povećala. Kako se proširivao krug čitatelja, jače je u njem dolazila 
do izražaja njegova dijalekatska raznolikost. A ipak je na valu katoličke 
obnove učinjen velik pomak prema ujedinjavanju Hrvata u književnom 
jeziku. Veze među dijalekatskim arealima, koje su bile naslijeđene još iz 
srednjega vijeka, ojačale su. U razdoblju dramatične političke i vojne fra- 
gmentacije narodnoga prostora književno su ih naobraženi pisci ojačali 
i tako održali sve do narodnoga preporoda. I dubrovačka sredina, knji- 
ževno osobito djelatna i živa, uvijek je sebe shvaćala dijelom šire cjeline 
koja je sezala i do sjevernih porječja. Nikako se kao štokavska nije ogra- 
đivala od čakavski utemeljene i obojene književne kulture. A i Habdelić, 
pisac i leksikograf izrazito kajkavske orijentacije, nije se čvrsto ogradio 
od čakavskoga koji mu je stalno nadolazio od jezične baštine ozaljskoga 
kruga, a i u rodnom ga je Turopolju susretao jer su ga onamo donosili 
izbjeglice s juga. 

U književnom jeziku toga doba koji je bio stiliziran štokavski bila je 
vrlo jaka dubrovačka ijekavština, sve izrazitije novoštokavska, ali ju je 
uto barokno doba sve više nadjačavala dosljedno ikavska novoštokav- 
ština, »bosanski jezik“ prema uzoru Bandulavićeva lekcionara, koju je 
onda ponijela srednja i zapadna Bosna, zapadna Hercegovina, zagorska 
Dalmacija, a onda vrlo snažno i Slavonija s ugarskim predjelima naslo- 
njenima na nju. Svugdje je tamo takav novoštokavski ikavski književni 
jezik odrješito potiskivao drukčija mjesna dijalekatska obilježja, nenovo- 
štokavska i ijekavska, pa i ekavska ili miješana. Stvarao se tako, na razini 
književnoga jezika, prostor velik i jedinstven. Na njem je spontan razvoj 
kretao u smjeru novoštokavske ikavske jezične standardizacije. Takav is- 
hod procesa, koji je vrlo snažno bio krenuo, pokazivao se vrlo izglednim. 

Proces standardizacije hrvatskoga književnog jezika bio je započeo i 
kretao se vrlo živo, ali se nije kretao pravocrtno i nije se odmah usmje- 
rio prema onoj dijalekatskoj stilizaciji koja se onda konačno i neobra- 
tivo ostvarila. ljekavska novoštokavština bila je zbog Dubrovnika vrlo 
ugledna, ali je ikavska bila jaka jer se proširila na većinskom području. 
Na širokom se prostoru osjećalo, i to sve više, da je upravo to, ikavska 
novoštokavština, pravi hrvatski jezik. Zadnji odjeci takva doživljavanja 
osjećaju se još i danas. U dovršavanju standardizacije hrvatskoga jezika 
napuštanje novoštokavske ikavštine bio je zadnji korak. 

Kad se u pregledu promatraju dijalekatska obilježja književnoga je- 
zika kojim su pisani tekstovi baroknoga razdoblja, pokazuje se jasno da 

je u pisaca kojih je temeljna orijentacija štokavska sve manje čakavskih 
elemenata, koji su u jeziku knjiga tradicionalno bili prisutni kao njego- 
vo simboličko obilježje i kod autora koji nisu pisali čakavski. Ako pak 
pregledamo djela pjesnika čakavaca kasnijega baroknog razdoblja, kakvi 
su Bračanin Ivan Ivanišević (1608-1666), Korčulanin Petar Kanavelović 
(1637-1719), Višanin Andrija Vitaljić (1642-1725) i Splićanin Jerolim Ka- 
vanjin (1643-1714), pokazuje se da je u njihovu pjesničkom jeziku mno- 
go do vrlo mnogo štokavskih elemenata, a jasno je i odakle su preuzeti: 
iz dubrovačkoga pjesništva. 

U dubrovačkih pak baroknih pjesnika ubrzano se gubi izvorna za- 
padna štokavština, sve isključivije prevladava istočna ijekavska novošto- 
kavština, dijalekt kakav se danas govori na dubrovačkom području, po 
svojim obilježjima tako prikučen onom u hercegovačkom zaleđu da se 
može klasificirati kao istočnohercegovački, premda se nikada nije izjed- 
načio s organskim govorom toga područja i svojom kulturnom emana- 
cijom do danas ostao jasno različit od njega. To je i razumljivo. Ne može 
Dubrovčanin, a ni Konavljanin, niti stanovnik Dubrovačkoga Primorja, 
uistinu govoriti hercegovački. To je ipak druga zemlja i u njoj drugi lju- 
di. Pa i oni koji su u istočnoj Hercegovini Hrvati. 

A na sjeverozapadu povlači se i zamire svako čakavsko pisanje. Ono 
je bilo nosiva podloga književnomu jeziku ozaljskoga kruga. Poslije nje- 
gova urušavanja uvelike je zamuknulo. U predjelima oko Kupe i na sje- 
ver od njih jako je prevladala kajkavska dijalektna stilizacija književnoga 
jezika, sasvim u stopama Pergošića i Vramca. Tu onda doista počinjemo 
govoriti o kajkavskom hrvatskom književnom jeziku. Bliža veza s jadran- 
skim primorjem time je uočljivo prekinuta. Tako se nastavak književno- 
jezičnog razvoja na onome što je ostalo od sjeverozapadne okomice, a 
sve više postajalo sjeverozapadni zakutak, jače odijelio i odvojio od ra- 
zvoja na jugoistočnoj okomici, sve pretežitije štokavskoj. To je dvojstvo 
i ostalo. Prevladao ga je tek narodni preporod. 

U književnojezičnoj izgradnji baroknoga doba osobito je važna iz- 
gradnja civilizacijskog rječnika i stručnoga nazivlja. To ide od bogoslov- 
lja, osobito važnog u književnosti katoličke obnove, pa sve do kulinarstva 
i glazbe. I tu su se polagali temelji novomu početku. Iako su isprva po- 
stizani samo skromni rezultati, bio je to važan i temeljan iskorak prema 
standardizaciji polivalentnoga književnog jezika. Pokazuje se sve jasnije 
kolika je na tom putu važnost upravo baroknoga razdoblja. 

Novo razdoblje što nastupa u drugoj polovici 18. stoljeća i obilježuje 
svu europsku kulturu, pa je, dakako, i za jezičnu povijest važno, očitovalo 
se je više u promjeni i obratu duhovnoga stava nego u kakvim radikalno 
novim oblicima književnoga stvaranja. Tako je utjelovljenje novoga što je 
u to doba nastupilo, francuski filozof i književnik Voltaire (1691-1778), 
i svojom perikom na portretima i književnim rodovima kojima pripa- 
daju njegova djela na prvi pogled sasvim barokna pojava. Nove struje 
potekle su isprva već od prije postavljenim koritima. Promjena epohe 
očituje se najviše i najpouzdanije u tome što vjera i crkvenost prestaju 
biti jedinim ili bar glavnim predmetom razmišljanja i pisanja. Nastupa 
vrijeme sekularizma i po tome je to vrijeme bliže našemu od barokno- 
ga, ne samo kalendarski. 

Razumije se da takva promjena u temeljnoj orijentaciji i u hijerarhiji 
vrijednosti ima posljedica i za razvoj književnog jezika, pogotovu kad se 
radi o njegovoj izgradnji i o kretanju prema standardizaciji. No tu treba 
zadržati u vidu da i barok ima svoju prosvjetiteljsku dimenziju kao što 
ima i svoj enciklopedizam. On tek nikako ne priprema revolucionarni 
prevrat koji će srušiti kasni i oronuli feudalizam. Njegovo prosvjetitelj- 
stvo je vjersko i crkveno. I ono podiže obrazovnu razinu, ali u mnogo uže 
zacrtanim okvirima. Intelektualno obzorje u doba prosvjetiteljstva mno- 
go je šire nego je bilo u doba baroka i katoličke obnove. Ipak, potreban 
je samo mali pomak u temeljnom stavu, pa da barokni pisac bude pro- 
svjetiteljski. A to vrijedi, dakako, i za obilježja njihova književnog jezika. 

Prosvjetiteljstvo u pravom smilu otklon je od tradicionalnog mišljenja 
i prosuđivanja, odbijanje autoriteta i priznavanje jedino razuma, upra- 
vo zdravog razuma kao vrhovnog kriterija i mjere sviju stvari. Takav 
je stav doista revolucionaran. Shvaćen doslovno i dosljedno okreće se 
izravno protiv crkve i monarhije, nikojoj čvrsto ustanovljenoj vlasti nije 
prihvatljiv. Razvio se takav u filozofiji, najprvo u Engleskoj, još na kraju 
17. stoljeća. Filozof John Locke već je 1690. svojim ogledom o ljudskom 
razumijevanju udario temelje empirističkoj teoriji spoznaje, koja ju svu 
izvodi jedino iz osjetilnih iskustava. Priznavao je (zdrav) ljudski razum 
za jedinoga sudca u spornim pitanjima i opredijelio se je za snošljivost i 

slobodarstvo kao temeljni životni stav. Na njega su se u 18. stoljeću na- 
dovezali francuski filozofi Voltaire i Jean-Jacques Rousseau (1717-1778), 
koji, vrlo različiti među sobom, izražavaju dva pola europskoga prosvje- 
titeljstva, racionalistički i sentimentalistički, i teknam ga skupa doista 
predstavljaju. Oštra razumska kritičnost i osjećajno okretanje iskonskoj 
naravi i čuvstvenosti, kako god različito i naoko nepomirljivo, oboje upu- 
ćuje na nesputanu osobnu slobodu i trpeljivost prema drugima i različi- 
tima. To su temeljne vrijednosti koje su neizbrisivo obilježile europsko 
18. stoljeće. Od Francuza je prosvjetiteljstvo još tada došlo Nijemcima 
i Talijanima. Na Rousseaua se u njih nadovezuju nama osobito važni, u 
Nijemaca Johann Gottfried Herder (1744-1803) i u Talijana opat Alberto 
Fortis (1741-1803). Fortis je svojim talijanskim prijevodom uveo u svjet- 
sku književnost Hasanaginicu, a Herder svojim njemačkim neke Kačiće- 
ve pjesme. To se dakako moralo odraziti na kulturnu svijest obrazovanih 
Hrvata i na njihov odnos prema svojem jeziku. 

Do hrvatskih književnika prosvjetiteljstvo u svojem izvornom i radi- 
kalnom obliku, kao revolucionarna ideologija, nije ni stiglo. Do hrvatskih 
zemalja donosili su ga takvo samo pojedinci, to je izazivalo i osobne dra- 
me, ali u društvu nije prihvaćeno niti je pustilo korijena. Učinci takvih 
ideja došli su do nas tek s Napoleonovim bojnim znakovima i zvukovima 
Marseljeze koju je svirala francuska vojna glazba u vrijeme kada je revo- 
lucija bila već mrtva. Sve to je bila tada već vlast, a ne prevrat. Hrvatske 
su zemlje pripadale katoličkim vladanjima u kojima je položaj crkve bio 
vrlo jak, a onim Hrvatima koji su živjeli pod carem u Stambolu redovni- 
ci franjevci bili su jedini obrazovani sloj. Feudalni poredak u hrvatskim 
zemljama konačno je ukinuo tek centralistički apsolutizam, često nazi- 
van po ministru Bachu, u pedesetim godinama 19. stoljeća poslije guše- 
nja revolucije od godine 1848. I to je bila vlast čvrste ruke, a ne prevrat. 
U takvim prilikama i takvoj sredini radikalno slobodarsko prosvjetitelj- 
stvo volterijanske racionalističke i rusoovske sentimentalističke inspira- 
cije nije imalo baš nikakvih mogućnosti. 

A ipak je prosvjetiteljstvo udarilo svoj pečat svemu kulturnom, pa 
tako i književnom životu hrvatskih zemalja. Uvelike je to bilo djelovanje 
prosvijećenoga apsolutizma. U njegovu znaku bilo je već vladanje Ma- 
rije Terezije (1740-1780), a daleko radikalnije, ali i manje uspješno, ono 
Josipa II. (1780-1790). U Mletačkoj Republici prosvjetiteljstvo je ostalo 
strujanje u intelektualnim krugovima bez poticaja i potpore od strane 
državne vlasti. A ipak se u svim hrvatskim zemljama jako osjetio njegov 

utjecaj na svim područjima života. A za intelektualna strujanja osobito je 
bio znatan rusoovski zaokret prema prirodnoj izvornosti i čuvstvenosti, 
»plemenitim divljacima", koji je potaknuo zanimanje za usmenu književ- 
nost nenaobraženoga puka i afinitete prema njoj. , Narodna književnost? 
je tako odjednom postala jedna od središnjih tema hrvatskih kulturnih 
i intelektualnih zaokupljenosti, što nikada prije nije bila. Upravo tako 
herderovski usmjereno prosvjetiteljstvo kao prvo tematizira za hrvatsku 
kulturnu svijest pojavu ,narodnosti“ i time otvara novo doba, stilistički 
se odmičući od baroka tek polako i nimalo radikalno. 

Prosvjetiteljska epoha ima dva stilska izraza, ne samo jedan. To je kla- 
sicizam, koji izražava racionalističku težnju za čistim i jednostavnim obli- 
cima, i predromantizam, koji u skladu sa sentimentalističkom težnjom 
za izvornim traži ono što je tradicionalno i nepokvareno izvorno. Prvi se 
povodi za klasičnom antikom, a drugi za onim što u svojim predajama 
čuva priprosti narod. Dok je autentični klasicizam u književnosti tražio 
zahtjevnu inovaciju jer u hrvatskoj književnosti do tada nije bilo repro- 
duciranja antičkih oblika, predromantizam se naslanja na unošenje oblika 
i elemenata usmene u pismenu književnost, u čem je od vremena rene- 
sanse i baroka bilo obilnoga iskustva. Stoga je u hrvatskoj književnosti u 
doba prosvjetiteljstva mnogo više predromantizma nego klasicizma. Ali 
u hrvatsku književnost ušlo je oboje. 

Upravo zato što je prosvjetiteljstvo, i to ono predromantičko, zapravo 
samo pojačavalo sadržajne i formalne elemente što su u hrvatskoj knji- 
ževnosti bili prisutni već od prije, njegovi se elementi razaznaju u hrvat- 
skoj književnosti već vrlo rano, iako je u svojem čistom obliku prevladalo 
tek kasno ili nikada. Da nastupa prosvjetiteljstvo vrlo nam jasno poka- 
zuje već franjevački pisac Filip Grabovac (1697-1749), rodom iz Podo- 
soja kod Vrlike, franjevac i vojni kapelan kod hrvatskih konjanika, tako 
su se te jedinice službeno zvale, u mletačkim posadama u Italiji. Najviše 
je službovao u Veroni. Napisao je i tiskom objavio knjigu Cvit razgovora 
naroda i jezika iliričkoga aliti arvackoga (Mletci, 1747). Zbog nje je optu- 
žen, zatvoren u mletačku tamnicu i u njoj umro. On je još jedan franje- 
vački pisac, barokni poučavatelj crkvenoga puka. A ipak sam pokazuje 
da predstavlja nešto bitno novo. On naslovom aludira na Babušu, popu- 
larnu knjigu vjerske pouke i pjesama Tome Babića: Cvit razlika mirisa 
duhovnoga, i pri tom pokazuje da za razliku od njega dolazi sa svjetov- 
nim sadržajima i da su mu važni jezik i narod. To je, pred našim očima, 
prvi korak prema sekularizaciji književnosti, to je prosvjetiteljsko, a ne 

barokno ozračje. A ipak Grabovac nastavlja Babića jer je i on već rekao 
da piše: na korist duhovnu naroda našeg slavnoga i jezika arvackoga. Pri- 
jelaz iz baroka u prosvjetiteljstvo, njihova suprotstavljenost i povezanost 
ne može se bolje ilustrirati. A sve u okviru crkvene, franjevačke dušo- 
brižničke književnosti. 

Filip Grabovac, Cvit razgovora, Venecija 1747., 
pretisak, Školska knjiga, 2007. 


Prvi je dio Grabovčeve knjige poučno vjersko štivo i lijep uzorak ba- 
roknoga pisanja. Ali u drugom su sadržaji svjetovni, povijesni, a duhovna 
pokretačka snaga rodoljublje i buđenje narodne samosvijesti. Tu se čitatelji 
poučavaju i prosvjećuju u sasvim novom duhu. Grabovac je osuđen, njego- 
va knjiga povučena i primjerci spaljeni, pa nije mogla djelovati na čitatelje. 
Ali je Grabovčev nastup našao velikoga nastavljača. To je Andrija Kačić 
Miošić (1704-1760) rodom iz Bristakod Gradca u Makarskom primorju. 
On je kao i Grabovac stupio u franjevački red u samostanu Zaostrog. Bio 
je vrlo učen redovnik i izvrstan profesor skolastičke logike. A napisao je i 
pučku knjigu, uspješnu kao nikoja druga. Nadovezujući se na Grabovca 
nazvao ju je Razgovor ugodni naroda slovinskoga. U njoj prosvjećuje pri- 
prosti puk tako što mu daje povijest. Daje ju na način koji je tomu puku 
pristupačan i blizak. Isto onako kako je počeo Grabovac. Tek Kačićeva je 
knjiga cijela tomu posvećena. Tiskana je za njegova života u dva izdanja, 
u Mletcima, prvo 1756., a onda znatno nadopunjena 1759. Poslije je ta 

knjiga doživjela još mnoga izdanja. Čitala se i učila napamet po kućama 
uz ognjišta i na ribarskim brodovima, oblikovala je doživljajnost i jezični 
izraz mnogih naraštaja. Proširila se iizvan Dalmacije, preko Like i Bosne 
s Hercegovinom sve do Slavonije, a nije ostala nepoznata niti Hrvatima 
kajkavcima. Ikako god je to knjiga poslušnoga i besprijekorno pravovjer- 
noga franjevca, pa u njoj nema baš ničega protucrkvenoga ili revolucio- 
narnoga, tako da mu nije bilo zamjerke niti od crkvene niti od državne 
vlasti, ipak ona potpuno odiše duhom prosvjetiteljstva. Puku je dala zna- 
nje o prošlosti i jako mu je ojačala narodnosnu samosvijest. Poučavala je i 
prosvjećivala, i to općenito, svjetski, a ne vjerski. Doista, i duhovno ozrač- 
je i brojnost čitateljstva bitno su se promijenili. Nastala je nova situacija. 
No ako se sada zapitamo koliko se ikako kod Grabovca i Kačića, dakle 
u prvom iskoraku u epohu prosvjetiteljstva, promijenio hrvatski književni 
jezik, moramo odgovoriti da se s njime nije dogodilo ništa, ili gotovo ništa. 
Jezik kojim pišu Grabovac i Kačić svojim je dijalekatskim obilježjima isti 
onaj novoštokavski ikavski kakav se bio utvrdio već kod baroknih pisaca, 
osobito onih bosanskih. To je književni jezik Bandulavićeva lekcionara. 
Ono što se ondje bilo oblikovalo i uobičajilo, ovdje se potvrđuje i širi. Pisa- 
nje o novim sadržajima i životnim područjima razvija rječnik i frazeologi- 
ju. Novoštokavski ijekavski sve više se ograničuje na Dubrovnik i njegovu 
književnu tradiciju. U Grabovca i Kačića intenziviran je utjecaj pjesnič- 
koga jezika usmene književnosti, kako god se on živo osjeća još od rene- 
sanse i baroka, pa i od srednjovjekovnih pobožnih pjesama iz doba gotike. 

Osobito je pak važno što se isti razvoj koji je krenuo u Dalmaciji od- 
vijao i u Slavoniji, tek nedavno oslobođenoj Osmanlija. Čak je tamo bio 
još izrazitiji. Kao izvanredno uspješan pisac nastupio je pravi prosvjetitelj 
racionalist i borac protiv loših običaja i nerazumnih predrasuda. Kao što 
se Grabovac i Kačić obraćaju domoljubnoj i narodnosnoj čuvstvenosti, 
tako se on obraća razumu i razboru da budu jači od navika i običaja, pa 
i od dragih. Taj slavonski pisac je Matija Antun Relković (1732-1798), 
graničarski časnik rođen u Svinjaru (danas Davoru) na Savi. Ni u njega 
nema ni traga revolucionarnim težnjama. Ako je kod Grabovca i Kačića 
to bilo nemoguće jer su bili redovnici, kod Relkovića je bilo nemoguće 
zato što je bio krajišnik. Školovao se je kod slavonskih franjevaca, pro- 
vincije nedavno odvojene od Bosne Srebrene. U službi mu nije bilo pri- 
govora. Ipak je dotjerao samo do čina satnika jer se cijeloga života zani- 
mao više za gospodarstvo nego za vojništvo. 

Kao poručnik krajiške vojske pošao je Relković godine 1756. u Sed- 
mogodišnji rat i pao je u prusko zarobljeništvo. Smješten je u građan- 
sku kuću u Frankfurtu na Odri, danas pograničnom gradu Njemačke 
prema Poljskoj. Njegov udomitelj bio je obrazovan čuvjek i posjedo- 
vao je bogatu knjižnicu. Ta je Relkoviću u njegovoj zarobljeničkoj do- 
kolici stajala neograničeno na raspolaganju. U Frankfurtu je Relković 
jako usavršio svoj njemački, a naučio je i francuski. Upoznao je i pri- 
hvatio prosvjetiteljske ideje svojega vremena. Tu je dobio i poticaj da 
postane pisac. Svoj život je posvetio prosvjećivanju zapuštene i zaostale 
Slavonije, koja je još bila sva obilježena osmanlijskim vladanjem. Ono 
je u njoj bilo prestalo prije tek pedesetak godina. A kao uvjereni pri- 
staša prosvjetiteljskih ideja bio je uvjeren da se sva zla mogu popravi- 
ti ustrajnim prosvjećivanjem. Po tome je Matija Antun Relković jedan 
od najvažnijih proznih pisaca starijih razdoblja hrvatske književnosti 
(Slobodan Prosperov Novak). 

Relković je bio plodan pisac i sva mu djela imaju prosvjetiteljsku na- 
mjenu. Prvo je, još kao zarobljenik u Frankfurtu na Odri, napisao mali 
hrvatski molitvenik za slavonske vojnike, kakvima je i sam zapovijedao: 
Slavonske libarice s lipimi molitvicami i naukom krstjanskim nakitite (1761). 
To je prosvjećivanje čisto vjersko i time je pisac prvim svojim djelom još 
u baroku. Glavno svoje djelo, sasvim svjetovno prosvjetiteljsko, napisao 
je također još kao pruski zarobljenik koji se upravo upoznavao s prosvje- 
titeljskim idejama: Satir iliti divji čovik u verše Slavoncem (Dresden, 1762. 
i drugo, znatno prošireno izdanje Osijek, 1779. te mnoga daljnja izdanja 

poslije autorove smrti). Kao pravi prosvjetitelj on u tom djelu hoće isko- 
rijeniti ,pridsude i zle običaje“. Istoj je prosvjetiteljskoj svrsi posvećena 
Nova slavonska i nimačka gramatika (Zagreb, 1767., 2. izdanje 1774. i tre- 
će 1789). 1 ona ima pomoći da se razina života u Slavoniji približi onoj 
koju je pisac upoznao u Pruskoj. Knjiga o uzgoju ovaca: Prava i pomnji- 
vo ispisana ovčarnica (Osijek, 1776) prijevod je s njemačkoga, a s latin- 
skoga je Relković preveo knjigu o prirodnome pravu: Postanak naravne 
pravice i dužnosti iz nje izvirajućih (Osijek, 1794). Zbirku anegdota, priča 
i pripovijedaka objavio je pod naslovom Nek je svašta (Osijek, 1759). U 
rukopisu su ostale Ezopove basne, Pripovitke Pilpaj-bramine i Nauk po- 
litičan i moralski od Pilpaj-bramine. Ta su djela posve u duhu prosvjeti- 
teljske književnosti onoga vremena. 

Od svih Relkovićevih djela Satir je bio najuspješniji. Iza Kačićeva 
Razgovora bio je najčitanija hrvatska knjiga druge polovice 18. stoljeća. 
Već odatle proizlazi Relkovićeva važnost za povijest hrvatskoga književ- 
nog jezika. Njegov književni jezik po svojim je dijalekatskim obilježjima 
dosljedno štokavski ikavski. U Satiru, kojim je daleko najviše djelovao, 
pisanom u epskim desetercima, taj štokavski je potpuno novoštokavski. 
To je isti književni jezik kojim je pisan i Kačićev Razgovor, a to je, nešto 
starinski, ovaj naš današnji književni jezik novoštokavske dijalekatske 
boje. Hrvatski književni jezik tada je čvrsto zakoračio u svoju standar- 
dizaciju, spontanu i uporabnu. Očituje se to i u tome što je napustio is- 
ključivu sferu vjerskih tekstova i umjetničkoga pjesništva na koje je do 
tada bio ograničen. 

U svojoj gramatici Relković bilježi naglaske koji nisu dosljedno no- 
voštokavski. Tu je još u njega prisutan njegov materinski nenovošto- 
kavski posavski dijalekt. On se još kolebao. No književni jezik kakav 
je u Satiru bio je najutjecajniji, pa je taj jezik i mjerodavan za smješta- 
nje toga pisca u jezičnu povijest. Tu se pred našim očima konstituira 
i učvršćuje najraniji hrvatski novoštokavski jezični standard. Nadove- 
zivalo se je to na ono što su u prethodnom stoljeću pisali Dubrovčani 
i bosanski franjevci. 

Josip Stjepan Relković (1754-1801), sin Matije Antuna, također je 
prosvjetiteljski pisac. Napisao je poučnu pjesmu Kućnik (Osijek, 1796). 
U njoj se daju pouke i savjeti za dobro vođenje kućnoga gospodarstva 
i o poslovima po danima i mjesecima kroz cijelu godinu. Pisao je istim 
jezikom kao i njegov otac, također u desetercima. Za njima su se poveli 
i drugi mnogo manje znatni autori. 

Satir je svojim oštrim kritičkim stavom izazvao živahnu književnu 
polemiku, koja se vodila istim novoštokavskim ikavskim književnim je- 
zikom. I to je novina koja tom jeziku pojačava polivalentnost i time mu 
postaje značajkom prvoga početka standardnosti. 

Izričit i polemičan protivnik prosvjetiteljstva bio je svjetovni svećenik 
Antun Ivanošić (1748-1800), također Slavonac rodom iz Osijeka. On je u 
tome vrlo jasan. U svojoj knjizi Svemogući neba i zemlje stvoritelj (Zagreb, 
1788), zasnovanoj isključivo i strogo na biblijskoj objavi, on osuđuje: ,otrov- 
ne pisce? kao što su ,Volter, Roussavio i ostali mnogi pisci, sadašnjega oso- 
bito vrimena krivi naučitelji Njegovo je djelo parafraza biblijskih tekstova 
u stihovima. No taj i takav Ivanošić napisao je oslanjajući se na pjesnički 
jezik narodne epike i dvije pjesme u kojima je opjevao znatne pobjede nad 
Turcima. Jedna nosi naslov Pisma od junaštva viteza Peharnika, regemen- 
ta ogulinskoga obrstara, a druga je Pisma koju piva Slavonac uz tamburu, 
a Ličanin otpiva od uzetja Turske Gradiške iliti Berbira grada. Tiskane su 
bez naznake godine, ali se pomišlja da je to bilo 1788. i u Zagrebu 1789. 
Tim pjesmama on poučava narod, na način kakav je tomu narodu blizak, 
o njegovoj najnovijoj povijesti, o predmetu posve svjetovnom. Radi dakle 
upravo ono što i Kačić, pa je i prosvjetitelj u istom smislu kao on. U tome 
ga nimalo ne smeta njegovo odlučno odbijanje prosvjetiteljske ideologije s 
crkvenih pozicija. Kačić je, napokon, također bio i svećenik i prosvjetitelj- 
ski pisac kao i većina drugih pisaca prosvjetiteljstva u Hrvata. 

Književnosti prosvjetiteljstva pripadaju i ostala Ivanošićeva djela. Oso- 
bito je to satirična poema Sličnorični natpis Groba Zvekanovoga (1784). Tu 
s mnogo humora i realističkih detalja opisuje groteskni lik nedostojnoga 
fratra našičkoga samostana Antuna Zvekana. Ostale su mu pjesme pri- 
godne pohvalnice koje uglavnom nastavljaju baroknu pjesničku tradici- 
ju. Pjesnički jezik Ivanošićev po svojim dijalekatskim obilježjima ikavski 
je novoštokavski s jasno prepoznatljivim kajkavskim primjesama. Tu se 
očituju sve uže veze što su se, kako je odmicalo 18. stoljeće, uspostavljale 
uz tokove velikih slavonskih rijeka, Save i Drave. Prate njihov tok, kako se 
ovdje vidi, nizvodno, ali i uzvodno, jer znamo da se je Ivanošićev Zvekan 
čitao i u kajkavskoj Hrvatskoj. Kretalo se je prema narodnom preporodu, 
ujedinjenju u književnom jeziku i njegovoj konačnoj i neopozivoj stan- 
dardizaciji. Pisci slavonskoga prosvjetiteljstva mnogo su tomu pridonijeli. 

Prosvjetiteljskoj književnosti pripada i vojni i dvorski kapelan Joso 
Krmpotić (između 1750. i 1755. — poslije 1797), rodom iz zaleđa Senja. 
Napisao je u kačićevskom duhu ep Katarine II. i Jose II. put u Krim (Beč, 

1788). Time je postao pravi pjesnik prosvijećenog apsolutizma. Ratnim 
se zbivanjima bavi i njegova druga opsežna pjesma: Pjesma vojvodam 
austrijanskim i rosijanskim (1789). Kao zagovornik austrijske politike 
objavljivao je i prigodnice, sročene također kačićevski. To su Joso Maleni- 
ca (1783), pa Radost Slavonije (1787) i Pjesma Crnogorcem (1788). Krm- 
potića je car Josip II. imenovao u komisiju koja je imala rješavati pitanje 
latiničke grafije za hrvatski književni jezik stiliziran na štokavsku. On se 
tamo zauzimao za slavonsku grafiju i uspio u tome. Komisija je donijela 
rezoluciju u prilog upravo toj grafiji. I to je već kretanje jasno usmjereno 
prema jezičnoj standardizaciji. 

Ovamo ide i Adam Tadija Blagojević (1745/46. - poslije 1797) rodom 
iz Petrijevaca kod Valpova svojim prigodnim deseteračkim spjevom Pje- 
snik-putnik (Beč, 1771) u kojem slavi prosvjetiteljsku politiku Marije Te- 
rezije i Josipa II., te kritizira prilike u Slavoniji svojega vremena, a brani 
Relkovićeva Satira od onih koji mu prigovaraju. Njegov Khunki, nekoji 
konkhinkinezijanski dogođaji, drugim zemljam hasnoviti (Beč, 1771) pri- 
jevod je jednog francuskog prosvjetiteljskog romana. Kako je god Bla- 
gojević i kao pjesnik i kao mislilac slabo znatan, njegovo djelo pokazuje 
zorno kakav je prinos prosvjetiteljska književnost dala razvoju polivalent- 
nosti hrvatskoga književnog jezika vodeći ga time pravoj standardnosti. 
Tomu je mnogo pridonijela slitina prosvjetiteljstva i pučke književnosti 
oslonjene na narodnu usmenu, a istodobno čvrsto uklopljene u europska 
idejna i književna strujanja svojega vremena, koja se u Slavonijii pojavi- 
la u drugoj polovici 18. stoljeća. Ta je prosvjetiteljska pučka književnost 
učinila mnogo za hrvatski književni jezik uvodeći ga u sve novu i njego- 
vim govornicima do tada nepoznatu tematiku i razvijajući time njegovu 
polivalentnost, koja je bitna značajka standardnosti. Taj jezik novošto- 
kavskih i ikavskih dijalektalnih obilježja dobivao je spontano i uporabnu 
normu, što je bitan preduvjet standardnosti. Uopće se u to vrijeme već 
može govoriti o standardnom jeziku u uznapredovalom nastajanju, i to 
istom ovom našem današnjem standarnom jeziku, tek nešto starinskom 
i jošne u svem ujednačenom. U njem je snažno prevladavao ikavski re- 
fleks jata, a bili su jako prisutni i stari množinski padežni nastavci. To je 
jasno vidljivo i iz naslova djela što su ovdje navođeni. Oba su pitanja ri- 
ješena tek znatno kasnije, prvo oko polovice 19. stoljeća, a drugo tek pod 
sam njegov kraj i na početku 20. stoljeća. 

U okviru te prosvjetiteljske književnosti nastajala su i jezikoslovna 
djela sasvim praktične namjene. Još je 1761., dakle prije Relkovića, sla- 

vonski franjevac Blaž Tadijanović (1728-1797), rodom iz Rastušja kod 
Slavonskoga Broda, u Magdeburgu tiskao priručnik za učenje njemač- 
koga i hrvatskog jezika: Svašta ponešto iliti kratko složenje imena i riči u 
ilirski i njemački jezik. Bio je kao vojni kapelan pošao u Sedmogodišnji 
rat i dopao je pruskoga zarobljeništva. Tamo je napisao tu knjižicu za 
potrebe svojih zemljaka koji su se nalazili u istom položaju, a nisu vla- 
dali njemačkim jezikom koliko je on iziskivao. Za svoje se je djelo jako 
oslonio na dalmatinske pisce. To je prvi slavonski rječnik i gramatika. 
Još jedan slavonski jezikoslovac franjevac bio je Marijan Lanosović 
(1742-1812) rodom iz Orubice kod Nove Gradiške. On je napisao i obja- 
vio prvo latinsku gramatiku: Uvod u latinsko ričih slaganje s nikima jezika 
biliškama za Nijemce koji žele naučiti ilirički jezik (Osijek, 1776) i njemački 
pisanu gramatiku hrvatskog jezika: Neue Einleitung zur slavonischen Sprache 
— Novi uvod slavonskomu jeziku. Ta je gramatika izdana u Osijeku 1778. i 
1789., i onda u Budimu 1795. proširena i obogaćena. Na kraju te gramatike 
pridodan je i mali rječnik koji prevodi njemačke riječi na hrvatski. Odatle 
se vidi koliko se rabila ta gramatika i kako se pokazala široko poticajnom. 
Lanosović se u njoj prepoznatljivo nadovezuje na gramatičarsku tradiciju 
koju su zacrtali Kašić i Della Bella. On navodi, većinom kao dublete, i no- 
voštokavske oblike. Svime time dao je znatan i zaslužan prinos našoj je- 
zičnoj standardizaciji, koja je u njegovo vrijeme tekla već vrlo određeno. 
Plodovi Lanosovićeva jezikoslovnog rada znatnim su dijelom ostali u 
rukopisu. Tako njegovo Upućenje u pravopisanje i nekoliko višejezičnih 
rječnika u kojima je jedan stupac hrvatski. Iz tih se djela saznaje kako je 
tekao spontani proces standardizcije i kakva je bila novoštokavska upo- 
rabna norma, osobito u slavonskih pisaca, ali onako neobjavljena sama 
nisu na taj tijek mogla utjecati. Djelovali jesu njegov psaltir Bogomolna 
knjižica iz pismah Davidovih i crkvenih knjigah pomnjivo složena na svi- 
tlost dana za korist dušah krstjanskih (Budim, 1782) i njegov Evanđelistar 
ilirički za sve nedilje i svetkovine priko godine s četirima Gospodina naše- 
ga Isukrsta Mukami (Budim, 1794). Po svojim dijalekatskim obilježjima 
njegov je književni jezik novoštokavski ikavski s mnogo ijekavizama. 
Kako god taj prinos slavonskih franjevaca izgradnji hrvatskoga stan- 
dardnog jezika u nastajanju ostaje skroman, taj se tijek ne može pozna- 
vati i razumjeti ako se ne uzme u obzir i ono što se o tome saznaje iz nji- 
hovih spisa. 
Skroman, ali znatan je i prinos bosanskih franjevačkih pisaca toga raz- 
doblja. U duhovnom ozračju prosvjetiteljstva oni slabije dolaze do izra- 

žaja i ostaju u sjeni dalmatinskih i slavonskih pisaca koji su, oslobođeni 
od osmanlijskoga vladanja i živo uključeni u kršćanski svijet, sada bolje 
napredovali i više pridonosili razvoju i spontanoj standardizaciji hrvat- 
skoga književnog jezika. Oni dosljedno prate onu istu izgradnju koja se 
ostvarivala podudarno u Dalmaciji i Slavoniji. Malo ih se među njima 
doista ističe kao Jeronim Filipović (oko 1690-1765) rodom iz Rame. Kao 
dijete izbjegao je s majkom u Cetinsku krajinu i kao franjevac djelovao u 
sinjskom samostanu redodržave Bosne Srebrene i poslije od nje odjelje- 
ne provincije Presvetoga Otkupitelja. Na hrvatskom je jeziku objavio tri 
sveska katehetskih propovijedi Pripovidanje nauka krstjanskoga (Mlet- 
ci, 1750., 1759. i 1765). One su dugo služile dušobrižnicima i u novije 
su doba pretiskane u Sarajevu (1887-1894). Tu se razabire kako je fra- 
njevačko pisanje iz druge polovice 18. stoljeća već uviralo u naš današ- 
nji standardni jezik. 

Znatan je pisac i Filip Martin Lastrić (1700-1783), rodom iz Očevi- 
je blizu Vareša. Jer svakim pisanjem na hrvatskom jeziku pripada pot- 
puno baroknom razdoblju. Ukratko je obrađen već u tom okviru. Bio je 
vrlo djelatan u životu svojega reda i vršio u njem važne službe. Autor je 
opsežnih latinskih filozofskih djela, u latinskoj je knjizi zasnovao kri- 
tičku bosanskohercegovačku historiografiju, a napisao je hrvatska vjer- 
ski poučna djela: Lastan kratak i poučan pače redovnikom potribit nauk 
i načiin dilovati molitvu od pameti koja se zove promišljanje (1742., bez 
podatka o mjestu objavljivanja), pa Testimonium bilabium seu sermones 
panegyrico-dogmatico-morales pro solemnitatibus Domini Sabaoth Latine 
et illyrice elaborati - Svjedočanstvo s obiju usana ili propovijedi panegi- 
ričko-dogmatičko-moralne za svečanosti Gospodina Sabaota razrađene 
latinski i ilirski? (Rim, 1755), te Kratak način činiti put križa (Rim, 1758), 
zatim vrlo raširen katekizam: Od uzame, istomačenje nauka krstjanskoga 
(Mletci, 1765. i drugo izdanje 1796), te Nediljnik dvostruk (Mletci, 1766) 
i Svetnjak, to jest govorenje o svetie (1766). To opsežno književno djelova- 
nje uglednog redovnika vrlo je znatno za izgradnju i spontano normira- 
nje hrvatskoga književnog jezika na početku druge polovice 18. stoljeća. 

Znatan je nadalje bosanski franjevački pisac toga razdoblja i Nikola 
Marčinkušić Lašvanin (oko 1703-1750) rodom iz Lašve kraj Travnika. Nje- 
gov se Ljetopis, koji je ostao u rukopisu, naslanja na Vitezovićevu Kroniku. 

Među znatne franjevačke pisce redodržave Bosne Srebrene toga vre- 
mena ide i Petar Pavao Knežević (1701-1768) rodom iz Kapitula pokraj 
Knina. Pjevao je pučke pobožne pjesme, a bio je uz to i glazbenik. Nje- 

govo je djelo bilo široko prihvaćeno i do najnovijega je vremena osta- 
lo živo. To je na prvom mjestu njegova poznata Muka Gospodina naše- 
ga Isukrsta i plač matere njegove (Mletci, 1753. i više od sto izdanja do 
2003), pa zatim Duhovna pivka (Mletci, 1759). Tu su još Životi četiriju 
svetaca čudotvoritelja: Frančeska od Ašiža, Antuna od Padve, Didaka i 
Paškala (Mletci, 1759), pa Pisme duhovne razlike (1765), zatim Osmina 
redovnička zabave duhovne (Mletci, 1766), pa Pisma ćudoredna (Mletci, 
1766) i napokon lekcionar Pištole i evanđelja (Mletci; 1773). Taj veliki i 
utjecajni opus pučke vjerske književnosti jako je pridonio oblikovanju i 
učvršćivanju hrvatskoga standardnog jezika u nastajanju. Od Slavonije 
preko Bosne do Hercegovine i Dalmacije stvarao se tako književni jezik 
novoštokavskih dijalekatskih obilježja, sve dosljednije štokavski i ikav- 
ski, jezik nama najpoznatiji iz Kačićeva Razgovora i Relkovićeva Satira. 
To je naš današnji standardni jezik u nastajanju, u ranoj fazi u kojoj u 
njem prevladava ikavica. 

Na prijelazu iz 18. u 19. stoljeće taj proces standardizacije jako se in- 
tenzivirao i ubrzao. Pisalo se sve više i o sve raznolikijim predmetima u 
svenovim životnim sferama. Tu se više ne mogu navoditi niti svi važniji 
naslovi. Počelo je i izričito ujednačivanje i normiranje. A neka djela bila 
su tom gibanju kao zamašnjak. Tu je na početku franjevac Dubrovčanin 
Joakim Stulli (1730-1817) sa svojim gigantskim leksikografskim djelom. 
Na krštenju je dobio ime Mihajlo Antun. Sustavno je i uporno cijeli život 
radio na tome da skupi što više rječničkoga blaga kojim se može hrvat- 
ski književni jezik kao standardni uvesti ravnopravno u jezičnu komu- 
nikaciju nadetničke civilizacije njegova vremena. Svoj je leksikografski 
pothvat započeo godine 1760., a skupljenu leksičku građu objavio u tri 
puta po dvije knjige. To su Lexicon Latino-italico-illyricum 1-2 (Budim, 
1801), pa Rječosložje ilirsko-italijansko-latinsko 1-2 (Dubrovnik, 1806) i 
Vocabolario italiano-ilirico-latino 1-2 (Dubrovnik, 1810). Taj je rječnik 
zasnovan vrlo široko. U njem nema traga baš nikakvomu purizmu. U 
onom je času trebalo skupiti što više, sve što je moglo poslužiti. No glav- 
nina njegove leksičke građe pocrpena je iz objavljenih djela dubrovačkih 
pisaca. Ali je uključio i djela iz drugih krajeva, kojima jezik ima čakavsku 
boju, a uključio je i kajkavskog materijala. Unosio je riječi iz glagoljaške 
književnosti i iz drugih slavenskih jezika. Zato mu je rječnik bio prihva- 
ćen na svim stranama i poslužio je za snalaženje u bogatoj cjelini hrvat- 
skoga leksika. Kada je Stanko Vraz u Zagrebu objavio zbirku pjesama na 
književnom jeziku kakav su razvijali ilirci znao je da čitatelji neke riječi 

ne će razumjeti. Zato je knjižici dodao rječnik. A u predgovoru je kaj- 
kavske čitatelje uputio na rječnike Stullijev i Karadžićev, sasvim ravno- 
pravno, da se snalaze u ilirskom leksiku. To jasno osvjetljuje ulogu koju 
je odigrao Stullijev rječnik, a poslije je sjećanje na nju posve izblijedjelo 
jer su ga potisnuli hrvatski vukovci. 

Još jedan uteg na tom moćnom zamašnjaku predstavlja djelo kojim 
je to razdoblje obilježio Matija Petar Katančić (1750-1825), rodom iz 
Valpova, također franjevac. On je ostavio veliko učeno djelo kojim je 
utemeljio panonsko starinoznanstvo. Pisao je većinom latinski. Za ra- 
zvoj hrvatskoga književnog jezika od temeljne su važnosti dva njegova 
djela. Jedno su Fructus auctumnales in iugis Parnassi Pannonii maximam 
partem lecti Latia et Illyrica cheli decori — ,,Jesenske plodine na prijevo- 
jima panonskoga Parnasa najvećim dijelom ubrani latinskom i ilirskom 
lirom ukrašeni“. To je zbirka pjesama, latinskih i hrvatskih, stilistički vrlo 
izrazito oblikovanih, što u duhu klasicizma, što predromantizma. Tako 
su tu zastupane obje stilističke formacije kojima se izražava epoha pro- 
svjetiteljstva. U obje se tu uključuje hrvatski jezik. On se time predstavlja 
kao jezik jedne od europskih književnosti 18. stoljeća. Znatno je u istom 
smislu i Katančićevo eksperimentiranje s reproduciranjem antičkih lir- 
skih strofa u hrvatskom jezičnom mediju. Sve je to vrlo važan prinos iz- 
građivanju hrvatskoga književnoga jezika kao standardnog. 

Važno je Katančićevo djelo na hrvatskom jeziku prijevod čitave Bi- 
blije, prvi hrvatski koji je objavljen tiskom, posmrtno, (Budim, 1831), a 
dovršen negdje 1815. Taj prvi hrvatski tiskani prijevod Biblije nosi vrlo 
opširan naslov u kojem se kaže da je:Sveto pismo... sada u jezik slavno- 
ilirički izgovora bosanskoga prinešeno. Taj jezik je po dijalekatskim obi- 
lježjima novoštokavski ikavski, hrvatski književni jezik kakav se tada već 
počeo uvelike nadregionalno stabilizirati i postajao standardan. U njoj su 
sasvim u duhu Tridentskoga sabora doneseni naporedo u dva stupca hr- 
vatski prijevod i izvornik, u Rimskoj crkvi službena Vulgata, a Katančićev 
je prijevod vrlo pomnjivo doslovan. Taj prijevod cijele Biblije imao je da- 
kako za hrvatski književni jezik i njegovu standardizaciju slično značenje 
kao što su takvi prijevodi imali za druge jezike i njihovu standardizaciju. 
I bio je vrlo dobro prihvaćen, ne samo na štokavskom području. Poka- 
zuje to zabilješka koju je 1833. u Fužinama u svoj primjerak unio čaka- 
vac Bartol Šverljuga, na samoj granici čakavskoga i kajkavskog narječja: 
Buduć Pismo Sveto u jeziku horvatskom od mladosti svoje ja serčeno želil 
jesam ne samo vidit nego i u kući imati ga, i sada po svemogućnosti Bož- 

joj dobih ga, koje želim da i moji otvetki uživali i zapovidi njegove dobro- 
voljno zveršavali budu. Svoj zapis je Bartol Šverljuga ispisao slavonskim 
latiničkim slovopisom. To je prekrasan odjek Katančićeva velikog truda 
i pokazuje da je, suprotno onom što su nas učili, Bartolu Šverljugi ,jezik 
ilirički izgovora bosanskoga" bez zadrške bio njegov hrvatski jezik.? Ja- 
sno se razabire: narodni preporod lebdi u zraku. 

Treći uteg na zamašnjaku koji kao da je pokretao izgradnju hrvatsko- 
ga književnog jezika i njegovu sve bržu standardizaciju bio je Katanči- 
ćev doslovni suvremenik leksikograf Josip Voltić — Voltiggi (1750-1825) 
rodom iz Tinjana u središnjoj Istri. Živio je u Beču. Radio je samostalno 
uz potporu mecene koji ga je upoznao jer mu je bio učitelj hrvatskoga 
jezika. Glavno mu je djelo Ričoslovnik iliričkoga, italijanskoga i nimač- 
koga jezika s jednom pridpostavljenom gramatikom ili pismenstvom (Beč, 
1803). On je ,ilirički jezik? vidio rasprostranjen na vrlo velikom prostoru 
od Jadrana do Sjevernoga mora, ali jezik koji opisuje nije nego hrvatski 
u svoj svojoj dijalektnoj raznolikosti. U rječniku pretežu ikavski refleksi 
jata, ali se nalaze i ijekavski i ekavski. U njem su skupljene riječi iz svih 
triju narječja i iz starijih rječnika. Gramatika se oslanja na tradiciju hr- 
vatske gramatike i uvodi ju u 19. stoljeće. Hrvatske je riječi pisao slavon- 
skim latiničkim slovopisom, koji je već od druge polovice 18. stoljeća sve 
više integrirao hrvatsku pismenost izvan kajkavskoga područja. 

Četvrti je uteg na tom zamašnjaku Francesco Maria Appendini (1750- 
1825), pravi Talijan, kojemu je rodno mjesto bio Piorino kraj Torina. Kao 
redovnik pijarist radio je kao nastavnik i ravnatelj na učilištu u Dubrov- 
niku, a poslije je bio ravnatelj liceja u Zadru. Napisao je talijanski znatna 
kulturnopovijesna i književnopovijesna djela o Dubrovniku, koja su do 
danas ostala temeljna za dubrovačke studije i, također na talijanskom, 
do tada najopsežniju gramatiku hrvatskoga jezika: Grammatica della 
lingua illirica (Dubrovnik, 1808). Poznavao je sve hrvatske gramatike i 
nastavio njihovu tradiciju. U svojem gramatičkom opisu polazio je od 
dubrovačkoga govora, koji je bio naučio, ali ga je proširio ,dalmatinsko- 
bosanskim a to će reći ikavskom štokavštinom, dijalektom koji je i on 
smatrao najsavršenijim i najčišćim. 

Svoju gramatiku Appendini je zasnovao na dubrovačkoj ijekavskoj 
štokavštini, ali je uzeo u obzir i ikavštinu kako se govori po Dalmaci- 


* Bartol Šverljuga je šukundjed autora ovih redaka. Zapis je unesen u primjerak petoga 
sveska Katančićeva prijevoda koji se nalazi u njegovu posjedu i pohranjen je u njegovoj 
knjižnici. 

ji. Ta gramatika jasno prikazuje nadregionalni karakter onovremenoga 
hrvatskoga književnog jezika. A odigrala je važnu ulogu i prikazujući ga 
slavistici koja je upravo tada nastajala u europskim znanstvenim sredi- 
štima. Predstavljala je hrvatski književni jezik u važnom razdoblju eu- 
ropske kulturne povijesti. Appendinijevo je gramatičko djelo bilo i jedno 
od uporišta od kojih je polazio naš narodni preporod. 

U Francuskoj je prosvjetiteljstvo pod kraj stoljeća iznjedrilo revolu- 
ciju. Ta je revolucija u svojoj kasnoj, bonapartističkoj fazi zapljusnula i 
južni dio hrvatskih zemalja. Napoleonova vladavina donijela je mnogo 
novoga pa se to odrazilo i na jezičnom polju. Francuska uprava u ilirskim 
provincijama bila je u načelu dosljedno dvojezična. Izlazile su u Zadru 
od 1806. do 1810. i upravno-političke novine II reggio Dalmata - Kraljski 
Dalmatin u dva stupca, lijevo talijanski i desno hrvatski (arvacki kako se 
u tim novinama zove). Po svojim dijalekatskim obilježjima to je novo- 
štokavski ikavski, jezik kakav je Kačićev i Relkovićev. To je jako proširilo 
područje primjene hrvatskoga jezika, snažilo je njegovu polivalentnost 
i ubrzanim ga je koracima privodilo standardizaciji. Te su novine tako 
djelovale, kako god im je jezik bio tek mukotrpno improviziran prijevod 
talijanskih i francuskih izvornika. 

Napoleonov guverner ilirskih provincija maršal Marmont i sam je 
znao nešto hrvatski i namjeravao mu dati službeno mjesto u upravljanju 
njima. Oduševljavao se dubrovačkim govorom i jako je cijenio Appen- 
dinija. Taj mu je posvetio svoju gramatiku. Može se pretpostaviti da ga 
je i poticao da ju napiše. On je kao mecena podupirao i Stullija i pomo- 
gao mu da u Dubrovniku tiska svoj talijansko-ilirsko-latinski rječnik, pa 
mu ga je Stulli i posvetio. 

Iz iste te jezične politike francuske uprave proizašla je i gramatika 
koju je napisao i tiskom objavio Šime Starčević (1784-1859) rodom iz 
Žitnika nedaleko od Gospića u Lici, stric poznatijega Ante. Ta je grama- 
tika naslovljena Nova ričoslovnica ilirička vojničkoj mladosti krajiškoj po- 
klonjena trudom i nastojanjem Šime Starčevića župnika od Novoga u Lici 
(Trst, 1812). Iste godine izašla je i Starčevićeva Nova ričoslovnica iliričko 
francuska prinešena po Šimi Starčeviću župniku od Novog u Lici na potri- 
bovanje vojničke mladosti iliričkih državah (Trst, 1812). To je prijevod i 
obradba jedne njemačke gramatike francuskoga jezika izrađen po nalogu 
francuskih vlasti. Došlo je bilo vrijeme da su lički, kordunski i banovski 
graničari, oni pismeni među njima, morali učiti francuski. 

Starčević nije opisao jezik dubrovačke književnosti, nego ikavsku no- 
voštokavštinu kakva je u Kačića i Relkovića. To je po njem bio jezik za 
javnu porabu u vojnoj krajini. U tome se jasno razlikuje od Appendini- 
ja. Tu se pokazuje i kako se hrvatski jezik standardizirao u novoštokav- 
skoj dijalekatskoj stilizaciji i koja su tu pitanja tada još ostajala otvorena. 
Starčević je u svojoj gramatici prvi uveo razliku između silazne i uzla- 
zne intonacije uz kratki naglasak i tako je tek on do kraja opisao novo- 
štokavsku akcentuaciju. Standardizacija novoštokavske boje tu je doista 
dozrijevala, sporo, ali nezaustavljivo. 

Ovdje treba spomenuti još jednu slavonsku gramatiku. Napisao ju je 
Ignjat Alojzije Brlić (1795-1855), svjetovnjak, trgovac iz Broda na Savi 
(Slavonskoga Broda), koji se u trenutcima dokolice bavio knjževnošću i 
jezikoslovljem. Svoju je gramatiku napisao njemačkim jezikom i dao joj 
naslov: Grammatik der illyrischen Sprache, wie solche in Bosnien, Dalma- 
tien, Slawonien, Serbien, Ragusa etc. dann von den Illyriern in Banat und 
Ungarn gesprochen wird — ,Gramatika ilirskog jezika kako se taj govori 
u Bosni, Dalmaciji, Slavoniji, Srbiji, Dubrovniku itd. te od Ilira u Bana- 
tu i Ugarskoj" (Budim, 1833. i još dva dotjerana izdanja: Zagreb, 1842. i 
1850). Po naslovu se razabire da bi to imala biti gramatika književnoga 
jezika svih Hrvata i Srba, a u njoj se opisuje živi narodni govor onodob- 
noga Slavonskoga Broda. Po tome kako Brlić bilježi naglaske razabire se 
da je to staroštokavski slavonski dijalekt. Takav je Brlić smjerao da bude 
taj sveopći ,ilirski jezik? i da mu se tako zasnuje standardizacija. Jednako 
je nastupao i poslije za narodnog preporoda protiveći se, dakako, knji- 
ževnojezičnom projektu Gajevih iliraca. 

Na prijelazu iz 18. stoljeća u 19. u habsburškome je vladanju toli- 
ko ojačala javna poraba hrvatskoga jezika da je njegovo ujednačivanje i 
funkcionalno osposobljavanje postalo briga bečke apsolutističke i cen- 
tralističke vlasti. Obično se, ne bez razloga, govori o njezinim germani- 
zatorskim težnjama, ali se od toga lako previđa da je ta ista vlast, težeći 
za podizanjem naobrazbe širih podaničkih slojeva, učinila ne malo za 
njegu i razvoj narodnih jezika u Carstvu, dakako u pučkim okvirima, 
a ne na razini više izobrazbe. U to je uključen divovski leksikografski 
pothvat dubrovačkoga franjevca Joakima Stullija. Kad je on dovršio svoj 
prvi rječnik, onaj latinsko-talijansko-ilirički, donio je 1782. svoj golemi 
rukopis u Beč da ga izda tiskom pod pokroviteljstvom i uz pomoć cara 
prosvjetitelja Josipa II. (vladao 1765-1780. kao suvladar Marije Terezije, 
a onda do 1790. sam kao car). Vladar se je zauzeo za taj pothvat i poklo- 

njena mu je puna pozornost. Oko toga su okupljeni stručnjaci i kod njih 
je prevladalo mišljenje da Stullijeva dubrovačka grafija nije prikladna za 
taj pothvat od temeljne važnosti jer ju većina govornika hrvatskoga jezi- 
ka teško čita. Tim se pitanjem napokon pozabavila učena komisija kojoj 
je prvak bio Požežanin Antun Mandić (1740-1815), tada zagrebački ka- 


nonik, a poslije đakovački biskup. Bio je važan i odgovoran dužnosnik 


u prosvjeti, zadužen za hrvatski književni jezik štokavskih dijalekatskih 
obilježja. Toj su komisiji uz druge pripadali i Marijan Lanosović i Joso 
Krmpotić. Raspravljalo se temeljito i opširno. Komisija je došla do jed- 
nodušnog zaključka da će korist od Stullijeva rječnika biti mnogo veća 
ako se hrvatske riječi u njem ispišu latiničkim slovopisom (grafijom) 
kakav se uobičajio u Slavoniji i odatle proširio u Bosnu, pa i sve do Dal- 
macije. Stulli je prihvatio tu odluku i svoj je rukopis mukotrpno prera- 
dio u tom smislu. Sve se to, dakako, jako otegnulo i rječnik je izašao tek 
1801. u Budimu. 

Nije potrebno posebno objašnjavati i obrazlagati da je takvo bavlje- 
nje tim pitanjima i proširenje polivalentne uporabe hrvatskoga književ- 
nog jezika značilo ozbiljan korak u smjeru njegove standardizacije. Ona 
još ni približno nije bila dostignuta, ali kretanje prema njoj bilo je već 
neobrativo. A slavonska grafija počela se pokazivati kao temelj za sve- 
hrvatsku. Sva je prilika da bi ona to bila i postala da do ujednačenja lati- 
ničkoga slovopisa nije došlo na sasvim drugi način i po sasvim drugim 
grafijskim načelima. To je standardno ujednačenje slovopisa došlo tek 
na krilima narodnog preporoda. Kako god je bilo snažno oduševljenje i 
prodoran entuzijazam koji ga je iznio, potrajalo je nešto vremena dok se 
ono ustalilo onakvo kakvo je u našoj porabi i danas. 

Kada je austrijsko vladanje poslije pada Napoleona učvrstilo svoju vlast 
nad Dalmacijom, ostala je nova uprava pri ograničenoj javnoj uporabi 
hrvatskoga jezika kakva je bila uvedena pod Francuzima. Tu se onda na 
duži rok postavljalo pitanje ujednačivanja književnoga jezika i osobito 
latiničkoga slovopisa. Austrijski namjesnik Dalmacije barun Franjo To- 
mašić (1761-1831) rodom Riječanin sazvao je 1820. u Zadru učenu ko- 
misiju da se pozabavi tim pitanjem i predloži kako misli da je tu najbolje 
postupati. Prvak je u toj komisiji bio ugledni Franjo Marija Appendini, a 
članovi sve dalmatinski kulturni radnici od imena i s njima grkokatolički 
svećenik Mihajlo Bobrowski, nastavnik teologije i filozofije na sveučilištu 
u Vilnu (Vilnius), od koga je slavistika, tada tek u nastajanju, očekivala 
mnogo. Ta je komisija zaključila temeljitu reformu latiničkoga slovopisa 

za hrvatski jezik. Glavno joj je načelo bilo da svaki glas treba po moguć- 
nosti bilježiti samo jednim i uvijek istim slovom. To je u svojim zaključci- 
ma i dosljedno provela, a njezin slovopis se odmah počeo službeno rabiti, 
njime su se tiskale knjige, osobito školski udžbenici, proglasi i razglasi, 
službene uredbe i sve čime je državna uprava morala dopirati do širo- 
kih narodnih slojeva. To je, dakako, učvrstilo latinički slovopis za hrvat- 
ski književni jezik i sam jezik bolje pripravilo za polivalentnu porabu na 
raznim životnim područjima i približavalo ga pravoj standardnosti. Taj 
je slovopis ujedinio svu Dalmaciju, tek su u Dubrovniku i Kotoru ostali 
pri svojem tradicionalno ustaljenom slovopisu. Standardizacija štokav- 
ske boje tu je doista dozrijevala, sporo, ali nezaustavivo. 

Standardizacija hrvatskoga književnog jezika, onakokako je započe- 
la, tekla je sporo i nije išla pravocrtno. Kolebala se je i vrludala. Nije bilo 
snage i volje koja bi ju ponijela i konačno iznijela. Onima koji bi tu snagu 
imali nije jezična standardizacija bila tako nužno potrebna, a oni kojima 
bi bila potrebna, nisu imali te snage niti su u punoj mjeri bili svjesni te 
svoje potrebe. No ne može se stoga, kako to neki rado čine, tvrditi da se 
hrvatski književni jezik u drugoj polovici 18. stoljeća nije standardizirao, 
da to nije bio standardni jezik u nastajanju. Bio je to, a standardizacija 
mu je tekla onako kako je tekla, a ne kako bi netko htio da jest. Tekla je 
onako kakve su Hrvatima bile povijesne okolnosti. 

Pod kraj 18. i u prvim desetljećima 19. stoljeća hrvatski književni je- 
zik novoštokavskih dijalekatskih osobina s još neprevladanim ikavsko- 
-ijekavskim dvojstvom jako se proširio u javnoj porabi i u literaturi već 
dosta raznolika sadržaja, latiničke grafije uvelike ujednačene, rabio se 
nadregionalno. Da takav književni jezik može vršiti svoju funkciju, mora 
u njem već započeti standardizacija, on mora već postajati standardni je- 
zik (Dalibor Brozović). 

Takav nedovršen i nedotjeran standardni jezik novoštokavskih dija- 
lektalnih obilježja, nazivan najčešće ilirskim, tada je već postojao. Bio je 
to isti standardni jezik koji nam i danas služi, ali tada još nije bio svehr- 
vatski. Jer sav razvoj ujednačivanja, unutrašnje konsolidacije i sve veće 
polivalentnosti kako je ovdje prikazan odvijao se je samo na starom ju- 
goistočnom potezu, na okomici od Makarskoga primorja na Jadranu do 
Budima na Dunavu, u kojem je ishodišni položaj prevladan tako da je 
novoštokavski u pismenoj porabi posve prevladao sve mjesne osobine 
staroštokavskih dijalekata i posve potisnuo iz knjiga južni čakavski na 
otocima i ono malo što ga je tamo bilo ostalo na kopnu. Pomalo se je no- 

voštokavski književni jezik udomio i na području sjevernoga čakavskoga. 
Na temelju pomnoga istraživanja dalo se je utvrditi da se poslije 1750. 
više nije tiskala knjiga na jeziku čakavskih dijalekatskih obilježja osim u 
dijaspori, među onima koje danas zovemo Gradišćanskim Hrvatima u 
Austriji, Mađarskoj i Slovačkoj (Dalibor Brozović). Izdvojen je od toga 
razvoja ostao prostor na hrvatskom sjeverozapadu, u Zagrebačkoj, Kri- 
ževačkoj i Varaždinskoj županiji, gdje se govorilo kajkavskim narječjem. 

Tamo, na hrvatskom sjeverozapadu, razvoj i izgradnja književnoga 
jezika kajkavskih dijalekatskih osobina u razdoblju prosvjetiteljstva jako 
je živnulo. To je važnim svojim dijelom nastavak vjerskoga prosvjećiva- 
nja kakvo je bila uvela već u baroknom razdoblju katolička obnova. Pro- 
svjetiteljstva u specifičnom smislu tu i nema. Takav je pisac pavlin Hila- 
rion Gašparoti (1714-1762) rodom Samoborac. Njegovo je golemo ha- 
giografsko djelo Cvet sveteh ali živlenje i čini svecev u četiri knjige (Graz, 
1752., Beč, 1756., 1760. i 1761). Tu su po danima svih mjeseci skupljeni 
životisvetaca kojima su posvećeni. Po zamisli i izvedbi to je djelo potpu- 
no barokno. Ono, dakako, predstavlja velik korak u izgradnji hrvatskoga 
književnog jezika kajkavske dijalekatske stilizacije. Ali to što Gašparo- 
ti naslovom evocira hagiografsko djelo Franje Glavinića Cvit svetih sti- 
lizirano čakavski, ali zamišljeno i usmjereno trodijalektalno, jasno po- 
kazuje i Gašparotijev načelni naddijalekatski stav i svjedoči o nasljeđu 
ozaljskoga književnog kruga u kasnijem hrvatskom književnom jeziku 
kajkavske stilizacije. 

I drugi su pavlini također u 18. stoljeću važni za povijest toga književ- 
nog jezika. Znatno stariji od Gašparotija bio je pisac latinskih djela o po- 
vijesti pavlinskoga reda, ugledni Ivan Krištolovec (1658-1730) rodom iz 
Varaždina, koji je na hrvatskom jeziku objavio prijevod Tomaša od Kem- 
Pisa: od nasleduvanja Kristuševoga knjige četiri (Beč, 1710), a napisao je 
i Život svete Marte i Magdalene (Beč, 1718). Baš pravi suvremenik mu je 
bio Josip Bedeković (1688-1760), učeni latinski pisac i zanimljivi povje- 
sničar, od kojega imamo u njegovu prijevodu s latinskoga vjersko poučni 
priručnik Manuale tj. ručna knjižica ili kratek nauk (Graz, 1744), koje- 
mu je dodao životopis svetoga Pavla Pustinjaka i popis hrvatskoga kaj- 
kavskog nazivlja. Vidi se kako se brinuo za izgradnju književnoga jezika. 

Car Josip II. u sklopu svojih mjera dosljedne prosvjetiteljske sekula- 
rizacije ukinuo je 1786. pavlinski red. Tu njegovu mjeru treba gledati u 
širem okviru njegove kulturne politike usmjerene prema modernizaciji 
i u tom okviru ju valja i ocjenjivati. Za hrvatsku kulturu i za izgradnju 

hrvatskoga jezika to je bio težak udarac. Dovoljno nam rječito o tome 
govori činjenica da je u Lepoglavi, u bivšem pavlinskom samostanu pra- 
vo sveučilište koje je podjeljivalo doktorate, živo žarište hrvatske nao- 
brazbe, zamijenila kaznionica koja još i danas služi svojoj nemiloj svrsi. 

Još 1773. bio je pod pritiskom europskih vladara papa ukinuo isusov- 
ce. I to je bio težak udarac za hrvatsku naobrazbu, književnost i izgradnju 
književnoga jezika. Obnovljeni su tek 1814. Ali su još prije nego su uki- 
nuti dali velik prinos hrvatskomu književnom jeziku kajkavske dijalekat- 
ske boje i svemu hrvatskomu književnom jeziku u njegovoj tronarječnoj 
cjelini. Isusovac Franjo Sušnik (1686-1737) rodom, kako se čini, Međi- 
murac počeo je skupljati leksičku građu i pisati latinski rječnik s hrvat- 
skim, njemačkim i mađarskim tumačenjima. Radio je na tome do smrti. 
Dovršio je samo popis oko 7 000 hrvatskih riječi popraćenih latinskim 
prijevodima i tek počeo raditi na zamišljenom četverojezičnom rječniku. 
Taj rad je nastavio i dovršio Andrija Jambrešić (1706-1758) rodom kako 
se čini iz Cesargrada i objavio Lexicon Latinum interpretatione Illyrica, 
Germanica et Hungarica locuples - ,Latinski rječnik obogaćen ilirskim, 
njemačkim i mađaraskim prijevodom" (Zagreb, 1742). U četverojezič- 
nom djelu obradio je 27 000 riječi. Većina hrvatskoga leksičkoga blaga što 
je uneseno u nj kajkavsko je, ali ima mnogo i čakavskoga i štokavskoga. 
Koncepcija toga velikoga rječnika, iako mu je težište kajkavsko, izrazi- 
to je tronarječna. Sušnik i Jambrešić ostali su kraj sve prevage kajkavske 
sastavnice, prevage uvjetovane sredinom i prilikama u kojima su živjeli, 
potpuno vjerni načelima i temeljnom stavu ozaljskoga kruga. A svojim 
oduševljenjem za cjelinu hrvatskoga jezika i za sve njegovo bogatstvo 
izrazito se prepoznaju kao preteče narodnoga preporoda. 

Skupljanjem i sustavnim prikazivanjem rječničkoga blaga razvijao je 
hrvatski književni jezik kajkavske boje i velikaš i visoki crkveni dostojan- 
stvenik Adam Patačić (1716-1784) rođen u Kaštelu kraj Karlovca. Njegov 
enciklopedijski rječnik Dictionarium Latino-Illyricum et Germanicum za- 
snovan kao sustavni repetitorij opće naobrazbe s dobro razrađenim hr- 
vatskim nazivljem gotovo isključivo kajkavskim ostao je u rukopisu. On 
nam svjedoči o izgradnji hrvatskoga književnog jezika kajkavskih narječ- 
nih obilježja, ali nije djelovao na nju jer nikada nije objavljen, pa je čak i 
u hrvatskoj filologiji dugo ostao nepravedno zanemaren (Ljudevit Jonke). 

Među isusovcima koji su pisali književnim jezikom kajkavskih obi- 
lježja osobito se ističe Juraj Mulih (1694-1754) rodom iz Hrašća u Tu- 
ropolju. Radio je kao pučki misionar i propovjednik po svoj srednjoj i 

sjevernoj Hrvatskoj i među Hrvatima u Ugarskoj. Objavio je više od 30 
naslova: katekizama, molitvenika, pjesmarica, molitvenih priručnika za 
razne bratovštine i skupne pobožnosti. Posebno se ističu veliki katekizam 
u dva sveska Posel apostolski vu navuku kerščanskom postavljen (Zagreb, 
1742) i Nebeska hrana vu sveteh jestvinah: kruhu i vinu (1748). Književni 
mu je jezik kajkavske dijalekatske boje, ali u djelima namijenjenim Sla- 
voniji i štokavske ikavske, a za Hrvate u zapadnoj Ugarskoj i čakavske. 
Mulih je tako utjelovljena tronarječnost. Kajkavski hrvatski književni je- 
zik nikada nije bio zatvoren u sebe i odvojen od hrvatskoga književnog 
jezika drukčije narječne stilizacije, kako je hrvatska filologija kroz dulje 
vremena uporno sugerirala. 

Kapucin je bio Matija Marković poznat kao Štefan Zagrebec (1669- 
1742) rodom iz Zagreba, propovjednik u Zagrebu i u Varaždinu. Taj 
plodan pisac objavio je pet svezaka sasvim baroknih propovijedi Hrana 
duhovna ovčic kerščanskeh aliti prodeke (Zagreb, 1715., Celovec, 1718., 
Zagreb, 1723., 1927. i 1734). Moćan je stilist kajkavskoga hrvatskog knji- 
ževnog jezika. Alisam izričito kaže da želi poučiti male ljude hrvatskoga, 
slavonskoga i dalmatinskoga naroda. Pišući kajkavski smatrao je da piše 
za sve Hrvate, kako bismo mi danas rekli. 

Najznatniji kajkavski pisac među svjetovnim svećenstvom bio je Štefan 
Fuček (1691-1747) rodom iz Mihovljana kod Krapine, župnik u Krapini. 
Njegovo su djelo Hištorije s kratkem duhovnem razgovorom od poslednjih 
dugovanj, tj. stvari (Zagreb, 1735. i drugo izdanje 1753). U svoju prozu 
unio je dikciju narodne pripovijetke i bajke. Mnogo se je i rado čitao. 
Svjetovni svećenik bio je i Baltazar Adam Krčelić (1715-1778), kanonik 
zagrebački, plodan i važan latinski pisac. Hrvatski je objavio Živlenje bla- 
ženoga Gazotti Auguština, zagrebečkoga biškupa (Zagreb, 1747). Vezan uz 
Bečki dvor i kraljicu Mariju Tereziju bio je među kajkavskim piscima 18. 
stoljeća predstavnik pravoga prosvjetiteljstva, koliko god suzdržanoga. To 
je i župnik u Martinskoj Vesi kod Vrbovca i u Svetoj Nedjelji Mihalj Šilo- 
bod-Bolšić (1724-1787) rođen pod Okićem. Napisao je prvu aritmetiku 
na hrvatskom jeziku Arithmetika horvatska (Zagreb, 1758), kajkavski, i 
time utvrdio to aritmetičko nazivlje osam godina prije štokavskoga koje 
je 1776. uveo i sredio fra Mate Zoričić. 


Od takozvane ,lijepe književnosti“ svjedoči o tadašnjem razvoju knji- 
ževnoga jezika kajkavskih obilježja kanconijer Katarine Patačić Pesme 
horvatske, koji je ostao u umjetnički izrađenom rukopisu. Ta knjižica 
unikat datirana je u Varaždinu 1781. Pjesnikinja je potekla od dva oso- 

bito istaknuta velikaška roda, Keglevića i Draškovića, a udala se za ba- 
runa Franju Patačića, koji je sljedeće godine postao i grof. Pjesme su do- 
brim dijelom prepjevi s talijanskoga. Do nas je došlo još takvih rukopi- 
snih aristokratskih pjesmarica. Ima i vinskih pjesama napitnica poteklih 
iz muškoga plemićkog društva. S kraja 18. stoljeća ima više anonimnih 
paskvila uperenih protiv istaknutih osoba onoga vremena, sve na kajkav- 
skom književnom jeziku. Tako se izgrađivala njegova polifunkcionalnost 
i on je sve više postajao standardan. U tom je smislu osobito vrijedno 
pozornosti da je župnik Antun Vranić (#1824) na taj jezik preveo jednu 
njemačku verziju poznatoga pustolovno-fantastičnoga romana Mlajši 
Robinzon (Zagreb, 1796). 

U razvoju hvatskoga književnog jezika kajkavskih narječnih obilježja 
osobito je važnu ulogu odigrala drama. Ti su tekstovi u nj ugradili dikciju 
gradskoga razgovornog jezika i dali mu izražajnu gipkost kakvu bez toga 
ne bi posjedovao. Drame su na prvom mjestu prikazivale školske pred- 
stave uobičajene u isusovačkim gimnazijama. To su u pravilu bile latinske 
drame, ali su se sve više izvodile i hrvatske. U Zagrebu je taj običaj pre- 
nesen i u biskupsko sjemenište i tamo su za razliku od isusovačkih škola 
te predstave bile hrvatske, pa je pod biskupom Maksimilijanom Vrhov- 
cem (1752-1827) tamo počelo raditi čak i nešto kao stalno hrvatsko ka- 
zalište. Te su drame bile hrvatske preradbe komada koji su se tada izvan 
Hrvatske najviše izvodili. Jednu latinsku tragediju preveo je na kajkavski 
hrvatski profesor zagrebačke gimnazije, isusovac Josip Sibenegg i izdao ju 
je pod naslovom Lysimachus (Graz, 1768). To je najstarija tiskana kajkav- 
ska drama. U tim dramama, kojima su predlošci strani, ipak jako dolazi 
do izražaja hrvatsko domoljublje. Najznatniji pisac takve književnosti je 
Tituš Brezovački (1757-1805), pisac izvornih komedija koje i danas još 
idu u živu književnost. On je u jezik svojih komada uz kajkavsku glav- 
ninu uključio i dosta štokavskih i čakavskih elemenata. Izražajnost kaj- 
kavskoga hrvatskog književnog jezika njegovim je dramskim dijalozima 
bitno obogaćena. Ta izdašna dramska produkcija uspostavila je živu vezu 
s književnim izrazom drugih europskih jezika. 

Nešto kao publicističku dimenziju dao je kajkavskomu hrvatskom 
književnom jeziku Jurij Malevac (1734-1812), rodom Slovenac iz Peru- 
dine kod Vinice u Kranjskoj, koji je stupivši u red kapucina postao kao 
pater Gregur Kapucin hrvatski književnik i za vrijeme rata koji je Au- 
strija s Rusijom vodila protiv Osmanlijskoga Carstva izdavao neku vr- 
stu novina u kajkavskim hrvatskim stihovima: Nestrančno vezdašnjega 

tabora (tj. rata) ispisivanje (1788-1790). Druga sumu djela poučna vjer- 
ska književnost. Uspješan je u versifikaciji i pjesničkom pripovijedanju, 
dijelom u dijalogu, u spjevu Horvatska od Kristuševa narođenja vitija, tj, 
pjesma (Zagreb, 1800). 

Izrazit je pisac prosvjetiteljstva Josip Šipuš (18. st.) rođen u Karlovcu. 
On je na temelju vlastitoga iskustva napisao knjigu o važnom pitanju na- 
rodnoga gospodarstva: Temelji žitne ter govine polag narave i događajev 
(Zagreb, 1796). Pisao je književnim jezikom kojemu je težište narječne 
stilizacije izrazito kajkavsko, ali je uz to u njem i mnogo štokavskoga i 
čakavskoga. U tome se zrcali jezična zbilja Karlovca i njegova šireg pro- 
stora. Šipuš se u knjizi jako zalaže za ujednačen svenarodni književni je- 
zik i ističe koliko je potreban za uspješan budući razvoj. Može se reći da 
se tom knjigom kajkavski hrvatski književni jezik sam prerasta i ukida. 
Šipuševa pak knjiga upravo zaziva narodni preporod i otvara dubok uvid 
u praktične životne okolnosti koje su ga tražile i omogućile. 

Na samom kraju razdoblja stoje svojim tekstovima dvije osobe koje 
se veoma ističu svojim intelektualnim stasom. Stoje jedan pored drugo- 
ga, ali na sasvim suprotan način. Jedan je župnik u Stenjevcu kraj Za- 
greba, Tomaš Mikloušić (1767-1833) rodom iz Jastrebarskoga. Pisac je 
kalendara, prigodnih pjesama, priređivač i izdavač kajkavskih drama. 
Sastavio je zbornik različitoga poučnog štiva i izdao ga pod naslovom 
Izbor dugovanj (tj. stvari) vsakoverstneh za hasen i razveselenje služečeh 
(Zagreb, 1821). Ta je knjiga poučna i svjetovna, pa je po tome i doista 
prosvjetiteljska, ostajući, dakako, u okvirima koje zacrtava crkveni nauk, 
kako i priliči savjesnomu župniku. Za povijest hrvatskoga jezika u tom 
je zborniku osobito važna kratka književna povijest koja se tamo donosi 
pod naslovom Od slovarnic, piscev i knjig orsaga horvatskoga, a u njoj se 
prikazuju i dubrovački pjesnici i pjesnici čakavske Dalmacije. Sve je to 
Mikloušiću bio ,horvatski orsag", sve mu je to bila Hrvatska. Nije dakle 

istina da je tek narodni preporod Gajevim nastupom stvorio takvu per- 
spektivu i omogućio takvo gledanje, kako nas se uporno učilo i još nam 
upornije sugeriralo. Mikloušić pak tu uključuje i latiniste i tako zasni- 
va poimanje hrvatske književnosti kakvo je sasvim primjereno ovomu 
našem vremenu. On je, uostalom, suvremenik prvih početaka ilirskoga 
pokreta i hrvatskog narodnog preporoda, ali je tada bio već star i gledao 
za sobom na bogat život ispunjen književnim i kulturnim radom. U pita- 
njima književnog jezika bio je kajkavski čistunac. Pozivao je ,domorod- 
ce? da se ne povode za poznavateljima slavonskih pisaca? i neka im ne 

omrzne vlastiti ,horvatski jezik". A ipak je svim svojim bićem, kao malo 
tko, najavljivao narodni preporod koji je već bio u zraku. 

Drugi temeljno važan tekst na kraju toga razdoblja napisao je Antun 
Mihanović (1796-1861) rođen u Zagrebu, poslije pjesnik hrvatske himne. 
On je još prije prvih javnih nastupa iliraca, još kajkavskim hrvatskim 
književnim jezikom, napisao i izdao brošuru: Reč domovini od hasno- 
vitosti pisanja vu domorodnem jeziku (Beč, 1815). Trebala je potaknuti 
naobražene slojeve hrvatskoga društva da čitaju i pišu hrvatski. Svi su 
dobro znali strane jezike. Ali bez hrvatskoga čitanja i pisanja narod nije 
mogao postati duhovna zajednica kakve su u svijetu bile priznate i po- 
tvrđene, nije sebi mogao izboriti budućnost i mjesto među njima. Za tu 
njegovu knjižicu uzor mu je bio i dao mu predložak talijanski književnik 
Francesco Algarotti, svojom raspravom Saggio sopra la necessita di scri- 
vere nella propria lingua — ,Ogled o potrebi da se piše vlastitim jezikom? 
iz godine 1750. Tako se i time izgradnja i standardizacija hrvatskoga je- 
zika uključivala u razvoje onodobnoga europskog svijeta. 


RECH DOMOVINI 


od 


Hafznovitozti Pifzanya_ vu 


Domorodnom Jeziku, 


Atque ego cum Graecos Facerenrnatus citra. mare 
Versiculos, vetuit me tali voce Quiriuus. 


Ror. Sat. 1. 10. 


PNP 3 doo oPa ARA po da kav ana ana nori zoo 


Vu Bechu 


2-86ulovatmi ]. Snirern 


r8a 


Antun Mihanović, Reč domovini, 1815. 


Pišući svoju brošuru Mihanović je bio još vrlo mlad. Pred njim je bio 
bogat život ispunjen književnim i kulturnim radom. On se je poslije pri- 
družio ilircima, u njihovu je krugu i on ponio narodni preporod. Pisao je 
svehrvatskim standardnim jezikom, na njem je ispjevao besmrtnu pjesmu 

koja je postala hrvatskom himnom, a stojeći još sasvim na početku kaj- 
kavskim je književnim jezikom najavio budućnost i uputio na pravi put. 

Istomu vremenu pripadaju i pisci gramatika kajkavskoga hrvatskog 
književnog jezika. To je, dakako, važan korak u njegovoj standardizaciji. 
Prvi je gramatičar Franjo Kornig (11807) rodom iz Radgone na Muri u 
Štajerskoj. Školovao se je u Zagrebu i radio kao učitelj u Samoboru. Svo- 
ju gramatiku napisao je na njemačkom jeziku kao udžbenik za Nijemce 
koji tekuče hrvatski: Kroatische Sprachlehre, oder Anweisung fiir Deutsche, 
die kroatische Sprache in kurzer Zeit griindlich zu erlernen — ,Udžbenik 
hrvatskoga jezika ili uputa Nijemcima da u kratko vrijeme temeljito na- 
uče hrvatski jezik“ (Zagreb, 1795). Preradba toga djela u drugom izdanju 
pripisuje se Josipu Ernestu Matijeviću, rođenomu 1741. u Ivaniću. To je 
Horvatska gramatika oder Kroatische Sprachlehre zum Gebrauche aller je- 
ner, besonders der deutschen Kroatiens Einwohner, welche Lust haben, die 
kroatische Sprache griindlich zu erlernen - "Hrvatska gramatika ili udž- 
benik hrvatskoga jezika za porabu svima onima, osobito pak njemačkim 
stanovnicima Hrvatske, koji imaju volje temeljito naučiti hrvatski jezik? 
(Zagreb, 1810). Ta je preradba slaba i Kopitar ju je loše ocijenio. Matije- 
vić je napisao i udžbenik njemačkoga jezika za Hrvate: Pomum grana- 
tum oder der Kern der deutschen Sprache kroatisch expliziert - ,Granatna 
jabuka ili jezgra njemačkoga jezika razložena hrvatski? (Zagreb, 1771). 
I toje, dakako, prinos gramatičkoj obradbi, a time i standardizaciji kaj- 
kavskoga hrvatskog književnog jezika. 

Najznatniji je njegov gramatičar Josip Đurkovečki (1761/2-1832) ro- 
đen u Svetom Ivanu Zelini. Bio je župnik u Samarici kraj Čazme. On je 
na samome kraju razdoblja dao sintezu razvoja kajkavskoga književnog 
jezika napisavši mu gramatiku: Jezičnica horvatsko-slavinska za hasen 
Slavincev i potrebnoču ostaleh stranskoga jezika narodov - Kroatisch-sla- 
vische Sprachlehre zum Nutzen der Slavonier und Gebrauche der iibrigen 
auswdrtigen Nationen (Pešta, 1826). Hrvatski jezik tu opisuje kontrastivno 
naprama njemačkomu. Jako se zalaže za jezičnu čistoću i za zbližavanje 
kajkavskoga i štokavskoga hrvatskoga književnog jezika. Iz perspektive 
mlađega vremena pokazuje se kao da je stavio točku na izgradnju kaj- 
kavskoga književnoga jezika jer je taj samo deset godina kasnije posve 
uzmaknuo pred općom porabom štokavskoga. 

U to je doba (1826) Franjo Strehe preveo na kajkavski hrvatski knji- 
ževni jezik Voltaireovu Henrijadu, ali mu je taj prijevod ostao u rukopisu. 
To je gotovo simbolično za kajkavsku književnost doba prosvjetiteljstva. 

Voltaire je tu progovorio vrlo kasno, a i tada mu glas nije javno odjeknuo. 
I Voltaire i Rousseau, dakle glavni prosvjetiteljski mislioci, najradikalniji, 
bili su u hrvatskoj književnosti toga razdoblja sasvim potisnuti i priguše- 
ni. Kako se javno gledalo na njih pokazuje Antun Ivanošić, koji u predgo- 
voru svojega djela Svemogući neba i zemlje stvoritelj (1788) o njima piše 
ovako: Otrovni pisac Volter Roussavio (tj. Rousseau) i ostali mlogi pisci, 
sadašnjega osobito vrimena krivi naučitelji. Potpuno ih odbacuje, ali svo- 
jom potrebom da ih u polemičkom tonu izričito spomene posvjedočuje 
da su u intelektualnom opticaju hrvatskih zemalja tada ipak bili prisutni. 
No u objavljenoj književnosti spominju se samo s najoštrijom osudom. 

Iz pisanja kajkavskih pisaca, pa i iz komedija Tituša Brezovačkog raza- 
bire se da nije sklon niti jozefinizmu svojega vremena, ublaženom i umje- 
renom obliku prosvjetiteljstva koji je za Josipa II. bio službena vladarska 
politika. Postavlja se stoga pitanje ima li uopće smisla kada je riječ o toj 
literaturi u hrvatskim zemljama govoriti o prosvjetiteljstvu. Odgovor je 
unatoč svemu potvrdan. Ne samo da smisla ima, nego je bez toga poj- 
ma nemoguće valjano razumjeti književnost i književni jezik od druge 
polovice 18. do prvih desetljeća 19. stoljeća. Jer premda se prosvjetitelj- 
ske ideje ne odobravaju i ne prihvaćaju, ipak se, bez obzira na načelne 
stavove, slika svijeta sekularizirala, profani predmeti dobili značenje ka- 
kvo u pisaca katoličke obnove nisu imali i književnim se jezikom piše o 
predmetima koji se prije nisu zamjećivali. Prosvjetiteljstvo tu naročito 
dolazi do izražaja u kritici prilika i društvenih odnosa, što se razabire i u 
pisaca koji su sasvim protivni svakom prevratnom nastupu. Sve je to, da- 
kako, vrlo važno za književni jezik. On se time osposobljuje da se njime 
govori o svenovim stvarima, o stvarima koje su prije toga ostajale izvan 
vidokruga naobraženih ljudi. Time se jača njegova izražajna moć, razvi- 
ja mu se polivalentnost i postiže da sve više postaje standardni, da se do 
kraja uključuje u jezičnu izražajnost nadetničke civilizacije kojoj njegovi 
govornici pripadaju, te tu pripadnost čini punovrijednom na višoj razi- 
ni novoga vremena. Zbog toga je ovo poglavlje i trebalo biti naslovljeno 
onako kako naslovljeno jest. 

Ovo i prethodno poglavlje bit će vjerojatno nešto teže čitati nego ostale 
dijelove knjige. Ona su, naime, opet i opet poprimala karakter enciklo- 
pedijskoga priručnika. To nije u skladu s temeljnom zamisli ove knjige, 
ali je bilo potrebno jer u nas i naobraženi čitatelj jedva da ima konkretne 
predodžbe kakav je bio hrvatski književni jezik 17. i 18. stoljeća, osim, 
dakako, klasičnih pjesnika dubrovačkoga baroka, Kačića i Relkovića, a 

bez takvih konkretnih predočaba ostajalo bi sve što se o tim razdobljima 
kazuje uopćenim rečenicama jalovo praznorječje i isprazno naklapanje. 
Trebalo je predočiti materijal, omogućiti da se stvori konkretna predodž- 
ba, a to tu nije išlo bez uredno raspoređenih suhih podataka. O tome se, 
naime, u našem školstvu ništa ne uči. Tu su bili uspješni oni koji su nam 
utuvljivali da naš suvremeni književni jezik počinje s ,Vukom i Gajem", 
pa čak i 1850. s ,bečkim književnim dogovorom". No o tome će ovdje 
biti još govora. Bilo je nužno ispuniti nekako tu prazninu, ali tako sažeto 
da se opušteno razlaganje ne prelije u svojem preobilju. Jer ono za što se 
htjelo da vjerujemo kako ga od puste nevažnosti gotovo i nema, u istinu 
je i mnogo i važno, sve u svemu vrlo vrijedno. Trebalo je vratiti zametnu- 
tu baštinu. Odatle zamorni ton enciklopedijskog priručnika. A potrebno 
je ovdje upozoriti da usprkos dojmu koji se lako može stvoriti podatci u 
tekstu koji djeluje kao leksikon ni približno nisu potpuni. Spominje se 
i navodi samo najvažnije i onoliko koliko je potrebno da se stvori živa i 
dostatno utemeljena slika, dovoljno razvedena da bude živa. Komu tre- 
ba potpunost, mora se obratiti pravim priručnicima i enciklopedijama. 

Svi znaju o važnosti ilirskog pokreta i narodnog preporoda za povi- 
jest hrvatskoga književnog jezika i njegova standardnog oblika kakav 
je danas. O tome se uči. Istina, i oko toga je štošta krivo nasađeno, i tu 
treba dosta toga ispravljati, ali znanje o prijelomnoj važnosti preporoda 
u povijesti hrvatskoga književnog jezika ispravno je i ostaje nam trajna 
kulturna stečevina. Sve je to prisutno u našoj izobrazbi, pa će se o tome 
ovdje moći pisati opuštenije, bez mnoštva enciklopedijskih podataka. 

Kada pak počinje to razdoblje, kada narodni preporod nastupa u jezič- 
noj standardizaciji, to u ovom slučaju, iznimno, nije teško odrediti niti će 
oko toga biti rasprave. Narodni preporod, što se književnoga jezika tiče, 
počinje godine 1830. Tada se, naime, u Budimu pojavila knjižica Kratka 
osnova horvatsko-slavenskoga pravopisanja poleg mudrolubneh narodneh 
i prigospodarneh temelov i zrokov - Kurzer Entwurf einer kroatisch-slavi- 
schen Orthographie nach philosophischen, nazionalen und okonomischen 
Grundsćitzen mladoga studenta prava Ljudevita Gaja (1809-1872). Bila 
mu je tada svega dvadeset i jedna godina. Knjižica je objavljena, kako joj 
već naslov kaže, usporedo na hrvatskom i na njemačkom jeziku. A nar- 
ječna stilizacija hrvatskoga književnog jezika u njoj je kajkavska. Ipak 
njome počinje narodni preporod, tada, dakako, još u nastajanju, i bitno 
će djelovati na razvoj hrvatskoga književnog jezika. Ta je neugledna knji- 
žica, naime, konačno i mjerodavno riješila pitanje latiničkoga slovopisa 
(grafije) svemu hrvatskomu narodu za sav hrvatski jezik. 

Gaj je tu potpuno prekinuo s tradicijom različitih hrvatskih latinič- 
kih slovopisa, pa i najraširenijeg i tada najintegrativnijega slavonskog, i 
ugledajući se u Vitezovićevu namisao sve je hrvatske glasove pisao po 
jednim latinskim slovom, a kad je trebalo, dodavao im je dijakritičke zna- 
kove. Nije to u njegovoj prvoj zamisli bilo onako kako mi pišemo danas. 
Mjesto kvačice on je kao Vitezović nad palatalne suglasnike stavljao til- 
de (>), a samo na visoka slova d i l, kako bi označio da su to glasovi đi 
lj, stavljao je kvačice. : 

Tom knjižicom Gaj je doista riješio pitanje latiničke grafije za sve Hr- 
vate. Ali samo ako se gleda iz povijesne perspektive, iz ove naše. U onim 
godinama, 1830. i odmah poslije nje nije se dogodilo ništa. Gajevoj knji- 
žici nije se poklonila nikakva pozornost, ona je i ostala jedina publikacija 
tiskana njegovim novim slovopisom. Koliko god dobro taj bio zamišljen, 
nisu se radi njega napuštale stoljetne navike. Nije to bila situacija u kojoj 
bi se kretalo ni od čega. Hrvatski latinički slovopis je postojao, samo nije 
bio jedinstven i ujednačen, nije bio prikladan da ponese jezičnu standar- 
dizaciju. A vrijeme je zahtijevalo upravo to. 

No stvari su se ipak kretale. Pravnik Matija Smodek, koji je pripadao 
najužem krugu preporoditelja oko Gaja, dobio je 1831. dozvolu nastav- 
ničkoga vijeća kraljevske zagrebačke Akademije znanosti da na njoj kao 
neobvezatan predmet predaje ,hrvatsku filologiju“ On je protivljenju Ma- 
đara i mađarskih prijatelja unatoč savjesno i uporno držao ta svoja preda- 
vanja sve do godine 1840. Bila je to prva visokoškolska nastava hrvatskog 
jezika, dakako kajkavskoga književnog. Smodek je okupljao oduševljene 
slušače i tako stvorio nov položaj i dao novu važnost hrvatskomu jeziku. 

Gaj je pak dobro osjećao što je potrebno. Zato nije popuštao, nego je 
nastavio: uporno, promišljeno i obzirno. Kad je izostao grafički odjek, 
jer slavenske ideje iznesene u Kratkoj osnovi elektrizirale su mlađe lju- 
de, što je doduše stvaralo preporodno ozračje, ali nije pridonosilo ujed- 
načivanju i standardizaciji hrvatskoga književnog jezika, - kad je dakle 
izostao grafički odjek i tim se novim slovopisom ništa nije tiskalo, Gaj 
je to uzeo do znanja i najprvo se povukao. Tek kada je 1835. dobio po- 
trebne dozvole i počeo izdavati Novine i Danicu, kajkavskim književnim 
jezikom i njegovom uobičajenom grafijom, javio se je ponovno. U pr- 
vom godištu Danice pod naslovom Pravopisz ponovio je svoj prijedlog 
korjenite reforme i uvođenje jednoga latiničkog slovopisa za sve Hrvate. 
A imao je pri tome na umu, dakako, i sve druge južne Slavene. U nače- 
lu je ostao kod svoje zamisli, ali je ublažio njezinu udarnu novost time 

što je, vjerojatno teška srca, napustio Vitezovićeve tilde kao dijakritičke 
znakove i zamijenio ih je kvačicama kakvima su se služili Česi. Ne zna- 
mo je li ga na to potaknula težnja da bude manje agresivan potpunim 
novotarijama ili pak grafička pragmatika. Slova s češkim kvačicama bilo 
je lakše naći u tiskarama na području habsburškoga vladanja. Tako se je 
zastro prvotni i inspirativni poticaj Pavla Rittera Vitezovića, za kojim se 
Gaj nedvojbeno bio poveo i koji je doveo do -toga da danas pišemo lati- 
nicom tako kako pišemo. 

Osim što je tilde zamijenio kvačicama napravio je kompromis s grafij- 
skim navikama tako što je mjesto tilde palatalnost suglasnika označivao 
slovom j dodanim slovu za odgovarajući nepalatalni suglasnik za koji je 
trebalo označiti da je palatalan. Takvo je pisanje bilo tada uobičajeno i u 
Slavoniji i u Dalmaciji, pa nije predstavljalo kakvu žešću novotariju. Slo- 
vo j u toj posebnoj funkciji obilježavao je tako što je na nj umjesto točke 
stavljao akcent. Takvo j bilo je funkcionalno posve jednakovrijedno tildi. 

Još u prvom godištu Danice otisnuta je Mihanovićeva Horvatska do- 
movina, ispjevana pjesničkim jezikom štokavskih narječnih obilježja, ta- 
kvom grafijom, a od idućega godišta (1836) tiskaju se i Novine i Danica 
takvim književnim jezikom i takvim slovopisom. Tim odvažnim pote- 
zom uspostavljeno je jednom za svagda jedinstvo u standardnom jeziku, 
što, dakako, podrazumijeva i jedinstvenu grafiju. 

Gaj je bio uspješan. Nisu se održali akcenti na pomoćnom slovu j. Prvo 
se počelo pisati j bez točke, a onda se odustalo od označivanja. Vratilo 
se je tradicionalnom slavonsko-dalmatinskom latiničkom pisanju, pa i 
mi danas pišemo lji nj, a poznajemo i dj i gj, ovo posljednje uglavnom 
u prezimenima. Slovo đ uveo je za Akademijin rječnik Đuro Daničić, 
preuzevši ga iz nordijske latinice, gdje se njime piše zvučni interdentalni 
spirant (kao u engleskom this). 

Svojim taktičnim kompromisom, nošen oduševljenjem preporodno- 
ga pokreta, Gaj je uspio bespogovorno prevladavati otpore. No isprva je, 
poslije pojavljivanja Kratke osnove i prije početka izlaženja Novina i Da- 
nice nastupila tišina. Bar što se konkrenih reformskih zahvata u slovopis i 
književni jezik tiče. Ali je upravo tada, godine 1931., protužio Pavao Štoos 
(1806-1862) o Hrvatima koji hoće zaboraviti svoj jezik i postati drugi na- 
rod. Protužio je svima čujno i tojje odjeknulo kao bojni poklič i poziv na 
akciju. A 1832. izdao je tada dvadesetgodišnji Ivan Derkos (1808-1834), 
tek dvije godine pred svoju smrt, izvanredno važnu latinsku knjižicu: 
Genius patriae super dormientibus suis filiis: seu Folium patrioticum pro 

incolis regnorum Croatiae, Dalmatiae et Slavoniae, in excitandum lingude 
patriae studium — ,Genij domovine nad usnulim svojim sinovima: ili Do- 
moljubni list za stanovnike kraljevina Hrvatske, Dalmacije i Slavonije kao 
poticaj za nastojanje oko otačkoga jezika“ (Zagreb, 1832). 

U toj se knjizi Derkos vrlo temeljito bavi pitanjem zajedničkog stan- 
dardnog jezika koji je hrvatskomu narodu za njegov razvoj nužno po- 
treban. Razmatrajući zatečeni položaj od kojega pri tome treba polaziti, 
utvrđuje da je književni jezik koji se rabi u Slavoniji tako blizak onomu 
koji se rabi u Dalmaciji da ih je lako i posve ujednačiti. Isto vrijedi i za 
književni jezik u vojnoj krajini. Drukčije je u civilnoj Hrvatskoj. Tamo 
se rabi književni jezik koji je vrlo blizak slavenskomu književnom jeziku 
u Kranjskoj, Štajerskoj i Koruškoj. Kad bi se polažilo od toga, trebalo bi 
uvesti jedan standardni jezik za Dalmaciju, Slavoniju i Vojnu krajinu, a 
drugi za županije civilne Hrvatske i za slovenske zemlje. Derkos pita tko 
to želi. Odgovara odsječeno: nitko od Hrvata. Jer koliko god da je civil- 
noj Hrvatskoj blizak književni jezik u Kranjskoj, Štajerskoj i Koruškoj i 
koliko god da su joj te zemlje prostorno i kulturno blizu, nas, veli Der- 
kos, s Dalmacijom veže “mistična ljubav“ i od Dalmacije se ni u kojem 
pogledu, a najmanje jezikom, ne želimo odvajati. Ne preostaje nam da- 
kle drugo nego svima prihvatiti književni jezik kakav je u Dalmaciji i u 
većini hrvatskih zemalja. 

Tim odlučnim riječima mladoga Derkosa pitanje je bilo presječeno i 
riješeno. One su lapidarno izrazile raspoloženje hrvatskoga naroda, nje- 
govu bitnu volju da bude upravo to. Ljubav o kojoj Derkos piše doista 
se tada mogla pokazivati kao amor mysticus, kako on veli, pa se takvom 
pričinja još i danas onima koji silom hoće da Dalmacija ne bude Hrvat- 
ska, nego nešto ,,sasvim drugo". Meni je jedan mladi Francuz skoro po- 
slije državnog osamostaljenja Hrvatske u Splitu tumačio kako Dalmacija 
treba da bude Hrvatskoj ono što su Baltičke zemlje Rusiji, odnosno bile 
Sovjetskom Savezu: strani cijep europske kulture. Gospode Bože, što da 
mu čovjek kaže?! Tu treba odsjeći: ako se gleda na to odakle je sve pote- 
klo, kako je raslo, može se reći samo jedno: sva je hrvatska kultura dal- 
matinska, sav je hrvatski književni jezik dalmatinski, i taj kojim se ovo 
piše, i po tome je sav hrvatski jezik dalmatinski. Onako kako ga je na- 
zvao Faust Vrančić. 

A ta seljubav čini ,mističnom? samo dotle dok se ne zna da su se u 
kajkavskom dijelu Hrvatske evanđelja i poslanice pri nedjeljnim i blag- 
danskim misama čitale crkvenom puku samo iz lekcionara koji su bili 

kajkavske redakcije dalmatinskih knjiga. To je otkrio i objavio još Vatro- 
slav Jagić, ali se uopće nije učvrstilo u našoj kulturnoj svijesti. Niti to sami 
znamo, niti ikomu govorimo. To je doista postalo neodrživo! 

Iste te godine izašla je još jedna knjiga od kapitalne važnosti. Napi- 
sao ju je mentor mladih pokretača preporodnoga pokreta, grof Janko 
Drašković (1770-1856). Njegova Disertatija iliti razgovor darovan gos- 
podi poklisarom zakonskim i budućem zakonotvorcem kraljevinah na- 
ših za buduću Dietu Ungarsku odaslanem (Karlovac, 1832). U toj je ra- 
spravi Drašković suvislo i sažeto iznio sav politički program hrvatskoga 
preporodnog pokreta. Kao hrvatski velikaš imao je neosporivo pravo 
u zakonodavnim tijelima sudjelovati u javnoj raspravi o svim politič- 
kim pitanjima koja su se ticala trojedne kraljevine Hrvatske, Dalmacije 
i Slavonije. Svojom odmjerenom i mjerodavnom riječju o tome stvorio 
je preporoditeljima temelj za iskazivanje političkih aspiracija. Jako je 
isticao državnost i neprekinutu tradiciju zasebnosti Trojedne kraljevine. 
A o pitanju standardnoga jezika s kojim treba zakoračiti u budućnost 
rekao je sve bitno već time što je svoju Disertaciju napisao hrvatskim 
jezikom i dao mu prepoznatljiva štokavska dijalekatska obilježja. Bila 
je to snažna potpora Gajevim jezičnim namislima još i prije nego je on 
s njima stupio pred javnost. 

To se dogodilo kada je Gaj od 1836. počeo Novine i Danicu izdavati 
sa štokavskim narječnim obilježjima književnoga jezika, svojom kom- 
promisno reformiranom latiničkom grafijiom i pod ilirskim, a ne više 
pod ,trojednim" imenom. Utjecaj njegovih listova i oduševljenje njego- 
vih sljedbenika bilo je toliko da mu je to i kraj svih nezadovoljstava što 
ih je time izazvao potpuno pošlo za rukom. Uveden je standardni jezik i 
latinički slovopis kojima se i danas još služimo. Velik zadatak u izgradnji 
hrvatskoga književnog jezika bio je time uspješno obavljen. 

Nezadovoljstvo se javilo tamo gdje ga je bilo i očekivati. Nisu svi pri- 
stajali na to da napuste svoj kajkavski obojen književni jezik s kojim su 
se bili naviknuli lijepo živjeti. Glavni predstavnik toga otpora bio je Ignac 
Kristijanović (1796-1884). Rođen je i umro u Zagrebu, a službovao je kao 
župnik u đurđevačkoj krajiškoj regimenti. Bio je nećak Tome Mikloušića 
i cijeli je život ostao pod jakim utjecajem njegovih pogleda. Ustrajao je 
tako pri književnom jeziku kajkavskih narječnih obilježja i u toj tradici- 
ji izdavao kalendar Danica zagrebečka (1834-1850) te napisao njemački 
gramatiku svojega književnog jezika: Grammatik der kroatischen Mun- 
dart - ,Gramatika hrvatskoga narječja? (Zagreb, 1837). Oko njega su se 

okupljali pristaše i sljedbenici nezadovoljni Gajevim reformama, ali je na 
dulje staze sve to ostajalo beznačajno. 

Nezadovoljni su bili, dakako, i mnogi koji su već živjeli sa standar- 
dnim jezikom kako nam ga predstavljaju Kačić i Relković, novoštokavskih 
ikavskih dijalekatskih osobina jako oslonjenom na usmenu književnost 
i osobito na njezinu epiku. Takav je standardni jezik bio u sebi vrlo ko- 
herentan i narodu blizak. Taj se otpor javio tamo gdje se najviše mogao i 
očekivati. Najistaknutiji su mu nosioci bili Slavonac Ignjat Alojzije Brlić 
(1795-1855) rođem u Slavonskom Brodu i Dalmatinac Ante Kuzmanić 
(1807-1879) rođen u Splitu. Oni su obojica bili žarki pristaše narodnoga 
preporoda i zalagali su se pri tome za standardni jezik stiliziran prema 
štokavskomu ikavskom narodnom govoru. Služili su se slavonsko-dalma- 
tinskom latiničkom grafijom, uvelike ujednačenom. Središte toga otpora 
bilo je oko časopisa Zora dalmatinska koji je 1844. pokrenuo i 1846-1849. 
izdavao Ante Kuzmanić u Zadru, živo je u njem surađivao i Ignjat Aloj- 
zije Brlić iz Broda, a javljao se i Šime Starčević iz Karlobaga. Kuzmanić 
je osim toga otklanjao ilirsko ime i nepokolebivo ustrajao na hrvatskom. 
Bio je to mnogo ozbiljniji otpor Gajevu standardnom jeziku i latiničkom 
slovopisu nego ono nešto kajkavskih nostalgičara oko Kristijanovića i 
njegove Danice zagrebečke. Bila je to ozbiljna alternativna koncepcija, 
sve u okviru istoga usmjerernja, koncepcija čvrsto utemeljena u praksi 
hrvatskoga pisanja, tek ne svehrvatska. Odudarali su samo Dubrovnik i 
kajkavska Hrvatska. No skupa su bili dovoljno znatni da takvu rješenju 
osujete uspjeh. Kako god ta zadarska škola nije imala uspjeha pri usmje- 
rivanju standardizacije hrvatskoga književnog jezika, Zora dalmatinska 
bila je važno i dobrodošlo alternativno središte i žarište književnoga ži- 
votai književnojezičnoga razvoja. Današnji naš standardizirani književ- 
ni jezik i njoj duguje mnogo. 

Gaj je svojom radikalnom slovopisnom reformom uspio stvoriti do- 
jam da se uvodi nešto novo i da svi Hrvati moraju napustiti stare navike 
(Dalibor Brozović). A zapravo se kada je proglašeno da se u Novinama 
i Danici napušta horvatski jezik i uvodi ilirski dobro znalo što to znači. 
Ilirski je jezik bio mladi novoštokavski standardni jezik s neprevladanim 
ikavsko-ijekavskim dvojstvom kakav se tada već rabio u svih Hrvata osim 
kajkavaca u tri županije civilne Hrvatske, hrvatskoga provincijala kako 
se govorilo. Taj je jezik uveden u Novine i Danicu, pojavivši se tamo bio 
je dovoljno nov da stvori doživljaj početka i oduševi pristaše, a dovolj- 
no poznat i prokušan da se prihvati. Na dulje staze uspjeh je bio potpun. 

Tekstovi što su se objavljivali u Gajevim listovima normirali su i ujed- 
načivali standardni jezik. Najužem krugu preporoditelja od početka je 
pripadao Požežanin Vjekoslav Babukić (1812-1875), jedan od rjeđih 
izvornih govornika štokavskoga narječja među njima. On se osim toga 
od rana počeo ozbiljno zanimati za jezik. Kad je Gaj pokrenuo svoja dva 
lista na književnom jeziku štokavskih dijalekatskih obilježja, našao mu 
se je Babukić pri ruci. On je jezično dotjerivao rukopise. Lektorirao ih 
je, kako bismo mi danas rekli. Usklađivao ih je sa svojom predodžbom 
o tome kakav bi književni jezik imao biti standardan. Gajevu je jezičnu 
reformu stručno oblikovao i svojom jezičnom kompetencijom provodio 
upravo Vjekoslav Babukić. Njegova je uloga u povijesti hrvatskoga stan- 
dardnog jezika doista velika. 

Još godine 1836., kada su Novine i Danica počele izlaziti pod ilirskim 
imenom i na književnom jeziku štokavskih dijalekatskih obilježja pisa- 
nom Gajevom novom latiničkom grafijom, objavio je Babukić u Danici u 
nastavcima svoju gramatiku: Osnova slovnice slavjanske narječja ilirskoga, 
koja je još iste godine tiskana u Zagrebu kao zasebna knjiga. Objavljena 
je nešto zatim i u njemačkom prijevodu (Beč, 1839), a poslije i u talijan- 
skom (Zadar, 1846). Ne prestajući s radom na gramatici, sve je više odu- 
stajao od ustupaka kajkavskomu i čakavskom narječju za koje je isprva 
sudio da su potrebni. Na tom dugogodišnjem radu zasnovana je njegova 
mnogo opširnija Ilirska slovnica (Zagreb, 1854). Sve u svemu, Babukiće- 
ve gramatike pokazuju kako je opravdan sud da je jezični standard hr- 
vatskih preporoditelja ,,u početku više idealan nego stvaran, konkretan? 
(Dalibor Brozović). Tek u drugoj polovici 19. stoljeća Babukić je doista 
inzistirao na štokavskim dijalekatskim obilježjima standardnog jezika. A 
i u okviru standardne norme, a ne samo jezične pragmatike, pokazuje se 
da ,u Hrvata pak Preporod još ne uvodi jezičnoga standarda s dosljedno 
novoštokavskim tipom, nego će se razvitak u tome smjeru odvijati sve do 
konca 19. stoljeća, uz borbe različitih ,jezičnih škola? (Dalibor Brozović). 

Uvođenje novoštokavskoga standardnog jezika u nove funkcije na 
mnogo širim životnim područjima i njegovo protezanje na sve Hrvate, 
pa i na kajkavce, koji su mu dotle ostajali uvelike tuđi, značio je u prvi 
mah njegovu osjetljivu destabilizaciju. Izgubila se je ona unutrašnja no- 
voštokavska suvislost, kakva se pokazuje u književnom jeziku kakav je 
u Kačića, Relkovića, Ivanošića ili Katančića. Time se je unazadila stan- 
dardnost. A suvislost koja se već bila postigla, morala se je mučno us- 
postavljati i naporno opet napipavati. Standardni jezik se sada još više 

nego prije morao učiti, a morao je postati takav da se i može naučiti. 
Nije se moglo niti smjelo ostati na tome da novoštokavština standar- 
dnoga jezika proizlazi iz spontane jezične kompetencije onih koji se 
njime služe, nego je morala početi proizlaziti iz njihova jezičnog ško- 
lovanja. Da se sve to slegne i ustali, potrajalo je desetljećima, sve tamo 
do pred kraj 19. stoljeća. 

U tom oblikovanju novoga svenarodno mjerodavnoga književnog 
jezika ključan je događaj Matičino izdanje Gundulićeva Osmana 1844. 
u kojem je Ivan Mažuranić majstorski nadopunio izgubljena dva pje- 
vanja (14. i 15) i tomu dodao rječnik. Time je suvereno uspostavljen 
kontinuitet književnoga jezika štokavskih narječnih obilježja od zlat- 
noga doba dubrovačke književnosti do novoga vremena na pragu bu- 
dućnosti što se tada pomaljala na vidiku. Zalog je to cjelovitosti hr- 
vatskoga književnog jezika koji se nije dao sasvim gurnuti u stranu ni 
kada su stasali naraštaji koji su imali manje osjetljivosti za svu puninu 
baštinjenih jezičnih vrijednosti. 

Dakako uz gramatiku bio je potreban i rječnik. Da se on pojavi potrajalo 
je nešto dulje. Slavni Ivan Mažuranić i mnogo manje poznati Jakov Užare- 
vić izradili su skupa i izdali njemačko-hrvatski rječnik: Deutsch-illirisches 
Worterbuch - Njemačko ilirski slovar (Zagreb, 1842). Bila je to najpreča 
potreba jer su u sjevernoj Hrvatskoj tada mnogi naobraženi Hrvati bo- 
lje poznavali njemački nego hrvatski leksik. Da bi se hrvatski izražavali 
kvalificirano, morali su posezati za rječnikom. 

Tomu temeljnomu preporodnom rječniku prethodila je zbirka riječi 
koju je Gaj radi svojih čitatelja smatrao potrebnim objaviti na kraju pr- 
voga godišta Danice i Praktični ilirsko-njemački i njemačko-ilirski rječnik 
koji su sastavili Richter, Ballmann i Frčhlich (Veselić, kako se sam na- 
zvao), a izašao je u Beču 1839. i 1840. Tu se još upotrebljavala stara lati- 
nička grafija, a u hrvatskom se predgovoru miješaju obilježja štokavskog 
i kajkavskoga narječja. Poslije je Frohlich (Veselić) sam izradio priručni 
rječnik njemačkoga i ilirskog jezika (Beč, 1853. i 1854). Ta su filološki 
improvizirana leksikografska izdanja poduprla uspostavljanje i upozna- 
vanje hrvatskoga jezika kao jednoga među europskima. Tako se je, sve 
korak po korak, učvršćivao njegov novostečeni položaj. 

Spomenuti tu valja još i rječnik što ga je sastavio Slovenac sljedbenik 
ilirskoga pokreta Jožef Drobnič (1812-1861). Rodno mu je mjesto Sveta 
Ema, selo položeno sasvim blizu Sutli tek nešto uzvodno od Podčetrtka, 
ne baš daleko od hrvatske zemlje. On je pod imenom Josip Drobnić iz- 

dao Ilirsko-njemačko-talijanski mali rječnik (Beč, 1846-1849). Rječniku je 
dodan njemački i talijanski prijevod prve Babukićeve gramatike. Ilirski 
leksik u njem mješavina je štajerskih slovenskih i hrvatskih riječi. Nje- 
gov rukopis doradili su i dotjerali Antun Mažuranić i Vjekoslav Babukić. 
Kako god mu je filološka vrijednost mala, uloga mu u učvršćivanju hr- 
vatskoga standardnog leksika nije neznatna. Drobnič je poslije odustao 
od ilirskoga usmjerenja i dao znatan prinos kao pisac i kulturni radnik 
na svojem slovenskom jeziku, s kojim se je i školovao za svećenika. Kako 
god Drobnićev rječnik predstavlja kompilaciju bez znatnije filološke vri- 
jednosti, mnogo se kupovao i rabio, pa je ion odigrao ne malu ulogu pri 
proširivanju i ustaljivanju novoga hrvatskoga standardnog leksika. Načel- 
na rješenja preporoditelja morala su se tek konkretizirati u svakodnevici 
novoga vremena i sve se je to tek moralo sleći i uobičajiti. 

Riješivši uspješno i trajno najozbiljnija pitanja što su se postavljala u 
vezi s hrvatskim književnim jezikom, preporoditelji su pokrenuli dugo- 
trajan razvoj koji je bio potreban da se taj jezik potpuno izgradi i razvi- 
je kako bi mogao vršiti sve komunikacijske funkcije koje su mu bile na- 
mijenjene. Kako to već biva u životu, završetak je tek bio novi početak. 
Standardni jezik, načelno sada već definiran, trebalo je tek izbrusiti da 
to doista postane. 

Što se upravo događalo razabire se iz predgovora koji je Rudolf Frčh- 
lich napisao za svoju obradbu njemačko-hrvatskog rječnika što je izašao 
1840. Tamo se čita: Samo jedno još, i ovo želetije, da vu Poravnanju, i u 
Osnaženju svojega jezika plemenitoga ... Trudbu položiti nebi pre-puztil. 
na kojega Snaženje, po vseh Ztran Hvale vredni pravi, i verni Priateli, i 
Ljubiteli Očevine i Jezika horvatzko-Slavinzkoga vre jemput dižejuse, i z 
svojim Vandavanjem Knig poradi Osnaženja Jezika na plemenito Puto- 
vanje zpravljajuse. Tu zapanjuje nerazmjer između preporodnoga žara i 
kompetencije u vladanju jezikom koji se želi preporađati. Pisac ne umije 
razlučiti štokavski od kajkavskoga. Po njemačkoj pravopisnoj konvenci- 
ji piše imenice velikim slovom. Tu se vidi što su ilirci, uvodeći uspješno 
standardni jezik za sve Hrvate, morali svladavati. Odluka o narječnim 
obilježjima standardnoga jezika i o grafiji za nj mogla se donijeti brzo. 
Kad su se pitanja dobro promislila i odvagnule mogućnosti, mogla je biti 
i trenutačna. Ali usaditi taj standardni jezik u jezičnu zajednicu, druga 
je stvar. Da njezini pripadnici ovladaju njime u dovoljnoj mjeri da bi se 
komunikacija mogla odvijati glatko, za to, ako je uveden reformom, tre- 
ba vremena. 

Posebnu teškoću predstavljaju civilizacijski rječnik i frazeologija. Stan- 
dardni jezik mora služiti komunikaciji u nadetničkoj civilizaciji svojega 
vremena. Na njem se mora moći glatko sporazumijevati o svemu o čem 
se u dano vrijeme govori u civilizaciji kojoj taj standardni jezik pripa- 
da. Ta se sposobnost ne stječe spontanom porabom materinskoga jezi- 
ka u osobnom krugu svakodnevnoga ophođenja, nego školovanjem na 
standardnom jeziku. Spontano naučenim jezikom to nije moguće posti- 
ći. To nije mogao lako postići niti Rudolf Fr&hlich, kako god je u svo- 
jem iskrenom preporodnom oduševljenju preveo i svoje prezime i pi- 
šući hrvatski prozvao se Veselić. Bio je sin krajiškoga vojnog liječnika. 
Otac mu je neko vrijeme bio tajnik čitaonice u Karlovcu. Gimnaziju je 
polazio u Vinkovcima, a onda studirao i živio u Beču. Uz rječnike napi- 
sao je i više praktičnih gramatika i udžbenika jezika s kojim se je tako 
bezrezervno identificirao. Pisao je i diferencijalne gramatike i udžbeni- 
ke drugih slavenskih jezika jer je kao pravi preporoditelj smatrao da su 
oni svi zapravo samo jedan jezik i da ih sve treba predstavljati Nijemci- 
ma. Djeluje znakovito što je nakon vrlo aktivnog života s četrdeset i tri 
godine prevladan melankolijom i izgubljenosti završio samoubojstvom 
utapajući se u jezeru Mondsee nedaleko od Salzburga. On na poseban 
način utjelovljuje težinu položaja s kojega su preporoditelji kretali s iz- 
gradnjom hrvatskoga standardnog jezika za europsko novo doba, da ga 
postave ravnopravno uz ostale. 

No i najkvalificiranijim suradnicima Novina i Danice, koji su hrvat- 
skim jezikom vladali kud i kamo bolje od nevoljnoga Veselića, da mu 
ne uskratimo neslužben, ali po njegovu osjećaju autentičan oblik prezi- 
mena, bar u jeziku kojim se i ovo piše, - i njima je bilo teško popravlja- 
ti i dotjerivati tekstove za Danicu i osobito za Novine, jer su upravo one 
stavljale standardni jezik na pravu kušnju. Trebalo je prikazivati odnose 
u svijetu kako su nastajali i događaje kako su se redali, bez probiranja, 
a sve na hrvatskom. To je i njima bilo vrlo mučno. Taj položaj nije nam 
teško razuzmjeti, ali jest teško zamisliti ga, a još teže uživjeti se u nj. Zato 
se ovdje navodi što je zabilježeno da je o tome poslije pripovijedao nitko 
manji nego Antun Mažuranić, stariji brat Ivanov, koji je također pripa- 
dao najužem krugu preporoditelja i sudjelovao upravo kao izvrstan je- 
zični ekspert u pripremanju tekstova za Gajeve listove. Kažu da je znao 
zaplakati kada bi o tome pripovijedao. Govorio bi: ,,Sastavljati jedan broj 
političkih novina to je bila velika muka“ Suradnici nisu bili naviknuti ,,0 
političkim stvarima drukčije razgovarati nego njemački; manjkali su im 

hrvatski izrazi za najobičnije političke pojmove" Raspoloživa leksikogra- 
fija nije tu ništa pomagala. Kad se to zna, razumije se što je značilo kad 
se 1842. pojavio Mažuranićev i Užarevićev njemačko-hrvatski rječnik. 

Ideje ilirskoga pokreta predstavljale su u svoje doba novost, za govo- 
renje o njima nije mogao biti dovoljan tradicionalni književnojezični lek- 

sik. U vremenu prije četvrtoga i petog desetljeća 19. stoljeća takvih misli i 
pojmova naprosto nije bilo. A pogotovu se o njima tako nije govorilo. Naši 
su se pak preporoditelji našli pred zadatkom da u javnosti o svem tome 
mjerodavno progovore hrvatski. Duhovno je to i misaono bilo prevrat- 
no vrijeme, što se poslije, godine 1848., u revoluciji pokazalo i politički. 

U okviru istraživačkoga projekta posvećenog izgradnji civilizacijskog 
rječnika u književnim jezicima bošnjačkom, hrvatskom i srpskom koji je 
ovaj pisac vodio u organizacijskom okviru Balkanske komisije Austrijske 
akademije znanosti istražene su u tom pogledu dvije političke brošure 
iz prve polovice četrdesetih godina 19. stoljeća, dakle iz vremena nešto 
prije velike revolucije, u kojima zauzeti ilirci na hrvatskom jeziku izno- 
se svoje političke ideje. To je istraživanje dalo relevantnih razultata. Oni 
su u bitnom svojem dijelu i objavljeni u publikacijama Austrijske aka- 
demije, ali su u nas ostali potpuno nezapaženi. Ovdje se stoga mora po- 
kušati u najsažetijem obliku iznijeti ono što je od toga najvažnije. Inače, 
naime, nije moguće razumjeti povijest hrvatskoga standardnog jezika u 
vremenu ilirizma. 

Te dvije političke brošure jesu Mali katekizam za velike ljude Draguti- 
na Rakovca (Zagreb, 1842) i Šta namjeravaju Iliri Bogoslava Šuleka tiska- 
na zbog austrijske cenzure u prijateljskom inozemstvu (Beograd, 1844). 
Tada je, naime, u Austriji ilirsko ime bilo zabranjeno. Iz tih dviju brošu- 
ra ekscerpirane su 322 riječi, sve koje su se svojim značenjem izravnije 
ili manje izravno odnosile na vlast i državu jer je projekt imao istražiti 
razvoj civilizacijskoga rječnika upravo na tom području. Uz pomoć ne- 
procjenjivo vrijednog velikoga Akademijina rječnika utvrđeno je onda 
koje od tih riječi pripadaju tradicionalnom leksiku hrvatskoga književ- 
nog jezika i kada su se u njem prvo pojavile. Pokazalo se da od te 322 
riječi njih 252 pripadaju tradicionalnomu rječniku, a za 70 se nije naš- 
la starija potvrda. U prijelomno doba. kad se počelo govoriti o mislima 
kakve se prije nisu niti mislile, upotrebljavaju zauzeti pisci mnogo riječi 
kakve se prije nisu rabile. Na tom uzorku može se točno utvrditi koliko 
je tu bilo kontinuiteta u jezičnom izrazu, a koliko novotarstva i prekida 
s tradicijom jezičnoga izraza. 


174 Radoslav Katičić Hrvatski jezik 


One 252 riječi tradicionalnoga hrvatsko književnojezični rječnik 
mogu se po vremenu svojega pojavljivanja raslojiti na kulturnopovije- 
sna razdoblja koja su ih književnom jeziku ostavila u baštinu. Najsta- 
rijem leksičkomu sloju, praslavenskomu, pripada od tih riječi njih 63. 
To nisu sve one koje se mogu izvoditi iz praslavenskoga, takve su na- 
prosto slavenske i po tom se izvođenju poznaju kao takve, nego su to 
one za koje ima dokaza da su se već u praslavenskome rabile kao riječi. 
Takve su na primjer: gospoda, knez, moć, sloboda, služba, sud, vladati, 
zakon, župan i druge. ' 

Srednjovjekovnom kulturnom sloju pripada od toga uzorka 71 riječ. 
Takve su na primjer: ban, car, danak, dopustiti, država, gospodar, kralj, 
kruna, plemić, poklisar, sloga i druge. 

Od kasnosrednjovjekovnoga i renesansnog kulturnog sloja baštinje- 
na je u tom uzorku SI riječ. Takve su na primjer: buna, dužnost, izdaja, 
neplemenit, otpravljati, pedepsati, pravica, zastava, žezlo i druge. 

Za katoličke obnove i u razdoblju baroka pojavila se je od našega uzor- 
ka 41 riječ. Takve su na primjer: čelništvo, domovina, osnovati, pješak, po- 
godba, poglavar, razdor, stolovati, ugovor, upravitelj, velikaš, zavičaj i druge. 

Riječi koje se prvi put javljaju u razdoblju prosvjetiteljstva u našem 
je uzorku 26. Takve su na primjer: barjak, bjegunac, bunt, imenovati, 
komanda, nadvojvoda, narodnost, podanik, porez, proces, ustav i druge. 

Većina tih riječi i danas se može rabiti, manji njihov dio ima danas 
izrazit stilistički naboj i dočarava ozračje starine, samo vrlo malo njih ne 
mogu se danas više baš nikako upotrijebiti. 

Riječi pak kojima uz pomoć velikoga Akademijina rječnika nije bilo 
moguće naći potvrde starije od dviju brošura u našem je uzorku bilo 70 
na broj. Među njima je niz latinskih i grčkih europeizama kao što su anar- 
hija, apsolutistički, diploma, instalacija, liberalizam, literatura, opozicija, 

politika, tolerancija i druge. To pokazuje da pri preporodnoj izgradnji 
civilizacijskoga rječnika nije bilo načelnoga i odbojnog purizma. Svi se 
ti internacionalizmi mogu u hrvatskom standardnom jeziku rabiti i da- 
nas. Ima posuđenica kao garda iz francuskog, vjerojatno njemačkim po- 
sredstvom, a iz slavenskih jezika preuzeto je naslov, tumačnik i ustavan 
iz češkoga, otpor iz češkoga ili ruskoga, opredjeljivati iz ruskoga, grb iz 
češkoga i poljskoga ruskim posredstvom, a tradicionalno hrvatsko žezal 
po češkom je uzoru preoblikovano u žezlo. Tako se rabi i danas. 

Većina riječi bez starijih potvrda, ako te potvrde nisu tu promakle, 
nove su hrvatske riječi nastale kao kovanice stvaralačkom tvorbom ili 

promjenom značenja za aktualne potrebe. I opet većina tih riječi i danas 
se bez sustezanja mogu upotrijebiti. 

Za odgovor na pitanje o tome koliko je tradicionalnoga književno- 
jezičnog kontinuiteta u toj izgradnji civilizacijskog rječnika kako se ona 
pokazuje na utvrđenom uzorku, a koliko inovacije, potrebno je utvrdi- 
ti omjere. Riječi naslijeđenih iz starijih razdoblja hrvatskoga književnog 
jezika u tom je uzorku 252, a onih za koje nije bilo moguće naći starije 
potvrde 70. To je omjer od 1 : 3,5 % u korist baštinjenoga leksika. Dru- 
gim riječima, vrhunski intelektualni predstavnici preporodnoga pokreta 
izlažući svoje nimalo tradicionalne i sasvim nove političke ideje poslužili 
su se pri tome riječima od kojih su više od tri četvrtine već postojale u 
hrvatskom književnom jeziku. Samo do oko jedne četvrtine njih su nove 
riječi. To pak.ne znači ništa drugo nego da su svojim izrazom duboko i 
čvrsto ukorijenjeni u tradiciji toga književnog jezika. Od svih pak rije- 
či u postavljenom uzorku svega 10 se danas baš nikako i ni pod kojim 
uvjetima ne mogu rabiti jer se naprosto ne razumiju ili barem ne prepo- 
znavaju. To jasno govori o snažnom kontinuitetu. 

Nema dakle govora o tome da bi narodni preporod predstavljao ikakav 
prekid kontinuiteta u književnom jeziku. On je, dakako, donio mnogo 
novoga. Ali je upravo dojmljivo koliko se kontinuiteta pokazalo da je pri 
tome zadržao. Aktivirao je i adaptirao rječničko blago starijih razdoblja i 
velike književnojezične tradicije. Bio je to doista preporod. 

U našoj kulturnoj svijesti, međutim, jako je prisutna i upravo premoćna 
predodžba o narodnom preporodu kao novom početku u povijesti knji- 
ževnoga jezika i time snažnom prekidu svakoga kontinuiteta. Nije baš 
lako odgovoriti na pitanje odakle ta predodžba. Veliku je tu ulogu sigur- 
nio odigrala krilatica ,Vuk i Gaj". O tome će, o toj fatamorgani, temeljito 
biti govora u sljedećem poglavlju. Ali tu treba uzeti u obzir i činjenicu, 
sasvim nedvojbenu, da je u tri županije civilne Hrvatske, Zagrebačkoj, 
Varaždinskoj i Križevačkoj, preporodom naglo napušten već lijepo izgra- 
đen civilizacijski rječnik književnoga jezika koji je narječno bio stilizi- 
ran kajkavski, a dakako i sam tako stilizirani književni jezik. To jest bio 
potpun prekid kontinuiteta. Perspektiva tih triju županija prenesena je 
tu, sasvim neopravdano, na sav hrvatski prostor. To mora svatko u sebi 

ispravljati. Preporod je bio doista preporod, oživljavanje naslijeđenih, ali 
zametnutih i zapretanih potencijala, pa i jezičnih. 

Za dopunjanje civilizacijskoga rječnika našla se tada pri ruci i knji- 
ževnost srpskoga prosvjetiteljstva. Osobito se mnogo čitao i bio koristan 

baš u tom pogledu Dositej Obradović. O tome svjedoči 1866. tada pe- 
desetogodišnji Ivan Kukuljević Sakcinski koji je mlađima htio objasniti 
koliko su za njegov naraštaj iliraca značile i srpske knjige. On piše u Na- 
rodnim novinama: ... moramo ipak priznati da smo se mi, osobito stariji 
književnici, sa srpskom knjigom, te duhom i smjerom kojim je pošla bila 
srpska književnost, počamši od Obradovića, Davidovića i Karadžića, veo- 


ma mnogo okoristili. Dakako on tu misli na štokavsko pisanje, osobito na 


štokavski stiliziran prozni duktus i stil. Ali se to u punom smislu može 
odnositi jedino na Karadžića jer su prosvjetiteljski pisci Obradović i Davi- 
dović pisali slavenosrpski, a mladim i jezično nespremnim ilircima mogli 
su biti korisni najviše svojim bogatim i dobro razvijenim civilizacijskim 
rječnikom. Tragovi utjecaja toga rječnika razabiru se u hrvatskom jezi- 
ku još i danas. Odatle su preuzete na primjer riječi ustrojstvo i sveučilište, 
koje danas zvuče izrazito hrvatski jer su u srpskom pale žrtvom protucr- 
kvenoslavenskoga čistunstva Karadžićevih sljedbenika, pa od tih riječi u 
srpskom standardnom jeziku nije ostalo traga. Zamijenjene su potpuno 
europskim internacionalizmima struktura i univerzitet. 

No izgradnja rječnika, pa i nazivlja, za sva područja suvremenog ži- 
vota onodobne Europe, i to u najkraćem mogućem vremenu, potpuna je 
novina, koja je značila veliku destabilizaciju i zahtijevala napor i vreme- 
na, kojega nije bilo, da se prevlada i rječničke inovacije stalože i učvrste. 

Stvari su se još više zaoštrile kad je u ožujku 1848. izbila revolucija 
i sasvim iznenada u Gajevim novinama objavljeno: ,Štampa je slobod- 
na". Sada se moglo i moralo izricati sasvim izričito i otvoreno ono šte je 
pod nadzorom Metternichove cenzure ostajalo potisnuto i prikriveno. 
U Zagrebu je počeo izlaziti novilist Slavenski jug, koji je radikalno izno- 
sio revolucionarne ideje. Raspisao se je samo kratko jer je već 1849., čim 
je prevladala monarhistička reakcija, prestao izlaziti. U programatskim 
člancima što su u njem izlazili javljaju se pregršti riječi, tada sasvim no- 
vih, bez kojih hrvatski jezik danas ne možemo zamisliti. Među njima i 
sklop ljudsko pravo. Koliko god to bilo zanimljivo, ovdje se ne može po- 
bliže razmatrati. No dosta će biti reći da je u prvom broju u programat- 
skom članku Dragojla Kušlana riječ država u zagradama na francuskom, 
jeziku revolucije, protumačena kao Ičtat, a društvo kao la socićtć. Oboje 
su nosivi pojmovi revolucionarnih ideja. A očito je: Kušlan nije bio si- 
guran da će njegovi čitatelji razumjeti te riječi. I doista, kada se podrob- 
nije istraži povijest njihova značenja, pokazuje se da je riječ država dotle 
značila ,područje vlasti i uprave* i da je bila jednakovrijedna s riječi pro- 

vincija. To se značenje do danas održalo u crkvenom nazivu redoržava, 
za što se također kaže provincija. A društvo je imalo samo značenja ,sku- 
pina ljudi koji se druže' i udruga. Apstraktni pojmovi države bez obzi- 
ra na oblik vlasti, kao što su kneževina, kraljevina, carevina, i društva 
bez obzira na to kako je politički organizirano, pa mu se ta organizacija 
može promijeniti revolucijom, prije se nije tako niti pomišljalo, pa nije 
trebalo niti riječi za to. 

Još godine 1843. održao je Ivan Kukuljević Sakcinski (1816-1889) u 
Hrvatskom saboru, gdje se do tada govorilo samo latinski, kao prvi poli- 
tički govor na hrvatskom jeziku, a 1847., u predvečerje revolucije, Sabor 
je odlučio da od tada posluje samo na hrvatskom, da ga učini ,diploma- 
tičkim jezikom? kako se govorilo. Bio je to prevratan čin, ali je utemeljio 
trajno stanje. Kad je revolucija ugušena, hrvatski je književni jezik ostao 
u javnoj uporabi, ako u razdobljima najčvršćeg apsolutizma ne kao jedi- 
ni niti kao prvi, nego uz privilegirani njemački jezik centralističke car- 
ske uprave. No pitanje hrvatskoga civilizacijskog rječnika te pravnoga i 
upravnog nazivlja tako nije silazilo s dnevnoga reda. 

Kada je izbila revolucija 1848., bio je to u Hrvatskoj politički vrhunac 
ilirskoga pokreta. Njezino pak gušenje 1949. značilo je njegov potpuni 
slom. Osam godina apsolutističke vladavine strogoga monarhičkog cen- 
tralizma potpuno su ga dokrajčile. Može se mirno reći da je ilirski pokret 
doživio potpun brodolom. A ipak je on utemeljio i bitno oblikovao mo- 
dernu Hrvatsku, udario joj je svoj neizbrisiv pečat. Kad se to tako vidi, a 
nedvojbeno je tako, postavlja se pitanje kako je to moguće, kako je kraj 
potpunoga političkog poraza moguća isto tako potpuna pobjeda u kultu- 
ri i naobrazbi. Odgovor tu zapravo i nije teško dati: učinio je to austrijski 
apsolutizam. On je doduše uništio preporodni pokret kao politički čini- 
lac, ali je obrazovne stečevine ilirizma upotrijebio za svoju kulturnu po- 
litiku prema svim Hrvatima u Carstvu, ne samo prema onima za koje je 
bilo nadležno Jelačićevo Bansko vijeće. Dolazilo je to iz centralističkoga 
ministarstva prosvjete grofa Thuna u Beču. 

Da bi se to razumjelo, potrebno je i opet raskrstiti s nekim čvrsto 
ukorijenjenim šablonskim predodžbama. Poznato je, govori se i uči, da 
je austrijski monarhički apsolutizam bio germanizatorski. Da je sustav- 
no i dosljedno ponjemčivao. I to je bez sumnje istina, ali nije sva isti- 
na. Apsolutistička je politika težila za tim da Austrijsko Carstvo bude 
država u kojoj će svatko tko nešto znači biti Nijemac ili mu se ne će 
poznati da nije. Kada se zna kakve su bile prilike i odnosi u gradovima 

Habsburške Monarhije, kako su disali građani i kakav im je bio narod- 
nosni sastav, mora se priznati da takav cilj nije bio potpuno nerealan. 
U građanskim krugovima svih narodnosnih sredina znalo se njemački, 
a i kulturno su i u društvenom ophođenju ljudi iz takvih krugova bili 
prilagođeni Nijemcima. Nije bilo nemoguće postići da nauče jezik to- 
liko i da se prilagode tako da im se ne pozna da nisu Nijemci. A kako 
će oni privatno u svojem krugu govoriti, to vlasti nije bilo briga. Ludi- 
lo skrajnje etničke netrpeljivosti kakvo je u zlehudom 20. stoljeću za- 
hvatilo neke sredine tada se u Europi još nije bilo pojavilo. Nitko nije 
bio tako lud da bi smatrao mogućim, pa onda težio za tim da u Carstvu 
kojemu većina stanovništva nisu bili Nijemci, da bi u takvom Carstvu 
svi Česi, svi Mađari, svi Slovaci, svi Slovenci, svi Hrvati, svi Srbi, svi 
Rumunji, svi Poljaci, svi Rusini, svi Talijani, baš svi postali Nijemci. 
Tako lud nitko nije bio. Naprotiv, apsolutističkoj vlasti bilo je jako sta- 
lo da svojem puku podigne razinu naobrazbe, da ga opismeni i školuje. 
Dok ti ljudi u Carstvu nisu predstavljali ništa ozbiljnije, vlada se je živo 
brinula, mnogo življe nego ikoja vlada ikada prije te apsolutističke, za 
naobrazbu tih širokih pučkih slojeva, naobrazbu na njihovu jeziku jer 
nikoji drugi nisu dovoljno dobro znali i na primjereno niskoj razini. 
U pučkim školama apsolutistička vlada nije zatirala, nego je njegovala 
sve jezike carskih podanika. Na toj razini ona je za sve jezike Carevine 
učinila mnogo više nego ikoja vlada prije nje. A u školama za Hrvate 
ona je primjenjivala stečevine naobrazbe što je ponikla iz ilirskog po- 
kreta. One su tako preko bečkoga centralističkog ministarstva prodrle 
do svih Hrvata u Carevini. I do onih koji su danas u austrijskom Gra- 
dišću i do kojih nikada nije dopro preporodni pokret iliraca. 

Apsolutistička vlada je priznavala svoje narode, proglašavala njihovu 
ravnopravnost, i išla čak tako daleko da je sve zakone i zakonske odred- 
be objavljivala na svim njihovim jezicima. Izdavala je upravo u tu svrhu 
i službene novine na svim tim jezicima. To je važno vrelo za povijest svih 
tih književnih jezika u pedesetim godinama 19. stoljeća, kojega istraživa- 
nje jedva da je još načeto. Kad se spomene austrijski apsolutizam, nazvan 
po tadašnjem ministru unutrašnjih poslova Bachovim ili za razliku od 
starijega Metternichova neoapsolutizmom, svi misle na germanizaciju. 
Teško je zamisliti da je to razdoblje važno za jezike koji su se govorili u 
Monarhiji, a nisu bili njemački. A ipak su se svi zakoni, uredbe i progla- 
si objavljivali na njima svima. Vladi je stoga bilo potrebno i stalo da se u 
njima svima razvija i izgrađuje pravno i upravno nazivlje. 

Već 1849., revolucija je bila tek ugušena, a apsolutizam još nije nastu- 
pao sasvim otvoreno, sam ministar unutrašnjih poslova Alexander Bach 
potaknuo je rad na skupljanju i utvrđivanju upravnoga i pravnog naziv- 
lja na slavenskim jezicima Habsburške Monarhije. U lipnju iste godine 
počelo je Ministarstvo pravosuđa rad na tom pothvatu. Okupilo je kva- 
lificirane osobe iz svih tih naroda. Za Hrvate su u tom poslu sudjelovali 
Ivan Mažuranić i Dimitrija Demeter. Vlada je htjela odrediti samo jedno 
nazivlje za Hrvate i Srbe, ali Srbi, koje je u toj radnoj skupini predstavljao 
Šibenčanin Božidar Petranović, nisu pristali na to jer se nisu htjeli odreći 
svojega crkvenoslavenskog i ruskoga nazivlja, koje je opet bilo neprihvat- 
ljivo za Hrvate. Tako se izjalovio prvi pokušaj državne vlasti da utvrdi isti 
jezik za Hrvate i Srbe, kako bi joj bilo odgovaralo. Veliki je pothvat donio 
ploda. Izašla je službeno izdana pravno-politička terminologija za slaven- 
ske jezike u Austriji: Juridisch-politische Terminologie fiir die slavischen 
Sprachen Osterreichs (Beč, 1853). Time je prvi put utvrđena i popisana 
pravna i politička terminologija za hrvatski standardni jezik. To je važna 
postaja na putu njegova razvitka i potpune izgradnje, a ima se zahvaliti 
austrijskoj apsolutističkoj vladi, germanizatorskoj. 

Ona je to pak doista bila. Puštala je i željela da narod svakoga jezika 
njeguje svoj jezik i da se naobražava na njem, ali samo na nižoj društve- 
noj razini i u sferama koje su u javnom životu bile malo važne. Ako se 
radi o školstvu, samo u pučkoj školi. U gimnaziji je već počimao pritisak. 
Sve što je bilo doista ozbiljno i važno imalo se u Carevini odvijati na nje- 
mačkom jeziku. Tek odredbe vlasti imale su do puka stizati na njegovu 
jeziku. Tako se hrvatskom jeziku, i drugima koji su bili u istom položaju, 
onemogućivalo da postignu punu standardnost jer ona podrazumijeva da 
se na takvu jeziku glatko i bez zapinjanja može govoriti i pisati o svemu 
što se kao tema pojavljuje u nadetničkom civilizacijskom krugu kojemu 
taj jezik pripada. Standardni jezici pod takvim režimom ostaju kržljavi i 
nepotpuno razvijeni, a to će biti da je i bila svrha, kako ne bi mogli po- 
stati ravni njemačkomu, koji je trebao trajno ostati glavni jezik Carstva, 
neophodan svim njegovim stanovnicima ako nisu sasvim priprosti i slabo 
važni ljudi. Trebalo je zadržati stanje kakvo je opisao Antun Mažuranić 
oko izdavanja ranih godišta Gajevih Novina, da Hrvati doduše govore 
hrvatski, ali da budu naviknuti o političkim i drugim javnim predmeti- 
ma govoriti samo njemački. 

Razumljivo je stoga da je apsolutističko razdoblje (1849-1860) osta- 
lo u teškoj uspomeni kao vrijeme potištenosti i pritisnutosti hrvatskoga 

jezika. Apsolutistička je vlada odlučno i centralistički obnovila školstvo 
i podigla ga je na do tada nezamislivo visoku razinu. Tako je osnovana 
i državna gimnazija u Zagrebu. Bila je i ostala na daleko najbolja. Imala 
je ponjemčivati buduću mladu hrvatsku inteligenciju. Nastavni je jezik 
bio, dakako, njemački. Hrvatski, doduše, nije bio sasvim prognan s nje, 
učio se kao ,zemaljski jezik" imao je malo tjednih sati, učio se kao strani 
jezik, i u nastavnom pogonu dobio je sasvim sporedan položaj. Druga je 
stvar što su u toj gimnaziji kao nastavnici bili namješteni izvrsni hrvat- 
ski profesori, kao što su Vjekoslav Babukić i osobito Antun Mažuranić 
te Adfolfo Veber Tkalčević i u tim vrlo nepovoljnim okvirima uspijevali 
u svojih učenika pobuđivati ljubav za hrvatski jezik i ponos na nj. Oni 
su to umjeli. Gimnazija koja je bila zamišljena kao instrument ponjem- 
čivanja postala je tako u zbilji rasadište hrvatstva. Njezini su maturanti 
uz mnoge druge znatne suvremenike bili August Šenoa i Vatroslav Jagić. 

Za hrvatsku inteligenciju nastupilo je u pedesetim godinama 19. sto- 
ljeća vrlo teško i jako potišteno vrijeme. Bila je pod stalnim pritiskom 
apsolutističke bečke vlade da u javnom djelovanju napusti hrvatski jezik. 
U građanstvu i među intelektualcima bio je doista ugrožen. Svi pripad- 
nici tih krugova koji su imalo osjećali hrvatski bili su od toga pritisnuti 
i poniženi. I u stiješnjenim okolnostima nasilno prigušivane javne rije- 
či to je izazivalo otpor i izričitu reakciju. U tišini koja je nastala kad je 
1849. prestala izlaziti Danica, a iste je godine ukinuta i Zora dalmatin- 
ska, uporni su borci za hrvatsku budućnost i za budućnost hrvatskoga 
jezika pokrenuli 1852. u Matici hrvatskoj književni časopis Neven. Nje- 
gov glavni urednik Mirko Bogović objavio je već u prvom godištu članak 
Naš narodni jezik. U njem se je oborio na njemčarenje i javno potužio 
na bijedan položaj narodnoga jezika u hrvatskoj sredini. Ali kao krivca 
za to optužio je, ne vlast, nego hrvatsko građanstvo koje od svoje volje u 
svakoj prilici daje prednost njemačkomu jeziku. To je, dakako, bila isti- 
na, ali se građanstvo tako držalo hoteći ugoditi težnjama središnje bečke 
vlasti i njezinih eksponenata razmještenih po Hrvatskoj. Bogović je vrlo 
živo i dojmljivo opisao te tužne prilike. 

Iste godine 1852. javio se mladi gimnazijski profesor Adolfo Veber, 
koji je kao hrvatski književnik sam sebe prozvao Tkalčević, (1825-1889) 
rodom iz Bakra, u Programu Zagrebačke gimnazije člankom o jezičnoj 
nastavi: Korist i način predavanja latinskih klasikah. Taj se članak prika- 
zuje kao da je posvećen metodici nastave klasičnih jezika, a zapravo je 
Veberov programatski proglas o njegovanju hrvatskoga književnog jezi- 

ka, a time i program zagrebačke filološke škole koja je tada nastavljajući 
jezičnu kulturu i jezičnu politiku satrvenoga ilirizma upravo nastajala. 

Težište je te Veberove rasprave stilističko, smatra da čitanje i tumače- 
nje latinskih klasika u školi treba služiti razvijanju hrvatskoga stila, koji 
ne treba da ropski preslikava klasične uzore, ali da se njima nadahnjuje 
razvijajući bogate izražajne mogućnosti hrvatskoga jezika, blisko srodne 
izražajnim mogućnostima latinskoga. Upoznavanje latinskih klasika naj- 
kraći je put do postizanja visokih stilskih vrijednosti u pisanju hrvatskim 
jezikom. Sam je Veber u toj svojoj raspravi postigao upravo umjetničku 
kvalitetu stilskoga oblikovanja. On je tu upozorio na vrlo bitnu osobinu 
hrvatskoga književnog jezika, njegovu orijentaciju prema latinskomu, 
koja mu je obilježje već od prvih početaka i bitno određuje njegovu stil- 
sku izražajnost. Da se u tome više pozornosti poklanjalo Veberu, bilo bi 
to na veliku korist istančanosti hrvatskoga književnog jezika. Nažalost, 
škola hrvatskih vukovaca, koja je poslije Veberove zagrebačke škole pot- 
puno zavladala hrvatskim školstvom i kulturnim prostorom, nije imala 
baš nikakva sluha za to. Jezično okružje ostalo nam je do danas obilježe- 
no time. Ipak je Veberov članak, ako se pravo razumije, i danas još, reklo 
bi se: baš danas, u jezičnoj kulturi velik poticaj i izazov. 

Vjekoslav Babukić, radeći još od tridesetih godina neumorno na 
gramatici, dovršio ju je baš u to gluho doba, na poticaj bana Jelačića, 
koji se lišen svake moći i utjecaja iz petnih žila trudio da za hrvatski 
jezik spasi što se spasiti dade. Dovršio je i izdao svoju novu i opširnu 
gramatiku pod jednostavnim naslovom Ilirska slovnica (Zagreb, 1854). 
Jelačićev napor nije donio očekivana ploda. Ta Babukićeva gramatika 
nikada nije bila propisana kao školski udžbenik. A i znanstveno nije 
odjeknula koliko je zapravo zasluživala. Babukić je za nju pomno ra- 
zradio metajezik, promišljeno razradio hrvatsko gramatičko nazivlje i 
dao u skladu sa svojim shvaćanjima potpuniji opis hrvatskoga standar- 
dnog jezika nego je do tada igdje predočen. Zbog okolnosti u kojima je 
izašla ostala je Babukićeva velika gramatika na sporednom kolosijeku 
standardnojezičnoga razvoja. 

Iste godine kao i Babukić objavio je svoju gramatiku Andrija Torkvat 
Brlić (1826-1868) rodom iz Slavonskoga Broda, sin Ignjata Alojzija Br- 
lića: Grammatik der Illyrischen Sprache wie solche im Munde der Serben 
und Kroaten gebrćuchlich ist - Gramatika ilirskoga jezika kako se rabi u 
ustima Srba i Hrvata (Beč, 1854). Ni ta gramatika nije imala znatnijega 
odjeka, a zanimljiva je po tome što je Brlić posezao za Karadžićem i Da- 

ničićem, pisao fonološkim pravopisom, pa je po tome osamljeni pret- 
hodnik škole hrvatskih vukovaca. 

Obzorje se potpuno zamračilo kada je iste te 1854. godine uredbom 
apsolutističke vlasti njemački propisan kao jedini dopušteni nastavni 
jezik u svim gimnazijama Carevine. Odgovor je došao i opet od Vebe- 
ra. On je 1856. u Nevenu objavio opširnu studiju: Ustroj našega jezika. 
Tu ističe i ilustrira bogatstvo i blagoglasje hrvatskoga jezika, prikazuje 
njegovo ustrojstvo i ustvrđuje kako je svakomu drugom ravan, ako ne 
i nadmoćan. Nadmoćan je svakako njemačkomu onako kao što mu je 
nadmoćan latinski, i to istim svojstvima svojega ustroja i jednakim izra- 
žajnim sredstvima. Sročena kao čisto jezikoslovan i stilistički traktat, ta 
je rasprava zapravo bila politički proglas vrlo žestokoga naboja. Bila je 
to himna hrvatskomu jeziku i poziv na njegovu njegu i na obranu od 
ponjemčivanja hrvatskog društva, ponjemčivanja kako nasilnoga, tako 
i iz oportunizma dobrovoljno prihvaćenoga. Bio je to poziv školovanim 
Hrvatima da se ne stide svojega jezika, nego da se njime ponose. Bio je 
to odgovor na pritiske vlasti i nastojanja njezinih pokornih izvršitelja u 
školama da mlade pridobiju da prigrle njemački jezik i napuste hrvatski 
kao tobože primitivan i slabo izgrađen. 

No Veber je, još po narudžbi bečkog centralističkog ministarstva, na- 
pisao gramatiku hrvatskoga jezika. Oko nje je onda zbog prigovora ne- 
kog anonimnog recenzenta došlo do zapleta. Rukopis je dulje vremena 
ostajao neobjavljen. Kad se pokazalo da recenzentovi prigovori ipak nisu 
opravdani, izašla je ta Veberova gramatika tek poslije pada apsolutističke 
vlade: Slovnica za četvrti razred katoličkih glavnih učionah (Beč, 1862. i 
drugo izdanje već 1863). Zbog svih tih zapletaja tu je malu gramatičicu 
svojim izlaženjem pretekla kapitalna Veberova Skladnja ilirskoga jezika 
(Beč, 1859). Izašla je na samom kraju apsolutističke vladavine. To je prva 
opsežna i temeljita hrvatska sintaksa, područje koje su hrvatske grama- 
tike do tada obrađivale vrlo oskudno, moglo bi se reći maćuhinski. Taj 
pionirski Veberov rad, kako god nije bez mane i nedostataka ima i zadr- 
žao je temeljnu vrijednost. O njoj se sve do njezinog nedavnog pretiska 
malo znalo jer je vrlo utjecajna škola hrvatskih vukovaca nije znala valja- 
no ocijeniti, pa ju zato i nije znala cijeniti, a i nas nije to naučila. Veber je 
radio neumorno. Nepunih deset godina poslije sintakse izašla je njegova 
cjelovita gramatika: Slovnica hrvatska za srednja učilišta (Zagreb, 1871., 
drugo izdanje 1874., treće 1876). Ta je gramatika jasno odredila jezični 
standard po učenju zagrebačke škole. Bio je to jezik stiliziran novoštokav- 

ski, ali s h u genitivu množine i dosljednim čuvanjem starih množinskih 
nastavaka (žene, ženam, ženah, ženami). U rječniku toga jezika nije bilo 
novoštokavskoga purizma prema riječima čakavskoga i kajkavskog nar- 
ječja, a i u sintaksi se osjećao i njihov utjecaj. Pravopis je bio morfono- 
loški (sladak, sladka, sladko). Temeljno je načelo bilo da književni jezik 
nije narodni pretočen u knjige, nego da ima svoje njemu inherentne za- 
konekao što ima i svoje zadaće različite od zadaća koje ima narodni jezik. 

Odmah nakon pada apsolutizma i uspostave ustavne vladavine, do čega 
je došlo 1860. pošto je postalo jasno da Habsburzi pod svojim carskim 
žezlom ne će ujediniti Njemačku i da Austrijsko Carstvo može preživjeti 
samo izvan sastava Njemačkoga shvaćajući se ne kao njemačka država, 
nego kao država mnogih naroda, ozračje je postalo sasvim drukčije. U 
tom slobodnijem ozračju odjeknuli su silno stihovi Bogom danoga pje- 
snika Petra Preradovića Rodu o jeziku (1860) i Jezik roda moga (1861). 
Odjeknuli su glasno. Apsolutizam je razgrađujući feudalno društveno 
ustrojstvo i politički poredak, namećući administrativno društvene ste- 
čevine revolucije, pripravio mjesto i dao status građanstvu, ali ono se sada 
nije konstituiralo kao njemačko, nego je mjesto koje je pripravio apso- 
lutizam zauzelo građanstvo onih naroda koji su prevladavali u pojedi- 
nim zemljama monarhije. Svaka se zemlja sada i službeno konstituirala 
nacionalno, a društvena elita se je tomu prilagođivala i etnički. Šenoa je 
opisujući pad apsolutizma u Hrvatskoj lijepo prikazao kako su ljudi od 
nekoga položaja dotle krili ako su u obitelji razgovarali hrvatski, a onda 
odjednom počeli kriti ako su razgovarali njemački. Tko nije dobro vla- 
dao hrvatskim književnim jezikom, nije više u Hrvatskoj mogao računati 
s karijerom u javnoj službi. Ne treba mnogo objašnjavati da se je položaj 
hrvatskoga jezika time stubokom promijenio. 

Promijenio se i položaj hrvatskoga jezikoslovlja. Ono je prestalo biti 
neobvezatan kulturni diletantizam. Njegova pitanja postala su važna jav- 
na pitanja. Došlo je i do polemika. Mladi i blistavi Vatroslav Jagić koji 
se vratio sa studija u Beču od najboljih učitelja, izvrsno potkovan u po- 
redbenoj lingvistici, koja je upravo tada počela cvjetati, napao je 1864. 
u novoosnovanom znanstvenom časopisu Književnik Vebera, ravnatelja 
gimnazije na kojoj je službovao, zbog pogleda na pravopis koje je svim 
svojim autoritetom zastupao. A kad mu je ovaj vrlo odlučno odgovorio, 
napao ga je 1865. u istom časopisu zbog nekih njegovih pogleda na sin- 
taksu. Jagić je bio izvrsno lingvistički izobražen i sjajno pripravljen za 
takvu raspravu. Ali je bio i vruće glave i nije imao dovoljno osjetljivosti 

za stilističku stranu književnog jezika; u čem je Veber bio jači od njega. 
Veber je jako naškodio sebi odgovarajući Jagiću žestoko. Njegov autoritet 
je pretrpio udarac od kojega se nikada više nije oporavio. I dalje je ostao 
glava zagrebačke filološke škole, dobivao priznanja i doživljavao uspje- 
he, ali je njegovo jezikoslovlje od tada počelo ulaziti u svoj suton. Od na- 
pada mladog i preuzetnog, u ponečem nedovoljno osjetljivog i pomalo 
bezobzirnog Jagića ostala je na njem sjena koja se više nije dala otjerati. 
Zagrebačka je škola ostala potkopana. A Jagićevi argumenti, silno učeni 
u duhu onodobne jezikoslovne učenosti, zapravo i nisu bili relevantni za 
predmet rasprave, oblik genitiva množine sa završetkom na -h. 

No zagrebačka je škola i dalje predvodila i određivala standardizaci- 
ju hrvatskoga književnog jezika. Tek pravopis nije bio ujednačen jer je u 
književnosti, osobito u časopisu Vijenac, bio drukčiji nego se učio u ško- 
lama, pa je hrvatska vlada 1877. imenovala komisiju koja je imala razmo- 
triti to pitanje i dati prijedlog za njegovo rješenje. Komisija nije zabacila 
rješenja zagrebačke škole, ali nije dala niti odlučno dosljedan prijedlog. 
Spriječio je to Armin Pavić (1844-1914) rodom iz Požege, njezin član, 
koji je već bio pristaša Karadžićeva fonološkog pravopisa, a kako s ta- 
kvim mišljenjem nije mogao prevladati u komisiji, postigao je bar to da 
je pitanje ostalo otvoreno. Kako god je jezični standard zagrebačke ško- 
le bio uspostavljen i mjerodavan, nije se potpuno stabilizirao i učvrstio 
jer je dio kulturne javnosti tada već pogledao prema Karadžiću i njego- 
vu fonološkom pravopisu te prema njegovu novoštokavskom purizmu. 

Svoje poglede na hrvatski književni jezik iznio je Veber godine 1884. 
u Vijencu pod naslovom Brus jezika ili zagrebačka škola. Tu je ostao vje- 
ran projektu hrvatske jezične standardizacije ilirskoga pokreta, svojim 
prethodnicima jezikoslovcima Vjekoslavu Babukiću i Antunu Mažura- 
niću, a, nada sve, ostao je vjeran sebi. 

Iste godine 1859. kao i Veberova Skladnja izašla je potpuna gramatika 
koju je napisao Antun Mažuranić (1805-1888) rodom iz Novoga Vino- 
dolskog, stariji brat Ivanov: Slovnica hrvatska (Zagreb, 1859). On je još u 
doba najživljeg ilirizma počeo kao poslije njega Veber obrađivati hrvat- 
sku gramatiku oslonjen na latinsku: Temelji ilirskoga i latinskoga jezika 
(Zagreb, 1839. i drugo izdanje 1842). To pokazuje koliku je ulogu nastava 
latinskog jezika na gimnazijama odigrala pri standardizaciji hrvatskoga 
književnog jezika. Mažuranićeva je Slovnica osobito važna po tome što 
je on u njoj utvrdio odnos čakavskog i novoštokavskoga naglašivanja i 
utvrdio da su to stariji i mlađi razvojni stupanj. Usporedivši čakavsku ak- 

centuaciju s ruskom pokazao je da se u objema čuva praslavensko stanje 
itako udario temelj poredbenoj slavenskoj akcentologiji. Inače je njego- 
va standardna norma, kako ju predočuje u Slovnici posve sukladna onoj 
koju poznajemo iz Veberovih gramatika. Narječna su obilježja novošto- 
kavska, množinski nastavci su stari i čuvaju praslavensku raznolikost, a 
genitiv množine završava na -ah. Vjekoslav Babukić, Antun Mažuranić 
i Adolfo Veber Tkalčević predstavljaju tako skupa, i uvelike složno, gra- 
matiku zagrebačke filološke škole. 

U drugoj polovici 19. stoljeća stajao je uz gramatičara Vebera kao dru- 
gi stup te zagrebačke filološke škole Bogom dani leksikograf Bogoslav 
Šulek (1816-1895) rodom iz Subotišta kraj Senice u današnjoj Slovač- 
koj. Taj Slovak je još kao dvadesetgodišnjak privučen Gajem i ilirizmom 
došao 1838. u Zagreb i tu se je posve pohrvatio. Godine 1841. pristupio 
je ilirskomu pokretu i počinje raditi u Novinama i Danici. Sjajno je nau- 
čio hrvatski i razvio široko razgranatu spisateljsku djelatnost. Bio je vrlo 
aktivan i plodan novinar, a pisao je i znanstveno-popularna djela te pri- 
rodoslovne školske knjige. Za cijeloga radnog vijeka bavio se hrvatskim 
stručnim i znanstvenim nazivljem. Kao filolog najviše se je istaknuo u 
leksikografiji, i na tom je području jedan od najzaslužnijih u svoj povi- 
jesti hrvatskoga književnog jezika. Nosivi stupovi njegova gigantskoga 
opusa jesu veliki rječnici koji otvaraju novu epohu u hrvatskoj leksiko- 
grafiji. To je na prvom mjestu njegov njemačko-hrvatski rječnik, koji je 
u sveščićima počeo izlaziti još 1853. i konačno se, u dva sveska, pojavio 
sedamnaest godina kasnije: Deutsch-kroatisches Worterbuch - Njemač- 
ko-ilirski rječnik 1-2 (Zagreb, 1860). Taj rječnik obilježuje epohu u povi- 
jesti hrvatskoga književnog jezika. Daje isto kao i Mažuranić-Užarevi- 
ćev rječnik, samo u kud i kamo većim dimenzijama. Šulek je bio svjestan 
povijesnoga i kulturnog raskrižja na kojem je stajao. Odlučno je nasto- 
jao tuđice koje su u onoj situaciji samo navirale školovanim govornici- 
ma hrvatskoga jezika zamijeniti vlastitim riječima. Neumorno je tražio. 
Imao je u tome i prijateljskih suradnika. Osobito mu je mnogo pomagao 
Ivan Trnski, i pri traženju prikladnih domaćih riječi i pri ocjenjivanju 
onih koje je namislio unijeti u rječnik. Šulek je odlučnu prednost davao 
štokavskim riječima, ali kada među njima nije bilo prikladne, posezao 
je bez sustezanja za kajkavskim i za čakavskim, prilagođujući tek njihov 
glasovni lik štokavskomu narječju. Ako ni tu nije nalazio ono što je tra- 
žio, uzimao je riječi iz slavenskih jezika, ne smatrajući ih doista tuđima, 
najviše iz razvijenijega češkog civilizacijskoga rječnika, koji je njemu kao 

naobraženom Slovaku bio najbliži. Posezao je iza ruskim bogatstvom: 
Glasovni lik je, dakako, preoblikovao tako da bude kao štokavski. Ako 
se prikladna riječ nigdje nije mogla naći, kovao je nove naprežući do 
skrajnosti tvorbene mogućnosti hrvatskoga jezika. Druga su njegova ve- 
lika djela rječnici stručnoga nazivlja. Tu je Hrvatsko-njemačko-talijanski 
rječnik znanstvenoga nazivlja 1-2 (Zagreb, 1874-1875. i pretisak: Zagreb, 
1995), a za botaniku je temeljan njegov Jugoslavenski imenik bilja (Za- 
greb, 1879). Tu su položeni temelji nazivlju koje se i danas rabi. Uveo je 
vrlo mnoge nove riječi. Za mnogo njih se danas uopće više ne zna. Ne 
razumiju se. Mnoge djeluju neobično ili nategnuto. Nitko ih danas ne bi 
izgovorio. A mnoge, vrlo mnoge, tako su žive i prisutne da se hrvatski 
jezik više ne može bez njih ni zamisliti. 


HRVATSKO: NJEMAČKO. TALIJANSKI 


RJEČNIK 
. ZNANSTVENOGA NAZIVLJA, | 


dek 


rernašnać 


a e rea 


Bogoslav Šulek, Rječnik znanstvenog nazivlja, 1874-1875. 


No vrlo uspješnoj zagrebačkoj školi usprotivio se je Fran Kurelac 
(1811-1874) rodom iz Bruvna u Krbavi, a starinom Ogulinac, kako nam 
se sam predstavlja. On je 1849. postavljen za nastavnika hrvatskog jezi- 
ka u gimnaziji u Rijeci koja je tada bila došla pod hrvatsku upravu bana 
Jelačića, pa je u njoj trebalo razviti i hrvatsko školstvo. Tamo je okupio 
oko sebe učenike i riječka je škola postala konkurencija zagrebačkoj. Go- 
dine 1854. otpušten je iz službe jer je u očima apsolutističke vlasti pre- 
tjerao u hrvatskom rodoljublju i slavenskom oduševljenju. Nikada više 
nije sredio svoje životne prilike. Probijao se je kao privatni učitelj jezika, 
živio je prvo u Rijeci, a onda kod prijatelja u Karlovcu, dvije je godine 

bio nastavnik crkvenoslavenskoga na liceju u Đakovu, a onda je, što kao 
pomoćni učitelj, što dajući privatne satove mučno i oskudno preživlja- 
vao. Sa svojim je učenicima ostao u vezi i dopisivao se s njima. Riječka 
je škola tako ostajala i kad su se razišli iz Rijeke. Njoj su pripadali znatni 
predstavnici hrvatskoga intelektualnog života, u svojoj mladosti Vinko 
Pacel, Ivan Črnčić i Franjo Rački. 

Još 1852. Kurelac je u Programu gimnazije riječke objavio vrlo zapa- 
žen članak o morfološkoj normi hrvatskoga standardnog jezika: Kako da 
sklanjamo imena? ili greške hrvatskih pisac glede sklonovanja osobito dru- 
goga padeža množine. Tu je propisivao stari genitiv množine bez nastav- 
ka, kako se vidi i iz samoga naslova, a za to se je ustrajno zalagao sve do 
kraja svojega života. Žestoko je napadao zagrebačku školu koju je nazivao 
ahavci zbog nastavka -ah za genitiv množine, kakav je ona propisivala. 

Potrajalo je dok se oko Kurelčeva mišljenja razmahala javna raspra- 
va. On je zastupnicima zagrebačke škole odgovorio vrlo žestoko u knjizi 
Recimo koju (Karlovac, 1860). Najviše je javno djelovao prigodnim govo- 
rima, proglasima i drugim nastupima, prijevodima, izdanjima te svojim 
predgovorima u njima. Ono od toga što je potjecalo iz njegova riječkog 
razdoblja skupio je i uz Strossmayerovu potporu objavio u knjizi: Flumi- 
nensia ili koječega na Reci izgovorena, spjevana, prevedena i nasnovana 
(1862). Tu je objavljen i rodoljubni govor zbog kojega je svojedobno bio 
otpušten iz službe. Jezičnu građu koju je sam skupio u svojem rodnom 
kraju objavio je u knjizi Imena vlastita i splošna domaćih životinja u Hr- 
vatov, a ponešto i Srbalj (1867) i u njoj pokazao kako izvrsno poznaje hr- 
vatski jezik. U Radu Jugoslavenske akademije znanosti i umjetnosti izdao 
je više zanimljivih i oštroumnih filoloških rasprava. 

No najviše je djelovao živom riječi, svojom osobom i nadahnutim 
nastupom, svojim neobuzdanim temperamentom. Ako itko, on je bio 
svoj. Njegova bezmjerna ljubav za hrvatski jezik djelovala je zarazno. A 
u stilu, svojem osobnom stilu, bio je doista umjetnik. Nitko osjetljiv na to 
ne može se oteti njegovu čaru. Tako je stvorio svoju školu. Mnogi mladi 


htjeli su mu biti slični. 

Čar Kurelčeva stila neodoljiv je, kako god mu je jezik vrlo nategnut 
i nitko takvim spontano ne bi pisao, a kamo li govorio. A on je uvelike 
činio upravo to: držao govore. Najveće jezične vrijednosti njemu su bile 
starina i slavensko jedinstvo. A to se dvoje skladno sklapalo u jedno jer 
što je izraz u slavenskim jezicima starinskiji, to bliži su oni jedan drugo- 
mu. Bliži su praslavenskomu, zajedničkomu izvorištu. 

Živa izražajna vrijednost bio je Kurelcu i crkvenoslavenski, što nije 
besmisleno kada se radi o hrvatskom književnom jeziku zbog njegove 
glagoljaške tradicije. Tražio je i nalazio stare i neobične riječi. Time je 
svime očaravao svoje učenike i nije slučajno što je svoju školu utemeljio 
baš u Rijeci jer sjevernočakavski dijalekti onoga kraja čuvaju i održava- 
ju na životu osobito mnogo slavenske starine, a i glagoljaška crkvenosla- 
venska tradicija bila je tamo najživlja. Kurelac je doista nudio nešto što 
hrvatskomu književnom jeziku jako treba, treba i danas, ali nije imao 
stručnoga znanja, nikada nije završio studije, niti osjećaja za mjeru da 
sve svoje impulse i težnje suvislo sredi kako bi se to uvjerljivo uklopilo 
u bogatu tradiciju hrvatskoga pisanja i pomnije oblikovana govora. Kao 
da nije shvatio da nikako ne stoji na početku, da ne stvara književni jezik 
ni iz čega, kako se njemu u zanosu preporodnih dana možda činilo. A 
k tomu bez njegove osobe i žestoke naravi, bez zamaha njegova tempe- 
ramenta, sve je to ostajalo neuvjerljivo. Njegovu projektu standardnoga 
jezika nedostajao je jedan od nezaobilaznih preduvjeta za uspjeh: bilo je 
preteško uspješno se povesti za njim. A onje u žaru i žestini svoje naravi 
u tim svojim jezičnim osobitostima dobrano pretjerao. 

Kako je vrijeme protjecalo, sve više su to shvaćali i njegovi učenici i 
sljedbenici. Oduševljenje je splašnjavalo, jedan po jedan oni su se pomalo 
priklanjali većini, uspješnoj zagrebačkoj školi. Kurelac je ostao ogorčen i 
sam. Poslije blistavoga početka i iskričavoga zamaha povijest riječke škole 
povijest je neuspjeha. Od zanosa tolikih izvrsnih nije na kraju ostalo ni- 
šta. No usprkos tomu Fran Kurelac stvorio je za hrvatski književni jezik 
trajne vrijednosti. Za njegovu stilistiku on predstavlja i danas uzor ko- 
jemu tek treba naučiti plodno pristupati. A kako je u književnom jeziku 
povijest trajna prisutnost, i kraj svih neuspjeha bez Frana Kurelca hrvat- 
ski jezik ne bi bio taj koji je danas naš. Jezik nosi svoju povijest u sebi. 
Bez Kurelca naša bi stilistička osjetljivost bila drukčija. Manje istančana. 

Zagrebačka je škola radila svoje i nije se mnogo obzirala na riječku. 
Tek kad je ova, grdeći zagrebačku, postala previše bučna, otvarala se po- 
lemika. Tako je mladi Vatroslav Jagić, pristajući tada još bez zadrške uz 
zagrebačku školu, u Gajevim Novinama objavio članke, godine 1859. 
pod naslovom Quomodo scribamus nos? — »Kako mi da pišemo?* u ko- 
jem dosljedno brani normu zagrebačke škole: genitiv množine na -ah i 
stare i raznolike nastavke ostalih množinskih padeža, a 1860. objavio je 
prikaz i ocjenu Kurelčeve knjige Recimo koju, što se pojavila te godine. 
Piše o njoj sa simpatijom, priznaje jezične vrijednosti što ih njezin pisac 

predstavlja i važnost pitanja na koja upozorava, ali mu ne dopušta da 
neopravdano osuđuje zagrebačku školu i da ju tako nemilo grdi. A sam 
Veber objavio je u Pozoru 1862. svoj Brus jezika, spis posvećen polemici 
s Kurelcem i riječkom školom. Mirnim tonom i ljubeznim načinom on 
je sasvim uvjerljivo pokazao da normiranje standardnoga jezika kako ga 
zacrtava Kurelac nije valjano utemeljeno jer pri tome dolazi do pomješa- 
nja ustroja davnosti i sadašnjosti, nije uspostavljen primjeren odnos pre- 
ma danostima suvremene jezične strukture i dojmljivih osobina starijih 
jezičnih stanja. Iznoseći sve to blago i razložito, Veber je riječkoj školi 
zadao udarac od kojega se više nije oporavila. 

Zgrebačka škola nije se obazirala niti na zadarsku i na Kuzmanićeve 
zahtjeve da se ističe hrvatsko ime jezika i da se u pisanju vjerno slijedi 
predložak novoštokavskih ikavskih govora kakvi su prošireni u Dalmaci- 
ji. Drugim riječima, to bi bila hrvatska književnost prema uzoru besmrt- 
noga Kačićeva Razgovora. Tu nije bilo spomena vrijedne polemike. Ante 
Kuzmanić bio je u svojim shvaćanjima i nastojanjima nevjerojatno ustra- 
jan, preko svih promjena političkih prilika, javljajući se u različitim i sve 
novim glasilima. On je smatrao da Dalmacija treba da postane središte 
hrvatskoga kulturnoga i književnog života, pa kad su Zagrepčani ustra- 
jali na svome, ne osvrćući se na njegove pozive i opomene i zanemaru- 
jući njegovo neslaganje, on je čak i pomišljao na to da se Dalmacija svo- 
jim književnim jezikom odvoji od Zagreba. Ali njega je i bez polemičke 
paljbe pregazilo vrijeme. Novi hrvatski preporodni pokret u Dalmaciji 
koji je stvorio Narodnu stranku osnovao je u Zadru 1862. svoje novine 
Narodni list (II nazionale). Usmjerenje te stranke bilo je nacionalno i li- 
beralno. Među utemeljiteljima novoga lista osobito se ističu prvaci dal- 
matinskih narodnjaka: Miho Klaić (1829-1896) rodom iz Dubrovnika, 
pa Mihovil Pavlinović (1831-1887) rodom iz Podgore u Makarskom pri- 
morju te njegov prvi urednik Natko Nodilo (1834-1912) rodom iz Spli- 
ta. U književnom jeziku oni nisu nastavili Kuzmanićevu školu nego su 
težili da budu što bliže zagrebačkoj, koja je i inače bila bliska njihovim 
shvaćanjima, i da tako postižu najpotpunije jezično jedinstvo na cijelom 
hrvatskom prostoru, a i šire od toga, dokle seže uska jezična srodnost, 
jer od te perspektive dalmatinski narodnjaci, nositelji hrvatskoga nacio- 
nalnog pokreta, nisu odustajali. 

Tako je i u Dalmaciji konačno i neopozivo prevladala književna ije- 
kavština. Dalmacija se je u književnom jeziku posve pridružila sjevernoj 
Hrvatskoj. Narodni list dao je znatan prinos izgrađivanju hrvatskoga civi- 

lizacijskog rječnika i nazivlja. Povijest toga izgrađivanja ne može se pisati 
ako se ne uzima u obzir i taj prinos. Nisu se u svemu odmah podudarali 
s piscima na sjeveru, ali nikada nisu stvarali niti su htjeli stvarati odvojen 
književnojezični izraz. Iz tog je vremena ostala kao baština riječ čitovni- 
ca, kako se još i danas lokalno naziva mjesna čitaonica iz preporodnoga 
vremena npr. u Starome Gradu na Hvaru ili u Podstrani kraj Splita. A 
Klaić, Pavlinović i Nodilo svojim su spisima bitno sudjelovali u oblikova- 
nju hrvatskoga književnog jezika novoga vremena, osobito njegove stili- 
stike. Kao stilist naročito se je isticao Mihovil Pavlinović, kojega je u tom 
pogledu Šenoa isticao kao uzor svim Hrvatima. To živo osvjetljuje činje- 
nicu da je svenarodni književni jezik u Hrvata doista postao živa zbilja. 
Postignuće je to svih, skupina i pojedinaca, koji su se ovdje spominja- 
li,a i mnogih drugih koji su ostali nespomenuti. U jeziku kojim se pišu 
ovi redci prisutan je i trajno djeluje prinos svih njih. To nikada ne valja 
izgubiti iz vida. Ali nema dvojbe, najznatniji je prinos zagrebačke škole. 
Ona je nadjačala sva druga usmjerenja i položila bitne temelje konačnoj 
standardizaciji. Njezin su jezik stvaralački potvrdili vrhunski i u hrvatskoj 
javnosti potpuno prihvaćeni umjetnici riječi. To su prvenstveno Stanko 
Vraz ljubavnom lirikom u svojim Đulabijama (1840), Dimitrija Demeter 
svojim epom Grobničko polje (1842), Antun Nemčić virtuoznom puto- 
pisnom prozom Putositnice (1845), Ivan Mažuranić svojim besmrtnim 
epom Smrt Smail-age Čengića (1846) i nadahnutom političkom prozom 
Hrvati Madžarom (1848), Petar Preradović (1818-1872) svojom lirikom, 
te napokon August Šenoa (1838-1881) svojim pjesmama povjesticama i 
velikim pripovjedačkim djelom, što je oboje proželo sav hrvatski duhov- 
ni prostor. Znatno je tomu svojom lirikom pridonio i Ivan Trnski (1819- 
1910) koji nam danas kao pjesnik malo govori, ali je u svoje vrijeme bio 
jako prisutan i visoko cijenjen. Bilo se stvorilo svehrvatsko književno či- 
tateljstvo. Bez toga se standardizacija hrvatskoga književnog jezika ona- 
ko kako se doista dogodila ne bi bila mogla ostvariti. Ta živa veza izme- 
đu hrvatskoga standardnog jezika i njegove književnosti pokazala se je 
u daljnjem razvoju i njegovim zapletima kao odlučno važna. 
Zagrebačka je škola uvelike dotjerala i učvrstila hrvatski književni je- 
zik, ali ne potpuno. Ostajao je nemir. A ne valja pustiti iz vida ni želju po- 
litičkih centara, osobito onoga bečkog, da bi se istim jezikom i nazivljem 
ophodili s Hrvatima i sa Srbima u Carevini. Bilo je to korisno i za širenje 
svojega vladanja prema jugoistoku i preko tadašnjih granica Carstva. A 
na to se smjeralo. Jednako je tako poslije 1876., kada je država uređena 

dualistički, budimpeštanski politčki centar imao iste interese u svojoj je- 
zičnoj politici. Njima nije bilo do toga da se stvari oko zagrebačke škole 
smire i njezina standardizacija, gotovo dovršena, potpuno učvrsti. Istina, 
poslenici te škole i njihovi ozbiljni sljedbenici vjerovali su da izgrađuju 
standardni jezik za sve Južne Slavene. Od te predodžbe i od toga cilja ili- 
raca nisu odustajali. Ali svakomu tko ih je trijezna pogleda promatrao sa 
strane bilo je već jasno da ono što izgrađuju ne će biti ništa drugo nego 
hrvatski standardni jezik i nikoji drugi. Do jedinstva na širokom pro- 
storu valjalo je s očišta bečkog i budimpeštanskoga centra moći tražiti 
drugi put. Politički su stoga podupirali književnojezičnu školu drukčiju 
nego je bila zagrebačka. Ali o tome će biti govora u sljedećem poglavlju. 

Suočavanje s novim srpskim jezičnim 
standardom 


Ovdje su se prikazivali razvoj i izgradnja hrvatskoga književnog jezika od 
9. do druge polovice 19. stoljeća, a da se gotovo nikako nije spominjao 
srpski. Rečeno je jedino to da su hrvatski pisci preporodnoga razdoblja 
uzimali riječi iz književnog jezika srpskoga prosvjetiteljstva kada je hr- 
vatskim jezikom koji se nalazio u nagloj izgradnji trebalo obuhvatiti sva 
područja relevantna za onodobni europski intelektualni diskurs, pa im 
je odjednom trebalo mnogo novih izraza (vidistr. 175). A književni jezik 
srpskoga prosvjetiteljstva bio je od vremena cara Josipa II. (1765-1790) 
pod sam kraj 18. i na početku 19. stoljeća lijepo razvijen. Načelo vjerske 
tolerancije omogućilo je pravoslavnim Srbima da se u Carstvu raskrile u 
znaku prosvjetiteljstva, pa su tu hrvatski pisci mogli nalaziti riječi koje 
su im trebale, a u svojoj ih književnojezičnoj tradiciji nisu imali. No taj 
srpski književni jezik nije bio onakav kakav danas poznajemo. Osim za- 
jedničke ćirilometodske crkvenoslavenske baštine prije toga i nije bilo 
relevantnih dodira. 

Srbima je kao književni jezik od srednjovjekovnih početaka služio 
crkvenoslavenski u lijepo odnjegovanoj srpskoj redakciji. Oko polovice 
18. stoljeća napustili su svoj srpskocrkvenoslavenski i preuzeli ruskocr- 
kvenoslavenski. Vjerovali su da je ruska redakcija izvornija i autentični- 
ja i osjećali da ih bolje štiti od crkvenih pritisaka u katoličkome carstvu. 
Srpska pravoslavna crkva uvela je ruski crkvenoslavenski jezik kao svoj 
liturgijski i on je to ostao sve do danas. Taj strogo crkveni jezik nije bio 
pogodan za svjetovni život u modernoj Europi. U tu je svrhu srpsko gra- 
đanstvo razvilo drugi književni jezik koji je nosio obilježja vojvođansko- 
-šumadinskog ekavskog novoštokavskoga dijalekta, a kulturni i sav civi- 
lizacijski rječnik preuzeo je od ruskoga crkvenoslavenskog jezika ili čak 
iz onodobnog ruskoga književnog jezika. Takav se književni jezik zvao 
slavenosrpski. Srpski su pisci bili tako priključeni ruskoj književnoj ko- 
munikaciji, a udaljeni od hrvatske. Kad su se srpski čitatelji zainteresi- 
rali za Relkovićeva Satira, a kraj sličnih uvjeta života i gotovo jednake 
svakodnevice to je lako razumljivo, preveden je na srpski, upravo na sla- 

venosrpski, i tako je postao čitak izobraženim Srbima. Pri takvu stanju 
stvari srpski je književni jezik ostajao udaljen od hrvatskoga i teško je 
moglo dolaziti do jačih uzajamnih utjecaja. 

No oko polovice 19. stoljeća došlo je do korjenitog prekida u konti- 
nuitetu izgradnje srpskoga književnog jezika. I ruskoslavenski i slave- 
nosrpski potpuno su odbačeni, a jezik narodne novoštokavske usmene 
književnosti postao je model srpskoga standardnog jezika. Relkovićeva 
deseteračkog i novoštokavskog Satira nikomu više ne bi palo na pamet 
prevoditi na srpski. Prije bi se reklo da je Relković srpski pisac kojega su 
Hrvati zbog njegove konfesionalne pripadnosti preoteli i neopravdano 
proglasili svojim. Isticalo bi se kako bi on, da ga upitaju, za sebe rekao 
da je Slavonac. A cjelina stoljetnoga razvoja hrvatskoga književnog jezi- 
ka kako je ovdje naznačena naprosto se ne bi uzimala do znanja. Takvo 
razmišljanje nije samo prisutno, nego i prevladava u današnjoj srpskoj 
kulturnoj i intelektualnoj sredini. Tim je svojim naglim zaokretom srp- 
ski književni jezik postao vrlo relevantan za hrvatski i tomu valja posve- 
titi punu pozornost. Za to je pak potrebno razmotriti sklopove jezično- 
političkih silnica u širem okviru i uperiti pogled na velika središta moći 
onoga vremena. Tomu se dakle sada valja okrenuti. 

Kada je u drugoj polovici 19. stoljeća standardizacija književnoga je- 
zika već bila obuhvatila sve Hrvate, prevladavši od svojih prvih početaka 
na prijelazu iz 16. u 17. stoljeće mnoge teškoće, nesigurnosti, pa i zao- 
krete, te se već posve ozbiljno i nepovratno bila primaknula uspješnomu 
završetku, našla se suočena s novim srpskim jezičnim standardom, koji 
je upravo tada nastajao u naglom i dinamičnom razvoju, a bio je vrlo 
blizak hrvatskomu standardu kakav se tada već izgrađivao preko dvjesto 
godina. Taj jezični standard bio je nešto sasvim novo. Uvelike je vezan 
uz osobu i djelo Vuka Stefanovića Karadžića (1787-1864), neumornoga 
skupljača novoštokavskih narodnih umotvorina i izvrsnoga poznavatelja 
novoštokavskoga srpskoga dijalekta. 

Zbog velike bliskosti hrvatskih novoštokavskih govora srpskima no- 
voštokavskima i zbog uskoga dodira njihovih prostora pismeni su i za 
književni jezik zauzeti Hrvati oduvijek sasvim spontano smatrali da srp- 
ski puk govori istim jezikom kao i hrvatski, barem kao onaj štokavski, tek 
što su nažalost, kako se na to moglo gledati s katoličkoga gledišta, pali 
pod neiskorjenjiv utjecaj grčkih shizmatika. Hrvatski standardni jezik, 
kako se korak po korak izgrađivao, a u njegovoj je narječnoj stilizaciji 
sve dominantnije prevladavala štokavština, bio je, dakako, u načelu na- 

mijenjen i Srbima. To je bilo u duhu neumornoga aktivizma posttrident- 
ske katoličke obnove, iz kojega je ta jezična standardizacija i poniknula. 
Znalo se ipak vrlo dobro kako je teško dobiti pravoslavce da se ne tuđe 
od toga jezika i da čitaju knjige na njem. 

Srbi su imali svoj književni jezik, posve određen tradicijom njihove 
crkvenoslavenske pismenosti, a poslije k tomu još i snažnim utjecajem 
ruske. Ruska je knjiga tako Srbima bila bliža od hrvatske, čak i onda ako 
se hrvatska tiskala ćirilicom. Hrvatski književnojezični razvoj u svojem 
rastu prema novovjekoj standardizaciji tako uopće nije bio suočen sa srp- 
skim. Kada je koja hrvatska knjiga bila zanimljiva i srpskim čitateljima, 
prevodila se. To lijepo pokazuje primjer Satira Matije Antuna Relkovića. 

To se bitno promijenilo kada je u drugom desetljeću 19. stoljeća Jernej 
Kopitar (1780-1844), Slovenac rodom iz Kamnika sjeverno od Ljubljane 
u Kranjskoj, učeni knjižničar u bečkoj dvorskoj knjižnici, ali i s dobrim 
vezama s policijom carskoga grada, zadužen za cenzuru tiskovina na sla- 
venskim i balkanskim jezicima, stao provoditi svoj nacrt jezične politike 
za južnoslavenski prostor. On je, kao i neki drugi vrhunski intelektualci 
među austrijskim Slavenima, smatrao da je njima održavanje i učvršći- 
vanje Austrijske Carevine u najvećem interesu jer je ona, kako je mislio, 
predstavljalala najpovoljniji okvir za njihov budući razvoj. Kopitar je, 
oštrouman i dalekovidan kakav je bio, jasno razabirao kako je jugoistok 
presudan za budućnost Carstva i da će se tamo odlučivati njegova sud- 
bina. Zbivanje u Sarajevu 1914. drastično je to potvrdilo. Kako je i sam 
potjecao s austrijskoga jugoistoka, posvetio je upravo tamošnjem jezič- 
nom razvoju osobitu pozornost. Smatrao je da taj prostor treba uključiti 
u moderni europski razvoj između ostaloga i takvom jezičnom politi- 
kom koja će zanemariti sve što je izraslo u dotadašnjem kulturnom ra- 
zvoju i učvrstilo se kao tradicija književnoga jezika i da tamo književne 
jezike valja izgrađivati isključivo na temelju spontanog pučkoga govora i 
usmene narodne književnosti. Te pak nove književne jezike, oslobođene 
svake tradicije, da treba okupiti na sjeverozapadu oko slovenskih govora 
pojačanih hrvatskim kajkavskima, a dalje na istok i jug oko srpskih što- 
kavskih, kojima treba pridružiti još govore Bošnjaka muslimana te Hr- 
vata štokavaca, pa i čakavaca, jer kamo bi inače s njima. Za Kopitara je 
to moglo značiti i očitovanje slovenskoga ekspanzionizma, svojstvenoga 
svakoj naciji na početku svojega konstituiranja, i stavljanje velikosrpske 
ideje u službu učvršćivanja austrijske vladavine, okrećući Srbe Zapadu, 
Austriji, i kidajući njihove vrlo uske književne veze s Rusijom, slabe- 

ći time ruski utjecaj na njih. Za Karadžića kao seljačko dijete značilo je 
pak vjerojatno u prvom redu socijalni obrat i uzvisivanje sredine iz koje 
je potekao nad građansku, od koje je do kraja života ostao otuđen. Za 
njega je to, dakako, bio elementarni srpski ekspanzionizam, njemu na- 
ravan kao zrak i voda. : 

Kopitar je tako na jugoistok od Alpa za budući razvoj zacrtao samo 
dva književna jezika: slovenski i srpski. Za Hrvate i njihovu pismenost 
u toj projekciji nije bilo mjesta (o tome je najbolje pisao Mario Grčević). 

Tradicija se načelno zabacivala, u obzir se uzimala samo fizionomija puč- 
kih govora i njihova tipologija. Kulturni su seafiniteti zanemarivali. Lijepo 
se to vidi kada zauzimajući se da kajkavci ostanu pri svojem književnom 
jeziku i ne preuzimaju drukčiji, stiliziran štokavski, kojemu ih je priključi- 
valo preporodno gibanje, podupire i hrabri Ignaca Kristijanovića, koji se 
odupirao preporoditeljima i htio ostati pri kajkavskom književnom jeziku. 

Već 1810., kada su njegove zamisli tek sazrijevale, a Vuk Karadžić još 
živio u Karađorđevoj Srbiji, pisao je Kopitar Dobrovskomu, drugomu 
utemeljitelju slavistike, kako zagrebački bogoslovci nemaju prave pre- 
dodžbe o svojem hrvatskom narječju, kajkavskom, nego smatraju da je 
dubrovački štokavski praviji i bolji jezik. Kopitar to zove predrasudom, 
ali je zapravo već tada osjetio kako mu namisao udara o zapreku. Ta se 
pokazala nesavladivom. Kopitar nije znao da kajkavske Hrvate, i kraj sve 
njihove jezične bliskosti Slovencima, s Dalmacijom veže ,bratska i mi- 
stična ljubav" (fraternus et mysticus amor), kako je 1832. pisao Ivan Der- 
kos. Ta se ljubav pokazala jačom od Kopitarovih pragmatičkih zamisli. 
On je naime zanemarivao ono što se ne smije zanemariti ako će, što se 
zamišlja kao objektivna pragmatičnost, doista to i biti. 

U tom svojem nastojanju Kopitar je samo djelomično bio uspješan. 
Nije mu pošlo za rukom ni to da svoje Slovence odvrati od književnoje- 
zične tradicije koja se nadovezivala na Trubarovo djelo. Nije uspio niti 
jezično razdijeliti Hrvate i preraspodijeliti ih na Srbe i Slovence. Svoj 
projekt je ostvario samo kod Srba, i to uz pomoć srbijanskoga emigran- 
ta u Beču, Vuka Stefanovića Karadžića (1787-1864). Njegova reforma 
srpskoga književnog jezika položila je čvrste temelje uspješnoj izgradnji 
novoga srpskoga jezičnog standarda mimo svu tradiciju srpske pisme- 
nosti i zasnovati ga samo na novoštokavskoj usmenoj književnosti, njezi- 
nim izražajnim osobinama i vrijednostima. Kopitar nije samo, kao sjajno 
naobražen i dobro školovan učenjak, snažno podupro Karadžića, slabo 
pripravljena samouka, u velikom filološkom pothvatu kojega se taj bio 
poduhvatio, nego je i Karadžićevo djelo, kako je on počeo raditi na njem, 
učinio znanstvenim i kulturnim događajem zapaženim i u velikom svi- 

jetu. Karadžićeva književnojezična reforma imala je u Kopitaru ne samo 
podstikača i voditelja, nego i vrlo uspješnog međunarodnoga lobista, kako 
bi se to danas reklo. Osobito su tu bili znatni Kopitarovi osobni dodi- 
ri sJacobom Grimmom, velikim njemačkim filologom i utemeljiteljem 
germanistike. Kopitarov utjecaj sezao je preko Grimma sve do Goethea. 

Kopitar je uspio zainteresirati Jakoba Grimma za slavistiku, osobito 
pak za epske pjesme u Karadžićevim zbirkama, koje su tako zadobiva- 
le svjetsku slavu. Grimm je čak i sam počeo učiti srpski. Izdao je Kara- 
džićevu gramatiku, objavljenu kao dodatak njegovu Srpskom rječniku, u 
njemačkom prijevodu i za nju je sam napisao predgovor (Leipzig — Ber- 
lin, 1874). U tom je predgovoru Grimm dao nesputanoga maha svojemu 
oduševljenju. Napisao je kako se doduše ne može očekivati da će suvre- 
menici već sada, dok je oko toga u igri još toliko strasti, prepoznati da je 
srpski samostalan jezik i u svim krajevima po kojima se prostire jedan te 
isti. Ali gramatičari su, veli, pozvani da oni prije nego drugi kažu istinu. U 
tim će predjelima, koji su poslušni dvama svjetovnima i trima duhovnim 
poglavarima, biti protivljenja čak i samomu imenu, jer niti će se turski 
Srbin, niti ilirski, niti hrvatski htjeti zvati Srbinom. A onda, malo dalje, 
dodaje još i to da je Srbin doista najprikladniji naziv da se njime grama- 
tički (!) obuhvate svi ti narodi istoga podrijetla i jezika. Nema, naime, 
slavnijega imena za sve njih jer nijedno južnoslavensko pleme nema po- 
vijesti koja bi bila ravna srpskoj.? To je doista zapanjujuća gramatičarska 
uznositost. Po tome nije važno što narodi misle o sebi i o svojem jeziku. 
To treba zanemarivati, nije potrebno niti spominjati. Koji su narodi i koji 
njihovi jezici, to suvereno određuju - gramatičari! 


3 To je sve tako važno i dugoročno sudbonosno za hrvatski jezik da je ovdje vrijedno 
navesti i izvorne Grimmove riječi: 

Dass die serbische Sprache fiir das, was sie ist, fiir eine selbststdindige ndimlich und in den 
verschiedenen Landstrichen ihres Umfangs ein' und dieselbe, von den Zeitgenossen jetzt 
schon erkannt werde lčisst sich, wo noch so viel Leidenschaftlichkeit mit ins Spiel kommt, kaum 
erwarten. Die Wahrheit hier friiher als andere auszusprechen, ist Beruf der Grammatiker. 
Selbst der Name wird in diesen zwei weltlichen und drei geistlichen Oberherren gehorsamen 
Gegenden AnstofB8 geben, weder der tiirkische, noch der illyrische, noch der croatische Serbe 
heiBen wollen (Grimmov predgovor str. XXIII). 


In der That scheint Serbe die beste Benennung, mit der man alle diese Volker einer Abkunft 
und Sprache grammatisch umfassen konnte (Grimmov predgovor str. XXIII). 


Nichstdem scheint es mir keinen ruhmreicheren Namen fiir alle Siidslaven zu geben. Kein 
anderer stidslavischer Stamm erfreut sich einer Geschichte, die der serbischen vergleichbar 
wćire (Grimmov predgovor str. XXIV). 

Takvo je bilo vrijeme i takvi su bili narodi o kojima je bila riječ da je 
Grimmu to prošlo. Za toga velikana europske kulturne povijesti doista 
se ne može osjećati drugo nego samo duboko poštovanje. O njem se ne 
može govoriti drukčije nego s velikim pijetetom. S njime smo uvijek u 
dobrom društvu. Ali sve to ne može prekriti činjenicu da su njegovi su- 
dovi koji se ovdje navode etički duboko problematični. Čitatelj se mora 
zapitati odakle Grimmu, uza sav njegov zaslužen i nesporan ugled, pravo 
da kao gramatičar (!) drugim ljudima suvereno određuje kojemu narodu 
pripadaju, kako se taj narod zove, koji je i kako se zove njihov jezik. Ako 
oni kažu drukčije, onda su to nerazumne strasti. Ali to pitanje tada nit- 
ko nije postavio, nego su ti Grimmovi sudovi i shvaćanja sukladna nji- 
ma bitno određivali status hrvatskoga jezika i problematike vezane uza 
nj u okviru međunarodne slavistike. Mnogima je i utjecajnima odgova- 
ralo tako gledati na to. Pristup tim pitanjima bio je tako od početka na- 
opak. Posljedice se živo osjećaju sve do dana današnjega. To nam bazdi 
u lice kada se na Sudištu u den Haagu našim osuđenicima obrazloženja 
drakonskih presuda prevode na jezik koji oni doduše uglavnom dobro 
razumiju, ali ipak nije njihov. Strasti i predrasude, reći će odgovorni za 
prevodilačku službu. Pitanja što se nameću oko Grimmovih sudova do- 
ista se moraju javno postavljati. 

Izgradnja novoga srpskoga jezičnog standarda dogodila se naglo. Bio 
je to revolucionaran jezičnopolitički čin. Ipak se pripremao kroz dulje 
vremena. Bodreći, upućujući i podupirući Karadžića, Kopitar je 1814. po- 
čeo ostvarivati svoju zamisao, a njegov štićenik ju je svesrdno prihvatio. 
Isprva je to bio samo osoban učen pothvat, tek po svojoj namjeri i znan- 
stvenoj vrijednosti jezičnopolitički relevantan. Najprvo je kao prethodna 
legitimacija objavljena još ponešto improvizirana zbirka narodnih pje- 
sama, ali već iste 1814. godine i gramatika, koja je doista položila teme- 
lje novoj standardnoj normi. Već 1818. dodaje se tomu i Rječnik, kojim 
se bitno zacrtavala buduća leksička norma, a implicitno se određivao i 
pravopis. Pridodana je bila i nova verzija gramatike, ona koju je Grimm 
izdao u njemačkom prijevodu. Zbirka usmenoga pjesništva, doista va- 
ljano utemeljena, počela je izlaziti 1832. i na široko je pobudila veliku 
pozornost. Zamišljena književnojezična reforma, u ovom slučaju upra- 
vo revolucija, time je dobila za ono doba stručno besprijekorne i stoga 
doista čvrste temelje. Razumije se da je to među naobraženim Srbima 
izazvalo snažan otpor. Tek postupno, korak po korak, probijao se Kopi- 
tarov i Karadžićev projekt srpskoga standardnog jezika među srpskim 

intelektualcima. ,Rat za srpski jezik i pravopis" kako ga je 1847. nazvao 
Karadžićev učenik i suradnik Đuro Daničić, trajao je pedesetak godina. 
Tek 1868., dakle dvije godine poslije Karadžićeve smrti, službena je Sr- 
bija prihvatila tu jezičnu reformu. 

Kopitarova i Karadžićeva zamisao trijumfirala je za obojicu posmrtno, 
ali potpuno. Njihov je pothvat bio već od početka i učen i jezičnopolitički. 
Jedno je bilo neodvojivo od drugoga, uzajamno se podupiralo. Zahvalju- 
jući ponajprije Kopitaru, novi je srpski standard od samoga početka imao 
visok ugled u međunarodnim učenim krugovima, osobito njemačkim. 
Premda usmena književnost, kojom se vrijednosno legitimirao, nikako 
nije bila samo srpska, pa ni tekstovi objavljeni u njegovim zbirkama nisu 
zapisivani samo iz srpske predaje, sve se to shvaćalo kao isključivo srpsko 
i tako je predstavljeno svijetu. Tako je u njem i prihvaćeno. 

Hrvati u svojem preporodnom gibanju nisu, dakako, niti pomišljali da 
bi novoobjavljeni tekstovi novoštokavske usmene književnosti bili samo 
srpski i da bi se, ako ih prihvate kao relevantne za sebe, lišavali svoje vla- 
stitosti. Takva je novoštokavska folklorna književnost bila ne samo dobro 
poznata njihovim ljudima od pera, nego su njezina izražajna obilježja i 
vrijednosti bile ugrađene u hrvatsku jezičnu standardizaciju od samoga 
njezina početka. Uostalom, novija su istraživanja jasno pokazala da su 
Karadžiću, i opet dakako zahvaljujući Kopitaru, dok je radio na svojem 
Rječniku, stajala na raspolaganju djela hrvatske leksikografije. Tako od 
samoga Karadžića doznajemo da je sastavljajući svoj Rječnik imao pod 
rukom djela hrvatskih leksikografa Della Belle, Belostenca, Jambrešića, 
Stullija i Voltića. Doista zamjerno reprezentativna biblioteka. Najavlju- 
jući pak to svoje djelo obećaje da će ono obuhvatiti sve ,srpske riječi? 
koje se nalaze u njima. 

Ničega jezično tuđeg nisu hrvatski ilirci mogli osjetiti u Karadžićevu 
pisanju ili u njegovim zbirkama narodnih umotvorina. A bili su otvoreni 
i prema ćirilici, što po svojem slavenskom opredjeljenju, što opet po još 
bližoj uspomeni na porabu zapadne ćirilice, tako zvane bosančice, u hr- 
vatskoj pismenosti. U Karadžićevu nastupu oni stoga nisu prepoznavali 
polaganje temeljca nekomu novom srpskom jezičnom standardu. Za njih 
je to bilo samo znatno i ugledno obogaćenje njihove ilirske književnosti, 
skladna i svježa dopuna korpusu ilirskoga književnog jezika, a k tomu je 
taj nastup još i dovodio ,braću Srbe, i što se jezika i književnosti tiče, u 
»ilirsko kolo" od kojega su se do tada tuđili. Za ilirce tu nije bilo nikakva 
suočavanja. A da se sa srpske strane sasvim drukčije gledalo na to, da se 

tako gledalo i u velikom svijetu, nije im isprva dopiralo do svijesti, ba+ 
rem ne u svoj težini svojega značenja. Nije ih bilo briga za to. Ni za ka- 
kvo suočavanje oni nisu znali. 

Da su ilirci Karadžićev nastup i neumorno izgrađivanje novoga srp- 
skog jezičnog standarda doživljavali upravo tako, dade se nedvojbeno 
iščitati iz svega što se o njem isprva objavljivalo u Danici ilirskoj. Sam je 
pak Ljudevit Gaj u svojem Vjekopisnom nacrtku to za svoju osobu vrlo 
jasno izrekao. On tamo piše, sjećajući se svojih gimnazijskih dana u Kar- 
lovcu: ... pročitav , Razgovor ugodni" Kačićev, dokučih slast i dostojanstvo 
ilirskoga jezika.“ Susret s Kačićem odredio je dakle njegov odnos prema 
hrvatskom književnom jeziku zacrtanom štokavski. To ga je ponukalo 
da se odlučno prikloni upravo takvu. Poslije, na sveučilištu u Grazu, bio 
mu je susret s Karadžićevim zbirkama doživljaj visoke jezične vrijednosti: 
čitah narodne pjesme srbske, po Vuku na sviet izdane, te dokučih i osjetih 
neprecjenost njihovu." Gaju je dakle Karadžić, što se tiče ilirskoga jezika, 
bio potvrda i aktualizacija njegova Kačića, a ne otkriće nečeg novoga i 
nepoznatoga. Njegov se nastup doživljavao tek kao dobrodošlo pojačanje 
i potvrda pri izgradnji hrvatskoga standardnog jezika. Zato je ta izgradnja 
i dalje išla svojim već zacrtanim putem. Pojava Karadžićevih djela nije 
ga potaknula ni na kakve promjene. A u svjetlu toga autentičnoga vrela 
što ostaje od one krilatice ,Vuk i Gaj? 

Koliko god je, međutim, preporodni pokret snažno ponio hrvatsku 
štokavsku jezičnu standardizaciju, on je ujedno u svojem dinamizmu po- 
remetio njezinu unutrašnju ravnotežu. Destabilizaciju je prouzrokovalo 
naglo bogaćenje rječnika jer je standardni jezik morao dobiti potrebnu 
polivalentnost i na njem se moralo govoriti i pisati o područjima i pred- 
metima što su do tada bili izvan obzorja onih koji su govorili i pisali hr- 
vatski. Trebalo je vremena da se uporabom slegne ta leksička prinova. 
I uvođenje nove grafije stvorilo je određene nesigurnosti. Slova s dija- 
kritičkim znakovima dobro su doduše sjela, ali je trebalo još dograditi 
grafijski sustav, osobito pak riješiti pitanje digrafa (dvoslova) koji su se 
i dalje rabili. Njih će se ipak još zamijeniti slovima s dijakriticima, a tek 
gdjekoji od njih ostaviti (lj, nj i dž). Potrebna je bila i veća normativna 
ujednačenost nego se je do tada bila postignula tek spontanim uporab- 
nim, a ne eksplicitno propisujućim normiranjem i sustavnim lektorira- 
njem, kakva do tada nije ni bilo. Od nesigurnosti koje su još bile ostale 


“ Gaj, Velimir, Knjižnica Gajeva, Zagreb 1875, XXIII. 

sve.do polovice 19. stoljeća najvažnje su bile tri: ikavsko-ijekavsko dvoj- 
stvo, izbor između morfonološke i fonološke ortografije i nastavci mno- 
žinskih padeža u deklinaciji. Razvoj hrvatske štokavske standardizacije 
tekao je tako da je bez energična normativnoga zahvata bilo teško za ta 
pitanja postići dosljedna i uredna rješenja. 

Premda bi se zbog dijalektalne situacije među hrvatskim štokavcima 
moglo očekivati i obratno, i kako god je ikavština imala čvrsto i dubo- 
ko korijenje u tradiciji hrvatskoga štokavskog pisanja, ikavsko-ijekavska 
dvojba spontano se i razmjerno rano, iako ne bez otpora, riješila u korist 
ijekavskog refleksa staroga jata. Pomogao je tomu velik ugled dubrovač- 
ke književnosti i njezina jezika. Tu je normativna sigurnost postignuta 
sporo i teško, ali bez potresa. 

Zbog velike glasovne prozirnosti štokavske morfologije, prikladna joj 
je i fonološka i morfonološka ortografija, tek ni jedna u baš sasvim do- 
sljednoj provedbi. U ranijim razdobljima hrvatskoga štokavskog standar- 
da karakteristično je u tome pogledu kolebanje. Tako već u prvoj tiskanoj 
gramatici hrvatskoga jezika Bartol Kašić 1604. izričito propisuje fonološki 
pravopis, ali se toga, ispisujući hrvatske primjere, baš i ne drži. Ilirci su 
dosljedno proveli morfonološko pisanje, kakvo se učvrstilo u Čeha i Rusa. 

Tradicionalna je nesigurnost vladala i oko nastavaka množinskih pa- 
deža. Tako je naime i u najvećem dijelu hrvatskih štokavskih govora. U 
njima je situacija što se toga tiče rijetko kada sasvim čista. Ilirci su do- 
sljedno vratili izvorno slavensko stanje i tako uspostavili najveću razno- 
likost i etimološki utemeljenu raspodjelu nastavaka množinskih padeža. 

Od obaju je tih energičnih normativnih rješenja hrvatski štokavski 
standardni jezik postao prenapregnut. Dosljedno morfonološko pisanje 
zahtijevalo je temeljito razumijevanje tvorbenih odnosa i određivanje 
granice preko koje se ipak ne će ići (tako npr. hoće li se pisati dosljedno 
morfonološki svatba ili ipak, kompromisno, fonološki svadba). Trebalo 
je dobro naučiti da je genitiv množine ženah, dativ ženam, lokativ o že- 
nah, a instrumental ženami itd. za imenice svih deklinacija te odgova- 
rajuće pridjevske i zamjeničke završetke. Spontano i suvereno vladali su 
donekle time samo govornici konzervativnijih čakavskih i kajkavskih di- 
jalekata. Već su 1604. u Kašićevoj gramatici kao moguće varijante pred- 
viđeni množinski genitivi kao ženć i instrumentali kao s ženama. To su 
prvi zametci novoštokavske standardizacije. 

Ilirci su tim svojim napregnutim normativnim rješenjima novi što- 
kavski svehrvatski standard jače uklapali u slavenski jezični okoliš, a izla- 

zili su u susret čakavcima i kajkavcima, pa i Slovencima, s kojima se još: 


dugo računalo da će se ipak još uklopiti u tu standardnojezičnu izgradnju. 
Time su ilirski jezikoslovci ostajali na smjeru težnje za integracijom bez 
isključivanja, težnje svojstvene izgradnji hrvatskoga standardnog jezika 
od prvih njezinih začetaka. Koliko god su se orijentirali prema štokavšti- 
ni, njihov stav prema drugim narječnim osobinama nije bio puristički. A 
govorila je iz toga i svijest o normativnoj naravi književnoga jezika, koji 
kao kulturna stečevina zahtijeva školovanu disciplinu. Književni jezik, 
znali su, svi moraju učiti. Dosljedno su domišljali i zastupali njegovu au- 
tonomiju od svih organskih dijalekata. Takvim otklonima pak od smje- 
ra koji je do tada bila zacrtala uporabna norma hrvatskoga štokavskog 
standarda sugeriralo se osim toga, i to uspješno, da za ljubav preporod- 
nih ciljeva svi Hrvati moraju učiti nov jezik, kao što su učili nova slova s 
dijakritičkim znakovima, te kako se ne traži samo od kajkavske manjine 
da napusti svoj pisani jezik. To je nedvojbeno pomoglo da se u njoj nije 
javio jači i odlučniji otpor prihvaćanju književne štokavštine. Ali zagre- 
bačka je filološka škola, poslije, zadržala sva ta rješenja do pred kraj 19. 
stoljeća, ne odstupajući ni u čemu. Ako pragmatičnost takva njezina stava 
i može biti upitna, ne može biti dvojbe o tome da je time čuvala ozbiljne 
jezične vrijednosti kojih je važnost, nažalost, poslije uvelike potisnuta iz 
hrvatske kulturne svijesti. 

Kada se ima u vidu sve to, razumljivo je da novoštokavski hrvatski 
standardni jezik, kako su mu normu zacrtali preporoditelji, nije lako do- 
bivao unutrašnju čvrstoću. U kulturnoj se javnosti nije stišavao osjećaj 
da normativna rješenja nisu potpuno uspjela, pa i ne mogu biti sasvim 
trajna. Opet su se i opet pokretala pitanja i javljala osporavanja. A nema 
dvojbe da se to i potpirivalo od strana koje bi bile željele druga rješenja. 
Time se plaćala cijena za skretanje s razvojnoga smjera koji je u prote- 
klih dvjestotinjak godina bio već jasno zacrtan i dobro utemeljen sve bez 
napregnuta nastojanja. Trebalo se prije potpunoga i konačnog dovrše- 
nja standardizacije vratiti na nj radi njezine konačne konsolidacije. To je 
pak značilo u prvom redu napustiti strogo morfonološki pravopis i stare 
slavenske nastavke u množinskm padežima. Oko toga su se javljale i po- 
lemike, osobito intenzivno sa zadarskom i s riječkom školom, a poslije 
između zagrebačke i nezadovoljnih u njezinoj okolini. 

A dotle je novi srpski jezični standard bio već izgrađen, a od 1868. i 
u Srbiji službeno potpuno prihvaćen, te se sada vrlo dinamično razvi- 
jao kao izražajno sredstvo srpske kulture onoga vremena i pomagao da 

se ona uključi u novovjeku europsku civilizaciju. Dijalekatska obiljež- 
ja bila su mu bitno sukladna onima hrvatskoga štokavskog standarda. 
Zaštitni znak bio mu je Vuk Stefanović Karadžić, osoba neporecivoga 
europskog ugleda i među onima koji su radili na jezičnom normiranju 
nedvojbeno tada daleko najbolji poznavatelj upravo takva dijalekatskog 
tipa. Svi nezadovoljni hrvatskom školskom jezičnom normom upirali 
su pogled u nj jer su se u njegovoj normi nazirala rješenja koja su im se 
činila poželjnima i za hrvatski standardni jezik, a njegov je veliki ugled 
davao probojnu težinu argumentaciji što se pozivala na nj. Kako pak u 
njegovu standardnojezičnom modelu, za razliku od razradbe i razvoja 
toga modela u srpskoj kulturnoj sredini, nije bilo ništa očito tuđega hr- 
vatskoj književnojezičnoj tradiciji unutar njezinih vlastitih odrednica, 
nego je, kako se to s hrvatske strane shvaćalo, taj model doveo i srpski 
književni jezik u ,ilirsko kolo" nije u toj situaciji bilo zašto tuđiti se od 
njega i ne pozivati se na nj. 

Tako se uz hrvatske filološke škole 19. stoljeća, zagrebačku, riječku i 
zadarsku, zametnula još jedna, tzv. škola hrvatskih vukovaca. Počinje se 
nazirati 1864. pri svečanom obilježavanju Karadžićeve smrti. Tek tu se, 
pošto se bilo već dobrano zakoračilo u drugu polovicu 19. stoljeća, hr- 
vatski književni jezik, na samom kraju svoje standardizacije, pred njezi- 
no uspješno dovršenje, doista suočio stada još novim srpskim jezičnim 
standardom. 

Tako je škola hrvatskih vukovaca, nadograđujući na hrvatsku što- 
kavsku standardizaciju kako se izgrađivala od prijelaza iz 16. stoljeća u 
17., dovršila standardizaciju hrvatskoga književnog jezika. Dovršila ju 
je onako kako je taj razvoj bio zacrtan još od početka i nije odstupila od 
njegova jasno određena smjera. Može se čak reći da je ispravila otklon 
nastao u jeku preporodne dinamike, u kojoj je jedinoj imao svojega smi- 
sla, a onda predugo ostao neispravljen. Time je ta škola, kako razabiremo 
gledajući unatrag, stekla nedvojbene zasluge za hrvatski književni jezik. 
Njezino djelovanje se po onome što je proizašlo iz njega ne može izbri- 
sati iz njegove povijesti. Ono je ugrađeno u nj. 

Veliki autoritet škole hrvatskih vukovaca kojim je ona uspješno do- 
vršila hrvatsku jezičnu standardizaciju dolazio je i odatle što je ona u hr- 
vatsku filologiju uvela i učvrstila u njoj metodološke i spoznajne steče- 
vine solidne pozitivističke lingvistike druge polovice 19. stoljeća. Bili su 
u glavnoj struji jezikoslovne misli svojega vremena. Ako među njima i 
nije bilo vrhunskih znanstvenika, Vatroslav Jagić nije pripadao njihovoj 

školi, oni su položili čvrste temelje novom razdoblju u hrvatskoj grama- 
tici i leksikografiji sa svime što to znači za naobrazbu i školstvo. Po tome 
su do u šezdesete godine dvadesetoga stoljeća u hrvatskoj jezikoslovlju 
ostali dominantni. 

Ali djelovanje i utjecaj hrvatskih vukovaca ima i manje svjetle strane. 
Kako god je ta škola dovršila standardizaciju hrvatskoga književnog je- 
zika u smislu koji jebio imanentan njegovu razvoju i kako god su njezi- 
na rješenja bila dobra i prihvatljiva, ona se isključivo okrenula Karadži- 
ćevu pisanju i onom njegovih najbližih učenika i suradnika, zanemarila 
je tradiciju i izražajne vrijednosti hrvatske pismene i književne baštine, 
prekinula svjesnu i živu vezu s njome. Time je ozbiljno okrnjila hrvat- 
sku kulturu. Veći prigovor nastaje vukovcima iz onoga što su nastoja- 
li isključiti iz hvatskoga jezičnog standarda i iz kulturne svijesti o njem 
nego iz onoga što su unosili u nj i utvrđivali u njem. Ta njihova težnja za 
isključivanjem bila je za hrvatski jezik štetna i za osviješten odnos Hr- 
vata prema jezičnoj baštini vrlo nepovoljna. Od toga je svijest o svojem 
književnom jeziku u Hrvata ostajala neprimjerenom i iskrivljenom. To 
se i danas još osvećuje. 

Novi je pravopis (Ivan Broz, 1892) odlučno uveo fonološko pisanje, 
ali ipak ne do dogmatskih skrajnosti niti se povodeći baš u svemu za Ka- 
radžićevim. Po tome je bio primjeren hrvatskomu jezičnom standardu. 
Mnogo su više u tom smislu bili puristički nova gramatika (Tomislav Ma- 
retić, 1899), rječnik (Ivan Broz i Franjo Iveković, 1901), te napokon Jezič- 
ni savjetnik (Tomislav Maretić, 1923) i u svem su orijentirani na srpski 
novoštokavski kanon: Karadžićeve zbirke narodnih umotvorina, njegove 
spise i spise i zbirke njegova učenika i suradnika Đure Daničića. Ali srp- 
ski jezični standard upravo u to doba napušta taj kanon kao obvezatan i 
sve šire otvara svoja vrata jezičnim navikama i izražajnim vrijednostima 
kakve su nastajale u glavnome gradu Beogradu, novom i sve snažnijem 
žarištu srpske kulture. Tako hrvatski vukovci, čak ni prihvativši srpski 
novoštokavski kanon kao isključivo mjerodavan za svoju standardizaciju, 
nisu doveli hrvatski standardnojezični razvoj, dovršavajući ga uspješno, 
do toga da se poistovjeti s rezultatom njima suvremenoga srpskog. Hr- 
vatski i srpski standardni jezik ostali su prepoznatljivo različiti. 

No sve se to tiče samo standardne jezične norme. Drugo je živa poraba 
standardnoga jezika, te razvoj i usklađivanje osjećaja za jezične vrijedno- 
sti. Previše je jaka i previše prisutna bila višestoljetna hrvatska štokavska 
standardizacija, a preko nje i sva bogata hrvatska književna baština, a da 

bi takvo shvaćanje hrvatskoga književnog jezika u njegovu konačnom 
standardnom obliku kakvo su u svojem normativizmu zastupali hrvatski 
vukovci moglo postati živom zbiljom. Odupirala se književnost, odupirao 
se, svemu lektoriranju usprkos, i hrvatski intelektualni diskurs. 

Duboku proturječnost u nastupu nove filološke škole u hrvatskoj kul- 
turnoj sredini osobito jasno, kako god sasvim nehotice, ilustriraju riječi 
njezina najuglednijeg predstavnika. Tomislav Maretić u predgovoru pr- 
vomu izdanju svoje gramatike (Zagreb, 1899., I-II) piše: 

»Pored svih dojakošnjih hrvatskih i srpskih gramatika odavno ljudi, 
kojima je stalo do čista i dobra jezika, osjećaju nestašicu knjige koja bi im 
bila potpuno i pouzdano rukovodstvo pravilnoga današnjega književnog 
jezika. Tu nestašicu hoće da ukloni ova knjiga. 

Ako sam htio, da ova knjiga bude onakova, kakova treba, morao sam 
građu za nju uzimati iz djela pisanijeh najboljim književnim jezikom. Svi 
ljudi, koji o toj stvari mogu pravo suditi, slažu se u tome, da je Vuk Stefa- 
nović Karadžić do danas prvi naš pisac, što se tiče pravilna i dobra jezika, 
da je on za književni naš jezik ono, što je Ciceron bio i jest za književni 
latinski jezik. Budući da o Vuku i ja ovo mislim, za to je trebalo, da iz nje- 
govijeh djela saberem što potpuniju građu za ovu moju knjigu. Vuku se 
od svih drugih pisaca u pravilnosti književnoga jezika najviše približio 
Daničić, za to sam ja obilno upotrebio i ona Daničićeva djela, koja su za 
taj posao najzgodnija. Napokon sam upotrebio narodne umotvorine, što 
ih je na svijet izdao Vuk poznatom svojom vještinom, u kojoj ga nitko 
nije dostigao. Drugijeh izvora nisam htio upotrebiti, jer ne bi dosta bilo 
uzeti samo još dva ili tri pisca, već mnogo više, a onda bi u knjizi mojoj 
bilo odviše citata i ona bi morala biti znatno veća. Osim toga sam uvje- 
ren, da i ona tri pomenuta izvora sadržavaju u sebi obilnu građu? 

Maretić je dosta škrt na riječima. No tu se je izrazio tako jezgrovito 
da sve leži kao na dlanu. Izloženo je temeljno načelo filološke škole hr- 
vatskih vukovaca. Njihov najznatniji gramatičar u tim je svojim riječima 
do kraja čestit. Bez obzira pak na to što tko mislio o Vuku Karadžiću kao 
Ciceronu hrvatskoga književnog jezika jedno se tu pokazuje sasvim jasno. 
Tomo Maretić zapravo nije vukovac, on je ciceronijanac, ciceronijanac u 

autentičnoj tradiciji humanizma u Hrvata. U spskom kulturnom ozrač- 
ju odnos prema Vuku Karadžiću sasvim je drugi. On tamo predstavlja 
jezičnu spontanost, pravo naroda da govori i piše jezikom doista svojim, 
bez nametnutih spona i ičijega nadzora. On nedvosmisleno proglašu je 
da narod za svoj jezik ne treba Cicerona. Za takvo razmišljanje kakvo 

je tu Maretićevo potrebna je humanistička naobrazba. I samomu Vuku 
Karadžiću teško da bi išta bilo stranije nego da se postavlja za Cicero- 
na ikojemu književnom jeziku. Štogod o sebi proglašavala i objavljivala 
škola hrvatskih vukovaca, ona je zapravo čvrsto ukorijenjena u hrvatskoj 
kulturi i u njezinim tradicijama. 

Reagirajući na pojavu Maretićeve gramatike pisao je iste 1899. godine 
Antun Radić ovo: ,Ja ne ću mnogo o tom govoriti, što obrazovani Hrva- 
ti, bili oni književnici, ili ne bili, sude o Vuku Karadžiću kao hrvatskom 
Ciceronu. Svakomu je dovoljno poznato da hrvatski pisci i čitaoci odav- 
na već teško, no vrlo razborito podnašaju onaj filološki jaram, što im se 
bezobzirno nameće protiv osjećaja čitavoga hrvatskoga obrazovanoga 
svijeta, protiv stoljetnih tradicija hrvatske književnosti.“ 


Tomo Maretić, Gramatika, 1899. 


A nešto malo dalje stoji u njega i to: ,Svaki obrazovani Hrvat zna, da 
nije moguća ni pomisao o ilirskoj, pače o čitavoj današnjoj hrvatskoj knji- 
ževnosti bez stare književnosti hrvatske. Što je današnja hrvatska knji- 
ževnost bez ilirske književnosti? Što je ilirska književnost bez Mažurani- 


* Radić Antun, Hrvatski književni jezik, Vienac, Zagreb 1899., str. 456-457, 566-568, 584- 
585, 599-601, 615-616, 629-631 = Sabrana djela 15, Zagreb 1937., 31-52. 

ća? Što je Mažuranić bez Gundulića? Što je? Ništa. Disjecta membra. Bez 
ove sveze nitko na svijetu ne može kazati razložne riječi ni o hrvatskom 
književnom jeziku, ni o mislima, ni o duhu u hrvatskoj književnosti? 
Taj je otpor bio uspješan. O tome se vrlo zorno može uvjeriti svatko 
ako samo zaviri u Maretićev Jezični savjetnik. Kad se usporedi ono što on 
zahtijeva s onim što danas u hrvatskome standardnom jeziku živi, poka- 
zuje se kako njegov zadrti vukovski dogmatizam iz povijesne perspektive 
djeluje bespomoćno i smiješno. Hrvatski je književni jezik i kraj takve 
standardne norme i njezine ideologije očuvao svoju hrvatsku fizionomi- 
ju. Zbog toga je pod utjecajem Kopitarove projekcije nastalo i do danas 
se negdje održalo i shvaćanje da su Hrvati, preuzevši ga kao svoj knji- 
ževni, uzeli i iskvarili srpski književni jezik. Na to, kažu, nemaju pravo. 
A istina je da Hrvati nikada nisu preuzeli kakav drugi književni je- 
zik, nego su uvijek samo izgrađivali i uređivali svoj, kakva god shvaćanja 
o tome izricali i kakva god načela zastupali u koje doba njihovi filološki 
stručnjaci propisujući jezične norme. Hrvatski štokavski književni jezik 
u svojoj konačnoj standardizaciji prihvatio je, ako se gleda u cjelini, samo 
ono što je bilo na crti kojom se kretalo njegovo izgrađivanje od svojega 
početka. Ono pak čime se nova norma s kraja 19. stoljeća, norma ško- 
le hrvatskih vukovaca, udaljivala od toga, to kulturna javnost, osobito 
književnost i izobražena jezična praksa, nije prihvatila. Tako ipak nisu 
odbačene mnoge stečevine zagrebačke filološke škole, a nisu prihvaćena 
ni dijalekatska obilježja tuđa organskoj hrvatskoj novoštokavštini. Ipak 
je od vrijednih postignuća izgradnje hrvatskoga standardnog jezika što- 
kavske boje u prethodnim stoljećima zbog utjecaja škole hvatskih vuko- 
vaca ušlo u dvadeseto manje nego je moglo i trebalo. Dok je ta filološka 
škola ostajala mjerodavna, postojao je osjetljiv rascjep između izričito 
kodificirane norme i živoga književnojezičnog uzusa. Taj je rascjep po- 
trajao šezdesetak godina. Preokret je tu obilježio Ljudevit Jonke svojim 
temeljitim istraživanjem djela Adolfa Vebera Tkalčevića i objavljivanjem 
svojih važnih rezultata (1956).* Tu se pokazuju vrijednosti zagrebačke fi- 
lološke škole, kojima se od vremena njezina konačnog utrnuća nije po- 
klanjala nikakva pozornost. Time završava premoćni utjecaj vukovske 
škole u hrvatskoj sveučilišnoj kroatistici. Repovi mu se vuku još i danas. 


7 Isto, 34... 
* Jonke, Ljudevit, Veberove zasluge za naš književni jezik, Rad JAZU 309, Zagreb 1956., 
33-80. 

Prikaz suočavanja o kojem je ovdje riječ ostao bi nepotpun da se ne 
spomene još jedna njegova dimenzija, a ta je politička. Hrvatski vukovci 
imali su za sve vrijeme dok su bili utjecajni jako političko zaleđe, prvo 
u Austro-Ugarskoj, a onda u Jugoslaviji. I Beč i Pešta težili su za tim da 
na jugoistoku bude što manje hrvatske samosvojnosti, u svemu, pa i u 
standardnom jeziku, a cijelo područje da bude tako uređeno da se njime 
što lakše upravlja jedinstvenom centralnom administracijom i da bude 
pripravljeno i za eventualno dalje širenje državne vlasti prema Solunu i 
Carigradu. Bilo je to u temeljnom smislu Kopitarovih zamisli. 

Bečka se jezična politika provodila izravno u Dalmaciji i Bosni. Upra- 
vo je u Dalmaciji otpor tomu jezičnopolitičkomu zaokretu bio osobito 
snažan, ali pod austrijskom upravom bezuspješan i bezizgledan. U Bosni 
i Hercegovini nije ga ni moglobiti. U Hrvatskoj i Slavoniji postojala je au- 
tonomna prosvjeta i uprava, ali je u njoj u prijelomnom razdoblju vlada 
bila mađaronska, a ban je bio grof Dragutin Khuen-Hećdervary, kako se 
u Hrvatskoj službeno nazivao, pa se ina području jezične standardizacije 
provodila bečka i peštanska politika. Najistaknutija dva hrvatska vukov- 
ca, Armin Pavić (1844-1914) i Tomislav Maretić (1854-1938) pripadali 
su mađaronskoj unionističkoj stranci i bili saborski zastupnici izabrani 
na njezinoj listi. Franjo Iveković (1834-1914) bio je Khuenov kandidat 
za zagrebačkog nadbiskupa. Tek Ivan Broz (1852-1893) ostao je odmak- 
nut od te političke sprege, a upravo on je bio i najmanje dogmatičan od 
svih u toj školi. 

Pavić je na zagrebačkom sveučilištu bio prvi profesor hrvatskoga je- 
zika, član Akademije, a u odlučnom razdoblju, 1898-1904, stajao je na 
čelu prosvjetnoga resora autonomne hrvatske vlade. Akademija je još od 
vremena kad joj je Đuro Daničić bio glavni tajnik i zasnovao rad na ve- 
likom Rječniku hrvatskoga ili srpskoga jezika bila pod presudnim utjeca- 
jem te škole. Ona je tako imala oslonac i u Akademiji, i na Sveučilištu, i 
u vladi i u saborskoj većini stvorenoj izbornim manipulacijama. Živo je 
to osjetio i lijepo opisao ondašnje zbivanje Antun Radić: ,Nije dakle po- 
sve istina, da je obrazovani hrvatski svijet preko noći promijenio mišlje- 
nje o književnom svom jeziku: da je ,javno mnijenje“ filološka ta stvar 
dosta uzbunila, dokazuju oni prizori u zagrebačkom hrvatskom Saboru. 
Ne valja misliti, da je ona buka bila samo radi pravopisa: ovako misliti 
značilo bi isto, kao kad bi tko rekao, da-se je istočna i zapadna crkva raz- 
dvojila i zavadila poradi nekvasna kruha. Pravopis je bio samo exponent 
onoga jada, što se je u hrvatskom obrazovanom svijetu nakupio protiv 
nove njeke kulturne struje. No kako su branioci nove ove struje — bili 

pamet, ili sreća? da kažemo s Gundulićem - bili na takovim mjestima, 
protiv kojih se uzalud viče i nabacuje, jer su čvrsta i ugledna, - mrmljalo 
se i vikalo, a kako je u nas malo zgode za mirno razmišljanje, rijetko je 
pala koja mirna i razložna.*? Tu je zapravo sve rečeno i objašnjeno. Tako 
se i razumije zašto mišljenja i argumenti što ih je iznosio Radić nisu u 
kroatistici pobudili onu pozornost niti dobili onu težinu koju po svojoj 
ozbiljnosti i temeljnoj važnosti zavrjeđuju. 

Jugoslavija je pak, kada je stvorena, samo preuzela i nastavila austro- 
ugarsku jezičnu politiku. Tek što iz Beograda njezina oštrica nije bila 
više uperena prema jugoistoku, nego prvenstveno prema sjeverozapadu. 
A škola hrvatskih vukovaca imala je i dalje punu političku potporu. Ali 
otpor nije prestajao, nego je sve više poprimao racionalne i znanstveno 
utemeljene oblike, onako kako ga je poveo Antun Radić. Tek tada, kad 
ih je pisao, njegove su riječi odjekivale u prazno. Tijekom tridesetih su 
godina, međutim, njegova gledišta stala korak po korak dobivati odluč- 
nu prevagu u hrvatskoj kroatistici. Razvoj standardnoga jezičnoga uzusa 
i procjena njegovih izražajnih vrijednosti nisu potvrdili projekcije ško- 
le hrvatskih vukovaca s prijelaza 19. st. u 20. Samo se vrlo uvjetno stoga 
može reći da je ta škola pobijedila u konačnoj izgradnji hrvatskoga je- 
zičnog standarda. Njezin uspjeh se, kad se sve zbroji ispod crte, svodi na 
to da se potpuno uobičajio umjereni fonološki pravopis, pisanje vrijeme 
mjesto vrieme i mlađi i nerazlikovni nastavci u množinskim padežima. 
U svem ostalome shvaćanja zagrebačke škole nipošto nisu zatrta, kako 
su vukovci htjeli da budu. Naprotiv, sve su življa. 

Duboki rascjep do kojega je pod kraj 19. stoljeća i na početku 20. 
došlo između normativnih stručnjaka tada premoćne filološke škole i 
kulturne javnosti, a počeo se premošćivati tek od druge polovice pede- 
setih godina 20. stoljeća, ostavio je svoje tragove. U širim je krugovima 
te javnosti otpor normativnim rješenjima ostao prisutan, više osjećajan 
nego djelotvoran. Taj otpor je u svojoj upornosti i žestini osobito dobro 
razumljiv kada se ima u vidu politička pozadina konačnoga standardnog 
normiranja. Površno gledajući, stvarao se dojam da je njime iz književ- 
noga jezika uklonjeno upravo ono što je u njem bilo hrvatsko, a namet- 
nuto nešto nehrvatsko. S obzirom na duh u kojem je ta standardna nor- 
ma propisana i poslije, barem u teoriji i školovanju, dugo održavana, nije 
danas lako uvjeravati da to nije istina, da osobito nije istina za ustaljeni 
hrvatski standardni uzus, premda je znalcu to očito. Ostala je stoga u ne- 


* Radić, Antun, Sabrana djela 15, Zagreb, 1937., 37. 

kih i težnja za destabilizacijom postignutoga stanja jer ga je dio pisme- 
nih pripadnika hrvatske jezične zajednice doživljavao neprimjerenim, to 
više što su o svim tim pitanjima stručnjaci normativisti vukovske škole 
vrlo malo raspravljali i ništa nisu objašnjavali, bar ne tako da bi bilo pri- 
stupačno mnogima. 

Hrvatski vukovci bili su mladogramatičarski pozitivisti. Književni jezik 
i njegovu narav, bitno različitu od one organskih govora, naprosto nisu 
uzimali do znanja. U tome su bili bitno slabiji jezikoslovci od Adolfa Ve- 
bera Tkalčevića i drugih učitelja zagrebačke škole. Osim toga su u svoje 
doba nastupali s pozicija najuglednijih institucija i državne vlasti, pa nisu 
imali ni potrebe mnogo obrazlagati i objašnjavati. Njihova je prolazila. 

Tako je, premda je hrvatski književni jezik bio standardiziran na način 
po sebi u bitnome zadovoljavajući, ipak došlo do nekog intimnog otuđe- 
nja, većeg ili manjeg, mnogih Hrvata od svojega standardnog jezika. U 
dijelu javnosti proširio se osjećaj da im je oduzet njihov pravi jezik, da ga 
treba tražiti, naći i vratiti. Ti kao da su ostali opčinjeni suočenjem s no- 
vim srpskim jezičnim standardom. Od toga nisu dolazili k sebi. Takvo se 
stanje duha pokazalo plodnim tlom za shvaćanja koja su opet i opet po- 
ticala pokušaje da se samovoljnim zahvatima drastično promijeni stan- 
dardnost hrvatskoga standarnog jezika, da se iskorijeni iz vlastita tla na 
kojem je izrastao kako bi naglo postao bitno drukčiji. Najdrastičnije se to 
osjetilo od 1941. do 1945. pod režimom satelitske tvorevine njemačkoga 
Trećeg Reicha. Tada je poprimalo razmjere koji su se mogli doživljavati 
i kao groteskni i kao jezoviti. To je nanijelo veliku i trajnu štetu plodno- 
mu njegovanju hrvatske jezične kulture. Takve težnje nagrizaju, dakako, 
stabilnost standardnoga hrvatskog jezika, otežavaju smirenu porabu te 
velike, teško izgrađene stečevine i tako nanose štetu hrvatskoj kulturi, pa 
ikad se nameću manje ekstremno i agresivno. Svako potkapanje stabilno- 
sti hrvatskoga standardnog jezika kakav je povijesno izrastao oda zla je. 

Suočenje hrvatskoga književnog jezika na samom kraju svoje standar- 
dizacije s novim srpskim standardnim jezikom ima još jednu posljedi- 
cu koja se osjeća sve do danas. U međunarodnoj slavistici do nedavno je 
potpuno prevladavalo shvaćanje, sasvim u tradiciji Kopitara i Grimma, 
da je novoštokavski standardni jezik kojim se Hrvati danas služe, zapra- 
vo onaj srpski što ga je zasnovao Vuk Stefanović Karadžić. Izraz takva 
shvaćanja postao je uobičajeni dvočlani naziv srpskohrvatski (ili, utješ- 
no, hrvatskosrpski) jezik. On bi kao jezikoslovni naziv mogao i posluži- 
ti da se njime označuju samo takve jezične pojave kakve objektivno po- 

stoje. Ali onako kako se obično shvaća i rabi navodi na to da se ne vodi 
računa o suočenju o kojem se ovdje govori i da se zanemari vlastit rast i 
iz njega proizašla samobitnost hrvatskoga standardnog jezika. A bez svi- 
jesti o tom suočenju i njegovu ishodu ne može se razumjeti niti jezična 
povijest niti današnja standardnojezična situacija na području središnje- 
ga južnoslavenskoga jezičnog prostora, u Hrvatskoj, Bosni i Hercegovi- 
ni, Srbiji, te Crnoj Gori. Iz slavističke perspektive pak upravo je to ono 
o čem se tu radi. Tek ako se to prestane zanemarivati, može se otkloniti 
određen nesklad što tu još postoji između Hrvatske i Europe. Tek ako se 
to prestane zanemarivati, ako se dakle jezikoslovno domišljeno razliku- 
ju književni jezici od organskih dijalekata, i ako se književni jezici stanu 
primjereno proučavati na njihovim književnim korpusima, tek tada se 
mogu znanstveno rasplesti čvorovi često politički motiviranih predra- 
suda u jezikoslovnoj tradiciji, tek onda se slavistika može znanstveno 
dobro utemeljiti i kad proučava jezike kao što su hrvatski, srpski, crno- 
gorski ili bošnjački, a tek se time može otkloniti određen nesklad koji tu 
još postoji između perspektiva što se otvaraju kada se gleda iz Hrvatske 
i kada se gleda iz Europe. 

Puna standardnost 
na uzburkanoj plovidbi 


Hrvatski književni jezik postigao je tako punu standardnost. Pod 
sam kraj 19. st. dobio je jasno određenu i konačnu standardnu normu te 
postigao primjerenu stabilnost. Pod autonomnom vladom nagodbene 
Hrvatske, podvrgnutom i Pešti i Beču, ali posve autonomnom u resori- 
ma pravosuđa, uprave i prosvjete, dobio je taj jezik čvrst okvir kao me- 
dij sporazumijevanja i izražavanja hrvatskoga društva. I u resorima pod 
zajedničkim ugarsko-hrvatskim suverenitetom, u kojma je vlast željela 
javno rabiti samo mađarski jezik kao na pošti i željeznici, pa je oko toga 
dolazilo do sukoba i nereda, svi su se statuti i pravilnici uredno prevodili 
ina hrvatski, pa makar onda ostajali zakopani u arhivima budimpeštan- 
skih ,zajedničkih" ministarstava. Ako bi zatrebalo, mogli su se svakomu 
pokazati kao dokaz da se poštuje Nagodbom utvrđeni ustavni red i da 
su ta ministarstva doista zajednička, a ne samo ugarska. Jezični stručnja- 
ci koje su iz Hrvatske pozivali u tu svrhu u Budimpeštu obavili su tamo 
velik posao koji je u široj javnosti ostao slabo poznat. Sezalo je to sve do 
vojništva. U okviru ugarskoga domobranstva (honved) ustrojeno je hr- 
vatsko domobranstvo, vojska trojedne Kraljevine Dalmacije, Hrvatske i 
Slavonije, od čije je vlasti Dalmacija bila izuzeta. U toj je vojsci zapovjed- 
ni jezik bio hrvatski, svi zakoni, pravilnici i službovnici objavljeni su na 
hrvatskom jeziku, a u Zagrebu je uređena vojna akademija s hrvatskim 
nastavnim jezikom, na kojoj su se školovali časnici za hrvatsko domo- 
branstvo. Hrvatski je tako postao pravi standardni jezik među drugim 
standardnim jezicima u onodobnoj Europi. 

No svi oni koji su osjećali i mislili hrvatski nikada nisu prihvatili Au- 
stro-ugarsku nagodbu i dualističko uređenje države. Nisu prihvaćali po- 
novno podređivanje Hrvatske ugarskoj vladi, koje je 1848. bilo potpuno 
ukinuto. Stoga je Ugarsko-hrvatsku nagodbu bez širega pristanka pro- 
vela unionistička stranka i mađaronska politika. Kako god je ta nagodba 
dala prostora i za banovanje Ivana Mažuranića i baš time u mnogome 
stvorila modernu Hrvatsku, mađarski pritisak nije jenjavao i nije išlo bez 
nasilja, što je došlo do punog izražaja za banovanja Khuen-Hćdervaryja 

(1883-1903). Baš u to je vrijeme završena konačna i uspješna standar- 
dizacija hrvatskoga jezika. Bitni su pri tome temeljni priručnici: 1892. 
Brozov pravopis, 1899. Maretićeva gramatika, 1901. Brozov i Ivekovićev 
rječnik. Sve u vrijeme banovanja Khuen-Hćdervaryja, za tvrde prevlasti 
mađaronske politike u Hrvatskoj. Sam je Maretić bio Khuenov saborski 
zastupnik, biran u izbornom kotaru u kojem su srpski glasači bili u ve- 
ćini i glasovali za Khuenove kandidate. 

Ti politički odnosi u onodobnoj Hrvatskoj nisu ostali bez utjecaja na 
to da je konačnu standardizaciju hrvatskoga jezika, za koju je razvoj knji- 
ževnoga jezika bio već posve dozrio, provela isključivo i bespogovorno 
škola hrvatskih sljedbenika Vuka Stefanovića Karadžića. Njima je mađa- 
ronska hrvatska vlast poravnala sve putove. Ona je određivala nastavne 
programe i odlučivala koji će se udžbenici i priručnici propisati. Novi 
priručnici bili su stručno vrlo dobri, a škola hrvatskih vukovaca uvodila 
je kao prva u nas stečevine pozitivističkoga jezikoslovlja, škole takozva- 
nih mladogramatičara, koja je predstavljala najviše domete onodobne 
lingvistike. Podupirala ju je bezobzirna Khuenova vlast. Ušutkala je ili 
gurnula u stranu svaki glas koji bi se dignuo protiv temeljnih priručni- 
ka hrvatskoga književnog jezika koji su se temeljili isključivo na djelima 
Vuka Stefanovića Karadžića i njegova učenika i najbližeg suradnika Đure 
Daničića i na njihovim zbirkama narodnih umotvorina. Tako su odba- 
civali svu bogatu baštinu hrvatskoga književnog jezika, koja je bila vrlo 
živa i još uvijek to jest. Ušutkavala je i glas čovjeka takve intelektualne i 
moralne težine kakav je glas Antuna Radića, nije se osvrtala na vrlo ne- 
gativnu kritiku takva postupka koju je objavio Vatroslav Jagić, koji je tada 
bio kao slavist stekao svjetski glas i autoritet. Tako je ,sprega filologije i 
vlasti“ (Dalibor Brozović) skršila svaki otpor standardizaciji koja se od- 
lučno provodila. A jednakovrijedne filološke škole zasnovane na hrvat- 
skim koncepcijama i na hrvatskoj jezičnoj baštini tada naprosto nije bilo. 

Da bi se doista razumjelo što se je i kako tada događalo treba uzeti u 
obzir činjenicu da je 1881. konačno razvojačena Vojna krajina i uprav- 
no-politički potpuno pripojena Hrvatskoj i Slavoniji, kojima je državno- 
pravno uvijek i pripadala, ali je od njihove vlasti bila potpuno izuzeta i 
podvrgnuta austrijskoj vojnoj upravi. 

Ta je promjena za okolnosti pod kojima je dovršena standardizaci- 
ja hrvatskoga jezika višestruko relevantna. Uključivanje Vojne krajine u 
političku Hrvatsku značilo je znatno povećanje udjela srpskog naroda u 
njezinu korpusu. To više što joj je tada pripadao sav Srijem sve do Zemu- 

na, a Dalmacija bila izuzeta iz nje. Srbi u Hrvatskoj postaju time politički 
činilac brojčano znatan kakav u staroj civilnoj Hrvatskoj i Slavoniji nisu 
bili. Razumljivo je da je to moralo utjecati i na standardizaciju hrvatsko- 
ga jezika koja se upravo tada dovršavala. 

Khuen-Hećdervary postavljen je za bana sa zadatkom da slomi hrvat- 
ski otpor uključivanju u mađarsku državu i poravna putove za postupno 
dokidanje državnopravnoga statusa Hrvatske, poništavanje njezine real- 
ne autonomije. Suočen s otporom svih hrvatskih političkih snaga Khu- 
en se oslonio na Srbe u Hrvatskoj. Njihovi političari podupirali su ga u 
izvršavanju toga zadatka, a on je za uzvrat pokazivao veliku susretljivost 
prema njihovim zahtijevanjima. Nije dakle čudo što je škola hrvatskih 
vukovaca dobila čvrstu i dosljednu podršku Khuenove vlasti da dovrši 
standardizaciju hrvatskoga jezika. Time je razbijao i slabio one koji su 
održavali hrvatsku književnojezičnu tradiciju i na njoj htjeli graditi bu- 
dućnost, slabio hrvatski identitet i narodnu samosvijest, razgrađivao Hr- 
vate kao povijesni subjekt i tako poravnavao put da se postupno dokine i 
njihov politički subjektivitet, a ugađao je Srbima u Hrvatskoj, koji su ga 
politički podupirali protiv jake hrvatske opozicije. Oni su se time osloba- 
đali od toga da u javnom životu poštuju baštinu hrvatskoga književnog 
jezika. Kada je Vuk Karadžić bio svei sva, bilo je to njima baš po mjeri. 

Ali Khuen je time postizao još i više. Uklapao je Hrvatsku u širi jugo- 
istočni jezični prostor jače nego bi mu ona i bez toga pripadala. A prema 
tom prostoru bila je uperena buduća mađarska ekspanzija, privredna i 
svaka druga koja se pokaže dostižnom. Bilo je to vrijeme kad je i nezavi- 
sna Srbija potpuno pripala austro-ugarskoj interesnoj sferi. A mađarska 
politika bila se je priključila njemačkom i austrijskom Drang nach Osten, 
ekspanziji prema istoku. Gradila se željeznička pruga Berlin - Bagdad. 
A osim toga vukovci su tada bili u Hrvatskoj najbolji jezikoslovci. Nije 
dakle čudo što su pri standardizaciji hrvatskoga jezika upravo oni uživa- 
li potpunu, pa i bezobzirnu podršku vlasti: hrvatskih autonomnih pro- 
svjetnih vlasti u rukama mađaronske politike. 

Maretić je svojim akademijskim raspravama o pravopisu i jeziku pret- 
preporodne hrvatske književnosti nehistorijskim pristupom i potpunom 
neosjetljivošću za implicitnu sustavnost postignutih rješenja, ne uzima- 
jući u obzir kulturni kontekst latiničke pismenosti na mediteranskom i 
srednjoeuropskom ozemlju, stvorio dojam da je to sve potpuno nesuvislo, 
samo: zbunjeni pokušaji na kakve se u novom vremenu ništa ne može va- 
ljano utemeljivati. Grubo je i surovo diskvalificirao svu hrvatsku jezičnu 

baštinu kao nešto što nije niod kakva aktualnog značenja. Svojim auto+ 
ritativnim nastupom vratio je Hrvate u primordijalni položaj: standar- 
dni jezik valjalo je bez obziranja na išta drugo tražiti tamo gdje jezik po 
tada vrlo raširenom i međunarodno priznatom shvaćanju jedino doista 
i postoji: u narodu. A takav čist narodni jezik ,izvađen ravno iz narodne 
duše" ležao je prepariran pri ruci u korpusu što su ga činila djela Vuka 
Stefanovića Karadžića i Đure Daničića i u njihovim zbirkama narodnih 
umotvorina. Trebalo je samo pri oblikovanju standardnoga jezičnog izra- 
za ograničiti pogled jedino na to i dobiva se valjano polazište za budući 
razvoj, posve pak treba zabaciti svu hrvatsku književnu baštinu i sve di- 
jalektalno osim ijekavske novoštokavštine. 

To pak kako je djelovala sprega filologije i vlasti koja je preko ško- 
le hrvatskih vukovaca nametnula upravo takvu standardizaciju izvrsno 
osvjetljuje slom pokušaja da se pravopisna i jezična norma službeno i 
vladinom odlukom uspostavi prema načelima i shvaćanjima zagrebač- 
ke škole. Godine 1877. zasjedao je Pravopisni odbor, zapravo pododbor 
Zemaljskoga školskog odbora pojačan najboljim jezičnim stručnjacima 
pod predsjedništvom Adolfa Vebera koji je hrvatskoj vladi imao predlo- 
žiti obvezatne pravopisne propise za sveškole. Članovi toga pravopisnog 
pododbora bili su uz predsjednika Vebera još klasični filolog Franjo Petra- 
čić, filozof i pjesnik Franjo Marković, povjesničar Tadija Smičiklas, peda- 
gog Ljudevit Modec i sveučilišni profesor hrvatskoga jezika Armin Pavić. 

Taj pododbor raspravljao je vrlo temeljito o glavnim pravopisnim 
i jezičnim pitanjima koja su tada bila aktualna, podnio je Zemaljskom 
školskom odboru opsežno i vrlo temeljito argumentirano izvješće. Bila 
su se našla kompromisna rješenja u spornim pitanjima i uklonile ozbilj- 
nije slabosti zagrebačke škole. Većina je zastupala umjereni morfonološ- 
ki pravopis, jedino vukovac Armin Pavić zalagao se za strogi fonološki, 
argumentirajući na temelju svojega proučavanja dubrovačke barokne 
književnosti da je upravo to stari hrvatski pravopis. Zemaljski školski od- 
bor podastro je to izvješće vladi onakvo kakvo ga je sastavio pravopisni 
odbor. No Armin Pavić, kojega je politički položaj bio vrlo jak, svojski 
se zauzeo skupa s drugim politički utjecajnim mađaronom Stjepanom 
Spevcem da se na temelju tih zaključaka ne propišu obvezatna pravopisna 
pravila. Tako je osujećena posljednja prilika da zagrebačka škola dovrši 
hrvatsku jezičnu standardizaciju. Ostao je nered, nesigurnost i s njima 
nezadovoljstvo. Petnaest godina poslije toga, 1892. pojavio se je Brozov 
Hrvatski pravopis, umjereno fonološki, u stopama Karadžićeva pravo- 

pisa; sasvim u smislu Pavićevih predočaba. Školske vlasti su ga odmah 
propisale i time je pitanje bilo riješeno. Pripravljeno je tlo za Maretićevu 
vukovsku gramatiku i za vukovski rječnik Broz-Ivekovićev. 

Da bi se bolje razumjele političke transmisije koje su utirale put jezi- 
koslovno visokovrijednom radu vukovske škole i snažno podupirale nje- 
gove rezultate, korisno je malo pobliže promotriti glavne osobe: 

Stjepan Spevec (1839-1905) rođen u Vukancima kod Zlatara u Hr- 
vatskom zagorju bio je vrhunski pravnik svojega vremena. Studirao je u 
Zagrebu i Beču i tamo je doktorirao. Vrativši se predavao je još na Pra- 
voslovnoj akademiji, a onda od 1874. na Pravnom fakultetu tada upra- 
vo obnovljenog Sveučilišta u Zagrebu. Bio je prvi dekan toga fakulteta i 
drugi rektor toga sveučilišta. Od 1875. do 1891. bio je Khuenov mađa- 
ronski zastupnik u Hrvatskom saboru. 1884. izabran je za njegova pot- 
predsjenika. U radu Sabora istaknuo se jekaovrlo agilan referent odjela 
(hrvatskoga ministarstva) za pravosuđe i odjela (hrvatskoga ministarstva) 
za bogoštovlje i nastavu. Od 1886. bio je u hrvatskoj vladi odjelni pred- 
stojnik (ministar) za bogoštovlje i nastavu. Za njegova predsjednikovanja 
donesen je zakon koji je dopuštao osnivanje mađarskih osnovnih ško- 
la u Hrvatskoj i Slavoniji, što po odredbama Nagodbe do tada nije bilo 
moguće. Godine 1891. imenovan je za predsjednika stola sedmorice i na 
tom je visokom sudačkom položaju ostao do smrti. 

Armin Pavić (1841-1913) rođen u Požegi studirao je u Beču klasičnu 
filologiju i slavistiku. Služio je kao gimnazijski profesor u Varaždinu, Po- 
žegii Zagrebu. Dao je znatan prinos istraživanju hrvatske barokne knji- 
ževnosti i objavljivao zanimljive poglede i zamisli. Izdao je djela Gun- 
dulićeva i Palmotićeva. Godine 1877. postavljen je za prvoga profesora 
hrvatskog jezika na Filozofskom fakultetu Sveučilišta u Zagrebu. Dekan 
toga fakulteta bio je dva puta: od 1882. do 1883. i od 1894. do 1895., a 
rektor Sveučilišta od 1896. do 1897. Godine 1874. izabran je za redovi- 
toga člana Jugoslavenske akademije znanosti i umjetnosti. Od 1884. do 
1906. bio je mađaronski Khuenov zastupnik u Hrvatskom saboru. Godine 
1898. došao je na položaj odjelnog predstojnika (ministra) za bogoštov- 
lje i nastavu u autonomnoj hrvatskoj vladi. Za njegova mandata postala 
je Maretićeva gramatika obvezatan školski udžbenik. 

Franjo Iveković (1834-1914) rođen u Klanjcu studirao je teologiju u 
Zagrebu i Budimpešti, doktorirao u Beču. Na Teološkom fakultetu Sveu- 
čilišta u Zagrebu bio je profesor istočnih jezika i biblijske egzegeze. Nje- 
gov Rječnik hrvatskoga jezika, koji se pojavio 1901. godine, uključuje i 


218 Radoslav Katičić Hrvatski jezik 


materijal koji je pripremio njegov nećak Ivan Broz, a zasnovan je gotovo 
isključivo na djelima Karadžićevim i Daničićevim te njihovim zbirkama 
narodnih umotvorina, a potpuno izostavlja hrvatsku književnojezičnu 
baštinu i suvremeni leksik, koji se upravo u to doba bio lijepo i primje- 
reno razvio. Kad je 1875. Franjo Iveković objavio novi prijevod hrvat- 
skoga lekcionara, prekinuo je višestoljetnu tradiciju hrvatskoga lekcio- 
nara i jako se, gotovo isključivo oslonio na Karadžićev prijevod Novoga 
zavjeta. To je izazvalo živo nezadovoljstvo i od toga se.rasplamsala javna 
polemika. Bio je to jedan od prvih javnih nastupa škole hrvatskih vu- 
kovaca, kojoj je Iveković već tada pripadao. Bio je Khuenov kandidat za 
zagrebačkoga nadbiskupa. Još prije njega nastupio je kao vukovac Du- 
brovčanin Pero Budmani svojom Gramatikom srpsko-hrvatskoga (ilir- 
skog) jezika (Beč, 1865). ' 

Ivan Broz (1852-1893) rođen u Klanjcu studirao je slavistiku u Za- 
grebu, a poslije je bio Jagićev slušač u Beču. Iako je po svojim jeziko- 
slovnim shvaćanjima bio pripadnik škole hrvatskih vukovaca, osjećao 
je i shvaćao važnost i vrijednost hrvatske književnojezične baštine i 
nije u tom pogledu bio nimalo jednostran. Rana smrt onemogućila 
mu je da sa svojim shvaćanjima dođe do izražaja. Svojim je izvanredno 
uspjelim pravopisom položio temelje i danas živoj hrvatskoj pravopi- 
snoj tradiciji. Mlađa i ponešto prilagođena potrebama drugih vreme- 
na izdanja Brozova pravopisa piređivao je i izdavao Dragutin Boranić 
(1870-1955) rođen u Kraju Donjem kod Marije Gorice. Tih je izdanja 
od 1921. pa sve do 1951. bilo deset. Time je utemeljena čvrsta hrvatska 
tradicija fonološkog pravopisa. 

Ivan je Broz počeo raditi i na rječniku hrvatskoga jezika, ali ga nije 
dospio završiti. Iz njegove ostavštine preuzeo je građu njegov ujak Franjo 
Iveković i dovršio rječnik po najstrožim načelima vukovske škole potpu- 
no isključujući hrvatsku jezičnu baštinu i suvremen civilizacijski leksik, 
u duhu koji nikako nije bio Brozov. 

Tomislav (Tomo) Maretić (1854-1938) rođen u Virovitici diplomirao 
je klasičnu i slavensku filologiju u Zagrebu. Od 1886. predavao je na Sve- 
učilištu u Zagrebu slavensku filologiju. Poslije umirovljenja vratio se je na 
Filozofski fakultet i od 1919. do 1924. predavao poredbenu indoeuropsku 
lingvistiku. Od 1886. redoviti je član Jugoslavenske akademije znanosti 
i umjetnosti, a od 1915. do 1918. njezin predsjednik. U dva navrata bio 
je po pet godina mađaronski Khuenov zastupnik u Hrvatskom saboru. 
Stekao je neprolazne zasluge svojim prijevodima klasične književnosti, 

osobito Homera. Njegova je gramatika, izašla 1899. u Zagrebu, pisana uz 
potpuno izostavljanje hrvatske književnojezične baštine, a bila je u većem 
dijelu 20. stoljeća temelj hrvatske jezične norme i glavni jezični priručnik 
generacijama jezičnih stručnjaka. Njegov pak Hrvatski ili srpski jezični sa- 
vjetnik od 1924. godine, izdan također u Zagrebu, iskazuje skrajnje zaoš- 
tren novoštokavski purizam koji je zastupao. Iz njega se može dojmljivo 
iščitati i to kako su ta nastojanja bila u zbilji malo uspješna. 

Za školu hrvatskih vukovaca bio je osobito važan Đuro Daničić, pra- 
vim prezimenom Popović (1825-1882) rođen u Novome Sadu. U Beču je 
studirao pravo, ali ga je tamo Miklošič uveo u slavensku filologiju i on se 
tomu potpuno posvetio. Bio je i najbliži učenik, suradnik i suborac Vuka 
Stefanovića Karadžića. Pomogao mu je da svoju borbu za potpunu re- 
formu srpskoga književnog jezika povede na najvišoj razini onodobnoga 
jezikoslovlja. Godine 1866. pozvan je u Zagreb za tajnika Jugoslavenske 
akademije znanosti i umjetnosti koja je tada bila u osnutku. A 1877. za- 
crtao je i započeo rad na njezinu monumentalnom Rječniku hrvatskoga 
ili srpskoga jezika koji je završen tek 1976. Nije se aktivno miješao u hr- 
vatske prijepore oko standardnoga jezika, ali su hrvatski vukovci gledali 
u njega svelikim poštovanjem i pozivali se na njegov snažni jezikoslovni 
autoritet. On je dopuštao da se jezik koji je standardizirao uz srpski na- 
ziva i hrvatski, ali je napisao kako nikoji Srbin niti časa ne dvoji koje će 
ime na kraju nadvladati i srpsko da će ostati kao jedino. 

Kada se razmotri ovaj pregled i razmisli o tome što on kazuje, postaje 
bjelodano kakva je to bila sprega filologije i vlasti i kako joj se oslabjela 
zagrebačka filološka škola nije mogla oduprijeti. Postaje bjelodano i to 

zašto je negodovanje koje se javilo u hrvatskoj kulturnoj srednini, pa i 
zauzet i izvrsno argumentiran glas Antuna Radića odjeknuo u prazno, a 
i porazna kritika Vatroslava Jagića, kako god bila velika njegova težina, 
nije iz bečke udaljenosti imala nikakva utjecaja na zbivanja u Hrvatskoj. 
Spomenuta ,,sprega filologije i vlasti“ propisala je konačnu standardiza- 
ciju hrvatskoga jezika po svojim shvaćanjima, u smislu skrajnjega novo- 
štokavskog purizma. Zanemarivala je pri tome svu prethodnu izgradnju 
hrvatskoga književnog jezika i bila je u svojem normiranju skrajnje ne- 
popustljiva ne samo što se tiče glasova, oblika, tvorbe, nego i sintakse, 
stilistike pa i rječnika. Daničić je zasnivajući veliki Akademijin rječnik 
pokazao da potpuno odbacuje leksik hrvatskoga književnog jezika ka- 
kav se u drugoj polovici 19. stoljeća već bio bujno razvio, proširio i usta- 
lio. Daničić je očito mislio da je to bio razvoj u krivom smjeru koji valja 

poništiti da bi se uspješno pošlo naprijed. Svaka težnja novoštokavsko- 
mu dijalekatskom purizmu nalazila je u njegovu ugledu čvrstu potporu. 

Toj su jezičnoj politici i toj jezikoslovnoj školi stajale na raspolaga- 
nju prosvjetne vlasti na svem području Hrvatske i Slavonije. One su pak 
određivale nastavne planove i propisivale udžbenike za nastavu mate- 
rinskoga jezika. U njezinim je rukama bila katedra za hrvatski jezik na 
zagrebačkom sveučilištu, a time i izobrazba kvalificiranih budućih na- 
stavnika hrvatskoga jezika u srednjim i učiteljskim školama. Razumljivo 
je dakle da je dovršetak već dozrele i jako uznapredovale standardizacije 
kakav je ta politika i ta škola namjerila provesti bio uspješan. Podupirao 
ga je autoritet vlasti i znanosti, pa nije bilo teško ušutkati nezadovoljstvo 
i negodovanje. 

Ušutkati ih bilo je to lakše što je jezikoslovna razina toga konačnoga 
završetka standardizacije bila izvrsna i ugledna, a shvaćanje po kojem na- 
rodni govor treba izravno pretočiti u knjige bez ikakva osvrtanja na sta- 
riju pismenost i njezinu tradiciju bilo potpuno u skladu s nazorima koji 
su prevladavali u tadašnjem mladogramatičarskom jezikoslovlju. Uop- 
će, valja poslije svega što je ovdje upravo rečeno posebno naglasiti da je 
ta standardizacija bila vrlo dobra i uvjerljiva, da je ostajala u okvirima 
hrvatskoga književnog jezika kako je rastao i razvijao se stoljećima. Vuk 
Stefanović Karadžić i Đuro Daničić jezikom su svojih djela i zbirkama 
narodnih umotvorina koje su skupili i objavili dali model novomu srp- 
skom standardnom jeziku kojemu je neosporno pripala budućnost. Bio 
je to jezik novoštokavske usmene književnosti, takozvana ,novoštokav- 
ska folklorna koine* (Dalibor Brozović). Taj se novi srpski standardni je- 
zik beskompromisnim novoštokavskim purizmom oštro ograđivao od 
tradicionalnog crkvenoslavenskoga i njime prožetog slavenosrpskog. No 
ista ta folklorna koine već je od kraja 16. stoljeća uključena u izgradnju 
hrvatskoga književnog jezika, usmjeravala je njegovu kolebljivu, ali sve 
izrazitiju standardizaciju. Ništa što je od Karadžića i Daničića ulazilo u 
hrvatski književni jezik pod kraj 19, stoljeća nije u njem bilo strano ili 
neprihvatljivo. Vrlo to jasno pokazuje uloga koju je njihov prijevod Sve- 
toga pisma tada odigrao u hrvatskoj književnosti. A stilistički je i estetski 
bilo izvanredno uvjerljivo. 

O tome osobito izričito svjedoči Antun Radić, sam inače osobito 
oštar kritičar škole hrvatskih vukovaca. On je u Obzoru 1901. objavio 
prikaz novoizašlog Broz-Ivekovićeva Rječnika hrvatskoga jezika. Tu je, 
koliko god nije odobravao vukovcima njihov odnos prema baštini hr- 

vatskoga književnog jezika, pokazao duboko poštovanje i zahvalnost za 
taj leksikografski pothvat, ali je iznio i niz ozbiljnih kritičkih primjeda- 
ba, a još više ih je najavio. No na kraju je svojemu prikazu dodao odu- 
ševljeni poziv: ,Jedno bih samo htio prikričati: Ljudi, koji možete, ku- 
pitei čitajte ovaj Rječnik. Vidjet ćete: uzljubit ćete ovaj jezik više, 
nego je Hugo ljubio svoj. A imat ćete i zašto, jer takovoga više na svietu 
nema - barem za nas Hrvate" (str. 65). Antunu Radiću tu je lako vjero- 
vati. On sigurno nije vukovac. Estetska i stilistička uvjerljivost vukovske 
škole bila je doista velika. 

Postojao je i još jedan snažan razlog da utihne kritika jezične stan- 
dardizacije kako ju je dovršavala škola hrvatskih vukovaca. Autonomna 
hrvatska vlada koja je odlučivala hoće li dati svoju potporu toj ili zagre- 
bačkoj filološkoj školi određivala je to samo za Hrvatsku i Slavoniju. U 
Dalmaciji i u Bosni i Hercegovini ta vlada nije imala nikakve vlasti. Tamo 
je austrijska vlast sve oko jezika uređivala kako se njoj činilo da je pri- 
kladno ne pitajući zagrebački vladin Odjel za bogoštovlje i nastavu baš 
ništa. Austrijske su vlasti iz razloga o kojima je ovdje bilo već govora bile 
bezuvjetno sklone školi Karadžićevih sljedbenika i takav su jezik uvodi- 
le u škole u Dalmaciji i Bosni i Hercegovini. Da su autonomne vlasti u 
Hrvatskoj i Slavoniji ustrajale na standardizaciji za kakvu se zauzimala 
zagrebačka filološka škola, Hrvati bi se podijelili u standardnom jeziku. 
A to je svakoj hrvatskoj jezičnoj politici bilo najmanje u interesu. Ako se 
to ima u vidu, razabire se da konačnoj standardizaciji hrvatskoga jezika 
prema načelima škole hrvatskih vukovaca zapravo i nije bilo alternative. 

O tome vrlo izravno i živo svjedoči Antun Radić. On je godine 1907. 
zabilježio u Glasu Matice hrvatske: 

»Ja se dobro sjećam, što mi je vrli i neprežaljeni naš učitelj, pokojni dr. 
Ivan Broz, govorio jednom na Strosmajerovu šetalištu, pošto se je vratio 
s naučnoga svojega putovanja po južnim našim krajevima. On je rekao 
da je nastojanje zagrebačke škole bila zabluda i za Hrvate velika šteta. 
Bosansko-hercegovačka vlada uvela je eto fonetički pravopis, a uveden 
je i u hrvatske škole u Dalmaciji. Ostanemo li mi kod etimologijskoga 
pravopisa, mi ćemo ove krajeve izgubiti, — njihove se škole ne će moći 
služiti našim školskim knjigama. A time gubimo kud i kamo više, nego 
dobivamo vežući se etimologijskim pravopisom sa Slovencima. 

Tako je od prilike govorio pokojni Broz. Jesu li i ovi razlozi pomogli, 
da je hrvatska vlada prihvatila fonetički pravopis, kojemu je pravila posta- 
vio baš pokojni Broz, to se ne zna. No Vukova je škola pobiedila" (str. 57). 

Upravo zbog svega toga nije bilo preteško ušutkati otpore prema ta+ 
kvoj standardizaciji. Antun je Radić doduše iznio vrlo jake argumente, ali 
nisu bili u glavnoj struji tadašnjih jezikoslovnih nazora. Potpuno je sto- 
ga prevladala norma kakvu je propisivala škola hrvatskih vukovaca sku- 
pa s jezičnom ideologijom koja ju je nosila. Uvukla se je u sve pore naše 
školske naobrazbe i opće kulturne svijesti. Kako god naše jezikoslovlje 
još od pedesetih godina prošloga stoljeća i studije koju je Ljudevit Jonke 
objavio o zaslugama Adolfa Vebera Tkalčevića za hrvatski književni je- 
zik sve izrazitije i složnije misli drukčije, to je u našem školstvu i kultur- 
noj svijesti još uvijek osjetljivo prisutno. A neki utjecajni ustrajno rade 
na tome da i ostane tako. 

Živo se sjećam svojega prvog školskog sata rane jeseni godine 1937. 
Moj učitelj, dobri Franjo Filipović, kojemu ću biti zahvalan do zadnje- 
ga daha, na prvom nam je školskom satu govorio kako ćemo sada učiti 
i čitati i pisati i kako je za to zaslužan neki velik čovjek koji se zove Vuk. 
Karadžićeva majka nadjenula mu je to ime da prestraši zle sile koje su 
joj bile usmrtile svu djecu koju je prije njega rodila. Kod mene je posti- 
gla pun uspjeh. Nakostriješio sam se od jeze koja me je podišla od toga 
imena. Franjo pak Filipović sigurno to nije rekao, ali ja sam ga tada kao 
dijete razumio da govori kako je taj Vuk izumio pismo. Svakako je u 
duhu vladajuće jezične ideologije jako naglasio začetništvo toga Vuka i 
kako sve pisanje, sva knjiga, počinje od njega. A mene je nedugo prije 
toga otac bio poveo u arheološki muzej, tada još u prizemlju Akademi- 
jine zgrade, i tamo sam vidio egipatske papiruse ispisane hijeroglifima. 
U sebi sam se slušajući učitelja pobunio: što nam ovaj tu sad govori da je 
pismo iznašao neki Vuk kad su ga poznavali i majstorski se njime služili 
već stari Egipćani?! 

Bio je to naravno nesporazum, ali što više vremena prolazi to mi se 
taj nesporazum čini ilustrativnijim za položaj hrvatskoga standardnog 
jezika posredovanog ideologijom vukovaca. Mnogo poslije posjetio sam 
Karadžićev rodni Tršić i tamo Vukov muzej. Posjetiteljima je govorio ku- 
stos obučen u narodnu nošnju. Više je kliktao nego govorio: ,Vidi kako je 
iz maloga sela svanulo svijetu svjetlo kulture. Jadni Kinezi, jadni Japanci, 
kako se samo muče s onim svojim nemogućim pismenima. Nisu imali 
Vuka!" Tako je nekako kliktao. Teško sam vjerovao svojim ušima. Govo- 
rio je i štošta drugoga, a najviše mi se usjeklo u pamćenje da je višekrat- 
no spominjao kako mu često dolazi Ivo, trebalo mi je nešto vremena da 
shvatim kako misli na Andrića, dolazi da se tu pokloni Vuku. Našao sam 

se tako u duhovnom ozračju u koje se potpuno uklapao moj prvi školski 
sat. Tek u Zagrebu to kraj svih sprega filologije i vlasti na dulji rok nije 
moglo prolaziti. Započeo je Ljudevit Jonke pišući o Veberu, a ne mogu 
ne upitati se bih li ja sada pisao ovu knjigu da nije bilo one djetinje tihe 
pobune na prvome školskom satu. Tko zna? Svakako mi je to u nekom 
smislu odredilo životno usmjerenje. 

Tako je dakle 20. stoljeće krenulo s čvrstom jezičnom normom i njoj 
pripadnom jezičnom ideologijom. Krenulo je ujedno, ne valja to ispustiti 
iz vida, prema Prvomu svjetskom ratu. Nemirna su to bila vremena. No 
suprotno onomu što su mnogi oko nas skloni misliti standardna norma 
i parole njezine ideologije nisu još same po sebi životna zbilja standar- 
dnoga jezika. To je tek jedna koliko god važna silnica, koja skupa s je- 
zičnim uzusom govorne zajednice, njezinim dijalekatskim ustrojstvom, 
sociolingvističkom uvjetovanosti, tradicionalno ukorijenjenim stavovima 
prema jeziku i njegovim izražajnim vrijednostima — tek skupa sa svim 
time čini istinsku i živu zbilju standardnoga jezika. 

To je pak u Hrvata bilo osobito složeno. Nova je standardna norma 
bila vrlo stroga i isključiva, jezična ideologija sasvim jednostrana i pro- 
tivna tradiciji pismenosti, a postojao je bogat književni život i mnogo- 
strana javna poraba književnoga jezika. Teško su se usklađivali norma i 
uzus. Gledajući unatrag vidi se da se novoštokavski purizam nije uspio 
nametnuti porabi standardnoga jezika niti približno u onoj mjeri koju su 
vukovski normativci htjeli nametnuti. Svatko se može lako sam uvjeriti 
u to ako rasklopi Maretićev Jezični savjetnik i pogleda koliko je njegovih 
normativnih zahtjeva u hrvatskom standardnom jeziku doista i prihva- 
ćeno. Mnogo ih je hrvatska jezična javnost naprosto ignorirala ako su bili 
suprotni ustaljenomu književnojezičnom uzusu. Ovdje neka to osvijetli 
samo jedan primjer, ali doista ekstreman: Maretić u ime novoštokavskog 
purizma odbacuje riječi ljekarna, pa i ljekarnica jer nisu narodne, nego 
je prva češka, a druga novotvorenica od riječi češkoga podrijetla koja se 
samo gradi kao da je novoštokavska, a preporuča da se umjesto njih kao 
standardna riječ rabi apateka (!) jer narod tako govori. Dovoljno je ogle- 
dati se po hrvatskim gradovima, pa da se vidi koliko je taj normativni 
nalog bio uspješan. Ali je dobro došao jezičnoj politici koja je htjela is- 
ključivo nametnuti apoteka. Ni ona nije bila uspješna. 

Normativni zahtjevi novoštokavskoga čistunstva nisu se ostvarivali, 
nisu postajali jezična zbilja, osim ako su pripadali tradiciji već ustaljene 
hrvatske književnojezične porabe. Hrvatski književni jezik zadržao je 

svoj prepoznatljivi izražajni identitet. Jedini uspjeh normativne škole 
hrvatskih vukovaca sastoji se u tome da su uspjeli oblike kao njetko i 
nješto potpuno zamijeniti oblicima kao netko i nešto. Dobro se sjećam 
da je starija generacija u mojoj zagrebačkoj familiji, kad bi se u svečani - 
jim i službenijim prilikama potrudili da prijeđu na štokavski, dosljed- 
no govorila njetko i nješto. Iz obiteljskoga pamćenja i razgovora stari- 
jih znam također pouzdano da oni, jezično školovani prema zasadama 
zagrebačke škole, konačnu standardizaciju u smislu skrajnjeg novošto- 
kavskoga purizma vukovaca nisu doživljavali kao uvođenje novoga je- 
zika, kako nam to neki autori danas žele sugerirati, osobitio inozemni, 
niti su to povezivali s nekakvim Bečkim dogovorom, jer o njem kao 
o nekakvoj važnoj prekretnici tada još i nije bilo govora. Pripovijedali 
su samo kako su u ono vrijeme, od samoga kraja 19. stoljeća, filolozi 
odjednom postali nesnosni, nepredvidivo zahtjevni i ćudljivi. Tako su 
moji stari to doživljavali. Tada je, uostalom, došlo do razlaza između 
filologa i književnika, jer su ovi svim normativnim propisima unatoč 
ostajali vjerni duboko ukorijenjenoj tradiciji hrvatskoga pisanja i živjeli 
i dalje punim životom njegove stilistike. Hrvatski književni jezik je i u 
dovršenom standardnom liku koji mu je dala škola hrvatskih vukova- 
ca ostao hrvatski i prepoznatljiv kao takav. 

Može se točno odrediti kada se jaz između hrvatskih filologa i hrvat- 
skih književnika počeo zatvarati. Negdje u šezdesetim godinama prošlo- 
ga stoljeća izabran je Ljudevit Jonke, hrvatski filolog najprisutniji u široj 
javnosti, za člana društva hrvatskih književnika, a za njim onda redom 
svi istaknutiji i u kulturnom životu prisutniji hrvatski jezikoslovci. To 
jasno obilježuje kraj premoćnog utjecaja škole hrvatskih vukovaca. Jezi- 
koslovlje i književnost od tada su opet u punom skladu. 

Tako je u suodnosu, moglo bi se upravo reći hrvanju, između norme 
kakvu je propisivala škola hrvatskih vukovaca i hrvatskoga standardno- 
jezičnoga uzusa, već dobro uhodane književnojezične uporabe s goto- 
vo svim obilježjima standardnosti u posljednjim godinama 19. i prvom 
desetljeću 20. stoljeća nastao ovaj naš hrvatski standardni jezik s kojim 
i u kojem danas živimo. Vukovska škola zvala ga je, u sporazumu s Da- 
ničićem, hrvatski ili srpski jezik. Osim što mu se norma načelno ravnala 
prema Karadžićevu srpskom jeziku bila je tu i politička težnja, lako ra- 
zumljiva, da taj isti jezik u školama po Hrvatskoj i Slavoniji za Srbe može 
biti njihov srpski jezik. Za hrvatsku kulturnu zajednicu bio je samo hr- 
vatski jezik i ništa drugo. 

Od kako je godine 1868. vlada Kneževine Srbije službeno propisala 
Karadžićevu jezičnu normu, četiri godine poslije njegove smrti, imali su 
standardni hrvatski i standardni srpski načelno sasvim istu normu. Tada 
je, godine 1914., veliki njemački slavist i jezikoslovac August Leskien u 
naslovu svoje izvrsne, pa stoga vrlo ugledne i utjecajne, gramatike uveo za 
taj jezik, ne razlikujući kao pravi mladogramatičar skup srodnih organ- 


“skih mjesnih govora od književnoga i standardnog jezika, naziv srpsko- 


-hrvatski jezik. Ta se knjiga zove Grammatik der serbo-kroatischen Sprache, 
a izdao ju je jedan od najuglednijih njemačkih nakladnika jezikoslovnih 
djela. Taj naziv i s njim povezana predodžba o tom jeziku kao o jednom 
i jedinstvenom široko je prihvaćena u međunarodnoj slavistici, a igrao 
je već glavnu ulogu i u austro-ugarskoj jezičnoj politici onoga vremena. 

Standardni-hrvatski jezik kakav se doista rabio, bio je, međutim, jako 
modificiran već ustaljenom književnom jezičnom porabom. Isto se do- 
gađalo i u srpskoj kulturnoj sredini. Tamo, uostalom, za razliku od ne- 
štokavskih hrvatskih sredina, vukovska škola nije inzistirala na strogoj 
normativnosti, nego je promicala jezičnu spontanost. Bilo je to: piši kako 
govoriš, a ne: piši kako tamo neki Hercegovci, i to istočni, govore. A u 
Kneževini Srbiji, kojoj se teritorij najvećim dijelom poklapao s nekadaš- 
njim Beogradskim pašalukom Osmanlijskoga Carstva i u njezinom stol- 
nom gradu Beogradu zaživjela je tada moderna srpska kultura. Njezini 
živi tokovi preselili su se tamo iz Pešte, Novoga Sada i Srijemskih Kar- 
lovaca. U tim okolnostima bilo je sasvim prirodno da razgovorni jezik 
obrazovanih Beograđana, ,sav kulturni Beograd" kako sam čuo da tamo 
govore, stekne premoćan utjecaj na oblikovanje žive porabe standardno- 
ga jezika. Hrvati pak takav standardni jezik nisu mogli doživljavati kao 
svoj. Teoretski su se smatrali kao jedan te isti standardni jezik, orijentiran 
prema Karadžićevoj normi, a u zbilji su bila dva, prepoznatljivo različita, 
dosta da svaki zadobije snažno doživljavanu lojalnost svojih govornika. 
To je bilo odlučno, pa makar sprega filologije i politike ne htjela uzimati 
to na znanje. Protiv toga bila je na kraju krajeva ipak nemoćna. Hrvatski 
standardni jezik dovršen je i potpuno oblikovan na samom prijelazu iz 
19. u 20. stoljeće i od tada živo postoji i služi svojoj svrsi. 

Hrvatski standardni jezik, potpuno izgrađen i spontano njegovan, 
preuzeo je brzo i potpuno sve funkcije. Uspostavio je elastičnu stabilnost, 
što znači da su se u njem mogle provoditi sve promjene i uvoditi novine 
koje su bile potrebne u sve novim okolnostima u kojima je služio spora- 
zumijevanju, a da se ne uzdrma njegova cjelovitost i čvrstoća. Da je to 

postignuto najzornije se razabire po tom što se razvila vrlo vrijedna i u 
kulturnom životu utjecajna dijalektalna književnost, kajkavska i čakav- 
ska. A začetnici su joj prva pera nacionalne književnosti, Antun Gustav 
Matoš i Vladimir Nazor. To je pak moguće samo ako postoji čvrst i do- 
bro razvijen standardni jezik. Ako njega nema, svaki dijalektalni nastup, 
u pisanju ili javnom govorenju, znači nov prijedlog drukčije standardi- 
zacije. Time razgrađuje postignuto. A u kulturnoj atmosferi isključivoga 
novoštokavkog čistunstva, sasvim neprimjerenoga hrvatskoj književno- 
sti i hrvatskoj kulturi, potreba za dijalektalnom književnosti visoke vri- 
jednosti bila je velika i vrlo duboka. Čim je to učvršćen standardni jezik 
omogućio, takva se književnost i pojavila. Njezina pak pojava pokazuje 
da su Hrvati konačno doista dobili standardni jezik. 

Taj standardni jezik krenuo je na svoj povijesni put čvrsto ustanovljen 
i, dakako, prilagođujući se sve novim prilikama. Te su prilike obilježe- 
ne nemirnim i često zlokobnim tijekom europske povijesti dvadesetoga 
stoljeća. Kretalo se prema Prvome svjetskom ratu i svemu što je iza nje- 
ga slijedilo. Otpor u smislu zagrebačke filološke škole protiv vukovačke 
standardizacije nije se izgubio preko noći. Seljački pokret braće Radića 
nije ju u svojim brojnim publikacijama nikada prihvatio. Ali taj je po- 
kret u kataklizmi Drugoga svjetskog rata potpuno nestao s javne scene, 
pa danas više nitko i ne pamti taj njegov otpor službenoj standardizaciji. 
A isam Antun Radić, žestoki kritičar Maretićev, poslije je pod utjeca- 
jem argumentacije Ivana Broza jako ublažio svoju oštricu, ako i nije ni 
za korak uzmaknuo od svojega uvjerenja. Hrvatski standardni jezik bio 
je u svemu uspješan i nadmoćan. 

Hrvatske su prilike, međutim, bile takve da tomu standardnom jeziku 
plovidba nije mogla biti mirna. Krenuo je na nju nepriznat kao poseban 
jezik, s imenom potvrđenim samo u vlastitoj govornoj zajednici, a škola 
hrvatskih vukovaca, kako god nije uspjela oblikovati ga u smislu skraj- 
njeg novoštokavskog purizma i protiv svih stečevina stoljetne hrvatske 
pismenosti što nisu bile uključene u ekskluzivni korpus novoštokavske 
folklorne književnosti, kako je namjeravala, uspjela je potpuno onesigu- 
rati hrvatsku jezičnu samosvijest, poremetiti shvaćanje Hrvata o svojem 
jeziku i njihov odnos prema svojemu jezičnom standardu. Mnogima je 
teško taj standardni jezik doživljavati kao doista svoj i misle da bi bilo 
bolje da je drukčiji. Kad znamo kako je provedena konačna standardiza- 
cija, za onu premoćnu spregu vukovske filologije i mađaronske vlasti, to 
postaje dosta lako razumljivo. Kako god je rezultat bio dobar i prihvat- 

ljiv, ono ružno zbivanje nije lako zaboraviti. Hrvatska kultura i danas još 
trpi od toga, valovlje oko standardnoga jezika vrlo se polako smiruje. A 
ni vanjske prilike nisu u tome bile od pomoći. Još dugo će trebati raditi 
na tome, a sada, u slobodnoj Hrvatskoj, više nego ikada. 

Nije prošlo niti punih dvadeset godina od dovršetka standardizacije 
i urušio se politički okvir u kojem je to postignuto. U kasnu jesen 1918. 
raspala se je Austro-Ugarska Monarhija ina njezino je mjesto Hrvatima 
došla južnoslavenska država. Prvo sasvim kratkovječna Država Slove- 
naca, Hrvata i Srba sa zemljama i područjima koja su pripadala Austro- 
-Ugarskoj, a onda, poslije njezina ujedinjenja s kraljevinama Srbijom i 
Crnom Gorom, Kraljevina Srba, Hrvata i Slovenaca pod dinastijom Ka- 
rađorđevića. Ta se je 1929. preimenovala u Kraljevina Jugoslavija. U toj 
novoj državnoj tvorevini bile su od početka unitarističke i centralističke 
težnje vrlo jake, a od vremena preimenovanja kraljevine sasvim ekstre- 
mne i potpuno premoćne. Novi južnoslavenski državni okvir značio bi, 
tako bi se barem očekivalo, i za hrvatski standardni jezik posve nov po- 
ložaj. Vrlo nam mnogo pokazuje činjenica da jugoslavenska država za- 
pravo nije donijela nikakvu novu jezičnu politiku. Naprosto je preuze- 
la i nastavila austrijsku i mađaronsku. Našla je tamo sve što je trebala: i 
temeljnu predodžbu o jednom i jedinstvenom srpskohrvatskom jeziku 
i odbacivanje i zanemarivanje sve jezične baštine koja doista određu- 
je doživljaj jezičnoga identiteta i stoga ne dopušta političku samovolju. 
To je princip: narodni jezik protiv sve povijesti, književne i jezične. To 
je sjajno načelo za vladanje pučanstvom koje nije svoje. Razlika je samo 
u tome što je vršak koplja te jezične politike, dok je bila u austrijskim i 
ugarskim rukama bio uperen prema jugoistoku, kamo je bila usmjerena 
njihova ekspanzija, a kad se našao u rukama onih koji su stajali na čelu 
nove južnoslavenske države, preokrenut je prema sjeverozapadu, u sam 
trbuh Srednje Europe. Nju je novi mirovni poredak u Europi trebao dr- 
žati pod trajnim pritiskom. Stoga je i hrvatski standardni jezik u među- 
narodnoj slavistici teško nalazio razumijevanja i nije dobivao podršku. 
Teško ju dobiva i danas. A nikakva tradicija slavističkoga školovanja ni- 
koga na svijetu ne potiče na takvo razumijevanje i podršku. 

U novoj južnoslavenskoj državi za hrvatski standardni jezik bilo je 
najnovije to što se sada našao u položaju da je doista i u svakodnevici sa 
srpskim morao funkcionirati kao jedan te isti jezik. To pak, sasvim ne- 
očekivano za mnoge, nikako nije išlo. Trebalo je čak nešto vremena da 
postanu toga sasvim svjesni. I hrvatski i srpski standardni jezik već su se 

previše bili obosobili, usprkos zajedničkoj vukovskoj normi dobili svaki 
svoje lice. Oduvijek se, još od vremena humanizma, smatralo da su hr- 
vatski i srpski narodni govori isti jezik. Sad se odjednom vrlo tvrdokorno 
pokazivalo da, kada se govori književnim jezikom, to nije tako. 

Sve što je centralistička uprava naređivala, proglašavala, propisivala, 
objavljivala, dakako na srpskom, bilo je Hrvatima uz malo priučavanja 
lako razumljivo, ali je zvučalo vrlo tuđe. Naravno, način kako je izvršeno 
ujedinjenje, mjere koje je nova vlast poduzimala, a prije svega to što Hrvati 
u novoj državi nikako nisu mogli naći mjesto koje bi im bilo prihvatlji- 
vo djelovalo je na to da takav jezik ne mogu doživljavati kao svoj. Svima 
koji su živjeli s time postalo je jasno da su hrvatski i srpski dva standar- 
dna jezika, svaki sa svojim izražajnim vrijednostima, koji se u javnosti ne 
mogu rabiti proizvoljno jedan na mjestu drugoga, nego valja uvijek znati 
koji je koji. Doživjeli su to svi koji su živjeli s tim jezicima i u njima, ali 
do nekih dijelova međunarodne slavistike nije doprlo još ni danas. Ipak 
zbiljsko se stanje stvari mučno i polako, ali ipak nezaustavljivo, probija. 

Hrvatski standardni jezik u novoj državi nije imao nikakav status i po 
tome baš nikakvu zaštitu. Ali nije bilo razloga ni za njegov odlučniji pro- 
gon. Smatralo se da je isti kao srpski. Središnje vlasti nastupale su samo 
na srpskom, ali tamo gdje je u lokalnim strukturama uprave i u pravosu- 
đu hrvatski bio čvrsto ukorijenjen, ostavljen je da besperspektivno tavo- 
ri. Vanjski svijet, sav zaokupljen novim mirovnim poretkom i nedavno 
postavljenim državnim fasadama, nije ga ni zamjećivao. 

U vrijeme pred Prvi svjetski rat, za velikih vojnih i političkih uspjeha 
Kraljevine Srbije u Balkanskim ratovima, kad se znatan dio mlade hr- 
vatske inteligencije, za razliku od goleme većine seljačkoga naroda, dao 
povući sve do težnje za potpunim poistovjećivanjem sa Srbijom videći u 
tome jedini put otvoren u budućnost, srpski je književnik Jovan Skerlić 
(1877-1914) proveo 1914. još pred Prvi svjetski rat među srpskim i hr- 
vatskim intelektualcima anketu o zamisli da se postigne potpuno jezič- 
no jedinstvo tako što će Srbi napustiti ćiriličko pismo, a Hrvati prihvatiti 
ekavštinu. Kod mladih hrvatskih pisaca to je našlo odjeka i čitav niz njih 
je dosljedno počeo pisati ekavski. Među njima su bila i najjača pera: Mi- 
roslav Krleža, Tin Ujević, Antun Branko Šimić i dr. Njihov jezik od toga 
nije postao srpski, pa se tu jasno pokazuje kako je temeljna pretpostavka 
Skerlićeve zamisli bila kriva. Ekavština sama ne može učiniti da se hrvat- 
ski jezik doživljava kao srpski. Vrlo brzo javilo se je kod tih hrvatskih pi- 
saca i razočaranje s ujedinjenjem i novom državom, s položajem Hrvata 
u njoj. Shvatili su da ekavština u njihovim tekstovima šalje sasvim krivu 

poruku o tome gdje stoje. Uskoro su se vratili ijekavštini i sa svom obra- 
zovanom hrvatskom zajednicom počeli paziti da im i u Jugoslaviji jezik 
ostane hrvatski. U tome su izvrsno uspijevali. Hrvatski standardni jezik 
odupro se je ozbiljnim ugrozama zahvaljujući na prvom mjestu svojoj 
književnosti. Zato se je u Hrvata uobičajilo da se pisac predstavlja kao 
»hrvatski književnik“. A ekavska epizoda u književnosti nije nimalo uzdr- 
mala stabilnost hrvatskoga standardnog jezika. Sve jasnije se osjećalo da 
je hrvatski književni jezik nešto za što se je vrijedno zalagati, pa i boriti. 

Sve je inače ostajalo kakvo je bilo još za Austro-Ugarske. No već je u 
ranim dvadesetim godinama došlo do promjena kojih će posljedice biti 
dalekosežne. Veliki srpski jezikoslovac Aleksandar Belić (1876-1969) na- 
pustio je za srpski standardni jezik umjeren fonološki pravopis kako ga je 
vrlo uspješno i dobro odmjereno bio odredio Vuk Stefanović Karadžić, a 
gotovo preslikao Ivan Broz u svojem Hrvatskom pravopisu. Belić je 1923. 
uveo svoj, poznat poslije kao Belićev pravopis, u kojem je fonološki pra- 
vopis u nekim točkama učinio gotovo fonetskim, napustio tradicionalnu 
»gramatičku* interpunkciju i zamijenio ju ,logičkom', te uveo sastavlje- 
no pisanje neću, nećeš... mjesto ne ću, ne ćeš... i tako osjetno promijenio 
fizionomiju teksta pisanoga na srpskom standardnom jeziku. Pri svem 
je tome imao punu podršku Dvora i beogradske vlade. Razlika između 
hrvatskog i srpskoga književnog jezika time se za javnost osjetno pove- 
ćala. U jednim se školama sada učilo jedno, a u drugima drugo. 


Ivan Broz, Hrvatski pravopis, 1892. 

Ali nije dugo ostalo tako. Još 1926. imenovalo je beogradsko mini- 
starstvo prosvjete jezikoslovno povjerenstvo koje je imalo raditi na ujed- 
načavanju pravopisa. Hrvatski su članovi toga povjerensta bili Maretić, 
Rešetar, Boranić i Ivšić. Pošto je poslije atentata u skupštini 6. siječnja 
1929. kralj Aleksandar uspostavio osobnu diktaturu i preimenovao drža- 
vu njegov je ministar prosvjete izdao Pravopisno uputstvo za sve osnovne, 
srednje i stručne škole kraljevine S. H. S., što će reći Srba, Hrvata i Slove- 
naca. i tražilo se je da se u sve škole u državi uvedu propisi kakve traži 
Belićev pravopis. A Uputstvo je tiskano i izdano u Zagrebu. 

Tom se je službenom uputom Belićev pravopis propisao i za Hrvate. 
To se, dakako, i provodilo, službeno u uredima i školama, ali hrvatska 
kulturna javnost Belićev pravopis nikada nije prihvatila. U napetim me- 
đunacionalnim odnosima u Kraljevini Jugoslaviji postao je taj pravopis 
nešto kao Gesslerov šešir.“ Čim je 1939. uspostavljena Banovina Hrvat- 
ska i u njoj vraćena autonomija hrvatskim prosvjetnim vlastima, ukinut 
je u njoj Belićev pravopis i vraćen Broz-Boranićev. Kao đak osnovne ško- 
le to sam stanje stvari i duhova i sam svjesno doživio i dobro upamtio. 

Belićev je pravopis također propisivao da se piše vidjećemo, a ne vidjet 
ćemo kao po Broz-Boraniću. U tome taj pravopis nije slijedio Karadži- 
ća, a Belićev jest. O tome se, koliko ja znam, nikada nije temeljito javno 
raspravljalo. Danas mi se čini da bi tu moglo biti važno to što je u hrvat- 
skim govorima dosta često i obično da se infinitivni oblik bez završnoga 
-i pojavljuje kao samostalna riječ, a u srpskima se lako može učiniti da 
je strogo vezan za složeni oblik futura I. Ti doživljaji u đačko doba bitno 
su obilježili moj stav prema hrvatskomu jeziku. 

U tim okolnostima javljaju se hrvatski jezikoslovci s prvim pokušajima 
da opišu i razjasne odnos hrvatskoga jezika prema srpskom. Prvi je bio Ju- 
lije Benešić (1883-1957) rođen u Iloku. On je u svojoj gramatici hrvatsko- 
ga ili srpskog jezika pisanoj poljskim jezikom za Poljake (Varšava, 1937) 
dao popis razlika u hrvatskom i srpskom rječniku. Čvrsto je zastupao mi- 
šljenje da je to jedan jezik, ali je strancima htio olakšati orijentaciju bez 
koje je snalaženje u jezičnoj zbilji, pa i u književnoj, nemoguće. Pokazalo 
se je kako je to težak pothvat. Nedostajale su sve teoretske pretpostavke. 


" Gessler je po legendi negdje pod kraj 14. stoljeća bio habsburški namjesnik u Švicarskoj. 
Za njega legenda kaže da je svoj šešir postavio na motku i tražio da svaki prolaznik ski- 
ne pokrivalo s glave i pokloni se njegovu šeširu. Time je ponižavajući podanike prevršio 
svaku mjeru. Izbio je ustanak i Švicarska se zauvijek oslobodila habsburškoga podaništva. 
Gesslerov šešir postao je izraz za nepodnošljivo izazovno poniživanje. 

Prihvativši se istoga zadatka mnogo temeljitije, dva tada još mlada jezi- 
koslovca, Petar Guberina (1913-2005) rođen u Šibeniku i Kruno Krstić 
(1905-1987) rođen u Arbanasima kod Zadra stvorili su teoretske pretpo- 
stavke za kontrastivno supostavljanje hrvatskoga srpskomu. Oni su pošli 
od toga, i obrazložili to svoje polazište, da su hrvatski i srpski dva različita 
književna jezika, svaki sa svojim obilježjima i mjerilima. I dali su razlikov- 
ni rječnik, mnogo opsežniji od Benešićeva (Razlike između hrvatskoga i 
srpskoga književnog jezika, Zagreb, 1940). To je ležalo u zraku. Na temelju 
jezičnih iskustava u Jugoslaviji mnogi su Hrvati bili skloni misliti tako. 

Na oba ta pokušaja srušili su se gromoviti napadaji iz Beograda. Na- 
stavili su se obrušavati i poslije Drugoga svjetskog rata. Te su se knjige 
tada rasklapale samo kriomice. A ipak su Guberinine i Krstićeve Razlike, 
kada se gleda-unatrag, presjekle čvor. Moglo ih se napadati, moglo pri- 
silno ignorirati, moglo zabranjivati, a i s pravom koješta im prigovoriti. 
Ipak je njihova, kako god još slabo pripremljena i nesavršeno izrečena, 
ostala zadnja. I danas stojimo na njihovu gledištu i sve uspješnije ga bra- 
nimo. Njihova je ostala zadnja jer su izrekli očitu istinu dobro utemelje- 
nu u zbilji. Rekli su: car je gol. 

Sve je to uzrujalo hrvatsku javnost, a atmosfera je bila opterećena i 
time što je sve događanje sasvim očito klizilo prema Drugom svjetskom 
ratu. Tu su se javljali glasovi koji su tražili povratak na morfonološki pra- 
vopis. Dobili su odgovor s najpozvanijega mjesta. Neosporivi onodobni 
prvak hrvatskog jezikoslovlja Stjepan Ivšić (1884-1962) rođen u Orahovici 
objavio je u svojem tada osnovanom časopisu Hrvatski jezik, kojemu na- 
slov jasno pokazuje da je nastupalo novo vrijeme hrvatske jezične samo- 
svojnosti, opsežan članak, u kojem natenane i razložito objašnjava zašto 
je svakomu standardnom jeziku kojemu je glasovni lik ustrojen prema 
predlošku novoštokavskih govora umjeren fonološki pravopis prikladni- 
ji od umjerena morfonološkoga. Tako i hrvatskomu. Inače je slavenskim 
standardnim jezicima prikladniji morfonološki. Upravo zato je Broz-Bo- 
ranićeva pravopisna tradicija uhvatila tako čvrsto korijenje kod Hrvata. 

No smirene, razborite i vrlo sadržajne Ivšićeve riječi nisu primirile 
one krugove koji su uporno težili za korjenitom promjenom pravopisnih 
rješenja i povratkom na morfonološko pisanje. A uskoro su one i silovi- 
to pojačane. Drukčije su pravopisne koncepcije zastupali Petar Guberi- 
na, Kruno Krstić i Franjo Cipra. Oni su sastavili vrlo originalan Hrvat- 
ski pravopiskoji je 1941. izašao u Zagrebu i odmah zabranjen! Kad su u 
proljeće iste te 1941. godine sile Osovine izvršile agresiju na Jugoslaviju i 

ona se raspala, osnovana je u Hrvatskoj ,nezavisna država“ od Hitlerove 
milosti, zapravo njegova satelitska tvorevina bez trajnijega legitimiteta.u 
širim narodnim slojevima i u većini stanovništva. 

Nova je vlast već od prvog nastupa bila nasilnička. Za nju je prema jed- 
nom od načela ustaškoga pokreta koji je u njoj obnašao vlast hrvatski jezik 
bio poseban jezik koji ni skojim drugim nema nikakvih veza, protivno 
bjelodanoj jezičnoj zbilji. Osnovala je Hrvatski ured za jezik kao držav- 
nu ustanovu koja je donosila jezične propise. Ne poštivati ih proglašeno 
je krivičnim djelom. Usuprot mišljenju vodećih hrvatskih jezikoslovaca 
i svima na čelu njihova prvaka, Stjepana Ivšića, uvedeno je ,koriensko 
pisanje" morfonološki pravopis koji je išao dalje od onoga koji je pro- 
pisivala zagrebačka filološka škola. Taj ,korienski pravopis" stručno je i 
temeljito razrađen u opsežnom priručniku Hrvatski pravopis koji su sa- 
stavili Franjo Cipra (1883-1958) rođen u Pečuhu i Bratoljub Klaić (1909- 
1983) rođen u Bizovcu kod Osijeka uz suradnju članova Ureda za jezik. 

To je, dakako, jako poljuljalo standardni uzus i u kulturnoj javnosti 
izazvalo snažan, iako prikriven, otpor, postalo je predmet odbojnosti i 
poruge, i za sve dogledno vrijeme kompromitiralo i neka dobra pravo- 
pisna rješenja, kakvo je diete, djeteta, što je potpuno sukladno izgovoru 
po uobičajenom standardnom uzusu. U percepciji mnogih to je ostalo 
nerazdvojno povezano sa sjećanjem na krvave zločine i neljudsko nasilje. 
Ostalo je povezano sa sjećanjem na prepuštanje znatnoga dijela hrvatskih 
jadranskih zemalja grabežljivom talijanskom imperijalizmu. 

Osim toga je Ured za jezik provodio tvrd, neosjetljiv i nerazborit pu- 
rizam koji je tražio da se za sva značenja uvijek rabe samo hrvatske riječi. 
Mnoge su stare riječi oživljavane i brutalno nametane. Malo je tko mo- 
gao iskreno prihvatiti da mu se telefon odjednom imao zvati brzoglas i da 
se je na njem mjesto s halo trebalo javljati sa spremni. Bilo je to potpuno 
neprirodno. Tako se dogodilo da riječ brzoglas, zajedno sa samovoz ,au- 
tomobil' i samovez ,kravata, sa sliko pis ,film' i krugoval ,radio, bude svr- 
stana među endehaizme, to jest kao izmišljenica iz vremena NDH, do- 
stojna jedino da bude odbačena. A pri tome je brzoglas riječ potvrđena u 
pučkoj pjesmi još u drugoj polovici 19. stoljeća u značenju ,brz glasnik, a 
godine 1901. mnogostruko zaslužni Dragutin Parčić u drugom izdanju 
svojega talijansko-hrvatskoga i hrvatsko-talijanskog rječnika hrvatskim 
brzoglas prevodi talijansko telefono! Niti govora, dakle, o endehaizmu, o 
izmišljenici ustaške vlasti. Riječ brzoglas ,telefon' legitimna je sastavnica 
hrvatske leksičke baštine. Ona je svjedočanstvo o mukotrpnoj izgrad- 

nji civilizacijskoga rječnika za moderno doba. Treba ju bez zadrške pri- 
brajati hrvatskomu standardnom rječniku i s poštovanjem uvrštavati u 
nj. Kratkotrajna zloporaba sa strane jedne nepametne jezične politike u 
službi zločinačke vlasti ne može na tome ništa promijeniti. To, dakako, 
ne znači da će se riječ telefon u hrvatskom standardnom jeziku zamijeniti 
riječju brzoglas. Ali kraj brzojav, riječi na koju nikada nije pala nikakva 
ljaga, može mirno opstati. 

Jezični propisi Ureda za jezik bili su važni samo dotle dokle je dopi- 
rala djelotvorna kontrola okupacijske vlasti. Kraj živoga i poslije počet- 
nih teškoća vrlo uspješnoga pokreta otpora u Hrvatskoj taj se prostorni 
obuhvat jako sužavao i velikim svojim dijelom bio jako nestalan. Svagdje 
dokle nije dopirala kontrola okupacijske vlasti, na području pod kontro- 
lom pokreta otpora i partizana kao njegove vojne organizacije, javno se i 
službeno, a i u književnosti, upotrebljavao uobičajeni hrvatski standardni 
jezik s Broz-Boranićevim pravopisom. To je ZAVNOH (Zemaljsko an- 
tifašističko vijeće narodnog oslobođenja Hrvatske), hrvatski partizanski 
parlament, i ozakonio na svojem zasjedanju 1944. u Topuskom. A izgra- 
đujući jugoslavensku federaciju AVNOJ (Antifašističko vijeće narodnoga 
oslobođenja Jugoslavije), njezin partizanski parlament, donio je 1944. na 
svojem zasjedanju u tek oslobođenom Beogradu odredbu da se akti fede- 
ralnih tijela objavljuju u originalnim verzijama na srpskom, hrvatskom, 
slovenskom i makedonskom jeziku. Time je bila jasno zacrtana jezična 
politika potpunoga priznavanja i ravnopravnosti jezika svih naroda koji 
su se udruživali u federaciju. Tim aktima najviših zakonodavnih tijela 
priznati su i hrvatski jezik i hrvatska standardnojezična praksa kao kon- 
stitutivni za buduću jugoslavensku jezičnu politiku. 

Odmah poslije svršetka Drugoga svjetskog rata, u teškim poratnim 
vremenima, ta se proklamirana jezična politika u bitnome i provodila. 
Hrvatski standardni jezik slobodno se upotrebljavao i u okviru skuče- 
nih mogućnosti njegovao slobodno i neometano, ako se samo pazilo 
da se ne izaziva riječima koje su bile etiketirane kao ustaške ili su se 
mogle prigodno tako etiketirati i ako se nije odupiralo poplavi tuđica i 
ponekom rusizmu kojima se novi internacionalno intonirani politički 
i ideološki govor nemilo razmetao. Bilo je vrlo jasno da je svim protiv- 
štinama i destabilizacijama koje su prouzrokovale bahata intervencija 
beogradske vlade i nesretna nasilnička jezična politika NDH unatoč, 
hrvatski standardni jezik bio gotova činjenica i da je vršio sve funkcije 
za koje je bio potreban. 

Upravo to je pokrenulo snage koje se nisu mogle s time pomiriti da 
počnu pripremati udar na u ratu proklamiranu jezičnu politiku jugo- 
slavenske federacije. Bili su to svi oni koji su s raznih idejnih pristupa 
složno došli do stajališta da jugoslavenska federacija treba savezni jezik, 
a kao takav nudio se jedino srpski standardni jezik pisan isključivo lati- 
nicom. Kraj njega su slovenski i makedonski mogli dobiti samo sasvim 
podređen položaj lokalnoga značenja, a hrvatskomu književnom jeziku 
nije kraj srpskoga nikako bilo mjesta. Imao se sasvim zapustiti i napu- 
stiti,a srpski u zamjenu postati srpskohrvatski. To je značilo da ga svaki 
Hrvat mora prihvatiti i doživljavati kao svoj i osjećati se njime valjano 
predstavljenim. 

Trebalo je dakle hrvatskomu standardnom jeziku oduzeti svaki sta- 
tus i svaki okvir institucionalne zaštite. Krenulo je 1953. Letopis Matice 
srpske poveo je anketu o jezičnom i pravopisnom jedinstvu Srba i Hrvata 
među viđenijim ljudima od pera u oba naroda i onda objavio četrdese- 
tak odgovora. Mnogi su iz iskrenog uvjerenja zastupali potpuno i bezu- 
vjetno jedinstvo, neki dakako i bez uvjerenja hoteći se svidjeti moćnim 
silama koje su stajale iza ankete. Većina Hrvata nije htjela dati takav od- 
govor, ali su se kojekako izvijali da se previše ne izlože protiveći se otvo- 
reno težnji moćnih. Meni se je duboko usjekao u pamćenje odgovor Ju- 
lija Benešića, inače strica moje majke. Bio je vrlo izravan: ,Pustite nas 
na miru! Što nas više budete puštali na miru, to ćemo se oko jezika bolje 
slagati. Jezgrovit, jasan i istinit, taj je hrabar odgovor zapravo kazivao 
sve. Odjeknuo je u prazno. 

Na temelju provedene ankete sazvan je 1954. u Novome Sadu sasta- 
nak uglednih jezikoslovaca i književnika iz Srbije, Hrvatske, Bosne i Her- 
cegovine te Crne Gore, i oni su pošto su zasjedali od 8. do 10. prosinca 
donijeli zaključke poznate kao Novosadski dogovor. Po tim je zaključci- 
ma književni jezik Srba, Hrvata i Crnogoraca jedan i jedinstven, a pri 
njegovoj porabi latinsko i ćirilsko pismo potpuno ravnopravni, a jedna- 
ko su ravnopravni ekavski i ijekavski izgovor. U svakoj službenoj pora- 
bi valja uvijek isticati oba imena, i srpsko i hrvatsko. Za jedinstven jezik 
valja dogovoriti i jedinstven pravopis. U velikom rječniku treba prikaza- 
ti sve leksičko blago toga jedinstvenog jezika. Pri tom poslu valja ujed- 
načiti jezikoslovno nazivlje, a onda u posebnim rječnicima ujednačivati 
nazivlje ostalih struka. 

Veliku i zloslutnu težinu imaju riječi 8. zaključka Novosadskoga do- 
govora: Treba odlučno stati na put postavljanju umjetnih prepreka pri- 

rodnom i normalnom razvitku hrvatskosrpskog književnog jezika. Treba 
spriječiti štetnu pojavu samovoljnog , prevođenja“ tekstova i poštovati ori- 
ginalne tekstove pisaca. Time je oduzeta svaka zaštita hrvatskomu knji- 
ževnom jeziku, zabranjena svaka njegova institucionalna njega. Strogo 
uzevši, zabranjeno je čak i ijekaviziranje službenih tekstova koji su do- 
lazili iz Beograda namijenjeni hrvatskim čitateljima. To je pak, u danim 
okolnostima, značilo kraj hrvatskoga jezika. Donošenje Novosadskoga 
dogovora i svu atmosferu pritiska oko njega svjesno sam doživio i do- 
bro upamtio. Zakleo sam se tada u sebi da ću dok me ima ostati vjeran 
svojemu hrvatskom jeziku. 

Od svega zacrtanoga Novosadskim dogovorom ostvaren je samo novi 
pravopis, koji je izašao 1960., ćirilicom u Novome Sadu, latinicom u Za- 
grebu. Nazvali su ga novosadski pravopis. On je odredio daljnju povijest 
hrvatskoga pravopisa. Bio je ispregovaran kao razuman kompromis između 
Belićeva i Broz-Boranićeva pravopisa. Najveći ustupak s pozicija posljed- 
njega bilo je napuštanje gramatičke i prihvaćanje logičke interpunkcije. 
Kako sam i sam bio kunić na kojem je izveden pokus te promjene, mogu 
iz punoga uvjerenja posvjedočiti da je to za hrvatski standardni jezik bio 
samo dobitak, a nikako gubitak. Gipkija i višeslojnija logička interpunkci- 
ja bolje od mehaničke i ukočenije gramatičke omogućuje da se istančanije 
naznače slojeviti sintaktički odnosi u rečenici hrvatskoga književnog jezika. 
U tom pogledu nemamo doista ništa zamjeriti Novosadskomu pravopisu. 

Druga presudna diskriminanta, sastavljeno pisaću i rastavljeno pisat 
ću, ostala je u novosadskom pravopisu dopuštena dubleta. Tu su Hrvati u 
Hrvatskoj nepogrešivo znali koju će dubletu slobodno odabirati kao što 
se znalo i to koju dubletu odabire Jugoslavenska armija. Nastala je tako, 
sve unutar propisa novosadskoga pravopisa, vrlo stabilna i funkcionalna 
hrvatska pravopisna norma. Ona je i danas naša. Svi danas konkurentni 
pravopisni priručnici u slijedu su njezine tradicije. Buka koja se povre- 
meno oko toga podiže bez jezikoslovnoga je utemeljenja. 

Od predviđenoga su rječnika 1967. izašla prva dva sveska, u Novome 
Sadu ćirilicom i u Zagrebu latinicom. U hrvatskoj je sredini doživio vrlo 
oštru i glasnu kritiku, najviše zato što je redigiran tako da prikriva razlike 
između hrvatskoga i srpskog rječnika i ne omogućuje na tom području 
valjanu orijentaciju. Za hrvatskoga proljeća Matica je hrvatska obustavi- 
la njegovo izdavanje. Matica srpska dovela je izdavanje srpske verzije do 
kraja: U to se je vrijeme Matica hrvatska odrekla i Novosadskog dogovora, 
a hrvatski potpisnici povukli su zbog njegove zloupotrebe svoje potpise. 

No poslije Novosadskog dogovora teklo je sve u smislu ujednačava- 
nja hrvatskoga jezika prema srpskomu. Polako i postupno nastavljao se 
i jačao je pritisak prema prihvaćanju saveznoga standardnog jezika, srp- 
skog pisanog latinicom. Tomu je trebalo poslužiti što su se iz Beograda 
sada za Hrvatsku preuzimali srpski tekstovi i u njima samo ekavština 
prebacivala u ijekavštinu i smatralo se da time i Hrvatima postaju svoji. 
Pokazalo se samo to da takvi tekstovi niti poijekavljeni ne postaju hr- 
vatski. Vlastitost hrvatskog jezika, pa i standardnoga, mnogo je dublja. 
A na hrvatskom radiju i televiziji sve se više emisija prenosilo ravno iz 
Beograda, bez ikakvih jezičnih zahvata, sasvim u smislu odredaba No- 
vosadskog dogovora. 

Otpor od strane Hrvata, iako previše nemoćan da bude doista djelotvo- 
ran, nije se slamao. Čak je postizao i neke uspjehe. Tako se temeljna pret- 
postavka Novosadskog dogovora da je književni jezik Srba, Crnogoraca 
i Hrvata jedan i jedinstven pred licem jezične zbilje nije mogla održati u 
ozbiljnijem jezikoslovlju. Godine 1965., na Petom kongresu jugoslaven- 
skih slavista u Sarajevu, priznato je da srpskohrvatski standardni jezik 
ima dvije varijante, istočnu i zapadnu, kako je bilo poželjno govoriti, no 
znalo se i govorilo da je jedna srpska, a druga hrvatska. Sada se moglo 
argumentirati da je hrvatska varijanta upravo hrvatski književni jezik. 
No i kraj toga bilo je teško. Pritisci su rasli, postajalo je nepodnošljivo. 

U tom je ozračju sastavljena, zaključena u Upravnom odboru Matice 
hrvatske (9. 3. 1967) i objavljena Deklaracija o nazivu i položaju hrvatskog 
književnog jezika. Pridružila se je većina znanstvenih i kulturnih ustano- 
va i društava kojih je djelatnost povezana s jezikom u Hrvatskoj, na njoj 
su stajali potpisi svih jezikoslovaca i književnika od imena. U Društvu 
književnika potpisao ju je i Miroslav Krleža. Bio je to vrlo jasan i čvrst 
izraz volje jednoga naroda. 

U Deklaraciji se tražilo dvoje: 1. da se ustavnom formulacijom hrvat- 
skomu književnom jeziku izrijekom prizna ravnopravnost sa srpskim, 
slovenskim i makedonskim kao jednom od četiriju jezika u jugoslaven- 
skoj federaciji i 2. da se savezna tijela obvežu da savezne zakone i druge 
akte donose i na hrvatskom književnom jeziku. Tražilo se dakle ono što 
je 1944. zaključio AVNOJ]. Bio je to prilog javnoj raspravi o promjenama 
u Ustavu Socijalističke Federativne Republike Jugoslavije koja se upravo 
vodila. Tražio se bezuvjetno punopravni status za hrvatski jezik, a to je 


" To su protiv jakoga otpora konzervativnijih srpskih lingvista uspješno zastupali tada 
mlađi, a među njima su se isticali Pavle i osobito Milka Ivić. 

bilo-upravo ono što se pod svaku cijenu htjelo uskraćivati, sve u očekiva- 
nju da će se Hrvati s vremenom odviknuti od hrvatskoga jezika i onda ga 
zaboraviti. Nije dakle čudo što je taj savršeno legalan i miroljubiv potez 
na mjerodavnim mjestima ocijenjen kao agresivan nacionalistički čin. 

Netko je očito bio pomislio da su se politički horizonti bili razvedrili. 
Prevario se. Ili su ga možda navukli na tanak led. Napadaji koji su usli- 
jedili bili su strahoviti. Jasno se pokazalo da se radi o najbitnijem. Kam- 
panja se je zahuktala. Svi pokretači i najistaknutiji potpisnici kažnjeni 
su. Deklaracija je doživjela potpun politički neuspjeh. A ipak je u istinu 
značila potpun preokret. Već samo to tko ju je sve potpisao i što je pod 
teškom vatrom kritike s moćnih strana tek tu i tamo netko povukao svoj 
potpis, što su ustanove i društva šutke, ali čvrsto ostali iza svojih uprava, 
davalo joj je težinu kojom je tiho nadglasavala bučne napadaje. Pokazalo 
se je da se je očitovala vrlo nadmoćna snaga. Progovorio je narod. I kraj 
svih kampanja i pritisaka, i kraj onih mnogo gorih poslije sloma hrvat- 
skog proljeća 1971. godine, ništa se više nije moglo vratiti na staro. Tako 
je nađena i zakučasta formulacija o jeziku u Hrvatskoj koja je 1974. re- 
publičkim ustavom ozakonila naziv hrvatski književni jezik, iako ne bez 
zadrške. Gledajući unatrag vidi se: Deklaracija je unatoč svemu potpuno 
postigla svoju svrhu. 

Deklaracija o nazivu i položaju hrvatskog 
književnog jezika, Telegram, 9. 3. 1967. 

U vrijeme kada je napetost oko hrvatskoga proljeća već bila na vr- 
huncu dogotovili su Stjepan Babić, Božidar Finka i Milan Moguš prema 
načelima koja je 1970. zaključio Odbor za jezik Matice hrvatske novi Hr- 
vatski pravopis. On je zabranjen i gotovo sva naklada uništena. Poslije ga 
je pretiskala emigracija u Londonu, pa je bio poznat kao Londonac i ta- 
kav po skrivečki odigrao ilegalnu ulogu u uspostavljanju čvrste hrvatske 
pravopisne prakse. U Hrvatskoj je objavljen tek poslije stjecanja nezavi - 
snosti. On je ostajao posve u okvirima hrvatske pravopisne prakse kakva 
se razvila na temelju novosadskoga pravopisa, pa ne bi bilo razloga da 
se napada i zabranjuje, ali je potvrđivao hrvatsku jezičnu suverenost, a 
upravo to se nije moglo podnijeti. Stoga je oklevetan neistinitim optuž- 
bama: da je tek što ne endehaški korienski pravopis. 

U položaju kad nije bilo službenog pravopisa nova vlast koja je suz- 
bijala hrvatsko proljeće nije zbog političkih implikacija htjela vratiti no- 
vosadski pravopis, nego je tražila da se napiše novi, ali njoj prihvatljiv. 
Taj su zadatak izvršili Vladimir Anić i Josip Silić i njihov je Pravopisni 
priručnik hrvatskoga ili srpskoga jezika, Zagreb, 1986. postao službena 
norma i tako je ušao u medije, školsku nastavu i u izdavaštvo. Stručno je 
napisan valjano i u svemu ostaje u okvirima naputaka za pisanje hrvat- 
skoga pravopisa Matice hrvatske od 1970. Dvojstvo koje od tada postoji 
s pravopisom Babić-Finka-Moguš jezikoslovno stoga nije nimalo znatno, 
ali je stjecajem okolnosti dobilo znatno simboličko i emocionalno zna- 
čenje. Od toga i danas još trpimo. 


| RABIĆ-FINKA- MOGUŠ 


HRVATSKI 


Babić-Finka-Moguš, 
Hrvatski pravopis — »Londonac", 1971. 


Puna standardnost na uzburkanoj plovidbi 239 


Kad su se najgori napadaji na hrvatsko proljeće smirili, dali su se hr- 
vatski jezikoslovci na posao. Pod zaklonom ustavne formulacije koja je 
ozakonjivala hrvatski književni jezik objavili su 1973. Stjepan Babić i 
Stjepko Težak Pregled gramatike hrvatskoga književnog jezika, Josip Silić 
i Dragutin Rosandić izdali su 1974. Osnove fonetike i fonologije hrvat- 
skoga književnog jezika, a 1979. Osnove morfologije i morfostilistike hr- 
vatskoga književnog jezika. Skupina autora objavila je priručnu gramati- 
ku toga jezika, a izašla su i tri sveska sa zaokruženim nacrtom za veliku 
akademijsku gramatiku. Školske vlasti nisu dopuštale da se veći dio tih 
knjiga uvede u škole, ali bile su tu i pristupačne svakomu kojega je to za- 
nimalo. Još 1978. objavio je Zlatko Vince potanku i izvrsno dokumenti- 
ranu povijest hrvatskoga književnog jezika u 19. stoljeću, od narodnoga 
preporoda do sutona zagrebačke filološke škole. A iste je godine Dalibor 
Brozović objavio suvislu povijest hrvatskoga književnog jezika s novom 
i temeljito argumentiranom vrlo smislenom periodizacijiom. Time su 
svime stvorene pretpostavke za novo utemeljenje kulturne svijesti o hr- 
vatskom jeziku i za nov odnos prema njemu. 

Ali i sa svim tim nije bilo lako. Pritisak nije prestajao, a u sve novim 
naletima htio se poništiti status koji je hrvatski jezik uspio steći. Išlo se 
najprvo za tim da se hrvatski književni jezik ukloni iz formulacije o jezi- 
ku u Ustavu Socijalističke Republike Hrvatske. Kamo stvari doista idu, 
pokazalo se kada su u republičkom saboru glasovanjem odbačeni takvi 
prijedlozi. No to se već raspadao sustav komunističke jugoslavenske vla- 
davine. A poslije državopravnog razdruživanja donesen je 23. 12. 1990. 
“božićni“ Ustav Republike Hrvatske i u njem je kao njezin jezik određen 
hrvatski jezik pisan latiničkim pismom. 

Time je počelo sasvim novo doba, omogućeno državnom nezavisno- 
sti. No plovidba hrvatskoga standardnog jezika još uvijek nije mirna. Sada 
doduše svi koji priznaju Republiku Hrvatsku moraju priznavati i hrvatski 
jezik jer tako stoji u njezinu Ustavu. No oni brojni i utjecajni u svijetu koji 
mu nisu skloni uzvraćaju odmah i time da ga doduše ima, ali da ga ima 
tek od 23. 12. 1990. Bio je srpskohrvatski. Hrvatski mu je jezik nasljednik. 
On je dakle izmišljotina i politička tvorevina, prije ga, kažu, nije bilo. Sve 
što je izneseno u ovim poglavljima mora se tek dokazivati i iznositi u me- 
đunarodnim jezikoslovnim krugovima tako da se ne može prečuti. To je 
gromadan posao koji nas obvezuje. A i u nas se, osobito u utjecajnim me- 
dijima i u nekim, također utjecajnim, intelektualnim krugovima, snažno 
osjeća djelovanje snaga koje ne daju da se hrvatski standardni jezik do kra- 
ja stabilizira, nego oko njega stvaraju nemir i paze da se propisana norma 

ni u kojoj pojedinosti ne udalji od novosadskih propisa. Teško je oteti se 
dojmu da ih čuvaju za njima poželjnu restauraciju srpskohrvatskoga jezi- 
ka. Svakako, plovidba hrvatskoga standardnog jezika još uvijek nije mirna, 
kakva je inače standardnih jezika u Europi i u svijetu. 

Koliko god su žilavi otpori na koje nailazimo težeći ravnopravnomu 
i punopravnom uvrštavanju hrvatskoga među ostale jezike Europe i svi- 
jeta, ipak se tu stvari pomiču u uvjetima državne neovisnosti. Pomalo 
popušta čvrstoća otpora međunarodnih krugova. Na nekim sveučilišti- 
ma u svijetu hrvatski jezik sada je priznat nastavni predmet i studijski 
smjer. Dva su pomaka tu osobito velika i bitna. Međunarodno tijelo za 
norme donijelo je odluku po kojoj se od 1. rujna 2007. obvezatno razli- 
kuju hrvatski i srpski kao dva potpuno samostalna jezika. Sve su knjiž- 
nice od tada obvezane razlikovati svoj fond hrvatskih knjiga od fonda 
srpskih, što do tada nije bilo tako. Postigla je to Nacionalna i sveučilišna 
knjižnica u Zagrebu umješnim pregovaranjem svojega tadašnjega glav- 
nog ravnatelja Tihomila Maštrovića. Drugi je velik i bitan pomak postig- 
nut time što je u proceduri primanja Republike Hrvatske u Europsku 
Uniju obvezujuće određeno da će hrvatski biti jedan od službenih jezi- 
ka te zajednice. Taj je uspjeh postigla naša diplomacija vodeći valjano 
pregovore o tom predmetu. Tima je dvjema odlukama stvoren čvrst te- 
melj budućnosti hrvatskoga jezika. Ne valja se, međutim, zavaravati da 
su time uklonjene zapreke što ih ravnopravnomu i punopravnom uvr- 
štavanju hrvatskoga među jezike Europe i svijeta postavlja duboko uko- 
rijenjena u nekim krugovima nesklonost prema tom jeziku i narodu u 
kojem on živi. Tu smo nesklonost osjetili u mnogim prilikama. Navedeni 
veliki uspjesi samo pokazuju da je moguće nastojeći uporno i umješno 
smekšavati otpore i postizati prodore. Oni naskao jezičnu zajednicu sve 
obvezuju da se stalno i neumorno zauzimamo koliko samo možemo da 
naš hrvatski jezik poslije povijesti od punih jedanaest stoljeća konačno 
zauzme mjesto koje mu pripada među jezicima ovoga svijeta. Ako mu 
ono ostane uskraćeno, bit ćemo tomu sami krivi. 

A jedno se tu pokazuje osobito jasno. Koliko su god šaroliki, siloviti, 
kadikad razroki razvoji i obrati o kojima je riječ u ovom poglavlju, svi oni 
nemaju više baš nikakve veze sa standardnosti hrvatskoga standardnog 
jezika. Oni ga ugrožavaju, destabiliziraju, potresaju ga ili mu opet omo- 
gućuju da smirenije vrši svoju službu i razvija svoje izražajne mogućnosti 
pred izazovom sve novih i novih zadataka kako ih razvija svaki standardni 
jezik. Za standardizaciju sve to ne znači ništa. Ona je dovršena, jednom za 
svagda, još pred stotinjak godina! Sve peripetije o kojima je ovdje bilo riječi 

samo su kušnje na kojima je hrvatski standardni jezik, više nego drugi i teže 
nego drugi, morao opstajati i time dokazivati svoju standardnost. Opstao 
je na njima iizvrsno ju je dokazao. Pa i svi koji su bili nezadovoljni time 
kako je standardizacija zaključena, pa su pokušavali destabilizirati hrvatski 
standardni jezik da bi ga promijenili onako kako bi oni htjeli da bude, do- 
življavali su potpun neuspjeh. I u tome se pokazuje njegova standardnost. 

Nije pak čudo što od svega toga hrvatski standardni jezik pokatkad 
djeluje malo razbucano, i on sam i zajednica njegovih govornika. Teško 
je sasvim se srediti na tako uzburkanoj plovidbi. Ali upravo to sređiva- 
nje naš je najpreči zadatak i najveći izazov. S našim standardnim jezikom 
inače je sve u redu. 

Da sustavno radi na tom sređivanju, korak po korak, dobilo je u za- 
datak Vijeće za normu hrvatskoga standardnog jezika. Osnovao ga je 14. 
travnja 2005. pri svojem Ministarstvu tadašnji ministar znanosti, obra- 
zovanja i športa Republike Hrvatske Dragan Primorac. Iz redova svojih 
znanstveno kvalificiranih djelatnika birale su kao svoje predstavnike u 
Vijeću sve ustanove u Hrvatskoj koje se relevantno bave jezikoslovljem, 
birale su demokratskim glasovanjem po jednu osobu. Te su ustanove 
bile: Hrvatska akademija znanosti i umjetnosti, Matica hrvatska, Filozof- 
ski fakulteti Sveučilišta u Zagrebu, Rijeci, Osijeku, Puli i Splitu, Sveuči- 
lište u Zadru, Pedagoški fakultet Sveučilišta u Zagrebu, Hrvatski studiji 
Sveučilišta u Zagrebu, Institut za hrvatski jezik i jezikoslovlje, Leksiko- 
grafski zavod , Miroslav Krleža" Izabrane osobe ministar je imenovao za 
članove Vijeća. Tako je u njem preko svojih izabranih predstavnika bilo 
okupljeno cijelo hrvatsko jezikoslovlje. Pisac ovih redaka jedina je oso- 
ba koju je ministar po svojem odabiru imenovao za člana i predsjednika 
Vijeća. U njem nisu bili istomišljenici, pa su rasprave bile jako ozbiljne. 

Vijeće je sustavno radilo, raspravljalo o temeljnim i o aktualno pri- 
jepornim pitnjima standardne norme i donosilo zaključke. Zapisnici su 
objavljeni na mrežnim stranicama Instituta za hrvatski jezik i jezikoslov- 
lje i svakomu su tamo pristupačni. Bilo je to ono toliko potrebno sređi- 
vanje. Vijeće niti u arfgumentaciji niti u zaključcima nije slijedilo nikoju 
od danas postojećih normativnih škola. 

Na dan 8. svibnja 2012. novi ministar znanosti obrazovanja i sporta 
Republike Hrvatske Željko Jovanović ukinuo je Vijeće za normu hrvat- 
skoga standardnog jezika. Bez razgovora i suvisla službenog obrazlože- 
nja. Opet se politika grubo dohvatila hrvatskoga standardnog jezika baš 

kad smo bili sigurni u zrelost trenutka da jezik pripada jezikoslovcima 
a ne politici i izvršnoj vlasti. Kao u doba grofa Khuen-Hedervaryja! Ali 
ne treba se dati smutiti. Svaka sila za vremena. To bar mi dobro znamo! 

Nadamo se da ćemo nakon uvida u ovu grubu pogrešku napokon 
shvatiti da se ne mogu donositi ishitrene odluke političkih improviza- 
tora bez odgovornog i propitanog stava nezavisnih i kompetentnih je- 
zikoslovaca. Trajna nam je pouka i Deklaracija o nazivu i položaju hr- 
vatskog književnog jezika koja je 1967. bila odgovor na političko nasilje 
nad hrvatskim jezikom. 

Jezik je bitno pitanje nacionalnog interesa i temeljna odrednica na- 
cionalnog identiteta pa stoga svako nasilje, improvizacija i igra politike 
s jezikom može izazvati nesagledive štete, što nam je već bezbroj puta 
povijest pokazala. 

Da bi se o hrvatskom jeziku moglo govoriti smireno, znalački, svestrano 
i objektivno, da bi se mogla tako doista obuhvatiti njegova zbilja, bilo 
je potrebno naučiti razlikovati mnogo toga, uzeti k znanju mnoge po- 
datke, to više što naše tradicionalno školovanje mnogo bitnih podataka 
izostavlja i zaobilazi, pa nisu prisutni u našoj kulturnoj svijesti. A bez 
tih razlikovanja i bez tih podataka nije moguće govoriti o hrvatskom 
jeziku. Zato nam se je i moglo nametati gledanje po kojem ga kao po- 
sebnog jezika i nema. Pošto se sve to strpljivo razložilo i vrlo sabrano 
analitički razmotrilo, treba sad pristupiti cjelini i sintetički razmotriti 
što se pokazalo. 

Hrvatski jezik, a to je sav izražajni potencijal hrvatske govorne zajed- 
nice, postoji u mnogo slojeva: od organskih mjesnih govora, onako kako 
se u mjesnim zajednicama govori ,po domaći“ pa preko interdijalekata, 
gradskih i regionalnih razgovornih jezika, različitih žargona i slengova 
sve do standardnoga jezika i njegove više ili manje formalne porabe u 
obrazovanim krugovima, pa sasvim formalne u službenoj komunikaci- 
jii poslovnom dopisivanju. Dakako, ovo nabrajanje slojeva samo je le- 
timično zacrtano. Izvedeno ozbiljnije i iscrpnje tražilo bi toliko napora 
i prostora koliko ovomu okviru nije primjereno. A trebalo bi nešto reći 
i o drugim aspektima društvene funkcije hrvatskoga jezika, o njegovoj 
socijalnoj stratifikaciji, o njegovoj pragmatici, o za nj relevantnoj psiho- 
logiji i o svim ostalim aspektima s kojih se hrvatski jezik može proma- 
trati. U ovoj knjizi to nije moguće. Svima koji se žele i mogu pothvatiti 
toga široko je polje. 

Imajući u vidu tu slojevitu cjelinu ne valja previdjeti ni to, da koliko 
god treba dosljedno razlikovati njezine slojeve, isto tako valja znati da 
su oni u živim i dinamičnim odnosima jedni s drugima, da neprekidno 
djeluju jedni na druge. Oni, naime, ne postoje svaki za sebe nego jedni 
supostoje s drugima u istoj cjelini jezične zbilje: u ukupnoj govornoj i 
pismenoj komunikaciji hrvatske jezične zajednice. Tu se ti slojevi nepre- 
stano međusobno prožimaju, kao da osmotički prodiru jedan u drugi. 
Slojevito ustrojstvo kojim se može prikazati hrvatski jezik živo je i dina- 
mičko, nije mrtvo i mehaničko. 

Istina, nije nam to baš uvijek lako uočiti jer naša nam tradicionalna 
jezikoslovna naobrazba često upravlja pozornost na suprotnu stranu. 
Kada u školi učimo standardni jezik, što je od svih učenja jedno od naj- 
važnijih, uče nas da iz svojega teksta uklonimo svaku dijalekatsku spon- 
tanost koja odudara od standardne norme. Samo ako to naučimo, po- 
stižemo mogućnost glatke i potpune jezične komunikacije na prostoru 
od Čakovca do Dubrovnika i od Iloka do Pule, s onima, dakako, koji su 
prošli isto školovanje. Zato i treba da ga po mogućnosti svi prolaze. Tim 
intenzivnim i nužnim školovanjem sugerira nam se da je standardnoje- 
zična sfera strogo odvojena od dijalektalne. A to u jezičnoj zbilji uopće 
nije tako. Iste se osobe kreću i u standardnoj i u svojoj dijalektalnoj sferi. 
Zato i moraju učiti razlikovati ih i razdvajati. 

I u staro doba kada je školovanje bilo ograničeno isprva samo na kler, 
a onda i na aristokiraciju pa napokon i na građanstvo tada još vrlo malih 
i čvrsto u sebe zatvorenih gradova, jezik kakav je u knjigama djelovao je 
s oltara i propovjedaonice na mjesne govore, a oni su dakako uvijek dje- 
lovali na jezik koji se slušao s propovjedaonice i bio manje čvrsto odre- 
đen nego onaj koji se iz knjiga čitao ili kazivao za oltarom. Između jezi- 
ka u knjigama, književnog pa čak i standardnog, i dijalekatske pozadine 
pojedinca ili uže zajednice postojao je uvijek i postoji i dalje živ doticaj 
i uzajamni utjecaj. 

Lijep i dojmljiv primjer te pojave, koji jasno pokazuje o čem se tu radi, 
dao mi je kolega Josip Lisac sa Sveučilišta u Zadru na materijalu mjesnoga 
govora u Brodu na Kupi. Ovdje mu najtoplije zahvaljujem na tome. Pri 
tome je on vrlo pouzdan informant jer je i sam rodom iz Broda na Kupi. 
Govor toga mjesta pripada goranskom dijalektu kajkavskoga narječja, a 
smješten je u naselju na desnoj obali pogranične rijeke, na samoj granici 
Hrvatske sa Slovenijom, povijesno govoreći s Vojvodinom Kranjskom. 
Preko rijeke nastavljaju se slovenski govori. Značenje ,stol' izriče se u 
mjesnom govoru Broda na Kupi riječju miza. To je posuđenica iz pučko- 
ga latinskoga srodnog starofurlanskomu mesa koje potječe od klasično- 
ga latinskoga mensa ,stol' rasprostranjena u slovenskim govorima. Tom 
se riječi mjesni govor Broda na Kupi pridružuje slovenskom leksiku. No 
pored miza ,stol' u mjesnom se govoru Broda na Kupi može reći i stov. 
Ta riječ potječe iz hrvatskoga književnog jezika i predstavlja njegov očit 
utjecaj, danas upravo utjecaj hrvatskoga standardnog jezika. Po tome što 
mu se pozna takav utjecaj, mjesni je govor Broda na Kupi i čisto jezično 
hrvatski govor. Jasno se pokazuje da to nije utjecaj slovenskoga jezika jer 

u njem stol znači ,stolica. Stov u Brodu na Kupi bit će dakle da potječe iz 
hrvatskih knjiga i iz hrvatske jezične komunikacije na širem prostoru. 
Dakako da u tome hrvatski književni jezik, i to prvenstveno onaj stili- 
ziran kajkavski, može igrati neku ulogu. O utjecaju srpskog književnog 
jezika tu ne može biti govora, to manje što bi odande dolazilo st6. Tako 
se mjesni govori i jezično mogu svrstavati kao hrvatski, ako i ne po gla- 
sovnim mijenama preko kojih su postali iz praslavenskoga. 

Pokazuje se tako da je hrvatski književni jezik glavna poveznica i 
odrednica svega hrvatskoga jezika u zapadnom južnoslavenskom i u sla- 
venskom okviru. To je žestoko protivno mladogramatičarskim pogledi- 
ma na jezik. Oni polaze od toga da je svaki književni jezik kao umjetna 
tvorevina za određivanje i razvrstavanje govora i jezika irelevantan. On je 
ljudska tvorba; a ne prirodna pojava, kakav oni misle da pravi jezik jest. 
Sve jasnije se pokazuje da je istinska narav jezika ipak drukčija. 

No nije sve u tome. Kad smo već kod mjesnoga govora u Brodu na 
Kupi zgodno je spomenuti i to da taj dijalekt pripada goranskoj kajkav- 
štini. A goranskim kajkavskim govorima nije uvijek lako odrediti genet- 
sko ishodište. Nije uvijek lako sa sigurnošću reći je li im je najprvotnije 
genetsko ishodište jedan kajkavski dijalekt koji je zbog prostornoga su- 
sjedstva u dosta toga podudaran sa slovenskim ili je to najprvotnije ge- 
netsko ishodište upravo slovensko. Da bi se tu u svim slučajevima dobio 
pouzdan odgovor, potrebna su terenska istraživanja i vrlo istančan teo- 
retski pristup. Ovdje se ne će o tome ništa reći. To valja prepustiti vrhun- 
skim znalcima i specijalističkim stručnjacima. Ovdje će se, naprotiv, reći 
da pravi odgovor na to pitanje genetske lingvistike i nema veliku važnost 
za ispravno razvrstavanje goranskih kajkavskih govora. Za njih se naime, 
pa tako i za govor Broda na Kupi, može reći da već više stoljeća funkcio- 
niraju potpuno uključeni u komunikacijsku cjelinu kajkavskih hrvatskih 
govora. Tako je govor Broda na Kupi funkcionalno nedvojbeno kajkavski 
hrvatski govor, oblikovala ga je komunikacijska zajednica hrvatske kaj- 
kavštine. I po tome je to, opet sasvim jezično, hrvatski govor. 

Kad se hrvatski jezik promatra tako, kao komunikacijskom funkcijom 
povezana i oblikovana višeslojna cjelina, mnogo se toga pokazuje u no- 
vom svjetlu. O svem tome teško je govoriti podrobnije jer je još vrlo slabo 
istraženo. Jezikoslovlje kakvo je povijesno izraslo nije pružalo gledišta s 
kojih bi polazila takva istraživanja. Tu čeka još velik posao. Ne može se, 
naime; dobro vidjeti ako se ne zna kamo gledati. A kad je o hrvatskom 
jeziku riječ, slabo je tko upućivao na to. 

Doista, kad god tko zausti da progovori hrvatski, ako je dakle uklju- 
čen u hrvatsku jezičnu komunikaciju, prvo se i prije svega odlučuje hoće 
li progovoriti na čakavsku, na kajkavsku ili na štokavsku. Hrvatski može 
progovoriti samo na jednome od toga trojega, treba dakle najprvo od- 
lučiti na kojem (Leopold Auburger). Ako progovara netko tko ne stoji u 
hrvatskoj jezičnoj komunikaciji, nije uključen u nju, to mu se pitanje ne 
postavlja, koliko god jezik kojim progovara bio sličan kojem od hrvat- 
skih govora. To je bitna razlučnica i kada se može učiniti kao da ničega 
nema. Po tome se razlikuju hercegovački hrvatski govori, pa i oni ijekav- 
ski istočno od Neretve, od s njima gotovo istovjetnih srpskih govora, od 
klasičnoga istočnohercegovačkog. Po tome se razlikuju svi goranski kaj - 
kavski govori od slovenskih s onu stranu Kupe, kako god im inače slični 
bili. Po tome se razlikuju mnogo dublje i bitnije nego po onim tankim 
čisto dijalekatskim genetskolingvistički relevantnim razlikama koje ne- 
izvježbano uho nestručnjaka jedva da i zamjećuje. A dodir s druga dva 
narječja posreduje ako ništa drugo, a ono hrvatski književni jezik i nje- 
gova raznolika povijest. 

Tako niz ča-kaj-što, geslo pod kojim se svakoga ljeta u Selcima na Bra- 
ču pjesnici na svim trima narječjima natječu za maslinov vijenac, bitno 
određuje hrvatski jezik kao cjelinu. Meni se je to osobito dojmljivo po- 
kazalo na skupu o kajkavskom narječju koji je 1978. održavala Akademi- 
ja. Srpski sudionici, redom vrhunski jezikoslovci, nisu razumjeli kako se 
to predsjednik, čakavac, uzbudio zbog toga što se kajkavskomu narječju 
napokon poklanja puna pozornost. Govorili su među sobom kako je to 
pitanje već odavna riješeno. Bili su zgranuti. Jasno se je pokazalo da oni 
ne govore hrvatski. Meni se je tada bjelodano pokazalo da Srbi nisu što- 
kavci, kako god veći dio njihovih govora nedvojbeno pokazuje genetska 
obilježja istočnoštokavskih dijalekata. Oni tek pitaju što kao Makedonci, 
Bugari, Rusi, a kao i njima ča i kaj potpuno su im tuđi i suvišni. Živ pak 
suodnos toga trojega bitna je odrednica hrvatskoga jezika. 

Dakako, toga izbora, hoćemo li govoriti čakavski, kajkavski ili štokav- 
ski, obično nismo svjesni. Unaprijed nam je zadano što ćemo izabrati. 
Uvjetovano je komunikacijskom situacijom, sugovornicima i, dakako, 
našom jezičnom kompetencijom. Da bi se progovorilo nekim narječjem, 
valja znati neki njegov govor. Mi znamo svaki svoj, a standardizacija hr- 
vatskoga jezika nas je sve naučila da svojem govoru dajemo štokavska 
dijalekatska obilježja, ako ih naš vlastiti, što će reći prvotni, govor nema: 
štokavska obilježja takva i tolika kakva su i kolika standardizacijom je- 

zika predviđena. Takva i tolika naučili su davati i oni kojima vlastit go- 
vor pripada štokavskom narječju. Niti jedan štokavski vlastit govor nije 
jednak standardnom jeziku. Zato ga svi, baš svi, moraju učiti: i čakavci, 
i kajkavci, i štokavci. 

A u naravi je standardnoga jezika da se, i kad se nauči, i dalje mora 
učiti, i dalje, i dalje sve do kraja života. To nije doista spontan govor. Ali 
to učenje, kako se u njem napreduje, postaje sve lakše. Ipak nikada ne ide 
sasvim bez pravopisnoga priručnika, dobroga rječnika i pouzdane gra- 
matike. Standardni jezik, pa tako i hrvatski, zahtijeva stalno zalaganje i 
njegu. U tome je sličan dobru konju. Sličnost je u još jednom: i standar- 
dni jezik i dobar konj, što je čvršće stegnut pravom opremom, to se ljep- 
še razigra. Baš čvrsto propisanom uređenosti standardnoga jezika otvara 
se prostor stvaralačke slobode u njegovoj porabi. Svatko tko je ustrajao i 
doista ovladao standardnim jezikom doživio je to. 

Toga prvog izbora nismo svjesni jer nam se čini da je čvrsto predodre- 
đen, da i ne možemo birati drukčije nego što biramo. U svojoj izvornoj 
i domaćoj sredini govorimo njezinim govorom kojemu on već narječ- 
ju pripadao, a kad se želimo sporazumijevati preko granica toga kruga, 
kad želimio da nas se čuje na veću udaljenost, posežemo za štokavskim 
standardnim jezikom. Tu kao da i nema izbora, ali ipak, tko progovara 
hrvatski uvijek se odlučuje za jedno od tri narječja: ča-kaj-što. 

Do sada je bilo govora samo o pozitivističkom mladogramatičarskom 
jezikoslovlju i kako je ono razvrstavajući jezike samo po postanju priječi - 
lo da se uočava i razumije što hrvatski jezik upravo jest. Mladogramati- 
čarska škola potpuno je dominirala jezikoslovljem pred kraj 19. i na sa- 
mom početku 20. stoljeća i njezin je utjecaj bio sasvim premoćan. Ona 
književne jezike, jerih je smatrala umjetnim tvorevinama, nije priznavala 
kao pozitivne jezične činjenice, pa ih je stoga pri određivanju i razvrsta- 
vanju jezika zanemarivala. Škola hrvatskih sljedbenika Vuka Stefanovića 
Karadžića uvela je u nas tu mladogramatičarsku lingvistiku na najvišoj 
razini onoga vremena. To joj je dalo znanstvenu nadmoći ostalo je traj- 
na zasluga za naše jezikoslovlje. Omogućilo joj je da s prividom razloži- 
tosti pri konačnoj standardizaciji pokuša potpuno zanemariti svu bašti- 
nu hrvatskoga književnog jezika. Vidjeli smo već da joj to na kraju ipak 
nije uspjelo. Pretpostavka o irelevantnosti književnih jezika bila je kriva. 

Kada je u 20. stoljeću strukturalistički pogled na jezične pojave utje- 
cajem nadmašio mladogramatičarski razvrstavanje jezika po postanju 
nije više bilo u središtu pozornosti, pa je upravo zato ostajalo onakvo 

kakvo je bilo naslijeđeno od mladogramatičara. De Saussure je pristupa- 
jući jezičnoj pojavi sa sasvim novoga gledišta, kojim je zasnovao jeziko- 
slovni strukturalizam, polazio od elementarne komunikacijske situacije, 
od pojedinačnog govornog akta: od pojedinačnog govornika koji govo- 
rom nešto priopćuje pojedinačnom slušatelju. Sredstvo toga priopćava- 
nja je jezik, njima obojici poznata organizacija govora. Ta je organizacija 
struktura, sustav. Svaka je organizacija govora jezik, kakva god inače bila 
u usporedbi s drugim takvim organizacijama. Nema organizacije govo- 
ra, njegove strukture i njezina sustava, koja ne bi bila jezik. U usporedbi 
s mladogramatičarskim pristupom koji je sav usmjeren na veće cjeline, 
strukturalistički se može opisati kao atomistički. 

U naše se dane sve češće čuju autentični čakavci i autentični kajkav- 
ci kako govore da je čakavski odnosno kajkavski jezik, a ne dijalekt. Sa 
strukturalističkog im je gledišta kako je upravo prikazano lako dati za 
pravo. Čakavskim i kajkavskim se govori, a sve je čime se govori jezik. 
Naravno s mladogramatičarskog gledišta, kad se slavenski i južnoslaven- 
ski govori razvrstavaju po postanju, stvari su nešto kompliciranije, kako 
je u prethodnim poglavljima razloženo, a vrlo je oštroumno to predočio 
Ranko Matasović. No one koji tako govore to zapravo uopće ne zanima. 
S pravom, jer odgovor na ta pitanja za današnji jezični život nema nika- 
kva značenja. Oni hoće reći da čakavska odnosno kajkavska riječ nisu 
tek sporedni i opravdano zapušteni manje vrijedni oblici hrvatskoga je- 
zika, nego one, svaka u sebi, nose najviše izražajne vrijednosti. Čakav- 
skoj odnosno kajkavskoj riječi pripada stoga puno i najviše dostojanstvo. 
I tu im treba bez zadrške dati za pravo. U hrvatskom govoru čakavska i 
kajkavska riječ doista imaju puno dostojanstvo, čak i književnojezično 
jer su modeli narječnih stilizacija hrvatskoga književnog jezika u njego- 
voj dugoj povijesti i u njezinim različitim tokovima. To doista nije ono 
što su dijalekti u većini europskih jezika. Nisu sporedne pučke varijacije 
jednoga pravoga i jedino punovrijednog jezika. I čakavski i kajkavski su 
uz štokavski kameni temeljci hrvatske jezične izražajnosti. Druga je stvar 
što to u našoj školskoj naobrazbi ne dominira primjereno pri izgrađivanju 
svijesti o vlastitom jeziku. Tu treba reformirati školsku nastavu, posta- 
viti ju na nove temelje. Ni manje ni više, koliko god to bilo nekomotno. 

Isticanje da su čakavski odnosno kajkavski jezik, a ne dijalekt, polazi 
od značenja koje je to nazivlje dobilo u porabi mnogih europskih jezi- 
ka. U njima su to postale vrijednosne etikete. Označuju rang. Jezik to je 
književni. Njega valja cijeniti, njegovati, oko njega se truditi. Dijalekt je 


Hrvatski jezik 249 


doduše činjenica, ali je bezvrijedan, nije nikakva šteta ako se zapušta i 
propada, valja ga čistiti iz vlastita govora jer odaje slabu naobrazbu. U tom 
smislu, ovdje malo karikiranom da bude razgovjetniji, kajkavski i čakav- 
ski sigurno nisu dijalekti. U hrvatskom jeziku položaj je sasvim drukčiji. 

No nije to jedini smisao u kojem se rabi naziv dijalekt. Uz onaj genet- 
ske lingvistike po kojem su jezici skupovi bliskih dijalekata, njima nadre- 
đeni samo logički, bez ikakvih primisli vrijednosnoga ranga, postoji još i 
izvorni smisao u kojem se rabi taj naziv. Dijalekt je grčka riječ ženskoga 
roda didlektos govor, razgovor? način govora koja je postala europei- 
zam antičkog podrijetla i ušla u jezikoslovno nazivlje. U helenskoj knji- 
ževnosti, koja je uz hebrejsku Bibliju matica svih europskih književnosti, 
dijalekt nije samo varijetet grčkoga jezika vezan uz helenske pokrajine 
okupljene svaka oko svojega grada-države ili svojih gradova država, ako 
ih je više, nego je na prvom mjestu stilizacija grčkoga književnog jezika 
prema obilježjima takvih varijeteta. Grčki književni jezik razvijao se je 
naime tako da su se za svaki književni rod vezala određena dijalekatska 
obilježja. Epika se, počevši od Homera, pjevala na starinskom jonskom 
dijalektu s karakterističnim primjesama eolskog, i tako sve do vremena 
kasnoga Rimskog Carstva. Povijesna djela pisala su se mlađim jonskim. 
Herodot je svoje za svu europsku književnost temeljno povijesno djelo 
pisao takvim jonskim književnim jezikom, premda je rodom bio iz Hali- 
karnasa, dorskoga grada. Korska lirika pisala se dorski. U tragediji, svojim 
razvojem vezanoj za Atenu, dijalog je ispjevan u stihovima na atičkom, 
dijalektu Atene i njezine pokrajine, a korske pjesme na dorskom, kako 
je konvencionalno utvrđeno za korsku liriku. Makedonski su vladari za 
svoj javni govor prigrlili atički dijalekt pa je on legao u temelje grčkoga 
kako se poslije osvajanja Aleksandra Velikoga proširio po golemim pro- 
storima prednje Azije i sjeveroistočne Afrike, a učili su ga i priljubljivali 
su mu se ljudi kojima, u prvim generacijama barem, nije bio materin- 
ski jezik. Tako u tekstovima Novoga zavjeta, kojima su autori helenistič- 
ki akulturirani Židovi, izrazito prevladavaju obilježja atičkog dijalekta, 
iako im jezik nikako nije autentičan atenski govor. U helenskom diskur- 
su, a to će reći za europsku tradiciju izvornom, nema dakle ni primisli 
da bi dijalekt bio etiketa neke niže književne vrijednosti. Tu je posve be- 
spredmetno dolaziti s tvrdnjom da je jonski ili dorski ili atički jezik, a ne 
dijalekt. Svaki je od njih jezik, i to helenski. Tako su i čakavski, i kajkav- 
ski, i štokavski, svako jezik, i to hrvatski. Kako su ono modeli stilizacija 
helenskoga književnog jezika, tako su ovo modeli stilizacija hrvatskoga. 

Sve je to ovdje bilo korisno iznijeti jer je hrvatska jezična situacija 
sličnija helenskoj nego većini suvremenih europskih. Istina, tu je bitna 
razlika što se u hrvatskoj književnosti dijalekatska obilježja nisu postoja- 
no vezala za pojedine književne rodove, ali je bitna sličnost u tome što je 
u hrvatskom kao i u helenskom kontekstu dijalekt kategorija književnog 
jezika i nositelj punoga jezičnog dostojanstva. O tome je sve bitno rečeno 
u prethodnim poglavljima, a i danas, kad postoji novoštokavski stiliziran 
standardni jezik, Krležine kajkavske Balade i Nazorova čakavska Galeotova 
pesen, da uzmemo samo ta dva primjera, predstavljaju vrhunce novijega 
hrvatskog pjesništva. Kao u Helena tako je i u Hrvata poznavanje dijale- 
kata i srođenost s njima nezaobilazna sastavnica jezične kulture. Tko se 
baš nikako ne snalazi na cijelom potezu: ča-kaj-što jezično je slabo nao- 
bražen. Hrvatski su dijalekti nosioci visokih književnih vrijednosti, a ne 
samo usputne interpolacije koje zgodimice dočaravaju lokalni kolorit. 
To se pokazuje vrlo reljefno ako se s time usporedi položaj torlačkoga u 
srpskom književnom jeziku i u srpskoj književnosti. O tome naše tradi- 
cionalno ustrojeno školovanje ne vodi ni približno primjereno računa. 
Stoga to u hrvatskoj kulturi našega vremena nije dovoljno usviješteno. 
Ipak to valja znati: jednako kao u Helena za jonski ili dorski i u Hrvata je 
bespredmetno zauzimati se zato da je čakavski odnosno kajkavski jezik, 
a ne dijalekt. To bi što prije trebalo znati njih što više. U Hrvata narječja 
jesu hrvatski jezik, i književni, bez njih ga nema! Kao što ga nema niti 
bez hrvatskoga književnog jezika. 

U nas je u novije vrijeme Josip Silić u knjizi o funkcionalnim stilovi- 
ma hrvatskoga standardnog jezika (2006., 25-39), temi važnoj i do sada 
s nepravom zapostavljanoj, iznio mišljenje da u hrvatskom standardnom 
jeziku, bitno određenom time što su mu dijalektalna obilježja novošto- 
kavska ijekavska, riječi preuzete iz čakavskog ili kajkavskoga nisu dijalek- 
tizmi, nego posuđenice. Tako su u hrvatskom standardnom jeziku riječi 
kao đevojka i ćerati ili šekira dijalektizmi jer potječu iz navoštokavskih 
ijekavskih dijalekata, a trubilo za ,glupan' i rubac za marama posuđenice, 
tek što ne tuđice, jer potječu iz čakavskog odnosno kajkavskoga. Riječi 
sasvim domaće i vrlo karakteristične za hrvatski govor tu su posuđenice, 
pa i tuđice, a druge rijetke i nimalo karakteristične i domaće dijalektiz- 
mi su. Dočaravaju dakle lokalni kolorit, ali taj kolorit baš i nije hrvatski. 

Odmah se razabire da se takvo rasuđivanje oslanja na atomistički 
pristup jezikoslovaca strukturalista. Polazi od toga da su čakavski i kaj- 
kavski samostalni sustavi jezične strukture, a novoštokavština opet svoj. 

Tisu sustavi kao i svi strukturalistički definirani međusobno nepronič- 
ni. Ima dakle teoretske dosljednosti u takvu rasuđivanju. Tek mu se, kad 
dođe do iskustvene provjere, činjenice opiru: upravo se propinju. Lek- 
sik nikojega jezičnog sustava nije naime hermetički zatvoren i konačan 
skup. Rasprostranjenost pojedinih riječi ne poklapa se nužno ni s kojim 
jezičnim arealom. Vrlo zoran je primjer skup riječi koje su zajedničke 
slovenskim i mnogim zapadnim hrvatskim govorima, zgodno ih je zvati 
zapadni rječnik jer niti u slovenskom niti u hrvatskom nisu posuđenice, 
ne pripadaju izvorno niti isključivo slovenskomu niti dijelu hrvatskoga. 
Isto to vrijedi uvelike i za leksičke areale na potezu ča-kaj-što. 

Već samim time Silićeva je tvrdnja problematična. Nadalje, lako je za 
riječ kao dijalekt reći da je posuđenica, pa i tuđica, jer se ona niti jednim 
svojim dijelom ne uklapa u hrvatski, a to će reći slavenski, repertoar lek- 
sičkih i tvorbenih elemenata. Sasvim je drukčije s riječima trubilo i ru- 
bac kojima se i leksički i tvorbeni elementi, kao i njihovi sasvim prozir- 
ni tvorbeni obrasci, mogu potvrditi i u vrlo ekskluzivno novoštokavskoj 
građi Karadžićeva Rječnika. Te se riječi dakle, bez obzira na najpreciznije 
podatke o povijesti leksika, i u novoštokavskom kontekstu predstavlja- 
ju kao sasvim domaće. Doista nema smisla opisivati ih kao posuđenice. 
Time se zanemaruje iskustvena zbilja. 

No posve neprimjerenim se to pokazuje kad se pozna povijest hrvat- 
skoga književnog jezika sve do konačnog dovršetka njegove standardiza- 
cije i sve njegove razne dijalekatske stilizacije sve do strogo novoštokav- 
ske. Kad se to ima pred očima posve je jasno da takve riječi čakavskoga i 
kajkavskoga podrijetla pripadaju najautentičnijem sastavu njegova rječ- 
nika inikako u njem nisu posuđenice, a kamoli tuđice. 

Takvo je gledanje u najnovnije vrijeme dobilo i potanje teoretsko objaš- 
njenje. Josip Silić dao je 10. rujna 2011. opširan intervju Jutarnjem listu. 
Tu je posebno istaknuo, a prije je o tome i opširnije pisao, da on u jeziku 
razlikuje sistem i standard. Iz tumačenja, koje u okviru intervjua nužno 
ostaje oskudno, razabire se da mu je sistem čvrsto integrirana aspstraktna 
struktura bez boje, okusa i mirisa, a standard mu je živa primjena toga 
sistema s povijesno nataloženim vrijednostima, izraz je kulture i identite- 
ta. Polazeći od toga Silić veli da su hrvatski, srpski, bosanski (bošnjački) 
i crnogorski jezik svi jedan te isti sistem, ali su četiri različita standarda. 

Teško je uvidjeti što se tim terminološkim preslagivanjem dobiva. Ona 
četiri jezika za koja Silić kaže da su samo jedan sistem, novoštokavski 
dakako, upravo su standardni jezici. Samo za standardni hrvatski, stan- 

dardni srpski, standardni bošnjački i standardni crnogorski može se reći 
da su jedan sistem kad se taj sistem odredi dovoljno apstraktno. Skrajnje 
je neprilično i jako zbunjuje, kad se onda kaže da su ta četiri, sve jedan 
te isti sistem, ipak četiri različita standarda. Tu se naime valja upitati što 
je jezični standard ako nije baš on čvrsto i eksplicitno određen sistem. 
Doista nije jasno što dobivamo time da presložimo uobičajeno nazivlje 
i sistemu i standardu damo različite i međusobno suprotstavljene sadr- 
žaje mjesto da ostanemo kod uhodanoga da je svaki standard sistem, ali 
nije svaki sistem standard. Da bi jezični sistem bio standard potrebne su 
neke sociolingvističke i funkcionalne pretpostavke. Doista se čini da je 
bolje ostati pri tome. 

U intervjuu koji sam 15. srpnja 2010. dao Vijencu nabacio sam da 
srpski govori zapravo i nisu štokavski jer nisu u živoj opreci prema ča- 
kavskomu i kajkavskomu. U ovoj je to knjizi mnogo bolje razloženo i 
obrazloženo. Izravno upitan o tome Josip je Silić izrazio svoje odlučno 
neslaganje. Kao obrazloženje toga neslaganja navodi: ,Štokavski su, kaj- 
kavski i čakavski neovisni jedan o drugome Ta tvrdnja stoji u nekom 
praznom apstraktnom prostoru. Konkretni podatci izneseni u prethod- 
nim poglavljima ove knjige, podatci poznati ne tek od sada, živo pokazu- 
ju da to nije tako. Predložena teoretska konstrukcija ne prolazi provjeru 
na empirijskom materijalu. 

No u Silićevu intervjuu slijedi i pobliže obrazloženje: ,i jedan su i 
drugi i treći sistem. U tome smislu jedan s drugim ne može u cjelinu. 
Teza da se hrvatski jezik sastoji od štokavskoga, kajkavskoga i čakavsko- 
ga je neprihvatljiva Tu se već na prvi pogled prepoznaje strukturali- 
stički atomizam. Bitni nesporazum oko njega sastoji se u tome što jezik 
kao sustav kojim govornik u pojedinačnoj komunikacijskoj situaciji go- 
vori slušatelju doista jest potpuno u sebi zaokružen i neproničan svemu 
izvanjskomu, ali je on to samo dok traje konkretna jezična komunika- 
cija. Čim ona prestane, jezični sistem kojim je ostvarena nađe se među 
svim ostalim mogućim sistemima koji će služiti pri budućem mogućem 
sporazumijevanju u istom, užem ili širem, krugu jezične komunikacije. 
I tada među tim sistemima postoje najrazličitiji odnosi bliskosti i uda- 
ljenosti, isključivanja i preklapanja. U igru ulaze vrijednosti: i kulturne, 
i emocionalne, i identitetske, i druge. U igru ulaze društveni odnosi: hi- 
jerarhije, sinergije i sukobljenosti. Sve ono što bi Silić zvao standardom. 
Tu su i zemljopis i povijest. A kada jednom postoji standardni jezik, nar- 
ječja postaju njegovi osobiti funkcionalni stilovi (Mislav Ježić). U tome 

i leži bitna slabost atomističke strukturalističke teorije jezika što je svoje 
blistave uspjehe postigla tako da je sve to, kako je ovdje samo naznače- 
no, dosljedno isključila iz svojega vidokruga. Zato se je i uskoro osjetila 
potreba i javila povika da se zasnuju sociolingvistika, psiholingvistika, 
etnolingvistika i druge, s gledišta ortodoksnog lingvističkog struktura- 
lizma hibridne, jezikoslovne discipline. | 

U svjetlu svega toga ne može dakle empirijski opstati tvrdnja da su tri 
hrvatska narječja neovisna jedno o drugom jer su sistemi. Neovisna su 
jedno o drugom i ne mogu u cjelinu samo dok se govori jednim od nji- 
hovih govora. Izvan takve situacije ona su mnogostrano povezana jedno 
s drugim i ovisna jedno o drugome. Upravo to je razloženo i u nazna- 
kama prikazano u ovoj knjizi. Ta povezanosti mnogoslojna umreženost 
hrvatskih narječja na potezu ča-kaj-što tvori hrvatski jezik, iz nje je na 
cijepu ćirilometodskoga crkvenoslavenskoga, slovinskoga ili slovensko - 
ga kako su naši stari govorili, izrastao hrvatski književni jezik u svima 
svojim dijalekatskim stilizacijama sve do naše novoštokavske ijekav- 
ske. Ako se nepronični sistem atomističkoga strukturalizma apsolutizi- 
ra kako to čini Josip Silić, ne može se razabrati što hrvatski jezik upravo 
jest. Strukturalistička fiksacija na pojedinačnu jezičnu komunikacijsku 
situaciju onemogućuje to jednako tako kao mladogramatičarska na or- 
gansko postanje po zakonitim glasovnim mijenama. Silićevo rasuđivanje 
ne samo da ne opstaje na empirijskoj provjeri, nedvojbene ga provjerlji- 
ve činjenice pobijaju, nego izrazito nije ni svrsishodno, ako je predmet 
istraživanja hrvatski jezik. 

Hrvatski jezik kao živa zbilja nije niti čvorište na rodoslovnom sta- 
blu koje preslikava glasovne zakone niti je u sebi zatvoren sustav čvrsto 
integriranih znakova, nego je povijesno izrasla jezična komunikacija i 
hijerarhija njezinih izražajnih vrijednosti. 

Da bismo razumjeli što naš jezik, hrvatski jezik, doista jest, moramo 
se dakle odmaknuti i od dosljednog i ortodoksnoga mladogramatičar- 
skog pristupa i od dosljednog i ortodoksnog strukturalističkog pristupa 
kako ga je zacrtao Ferdinand de Saussure. A ta su dva pravca udarila svoj 
dominantni pečat svemu jezikoslovlju naše bliže prošlosti. To je škola u 
kojoj učimo. Drugim riječima, ako želimo razumjeti svoj jezik, a time i 
sami sebe, nije nam dosta samo učiti od drugih jačih i uznapredovali- 
jih od nas, nego moramo i sami, kako god su nam snage slabe i tek jed- 
va razvijene, stvaralački prebirati po jezikoslovnoj teoriji, izgrađivati ju i 
dograđivati kako bi nam pomogla da razaberemo ono što nam je važno, 

da to suvislo izrazimo i predočimo drugima, koji zbog toga kako je tekla 
povijest i zbog interesa moćnih nisu uvijek skloni da to vide. Već je ov- 
dje rečeno da je to velika povijesna nepravda, ali je rečeno i to da povijest 
kao i život nije pravedna. Prava se i potpuna pravda, uči nas vjera, ostva- 
ruje tek izvan prostora ovoga svijeta i izvan njegova povijesnog vreme- 
na. Tu ju, na ovome svijetu i u ovome vremenu, nitko ne može očekivati. 
Mi pak moramo razviti primjerenu svijest o svojem jeziku. Njegovati 
svoj konačno i teško stečeni standardni jezik. Valja odlučno potiskivati 
sve težnje koje ga njegovoj standardnosti unatoč žele destabilizirati kako 
bi ga promijenile. Te su težnje uglavnom dvojake. Jednima je hrvatski 
standardni jezik previše sličan srpskomu. Oni bi ga htjeli preoblikovati 
tako da bude vrlo uočljivo različit od srpskoga, očekujući da će time za- 
čepiti usta svima koji silom hoće da hrvatski i srpski bude jedan te isti 
jezik. Ne znaju da to takvim svjesnim nastojanjem baš nikako ne mogu 
postići jer će, ako u čemu i uspiju, to biti diskvalificirano kao proizvod 
manipulacije, i to nacionalističke. Baš nimalo ne će pridonijeti priznava- 
nju hrvatskoga jezika od strane onih koji mu priznanje sada uskraćuju. 
Drugi opet hoće razlabaviti hrvatski standardni jezik kako bi ga pro- 
mijenili tako da se potpuno stopi sa srpskim. Dok su bili na vlasti, za vri- 
jeme Jugoslavije, htjeli su dakako da hrvatski jezik bude što otvoreniji 
srpskomu. To se pak tako nije moglo javno reći. Govorilo se onda, s pozi- 
cije lijevog kozmopolitizma, internacionalizma u partijskom vokabularu, 
da hrvatski jezik mora biti otvoren svemu, baš svemu što ga makar samo 
dotakne. Dakako, i to djelotvorno destabilizira učvršćen jezični standard. 
Tko se tomu suprotstavljao, prikazivan je kao zatucani konzervativni na- 
zadnjak, stran novomu vremenu i svijetloj budućnosti. Većina kvalificira- 
nih govornika nije se povodila za tim. Željeli su svoj hrvatski jezik. A neki, 
malobrojni, ali probrani i važni, protivili su se tomu i izričito. Posebno je 
važnu ulogu pri tome imao časopis Jezik. Kao pojedinac najviše je tomu 
svojim autorskim nastupima pridonio Tomislav Ladan. Hrvatski jezik je 
opstao, ali pritisak u tom pravcu nije prestao. On još dolazi od određeno- 
ga dijela intelektualne scene i od velikog dijela utjecajnih medija, tek sada 
više ne s pozicija apsolutne vlasti. Jako ga podupire opčinjenost mnogih 
mladih engleskim nazivljem danas tako aktualne elektronike, te bezgla- 
va uronjenost velikoga dijela tehničara i prirodoslovnih znanstvenika u 
međunarodni engleski žargon svojih struka i njihovih standarda. Ako 
se pri tom zanemaruje hrvatsko nazivlje, predstavlja to vrlo ozbiljno po- 
manjkanje odgovornosti prema svojem narodu. Zanemarujući hrvatsko 

nazivlje svojih struka poništavaju standardnost hrvatskoga standardnog 
jezika jer standardan je samo onaj jezik na kojem se glatko može izraža- 
vati o svemu o čem se u dano doba u svijetu govori. Tu se dakle polaže 
sjekira na deblo hrvatskoga standardnog jezika. 

Kada je poslije sloma revolucije od 1848. u zemljama pod habsburškim 
žezlom zavladao centralistički neoapsolutizam, kod nas obično nazvan po 
tadašnjem ministru unutrašnjih poslova Bachu, nastupilo je razdoblje ger- 
manizacije. Ali jezici naroda u Monarhiji koji nisu govorili njemački nisu 
se progonili. Naprotiv, centralističko bečko ministarstvo prosvjete učinilo 
je mnogo za učenje i njegovanje svih jezika u državi, bilo mu je jako stalo 
za podizanje obrazovne razine svih podanika, ali ako im jezik nije bio nje- 
mački samo na razini pučke škole. Sve doista ozbiljno imalo se odvijati, 
razvijati i objavljivati samo na ozbiljnom jeziku, njemačkom. To je, daka- 
ko, značilo da svi ti drugi jezici, pa tako i hrvatski, ne smiju postati stan- 
dardni. Standardni jezik svih habsburških podanika imao je biti njemački. 

Naši stari su takav poredak, razumije se, teško podnosili. Prosvjećeniji 
među njima dobro su znali što im se time uskraćuje. Činili su sve što su 
mogli, surađivali u književnom časopisu Neven i u znanstvenom Arkivu 
za povjestnicu jugoslavensku prinosima na hrvatskom jeziku. Tako su suz- 
bijali djelotvornost centralističke jezične politike. Kada je 1860. apsolu- 
tizam pao i ponovno uspostavljen ustavni poredak, Hrvatska je prestala 
biti austrijska krunovina i ponovno priznata kao kraljevina, upravo kao 
ud Trojedne Kraljevine Dalmacije, Hrvatske i Slavonije, sa svojim pro- 
svjetnim vlastima. Tada je prestala i takva jezična politika. A naši stari 
su se toga sjećali kao crnoga vremena, bili sretni što je prošlo i molili se 
da se ne vrati. I nije se vratilo pod žezlom Austrijske kuće. Ali sada neki 
od nas, bez vanjskoga pritiska, kao da žele ponoviti isto, samo sada ne s 
njemačkim, nego s engleskim jezikom. 

Naravno nitko pametan tada nije govorio da ne valja učiti i znati nje- 
mački. To što su dobro znali njemački bila je velika prednost i bogat- 
stvo tadašnjih obrazovanih Hrvata. Isto tako danas nitko pametan ne će 
reći da ne valja učiti i znati engleski. To što dobro znaju engleski velika 
je prednost i bogatstvo današnjih obrazovanih Hrvata. Tek kraj tih veli- 
kih i moćnih jezika ne valja zanemarivati naš hrvatski, danas tako lijepo 
razvijen i oblikovan, ne smije se dopuštati da on zahiri. Tomu se treba 
suprotstaviti jednako odlučno i uporno kako su se naši stari suprotstav- 
ljali jezičnom pritisku apsolutističke bečke vlade. Treba stvoriti javnu 
atmosferu u kojoj takvo neodgovorno ponašanje više ne će biti moguće. 


256 Radoslav Katičić Hrvatski jezik 


Hrvatski jezik je dobro standardiziran, funkcionalno i stabilno. Tu 
mu doista ništa ne nedostaje. Treba ga samo, kao i svaki drugi standar- 
dni jezik, promišljeno i pozorno sve dalje razvijati i dograđivati kako bi 
bio dorastao sve novim zadaćama koje mu se postavljaju u svijetu koji se 
mijenja. Kao svaki drugi standardni jezik i on određuje i omeđuje prostor 
izražajne slobode i time otvara mogućnosti raznih poraba, pa i vrlo ra- 
zličitih. Taj prostor slobode treba prepustiti stvaralačkim mogućnostima 
onih koji se služe tim standardnim jezikom. Ne valja im nikako nametati 
ovakvu ili onakvu njegovu porabu. Pragmatička im svrhovitost, dakako, 
nalaže da poštuju konvencije njegovih funkcionalnih stilova. Ali svatko, 
ako baš hoće, može to zanemariti, na vlastit rizik, razumije se. To nije kr- 
šenje standardne norme! Nju pak valja formulirati i primjenjivati tako da 
što je moguće manje toga nameće stvorenoj i učvršćenoj standardnoje- 
zičnoj spontanosti. Što manje nameće, ali što čvršće drži ono što standar- 
dnost čini standardnom, što omogućuje glatko sporazumijevanje na svem 
prostoru od Čakovca do Dubrovnika i od Pule do Iloka. To treba čvrsto 
i nepopustljivo držati, a sve ostalo prepustiti slobodi govornika i njiho- 
vu smislu za jezičnu pragmatiku. Dakako, sve to na njihov vlastit rizik. 

U svoj hrvatskoj cjelini poseban je jezični položaj Gradišćanskih Hr- 
vata, poglavito onih u austrijskoj saveznoj zemlji Gradišću, ali i onih u 
Mađarskoj i Slovačkoj. Oni su, premda im hrvatski standardni jezik uvi- 
jek i u svem stoji na raspolaganju, zadržali svoj tradicionalni književni 
jezik čakavske dijalekatske boje. O tome kako će s time moraju odlučivati 
oni sami jer najbolje znaju koje su im potrebe i prioriteti. Ali za hrvatsku 
jezičnu cjelinu to je nedvojben dobitak. Rječnik i dikcija gradišćanskoga 
hrvatskog književnog jezika živa je prisutnost povijesti hrvatskoga pisa- 
nog jezika i stalno nadahnuće i poticaj za bogatiju i izražajniju porabu 
našega današnjeg standardnog hrvatskoga. 

Plovidba hrvatskoga standardnog jezika nikada nije bila mirna i glat- 
ka. Nije mu se to dopuštalo. Osjećamo to i danas, u slobodnoj Hrvatskoj. 
Ipak, sve su stvarne zapreke prevladane. Treba još samo čvrsto osvijestiti 
da imamo hrvatski jezik, da ga imamo na svim razinama na kojima jezik 
postoji, treba ozbiljno usvojiti znanje o tome kakav je naš jezik ikakva je 
njegova povijest, jer kad se o jeziku radi jedno je od drugoga neodvojivo: 
jezik naime postoji svojom poviješću. I treba mu se veseliti svom onom 
životnošću kojom su ga naši stari stvarali, razvijali i održavali, od pra- 
slavenskoga doba do ove naše elektroničke postindustrijske civilizacije. 
Ovom knjigom njezin pisac želi pomoći tomu koliko je do njegovih snaga. 

Zaglavak 


Na svakom je čitatelju da sam za sebe utvrdi što mu je u ovoj knjizi bilo 
glavno i najvažnije, što je dobio od nje i ponio kao novu stečeninu. Ako 
se pak mene pita, rekao bih da je to spoznaja kako u Hrvata nikoji dija- 
lekt nije podignut na položaj književnoga i na kraju standardnoga jezi- 
ka. Dijalekti su samo služili kao predlošci i modeli za različite stilizacije 
književnog jezika sve do njegova standardnog oblika. A sam književni 
jezik ćirilometodski je, slovinski. 

U Hrvata, nadalje, nema dijalektalnih književnih jezika nego samo ra- 
zličitih dijalekatskih stilizacija jednoga književnog jezika kojemu je povi- 
jesna osnovica ćirilometodski crkvenoslavenski: jezyke slovčnvsko, kako 
su ga izvorno zvali, ili jezik slovinski ili slovenski, kako su ga prema svojem 
izgovoru zvali naši stari. Već vrlo rano moglo se je za nj reći i jezik hrvatski. 
Ta zamjenjivost naziva slovinski i hrvatski specifična je oznaka hrvatsko- 
ga književnog jezika. U drugim narodnim sredinama slavenskoga jezika 
koje su također čuvale tradiciju ćirilometodske slavenske knjige taj knji- 
ževni jezik kako se tamo predavao od naraštaja naraštaju zvao se slovenski 
ili bugarski, slovenski ili srpski, slovenski ili ruski. Svaka je od tih zamjenji- 
vosti pouzdana nacionalna odrednica u okviru jedne velike nadnacionalne 
tradicije. Isto je takva i zamjenjivost naziva slovinski (slovenski) ili hrvatski. 

Kao treće istaknuo bih to da je usprkos jezičnoj ideologiji u znaku 
koje je vukovska jezikoslovna škola u Hrvata uspješno završila jezičnu 
standardizaciju hrvatski standardni jezik ipak nastavak povijesti starijega 
hrvatskog književnog jezika i dvjestogodišnjeg procesa njegove standar- 
dizacije. Ideološkim parolama unatoč tu nije bilo prekida višestoljetnog 
kontinuiteta, nego je naš standardni jezik utemeljen u njem. 

To je troje od temeljne važnosti za našu jezičnu samosvijest. Sve je to 
pretpostavka da se hrvatski jezik razumno, promišljeno i primjereno posta- 
vi na mjesto koje mu zaista pripada. Da to što je on nama i drugima bude 
mjerodavno za odnos prema nama. No za to je potrebno da najprije mi sami 
budemo na čistu s njime. To nam je svojski otežano, ali mi to ipak možemo. 

Dakako, svakomu je čitatelju slobodno izdvojiti iz sadržaja ove knji- 
ge i što drugo ako smatra da je važno. Što više se bude tako izdvajalo to 
veseliji i zadovoljniji ću biti. 

Disertatija iliti razgovor 167 

Divković, Matija 117, 118 

Dobrovski 196 

doljnjonjemački govor 24 
dominikanci 64 

dominikanke 69 

Domovinski rat 93 

Došen, Vid 130, 131 

Dragoslav iz Dobrinja na Krku 52 
drama 84, 156 

Drang nach Osten 215 
Drašković, Janko 156, 167 
Drobnič, Jožef 170 

Drugi svjetski rat 231, 233 
Društvo književnika 236 

Družba Isusova 99, 105, 107, 115 
Držić, Džore 82 

Držić, Marin 84 

dubrovačka grafija 151 
dubrovačka ijekavština 132 
dubrovačka regionalna književnost 84 
dubrovačka renesansna književnost 117 
dubrovačka štokavština 117 
dubrovački barokni pjesnici 133 
dubrovački dijalekt 82 
dubrovački govor 85, 148, 149 
dubrovački gradski razgovorni jezik 84 
dubrovački kolegij 114 
dubrovački pjesnički jezik 117 
Duhovna pivka 146 
dušobrižnička književnost 39 
dvanaesterac 128 

dvojezičnost hrvatske kulture 79 
dvoslov 108 

Đamanjić Zamanja, Rajmund 116 
Đulabije 190 

Đurđević, Ignjat 130 

Đurkovečki, Josip 159 

ekavska epizoda hrvatskoga standardnog 
jezika 229 

ekavština 228 

enciklopedijski rječnik Dictionarium 
Latino-Illyricum et Germanicum 154 

endehaizmi 232 

Eneida 129 

engleski jezik 24, 255 

englesko nazivlje 254 

etimologijski pravopis 221 

etnolingvistika 253 | 

Europska Unija 240 

Evanđelistar ilirički za sve nedilje i 
svetkovine 144 

Ezopove basne 141 

Fala ot sveti 127 

Farlati, Daniele 42 

Fatih, Mehmed, sultan 76 

Filipović, Franjo 222 

Filipović, Jeronim 145 

Finka, Božidar 238 

Fluminensia 187 

fonetski pravopis 229 

fonološki pravopis 182, 201, 229 

fonološko pisanje 204 

Fortis, Alberto 136 

franačka crkvena misija 25, 37 

Franačko Kraljevstvo 37 

francuska uprava u ilirskim provincijama 
149 

francuski jezik 37, 54 

Franičević, Marin 83 

Frankopan, Fran Krsto 122 

Frankopanova zbirka izreka i zagonetaka 
122 

franjevci 64, 120, 145 

Freising 39 

Frčhlich, Rudolf 170, 171 

Fructus auctumnales in iugis Parnassi 
Pannonii maximam partem lecti Latia 
et Illyrica cheli decori 147 

Fuček, Štefan 155 

Fučić, Branko 50 
Fućak, Jerko 96 
funkcionalni stilovi 9, 13, 250, 252, 256 

Gaj, Ljudevit 31, 108, 125, 161, 163, 164, - 


165, 167, 168, 169, 170, 179, 185, 200 

Galeotova pesen 250 

Gartlic za čas kratiti 122 

Gašparoti, Hilarion 153 

Gazophylacium 120, 121 

genetička poredbena lingvistika 18, 19 

Genius patriae 165 

Germani 24 

Giulio 102 

glagoljaši 44,46, 50, 51, 53, 60, 64,84 

glagoljaška baština gotičkoga razdoblja 
83 

glagoljaška književnost 45, 54, 57, 60 

glagoljaška liturgijska knjiga 113 

glagoljaška pismenost 42, 56, 64 

glagoljaška tradicija 112, 118 

glagoljaški književni jezik 56 

glagoljaški redaktori 55 

glagoljaški skriptoriji 55 

glagoljaštvo 112 

glagoljica 41, 42, 46, 51, 52, 57, 67, 70, 
102, 118 

Glas Matice hrvatske 221 

glasovne mijene 245 

Glavinić, Franjo 111, 113, 119, 120, 122, 
123, 124, 126 

Goethe, Johann Wolfgang 197 

goranska kajkavština 245 

goranski dijalekt 27 

goranski dijalekt kajkavskog narječja 244 

gornji i doljnji lužički srpski jezik 25 

gotičko razdoblje 64, 66 

gotika 59, 60, 61, 64 

Grabovac, Filip 137, 138, 139 

gradbeni natpis 61 

Gradišćanski Hrvati 153, 256 


267 


gradišćanski hrvatski književni 
jezik 256 

gradišćanski književni jezik 94 

Gradišće 27, 93 

gradska popijevka 83 

gradskijezik 87 

gradski razgovorni jezik 156, 243 

grafija 151, 163 

grafijski sustav 116, 200 

Gramatičko izkazanje ob ruskom jeziku 
123 

gramatika Ilirska slovnica 181 

gramatika Istruzioni grammaticali della 
lingua Illirica 127 

gramatika Jezičnica horvatsko-slavinska 
159 

gramatika kajkavskog hrvatskog 
književnog jezika 159 

gramatika Osnova slovnice slavjanske 
narječja ilirskoga 169 

gramatika Slovnica hrvatska za srednja 
učilišta 182 

gramatika Slovnica za četvrti razred 
katoličkih glavnih učionah 182 

Gramatika srpsko-hrvatskog (ilirskog) 
jezika 218 

Gramatika tal(i)janska ukratko 115 

gramatika zagrebačke filološke škole 
185 

Grammatica della lingua illirica 148 

Grammatica Latino-Illyrica 128 

Grammatik der illyrischen Sprache 150, 181 

Grammatik der kroatischen Mundart 167 

Grammatik der serbo-kroatischen Sprache 
225 

Grčević, Mario 196 

grčki 19,22, 47,249 

grčko-slavenska Europa 53 

Grgur, biskup 42 

Grimm, Jacob 197, 198, 210 

Grobničko polje 190 

Guberina, Petar 231 

Gundulić, Ivan 81, 116, 170, 207 

Habdelić, Juraj 121, 124, 130, 132 

Habsburška Monarhija 11, 178, 179 

hagiografija 130 

hagiografski zbornik Žića svetih otac 71 

hagiografsko djelo Cvet sveteh 153 

Hasanaginica 136 

hebrejska Biblija 249 

Hektorović, Petar 85, 86 

helenska književnost 249 

helenski jezik 249 

Hercigonja, Eduard 52, 56 

Herder, Johann Gottfried 136 

hibridne, jezikoslovne discipline 253 

hibridni jezik 56 

hijerarhija idioma 21 

Hištorije s kratkem duhovnem 
razgovorom od poslednjih dugovanj 155 

Hitler, Adolf 232 

Holzer, Georg 45 

Horany 129 

Horvat, Anđela 78 

Horvatska domovina 165 

Horvatska gramatika 159 

Horvatska od Kristuševa narođenja vitija 
157 

horvatski jezik 168 

Hrana duhovna ovčic kerščanskeh aliti 
prodeke 155 

Hrvati 9, 17, 35, 39, 45, 52, 53, 54, 56, 61, 
64, 73, 89, 110, 118, 126, 136, 152, 164, 
165, 168, 179, 196, 199, 204, 210, 234 

Hrvati Madžarom 190 

Hrvatska 96, 156, 208, 211, 214, 238 

hrvatska barokna književnost 101 

hrvatska Biblija 110 

hrvatska crkvenoslavenska pismenost 55 

hrvatska ćirilometodska liturgija 112 

hrvatska filologija 154, 155, 164, 203 

hrvatska filološka škola 203 

hrvatska gotička književnost pučke 
pobožnosti 78 

hrvatska gramatika 100 

hrvatska himna 158, 159 

hrvatska jezična kultura 126 

hrvatska jezična sredina 124 

hrvatska jezična standardizacija 77, 203, 
216 

hrvatska književna baština 204 

hrvatska književnost 37, 44, 47, 70, 81 

hrvatska latinička grafija 125 

hrvatska leksikografija 100, 130, 185, 
199 

hrvatska pismenost 47, 53, 56, 92 

hrvatska pravopisna norma 235 

hrvatska pravopisna praksa 238 

hrvatska pravopisna tradicija 218 

hrvatska protestantska knjiga 89, 93 

hrvatska redakcija crkvenoslavenskog 
jezika 44, 45, 47, 48, 49, 51, 52, 56 

hrvatska redakcija crkvenoslavenskog 
svetopisamskog čitanja 55 

hrvatska sintaksa 182 

hrvatska sveučilišna kroatistika 207 

hrvatska tiskara 88 

hrvatska varijanta 236 

hrvatski civilizacijski rječnik 177 

hrvatski crkvenoslavenski jezik 78 

hrvatski glagoljaši 44, 48 

hrvatski identitet 74 

hrvatski ilirci 199 

hrvatski ili srpski jezik 224 

hrvatski intelektualni diskurs 205 

hrvatski interdijalektalni diskurs 95 

hrvatski jezični standard 199, 204 

hrvatski jezik 44, 48, 49, 51, 57, 64, 72, 
86, 129, 154, 173, 176, 177, 211, 213, 
245, 246, 247, 249 

hrvatski jezikoslovci 230 

hrvatski književni jezik 40, 44, 45, 48, 49, 
52, 53, 54, 56, 58, 59, 60, 64, 68, 69, 72, 

73,79, 81, 82, 95, 97, 100, 102, 105, 

111,112,119, 122, 141, 143, 147, 152, 
163, 177, 183, 185, 213, 234, 236, 237, 
246, 251 

hrvatski književni jezik kajkavske 
stilizacije 153 

hrvatski književni jezik kajkavskog 
narječnog obilježja 156 

hrvatski latinički slovopis 164 

hrvatski lekcionar 59, 71 

hrvatski mjesni govori 17, 31, 76 

hrvatski narodni govori 49, 52, 73, 79 

hrvatski narodni jezik 45, 49, 51, 52, 65, 
79 

hrvatski novoštokavski jezični standard 
141 

hrvatski partizanski parlament 233 

hrvatski pokret otpora 233 

hrvatski prijevod cijelog Novog 
zavjeta 89 

hrvatski prostor 93, 175 

hrvatski protestanti 90 

Hrvatski sabor 177 

hrvatski slovinski jezik 130 

hrvatski standardni jezik 13,73,98,113, 
144, 147, 169, 179, 191, 194, 200, 222, 
225, 228, 233, 241, 250 

hrvatski štokavski književni jezik 207 

hrvatski tisak 94 

Hrvatski ured za jezik 232 

hrvatski vladari 40, 42 

hrvatski vukovci 40, 147, 204, 208, 210, 
215 

hrvatski zapovjedni jezik 213 

hrvatsko domobranstvo 213 

hrvatsko gramatičko nazivlje 181 

hrvatsko jezikoslovlje 109, 127, 204, 241 

hrvatsko nazivlje 254 

Hrvatsko-njemačko-talijanski rječnik 
znanstvenoga nazivlja 186 

hrvatsko proljeće 237, 238 

hrvatskosrpski jezik 210 

hrvatskosrpski književni jezik 235 

hrvatsko stručno i znanstveno nazivlje 
185 > 

humanizam 72, 77, 78 

Huni 33 


269 


idiomi 12, 20,21 

ijekavska novoštokavština 132 

ikavska novoštokavština 132 

ikavski dijalekt 29, 143 

ikavski refleks jata 143 

ikavsko-ijekavska dvojba 201 

ikavsko-ijekavsko dvojstvo 168 

ikavsko-štokavski dijalekt 148 

ikavsko-štokavsko narječje 30 

Ilirci 126, 146, 158, 176, 201 

ilirički jezik 148 

ilirska književnost 199 

ilirska provincija 149 

Ilirska slovnica 169 

ilirski jezik 102, 150, 168, 200 

ilirski književni jezik 127 

Ilirski kolegij 107 

Ilirski kolegij u Loretu 102 

ilirski leksik 147 

ilirski pokret 163, 173, 177, 185 

ilirsko ime 169, 173 

Ilirsko-njemačko-talijanski mali rječnik 171 

Imena vlastita i splošna domaćih životinja 
u Hrvatov, a ponešto i Srbalj 187 

indoeuropska lingvistika 19 

informant 244 

Institutiones linguae Illyricae 99 

interdijalekt 12, 13, 18, 30, 118, 243 

islam 98 

Ispovid krstjanska 127 

isprava 40,48, 56, 73 

Istočna crkva 48 

istočna ijekavska novoštokavština 133 

istočna i zapadna varijanta 
srpskohrvatskog standardnog jezika 
236 

istočna štokavština 77 

istočni južnoslavenski govor 28 

istočni južnoslavenski jezik 45 

istočni južnoslavenski prajezik 25 

istočnobosanski dijalekt 30 

istočnohercegovački dijalekt 85 

istočnohercegovački jezik 133 

istočnoslavenski prajezik 25 

istočno štokavsko narječje 27, 29 

istočnoštokavsko narječje 76 

isusovački kolegij u Dubrovniku 117 

isusovački kolegij u Rimu 99 

isusovačko učilište 109 

isusovci 99, 102, 120, 126, 154 

italski jezik 24 

Ivanišević, Ivan 133 

Ivanošić, Antun 142, 160 

Ivan, splitski nadbiskup 42 

Ivan X., papa 37, 42 

Iveković, Franjo 204, 208, 217,218 

Ivić, Milka 236 

Ivić, Pavle 236 

Ivšić, Stjepan 27, 29, 30, 230, 231, 232 

Izbor dugovanj (tj. stvari) vsakoverstneh 
157 

izgrađivanje hrvatskog civilizacijskog 
rječnika i nazivlja 190 

Jagić, Vatroslav 96, 167, 180, 183, 188 

Jajačanin 127 

Jajačka banovina 111 

Jakin 102, 107 

Jambrešić, Andrija 154, 199 

javna poraba hrvatskog jezika 150 

jekavski dijalekt 27 

Jelačić, Josip, ban 177, 181, 186 

jezična baština 204 

jezična kompetencija 246 

jezična komunikacija nadetničke 
civilizacije 146 

jezična konvergencija 93 

jezična kultura 127, 250 

jezična mijena 15, 20 

jezična norma 216 

jezična politika 191, 233, 255 

jezična politika francuske uprave 149 


Radoslav Katičić Hrvatski jezik 


jezična povijest 18 

jezična samosvijest 257 

jezična standardizacija 110, 116, 143, 
144, 150 

jezična svijest 126 

jezični areal 251 

jezični hrvatski govor 245 

jezični propisi 232 

jezični standard 112, 118, 182 

jezik bespismenosti 39 

jezik novoštokavske usmene književnosti 
220 

jezik potomak 23 

jezik pučke marijanske i druge 
pobožnosti 81 

jezik slovinski 43, 45, 56 

jezik za javnu porabu vojne krajine 
150 

jezyke slovčneske 45, 78 

Ježić Mislav 252 

Ježić, Slavko 86 

Jones, Sir William 19 

Jonke, Ljudevit 154, 207, 223, 224 

Josip II, car 136, 143, 150, 153, 160 

jozefinizam 160 

Judita 80, 83 

jugoistočna hrvatska vertikala 120 

jugoistočna okomica 126, 133 

Jugoslavenski imenik bilja 186 

Jugoslavija 208,209, 231 

jugozapadni istarski dijalekt 27 

jugozapadni razgovorni jezik 13 

Jurandvor 50, 60 

Juridisch-politische Terminologie fiir die 
slavischen Sprachen Osterreichs 179 

južni baltički jezik 23, 24 

južni čakavski dijalekt 152 

južni Slaveni 25 

južnočakavski ikavski dijalekt 26 

južnoslavenski biblijski zavod 88 

južnoslavenski govor 22, 23 

južnoslavenski jezični areal 31 


južnoslavenski jezik 21 

Kačić Miošić, Andrija 128, 136, 138, 139, 
146, 149, 150, 168, 189, 200 

Kagan 23 

kajkavci 21, 22, 247,248 

kajkavska dijalekatska stilizacija 96 

kajkavska drama 156 

kajkavska Hrvatska 142 

kajkavska hrvatska pismenost 91 

kajkavska književnost 95, 226 

kajkavska književnost doba 
prosvjetiteljstva 159 

kajkavska redakcija dalmatinskih knjiga 
167 

kajkavska stilizacija književnog jezika 
124 

kajkavski dijalekt 124 

kajkavski Hrvati 90, 91 

kajkavski hrvatski govor 245 

kajkavski hrvatski književni jezik 133, 
156, 157, 158, 159 

kajkavski jezični prostor 124 

kajkavski jezik 248, 249 

kajkavski književni jezik 156, 159, 164 

kajkavski leksik 121 

kajkavsko dijalekatsko obilježje 57, 59, 95 

kajkavsko narječje 9, 21, 26, 27, 57,71, 
73, 76, 77, 93, 122, 246 

kajkavsko pisanje 95 

Kamen pravi smutnje velike 130 

Kanavelović, Petar 133 

kanconijer Katarine Patačić Pesme 
horvatske 155 

Kanizij, Petar 98 

Kanižlić, Antun 130 

kapitulari 38 

Kapucin, Gregur 156 

Karađorđević 227 

Karadžić, Vuk Stefanović 28, 109, 126, 
147; 161, 176, 181, 194, 196, 198, 199, 
200, 203, 204, 205, 210, 216, 218, 219, 
222,229 

kardinalska sjednica o ilirskom jeziku 
102 

karolinška renesansa 75 

kasnobarokna književnost 130 

Kašić, Bartol 45, 49, 99, 100, 102, 106, 
107, 108, 109, 110, 111, 118, 127, 144, 
201 

kašupski jezik 25 

Katančić, Matija Petar 119, 147, 148 

Katarine II. i Jose II. put u Krim 142 

Katarina Zrinska 122 

katolička crkva 87, 98, 112 

katolička obnova 48, 74, 97, 98, 99, 101 

Kavanjin, Jerolim 133 

Keglević 156 

Kesić, Nikola 119 

Khuen-Hćdervđry, Dragutin, ban 208, 
213, 215, 242 

Khunki 143 

Klaić, Bratoljub 232 

Klaić, Miho 189, 190 

klasicizam 137 

Klement VIII. 99 

Knežević, Petar Pavao 145 

Kneževina Srbija 225 

književna i kulturna dvojezičnost 53 

književna jezična poraba 225 


“književni časopis Neven 180 


književni jezik 12, 18, 19, 45, 46, 47, 49, 
51, 53, 54, 56, 57, 58, 59, 65, 69, 74, 
84, 86, 93, 95, 101, 119, 129, 135, 175, 
210,211 

književni jezik franjevaca 97 

književni jezik kajkavskog narječnog 
obilježja 154, 167 

književni jezik štokavskog dijalekatskog 
obilježja 169 

književni latinski jezik 205 

književnojezična zajednica 58 

književnojezični izraz 66 

književnojezični razvoj 74 

književnost franjevaca redodržave Bosne 
Srebrene 117 

književnost gotičkog doba 64 

književnost katoličke obnove 103 

književnost prosvjetiteljstva 142 

književnost romaničkog doba 61, 64 

književnost srpskog prosvjetiteljstva 175 

knjižnica Male braće 109 

Kolumbić, Nikica 61, 78 

komunikacija u nadetničkoj civilizaciji 
172 

komunikacijska funkcija 171, 245 

komunikacijska situacija 246 

komunikacijska zajednica hrvatske 
kajkavštine 245 

kontrastivno supostavljanje hrvatskoga 
srpskomu 231 

konverzacijski priručnik Libretto di frasi 
109 

Konzul, Stjepan 88, 92, 94 

Kopitar, Jernej 159, 195, 196, 197, 198, 
199, 207, 208, 210 

Korčulanski lekcionar 71 

koriensko pisanje 232 

Kornig, Franjo 159 

Korvin, Matija, kralj 111 

Krajačević Sartorius, Nikola 121 

Kraljevina Jugoslavija 227 

Kraljevina Srba, Hrvata i Slovenaca 227 

Kraljevina Srbija 228 

kranjski jezik 96 

Krasić, Stjepan 100, 102 

Krašovani 28 

Kratak način činiti put križa 145 

Kratka osnova horvatsko-slavenskoga 
pravopisanja 163, 164, 165 

Krčelić, Baltazar Adam 155 

krilatica ,Vuk i Gaj? 175, 200 

Kriposti Ferdinanda II. 123 

Kristijanović, Ignac 167, 196 

Krištof, vojvoda virtemberški 88 

Krištolovec, Ivan 153 

Križanić, Juraj 106, 123, 124 

križarski rat 75 

križevačko-podravski dijalekt 27 

Križman, Mate 47 

Krleža, Miroslav 66, 228, 236, 250 

Krmpotić, Joso 142, 143, 151 

Kronika aliti spomen vsega svita vikov 96, 
125, 145 

Krstić, Kruno 231 

Kućnik 141 

Kukuljević, Sakcinski Ivan 176, 177 

Kurelac, Fran 186, 187, 188, 189 

Kušlan, Dragojlo 176 

Kuzmanić, Ante 168, 189 

Kuzmić, Boris 79 

kvačica 164, 165 

Ladan, Tomislav 254 

Lanosović, Marijan 119, 144, 151 

Lastan kratak i poučan pače redovnikom 
potribit nauk 145 

lastovski dijalekt 27 

Lastrić, Filip Martin 145 

Laštrić, Filip 129 

latinica 41, 46, 57, 67, 68, 70, 71,78, 95, 
102, 103, 118, 165, 169, 234 

latinička grafija 108, 125, 143, 164 

latinički lekcionar 57 

latinički slovopis 151, 163, 164, 167 

latinska Europa 39, 53, 54, 64 

latinska grafija 103, 116 

latinska književnost 53 

latinska kultura 47 

latinska pismena kultura 53 

latinska pismenost 36, 37 

latinska slova 66 

latinska srednjovjekovna tradicija 81 

latinske knjige 53 

latinski jezik 19, 24,35,37,38, 40, 46, 53, 
54, 55, 56, 60, 61, 64, 147, 177 

latinsko pismo 118, 127 

latinština 36 

lehitska skupina 25 

lekcionari 57, 58, 71, 73, 82, 111 

Leskien, August 225 

Letopis Matice srpske 234 

Levaković, Rafael 112, 113, 118, 124 
Lexicon Latino-italico-illyricum 1-2 146 
lingua Illyrica 45, 49, 106 

Lisac, Josip 27, 76, 244 

List nauka krstjanskoga 129 

liturgijske knjige 112 

liturgijski jezik 48, 61, 92 

liturgijski tekst 70 

liturgijsko čitanje 44, 72 

liturgijsko svetopisamsko čitanje 73, 82 
Locke, John 135 

logička interpunkcija 235 

Londonac 238 

Lucić, Hanibal 86 

Luteranska protestantska crkva 87 
Luther, Martin 87, 88 

lužička skupina 25 

Lysimachus 156 

mađaronska politika 213 

mađaronska unionistička stranka 208 

mađarske osnovne škole 217 

mađarski jezik 22,54, 154, 213 

makedonski govor 25,28 

makedonski jezik 45, 234 

Malenica, Joso 143 

Malevac, Jurij 156 

Malić, Dragica 65 

Mali katekizam za velike ljude 173 

Mancinelli, Giulio 99 

Mandić, Antun 151 

Manuale tj. ručna knjižica ili kratek nauk 

